
# Text
digital sanskrit buddhist canon, stotra section, text no. 1: adhyardhaśatakaṃ nāma stotram ācāryamātṛceṭaviracitam (prasādapratibhodhava = śatapañcāśatka of mātṛceṭa)
1 upodghātaḥ
namo buddhāya
sarvadā sarvathā sarve yasya doṣā na santi ha /
sarve sarvābhisāreṇa yatra cāvasthitā guṇāḥ // BuSto_1.1
tameva śaraṇaṃ gantuṃ taṃ stotuṃ tamupāsitum /
tasyaiva śāsane sthātuṃ nyāyyaṃ yadyasti cetanā // BuSto_1.2
savāsanāśca te doṣā na santyekasya tāyinaḥ /
sarve sarvavidaḥ santi guṇāste cānapāyinaḥ // BuSto_1.3
na hi pratiniviṣṭo 'pi manovākkāyakarmasu /
saha dharmeṇa labhate kaścidbhagavato 'ntaram // BuSto_1.4
so 'haṃ prāpya manuṣyatvaṃ sasaddharmamahotsavam /
mahārṇavayugacchidrakūrmagrīvārpaṇopamam // BuSto_1.5
anityatāvyanusṛtāṃ karmacchidrasasaṃśayām /
āttasārāṃ kariṣyāmi kathaṃ nemāṃ sarasvatīm // BuSto_1.6
ityasaṃkhyeyaviṣayānavetyāpi guṇānmuneḥ /
tadekadeśapraṇayaḥ kriyate svārthagauravāt // BuSto_1.7
svayambhuve namaste 'stu prabhūtādbhutakarmaṇe /
yasya saṃkhyāprabhāvābhyāṃ na guṇeṣvasti niścayaḥ // BuSto_1.8
iyanta iti nāstyanta īdṛśā iti kā kathā /
puṇyā ityeva tu guṇānprati te mukharā vayam // BuSto_1.9
upodghātastavo nāma prathamaḥ paricchedaḥ /
hetustavaḥ
viṣahyamaviṣahyaṃ vetyavadhūya vicāraṇām /
svayamabhyupapannaṃ te nirākrandamidaṃ jagat // BuSto_1.10
avyāpāritasādhustvaṃ tvamakāraṇavatsalaḥ /
asaṃstutasakhāśca tvamanavaskṛtabāndhavaḥ // BuSto_1.11
svamāṃsānyapi dattāni vastuṣvanyeṣu kā kathā /
prāṇairapi tvayā sādho mānitaḥ praṇayī janaḥ // BuSto_1.12
svaiḥ śarīraiḥśarīrāṇi prāṇaiḥprāṇāḥ śarīriṇām /
jighāṃsubhirupāttānāṃ krītāni śataśastvayā // BuSto_1.13
na durgatibhyāṃ neṣṭā[bhyā] mabhiprārthayatā gatim /
kevalāśayaśuddhayaiva śolaṃ sātmīkṛtaṃ tvayā // BuSto_1.14
jihmāanāṃ nityavikṣepādṛjūnāṃ nityasevanāt /
karmaṇāṃ pariśuddhānāṃ tvamekāyanatāṃ gataḥ // BuSto_1.15
pīḍayamānena bahuśastvayā kalyāṇacetasā /
kleśeṣu vivṛtaṃ tejo janaḥ kliṣṭo 'nukampitaḥ // BuSto_1.16
parārthe tyajataḥ prāṇān yā prītirabhavat tava /
na sā naṣṭopalabdheṣu prāṇeṣu prāṇināṃ bhavet // BuSto_1.17
yadrujā nirapekṣasya cchidyamānasya te 'sakṛt /
vadhakeṣvapi sattveṣu kāruṇyamabhavat prabho // BuSto_1.18
samyaksambodhibījasya cittaratnasya tasya te /
tvameva vīra sārajño dūre tasyetaro janaḥ // BuSto_1.19
nākṛtvā duṣkaraṃ karma durlabhaṃ labhyate padam /
ityātmanirapekṣeṇa vīryaṃ saṃvardhitaṃ tvayā // BuSto_1.20
viśeṣotkarṣaniyamo na kadācidabhūt tava /
atastvayi viśeṣāṇāṃ chinnastaratamakramaḥ // BuSto_1.21
susukheṣvapi saṅgo 'bhūt saphaleṣu samādhiṣu /
na te nityānubaddhasya mahākaruṇayā hṛdi // BuSto_1.22
tvādṛśān pīḍayatyeva nānugṛhṇāti tat sukham /
praṇītamapi sadvṛtta yadasādhāraṇaṃ paraiḥ // BuSto_1.23
vimiśrāt sāramādattaṃ sarvaṃ pītamakalmaṣam /
tvayā sūktaṃ duruktaṃ tu viṣavat parivarjitam // BuSto_1.24
krīṇatā ratnasārajña prāṇairapi subhāṣitam /
parākrāntaṃ tvayā bodhau tāsu tāsūpapattiṣu // BuSto_1.25
iti tribhirasaṃkhyeyairevamudyacchatā tvayā /
vyavasāyadvitīyena prāptaṃ padamanuttaram // BuSto_1.26
hetustavo nāma dvitīyaḥ paricchedaḥ /
3 nirupamastavaḥ
akṛtverṣyāṃ viśiṣṭeṣu hīnānanavamatya ca /
agatvā sadṛśaiḥ spardhāṃ tvaṃ loke śreṣṭhatāṃ gataḥ // BuSto_1.27
hetuṣvabhiniveśo 'bhūd guṇānāṃ na phaleṣu te /
tena samyakpratipadā tvayi niṣṭhāṃ guṇā gatāḥ // BuSto_1.28
tathātmā pracayaṃ nītastvayā sucaritairyathā /
puṇyāyatanatāṃ prāptānyapi pādarajāṃsi te // BuSto_1.29
karśayitvoddhṛtā doṣā vardhayitvā viśodhitāḥ /
guṇāstena sunītena parāṃ siddhiṃ tvamadhyagāḥ // BuSto_1.30
tathā sarvābhisāreṇa doṣeṣu prahṛtaṃ tvayā /
yathaiṣāmātmasantāne vāsanāpi na śeṣitā // BuSto_1.31
tathā saṃbhṛtya saṃbhṛtya tvayātmanyāhitā guaṇāḥ /
pratirupakamapyeṣāṃ yathā nānyatra dṛśyate // BuSto_1.32
upaghātāvaraṇavanmitakālaṃ pradeśi ca /
sulabhātiśayaṃ sarvamupamāvastu laukikam // BuSto_1.33
advandvināmagamyānāṃ dhruvāṇāmanivartinām /
anuttarāṇāṃ kā tarhi guṇānāmupamā 'stu te // BuSto_1.34
goṣpadottānatāṃ yāti gāmbhīryaṃ lavaṇāmbhasaḥ /
yadā te buddhigāmbhīryamagādhāpāramīkṣyate // BuSto_1.35
śirīṣapakṣmāgralaghu sthairyaṃ bhavati pārthivam /
akampye sarvadharmāṇāṃ tvatsthairye 'bhimukhīkṛte // BuSto_1.36
ajñānatimiraghnasya jñānālokasya te mune /
na ravirviṣaye bhūmiṃ khādyotimapi vindati // BuSto_1.37
malinatvamivāyānti śaraccandrāmbarāmbhasām /
tava vāgbuddhiceṣṭānāṃ śuddhiṃ prati viśuddhayaḥ // BuSto_1.38
anena sarvaṃ vyākhyātaṃ yat kiñcitsādhu laukikam /
dūre hi buddhadharmāṇāṃ lokadharmāstapasvinaḥ // BuSto_1.39
yasyaiva dharmaratnasya prāptyā prāptastvamagratām /
tenaiva kevalaṃ sādho sāmyaṃ te tasya ca tvayā // BuSto_1.40
ātmecchācchalamātraṃ tu sāmānyopāṃśu kiṃcana /
yatropakṣipya kathyeta sā vakturatilolatā // BuSto_1.41
nirupamastavo nāma tṛtīyaḥ paricchedaḥ /
4 adbhutastavaḥ
pratanviva hi paśyāmi dharmatāmanucintayan /
sarvaṃ cāvarjitaṃ māravijayaṃ prati te jagat // BuSto_1.42
mahato 'pi hi saṃrambhāt pratihantuṃ samudyatāḥ /
kṣamāyā nātibhāro 'sti pātrasthāyā viśeṣataḥ // BuSto_1.43
yattu mārajayānvakṣaṃ sumahatkleśavaiśasam /
tasyāmeva kṛtaṃ rātrau tadeva paramādbhutam // BuSto_1.44
tamovidhamane bhānoryaḥ sahasrāṃśumālinaḥ /
vīra vismayamāgacchet sa tīrthyavijaye tava // BuSto_1.45
sarāgo vītarāgeṇa jitaroṣeṇa roṣaṇaḥ /
mūḍho vigatamohena tribhirnityaṃ jitāstrayaḥ // BuSto_1.46
praśaṃsasi ca saddharmānasaddharmān vigarhasi /
anurodhavirodhau ca na staḥ sadasatostava // BuSto_1.47
naivārhatsu na tīrthyeṣu pratighānunayaṃ prati /
yasya te cetaso 'nyatvaṃ tasya te kā stutirbhavet // BuSto_1.48
guṇeṣvapi na saṃgo 'bhūt tṛṣṇā na guṇavatsvapi /
aho te suprasannasya sattvasya pariśuddhatā // BuSto_1.49
indriyāṇāṃ prasādena nityakālānapāyinā /
mano nityaprasannaṃ te pratyakṣamiva dṛśyate // BuSto_1.50
ābālebhyaḥ prasiddhāste matismṛtiviśuddhayaḥ /
gamitā bhāvapiśunaiḥ suvyāhṛtasuceṣṭitaiḥ // BuSto_1.51
adbhutastavo nāma caturthaḥ paricchedaḥ /
5 rupastavaḥ
upaśāntaṃ ca kāntaṃ ca dīptamapratighāti ca /
nibhṛtaṃ corjitaṃ cedaṃ rupaṃ kamiva nākṣipet // BuSto_1.52
yenāpi śataśo dṛṣṭaṃ yo 'pi tatpūrvamīkṣate /
rupaṃ prīṇāti te cakṣuḥ samaṃ tadubhayorapi // BuSto_1.53
asecanakabhāvāddhi saumyabhāvācca te vapuḥ /
darśane darśane prītiṃ vidadhāti navāṃ navām // BuSto_1.54
adhiṣṭhānaguṇairgātramadhiṣṭhātṛguṇairguṇaḥ /
parayā saṃpadopetāstavānyonyānurupayā // BuSto_1.55
kvānyatra suniviṣṭāḥ syurime tāthāgatā guṇāḥ /
ṛte rupāttavaivāsmāllakṣaṇavyañjanojjvalāt // BuSto_1.56
dhanyamasmīti te rupaṃ vadatīvāśritān guṇān /
sunikṣiptā vayamiti pratyāhuriva tadguṇāḥ // BuSto_1.57
rupastavo nāma pañcamaḥ paricchedaḥ /
6 karuṇāstavaḥ
sarvamevāviśeṣeṇa kleśairbaddhamidaṃ jagat /
tvaṃ jagatkleśamokṣārthaṃ baddhaḥ karuṇayā ciram // BuSto_1.58
kaṃ nu prathamato vande tvāṃ mahākaruṇāmuta /
yayaivamapi doṣajñastvaṃ saṃsāre dhṛtaściram // BuSto_1.59
vivekasukhasātmyasya yadākīrṇasya te gatāḥ /
kālā labdhaprasarayā tat te karuṇayā kṛtam // BuSto_1.60
śāntādaraṇyād grāmāntaṃ tvaṃ hi nāga iva hradāt /
vineyārthaṃ karuṇayā vidhayevāvakṛṣyase // BuSto_1.61
paramopaśamastho 'pi karuṇāparavattayā /
kāritastvaṃ padanyāsaṃ kuśīlavakalāsvapi // BuSto_1.62
ṛddhiryā siṃhanādā ye svaguṇodbhāvanāśca yāḥ /
vāntecchopavicārasya kāruṇyanikaṣaḥ sa te // BuSto_1.63
parārthaikāntakalyāṇī kāmaṃ svāśrayaniṣṭhurā /
tvayyeva kevalaṃ nātha karuṇā karuṇābhavat // BuSto_1.64
tathā hi kṛtvā śatadhā dhīrā balimiva kvacit /
pareṣāmarthasiddhayarthaṃ tvāṃ vikṣiptavatī diśaḥ // BuSto_1.65
tvadicchayaiva tu vyaktamanukūlā pravartate /
tathā hi bādhamānāpi tvāṃ satī nāparādhyate // BuSto_1.66
karuṇāstavo nāma ṣaṣṭhaḥparicchedaḥ /
7 vacanastavaḥ
supadāni mahārthāni tathyāni madhurāṇi ca /
gūḍhottānobhayārthāni samāsavyāsavanti ca // BuSto_1.67
kasya na syādupaśrutya vākyānyevaṃvidhāni te /
tvayi pratihatasyāpi sarvajña iti niścayaḥ // BuSto_1.68
prāyeṇa madhuraṃ sarvamagatyā kiñcidanyathā /
vākyaṃ tavārthasiddhayā tu sarvameva subhāṣitam // BuSto_1.69
yacchlakṣaṇaṃ yacca paruṣaṃ yadvā tadubhayānvitam /
sarvamaivaikarasatāṃ vimarde yāti te vacaḥ // BuSto_1.70
aho supariśuddhānāṃ karmaṇāṃ naipuṇaṃ param /
yairidaṃ vākyaratnānāmīdṛśaṃ bhājanaṃ kṛtam // BuSto_1.71
asmaddhi netrasubhagādidaṃ śrutimanoharam /
mukhāt kṣarati te vākyaṃ candrāddravamivāmṛtam // BuSto_1.72
rāgareṇuṃ praśamayadvākyaṃ te jaladātaye /
vainateyāyate dveṣabhujaṅgoddharaṇaṃ prati // BuSto_1.73
divākarāyate bhūyo 'pyajñānatimiraṃ nudat /
śakrāyudhāyate mānagirīnabhividārayat // BuSto_1.74
dṛṣṭārthatvādavitathaṃ niṣkleśatvādanākulam /
gamakaṃ suprayuktatvāt trikalyāṇaṃ hi te vacaḥ // BuSto_1.75
manāṃsi tāvacchrotṝṇāṃ harantyādau vacāṃsi te /
tato vimṛśyamānāni rajāṃsi ca tamāṃsi ca // BuSto_1.76
āśvāsanaṃ vyasanināṃ trāsanaṃ ca pramādinām /
saṃvejanaṃ ca sukhināṃ yogavāhi vacastava // BuSto_1.77
viduṣāṃ prītijananaṃ madhyānāṃ buddhivardhanam /
timiraghnaṃ ca mandānāṃ sārvajanyamidaṃ vacaḥ // BuSto_1.78
apakarṣati dṛṣṭibhyo nirvāṇamupakarṣati /
doṣān niṣkarṣati guṇān vākyaṃ te 'bhipravarṣati // BuSto_1.79
sarvatrāvyāhatā buddhiḥ sarvatropasthitā smṛtiḥ /
avandhyaṃ tena sarvatra sarvaṃ vyākaraṇaṃ tava // BuSto_1.80
yannādeśe na cākāle naivāpātre pravartase /
vīryaṃ samyagivārabdhaṃ tenāmoghaṃ vacastava // BuSto_1.81
vacanastavo nāma saptamaḥ paricchedaḥ /
8 śāsanastavaḥ
ekāyanaṃ sukhopāyaṃ svanuvandhi niratyayam /
ādimadhyāntakalyāṇaṃ tava nānyasya śāsanam // BuSto_1.82
evamekāntakāntaṃ te dṛṣṭirāgeṇa bāliśāḥ /
mataṃ yadi vigarhanti nāsti dṛṣṭisamo ripuḥ // BuSto_1.83
anavabhuṅkthā yadasyārthe jagato vyasanaṃ bahu /
tat saṃsmṛtya virupe 'pi stheyaṃ te śāsane bhavet // BuSto_1.84
prāgeva hitakartuśca hitavaktuśca śāsanam /
kathaṃ na nāma kāryaṃ syādādīptaśirasāpi te // BuSto_1.85
bhujiṣyatā bodhisukhaṃ tvadguṇāpacitiḥ śamaḥ /
prāpyate tvanmatāt sarvamidaṃ bhadracatuṣṭayam // BuSto_1.86
trāsanaṃ sarvatīrthyānāṃ namucerupatāpanam /
āśvāsanaṃ nṛdevānāṃ tavedaṃ vīra śāsanam // BuSto_1.87
traidhātukamahābhaumamasaṅgamanavagraham /
śāsanena tavākrāntamantakasyāpi śāsanam // BuSto_1.88
tvacchāsananayajño hi tiṣṭhet kalpamapīcchayā /
prayāti tatra tu svairī yatra mṛtyoragocaraḥ // BuSto_1.89
āgamasyārthacintāyā bhāvanopāsanasya ca /
kālatrayavibhāgo 'sti nānyatra tava śāsanāt // BuSto_1.90
evaṃ kalyāṇakalitaṃ tadevamṛṣipuṅgava /
śāsanaṃ nādriyante yat kiṃ vaiśasataraṃ tataḥ // BuSto_1.91
śāsanastavo nāmāṣṭamaḥ paricchedaḥ /
9 praṇidhistavaḥ
śravaṇaṃ tarpayati te prasādayati darśanam /
vacanaṃ hlādayati te vimocayati śāsanam // BuSto_1.92
prasūtirharṣayati te vṛddhirnandayati prajñāḥ /
pravṛttiranugṛhṇāti nivṛttirupahanti ca // BuSto_1.93
kīrtanaṃ kilbiṣaharaṃ smaraṇaṃ te pramodanam /
anveṣaṇaṃ matikaraṃ parijñānaṃ viśodhanam // BuSto_1.94
śrīkaraṃ te 'bhigamanaṃ sevanaṃ dhīkaraṃ param /
bhajanaṃ nirbhayakaraṃ śaṃkaraṃ paryupāsanam // BuSto_1.95
śīlopasampadā śuddhaḥ prasanno dhyānasampadā /
tvaṃ prajñāsampadā 'kṣobhyo hradaḥ puṇyamayo mahān // BuSto_1.96
rupaṃ draṣṭavyaratnaṃ te śravyaratnaṃ subhāṣitam /
dharmo vicāraṇāratnaṃ guṇaratnākaro hyasi // BuSto_1.97
tvamoghairuhyamānānāṃ dvīpastrāṇaṃ kṣatātmanām /
śaraṇaṃ bhavabhīruṇāṃ mumukṣūṇāṃ parāyaṇam // BuSto_1.98
satpātraṃ śuddhavṛttatvāt satkṣetraṃ phalasampadā /
sanmitraṃ hitakāritvāt sarvaprāṇabhṛtāmasi // BuSto_1.99
priyastvamupakāritvāt suratatvānmanoharaḥ /
ekāntakāntaḥ saumyatvāt sarvairbahumato guṇaiḥ // BuSto_1.100
hṛdyo 'si niravadyatvādramyo vāgarupasauṣṭhavāt /
dhanyaḥ sarvārthasiddhatvānmāṅgalyo guṇasaṃśrayāt // BuSto_1.101
praṇidhistavo nāma navamaḥ paricchedaḥ /
10 mārgāvatārastavaḥ
sthāyināṃ tvaṃ parikṣeptā viniyantāpahariṇām /
samādhātā vijihmānāṃ prerako mandagāminām // BuSto_1.102
niyoktā dhuri dāntānāṃ khaṭuṅkānāmupekṣakaḥ /
ato 'si naradamyānāṃ satsārathiranuttaraḥ // BuSto_1.103
āpanneṣvanukampā te prasvastheṣvarthakāmatā /
vyasanastheṣu kāruṇyaṃ sarveṣu hitakāmatā // BuSto_1.104
viruddheṣvapi vātsalyaṃ pravṛttiḥ patiteṣvapi /
raudreṣvapi kṛpālutvaṃ kā nāmeyaṃ tavāryatā // BuSto_1.105
gurutvamupakāritvānmātāpitroryadīṣyate /
kedānīmastu gurutā tvayyatyantopakāriṇi // BuSto_1.106
svakāryanirapekṣāṇāṃ viruddhānāmivātmanām /
tvaṃ prapātataṭasthānāṃ prākāratvamupāgataḥ // BuSto_1.107
lokadvayopakārāya lokātikramaṇāya ca /
tamobhūteṣu lokeṣu prajñālokaḥ kṛtastvayā // BuSto_1.108
bhinnā devamanuṣyāṇāmupabhogeṣu vṛttayaḥ /
dharmasambhogasāmānyāttvayyasambhedamāgatāḥ // BuSto_1.109
upapattivayovarṇadeśakālaniratyayam /
tvayā hi bhagavan dharmasarvātithyamidaṃ kṛtam // BuSto_1.110
avismitān vismitavatspṛhayanto gataspṛhān /
upāsate prāñjalayaḥ śrāvakānapi te surāḥ // BuSto_1.111
aho saṃsāramaṇḍasya buddhotpādasya dīptatā /
mānuṣyaṃ yatra devānāṃ spṛhaṇīyatvamāgatam // BuSto_1.112
mārgāvatārastavo nāma daśamaḥ paricchedaḥ /
11 duṣkarastavaḥ
khedaḥ śamasukhajyānirasajjanasamāgamaḥ /
dvandvānyākīrṇatā ceti doṣān guṇavadudvahan // BuSto_1.113
jagaddhitārthaṃ ghaṭase yadasaṅgeta cetasā /
kā nāmāsau bhagavati buddhānāṃ buddhadharmatā // BuSto_1.114
kadannānyapi bhuktāni kvacitkṣudadhivāsitā /
panthāno viṣamāḥ kṣuṇṇāḥ suptaṃ gokaṇṭakeṣvapi // BuSto_1.115
prāptāḥ kṣepāvṛtāḥ sevā veṣabhāṣāntaraṃ kṛtam /
nātha vaineyavātsalyāt prabhuṇāpi satā tvayā // BuSto_1.116
prabhūtamapi te nātha sadā nātmani vidyate /
vaktavya iva sarvairhi svairaṃ svārthe niyujyase // BuSto_1.117
yena kena cideva tvaṃ yatra tatra yathā tathā /
coditaḥ svāṃ pratipadaṃ kalyāṇīṃ nātivartase // BuSto_1.118
nopakārapare 'pyevamupakāraparo janaḥ /
apakārapare 'pi tvamupakāraparo yathā // BuSto_1.119
ahitāvahite śatrau tvaṃ hitāvahitaḥ suhṛt /
doṣānveṣaṇanitye 'pi guṇānveṣaṇatatparaḥ // BuSto_1.120
yato nimantraṇaṃ te 'bhūt saviṣaṃ sahutāśanam /
tatrābhūdabhisaṃyānaṃ sadayaṃ sāmṛtaṃ ca te // BuSto_1.121
akroṣṭāro jitāḥ kṣāntyā drugdhāḥ svastyayanena ca /
satyena cāpavaktārastvayā maitryā jighāṃsavaḥ // BuSto_1.122
anādikālaprahatā bahṛyaḥ prakṛtayo nṛṇām /
tvayā vibhāvitāpāyāḥ kṣaṇena parivartitāḥ // BuSto_1.123
duṣkarastavo nāmaikādaśaḥ paricchedaḥ /
12 kauśalastavaḥ
yatsauratyaṃ gatāstīkṣṇāḥ kadaryāśca vadānyatām /
krurāḥ peśalatāṃ yātāstat tavopāyakauśalam // BuSto_1.124
indriyopaśamo nande mānastabdhe ca saṃnatiḥ /
kṣamitvaṃ cāṅgulīmāle kaṃ na vismayamānayet // BuSto_1.125
bahavastṛṇaśayyāsu hitvā śayyāṃ hiraṇmayīm /
aśerata sukhaṃ dhīrāstṛptā dharmarasasya te // BuSto_1.126
pṛṣṭenāpi kvacinnoktamupetyāpi kathā kṛtā /
tarṣayitvā paratroktaṃ kālāśayavidā tvayā // BuSto_1.127
pūrvaṃ dānakathādyābhiścetasyutpādya sauṣṭhavam /
tato dharmo gatamale vastre raṅga ivārpitaḥ // BuSto_1.128
na so 'styupāyaḥ śaktirvā yena na vyāyataṃ tava /
ghorāt saṃsārapātālāduddhartṛṃ kṛpaṇaṃ jagat // BuSto_1.129
bahūni bahurupāṇi vacāṃsi caritāni ca /
vineyāśayabhedena tatra tatra gatāni te // BuSto_1.130
viśuddhānyaviruddhāni pūjitānyarcitāni ca /
sarvāṇyeva nṛdevānāṃ hitāni mahitāni ca // BuSto_1.131
na hi vaktuṃ ca kartuṃ ca bahu sādhu ca śakyate /
anyathānanyathāvādin dṛṣṭaṃ tadubhayaṃ tvayi // BuSto_1.132
kevalātmaviśuddhayaiva tvayā pūtaṃ jagadbhavet /
yasmānnaivaṃvidhaṃ kṣetraṃ triṣu lokeṣu vidyate // BuSto_1.133
prāgevātyantanaṣṭānāmanādau bhavasaṃkaṭe /
hitāya sarvasattvānāṃ yastvamevaṃ samudyataḥ // BuSto_1.134
kauśalastavo nāma dvādaśaḥ paricchedaḥ /
13 ānṛṇyastavaḥ
na tāṃ pratipadaṃ vedmi syādyayāpacitistava /
api ye parinirvānti te 'pi te nānṛṇā janāḥ // BuSto_1.135
tava te 'vasthitā dharme svārthameva tu kurvate /
yaḥ śramastannimittaṃ tu tava kā tasya niṣkṛtiḥ // BuSto_1.136
tvaṃ hi jāgarṣi suptānāṃ saṃtānānyavalokayan /
apramattaḥ pramattānāṃ sattvānāṃ bhadrabāndhavaḥ // BuSto_1.137
kleśānāṃ vadha ākhyāto māramāyā vighāṭitā /
uktaṃ saṃsāradaurātmyamabhayā digvidarśitā // BuSto_1.138
kimanyadarthakāmena sattvānāṃ karuṇāyatā /
karaṇīyaṃ bhaved yatra na dattānunayo bhavān // BuSto_1.139
yadi saṃcāriṇo dharmāḥ syurime niyataṃ tvayā /
devadattamupādāya sarvatra syurniveśitāḥ // BuSto_1.140
ata eva jagannātha nehānyo 'nyasya kārakaḥ /
iti tvamuktavān bhūtaṃ jagat saṃjñāpayanniva // BuSto_1.141
cirāya bhuvi saddharmaṃ prerya lokānukampayā /
bahūnutpādya sacchiṣyāṃstrailokyānugrahakṣamān // BuSto_1.142
sākṣādvineyavargīyān subhadrāntān vinīya ca /
ṛṇaśeṣaṃ kimadyāpi sattveṣu yadabhūt tava // BuSto_1.143
yastvaṃ samādhivajreṇa tilaśo 'sthīni cūrṇayan /
atiduṣkarakāritvamante 'pi na vimuktavān // BuSto_1.144
parārthāveva me dharmarupakāyāviti tvayā /
duṣkuhasyāsya lokasya nirvāṇe 'pi nidarśitam // BuSto_1.145
tathāhi satsu saṃkrāmya dharmakāyamaśeṣataḥ /
tilaśo rupakāyaṃ ca bhittvāsi parinirvṛtaḥ // BuSto_1.146
aho sthitiraho vṛttamaho rupamaho guṇāḥ /
na nāma buddhadharmāṇāmasti kiñcidanadbhutam // BuSto_1.147
upakāriṇi cakṣuṣye śāntavākkāyakarmaṇi /
tvayyapi pratihanyante paśya mohasya raudratām // BuSto_1.148
puṇyodadhiṃ ratnanidhiṃ dharmarāśiṃ guṇākaram /
ye tvāṃ sattvā namasyanti tebhyo 'pi sukṛtaṃ namaḥ // BuSto_1.149
akṣayāste guṇā nātha śaktistu kṣayiṇī mama /
ataḥ prasaṅgabhīrutvāt sthīyate na vitṛptitaḥ // BuSto_1.150
aprameyamasaṃkhyeyamacintyamanidarśanam /
svayamevātmanātmānaṃ tvameva jñātumarhasi // BuSto_1.151
na te guṇāṃśāvayavo 'pi kīrtitaḥ parā ca nastuṣṭiravasthitā hṛdi /
akarśanenaiva mahāhradāmbhasāṃ janasya tarṣāḥ praśamaṃ vrajanti ha // BuSto_1.152
phalodayenāsya śubhasya karmaṇo muniprasādapratibhodbhavasya me /
asadvitarkākulamāruteritaṃ prayātu cittaṃ jagatāṃ vidheyatām // BuSto_1.153
ānṛṇyastavo nāma trayodaśamaḥ paricchedaḥ /
adhyardhaśatakaṃ samāptam / kṛtirācāryamātṛceṭasya //
digital sanskrit buddhist canon, stotra section, text no. 2: ādibuddhadvādaśakastotram
om nama ādibuddhāya
namaste buddharūpāya dharmarūpāya te namaḥ /
namaste saṃgharūpāya pañcabuddhātmane namaḥ // BuSto_2.1
pṛthvīrūpāyābrūpāya tejorūpāya te namaḥ /
namaste vāyurūpāyākāśarūpāya te namaḥ // BuSto_2.2
brahmaṇesattvarūpāya rajorūpāya viṣṇave /
tamorūpamaheśāya jñānarūpāya te namaḥ // BuSto_2.3
prajñopāyātmarūpāya guhyarūpāya te namaḥ /
digrūpalokapālāya viśvarūpāya te namaḥ // BuSto_2.4
cakṣūrūpāya karṇāya ghrāṇarūpāya jihvake /
kāyarūpāya śrīdharmarūpāya manase namaḥ // BuSto_2.5
namaste rūparūpāya rasarūpāya te namaḥ /
gandharūpaśabdarūpasparśarūpāya te namaḥ // BuSto_2.6
dharmarūpadhārakāya ṣaḍindriyātmane namaḥ /
māṃsāsthimedamajjānāṃ saṃghātarūpiṇe namaḥ // BuSto_2.7
rūpāya jaṅgamānāṃ te sthāvarāṇāṃ ca murtaye /
tiraścāṃ moharūpāya rūpāyāścaryamūrtaye // BuSto_2.8
sṛṣṭikartre janmarūpa kālarūpāya mṛtyave /
bhavyāya vṛddharūpāya bālāya te namo namaḥ // BuSto_2.9
prāṇāpānasamānodānavyānamūrtaye namaḥ /
varṇāpavarṇarūpāya bhoktre tanmūrtaye namaḥ // BuSto_2.10
dinarūpāya sūryāya candrāya rātrirūpiṇe /
tithirūpāya nakṣatrayogavārādimurtaye // BuSto_2.11
bāhyābhyantararūpāya laukikāya namonamaḥ /
nairvāṇāya namastubhyaṃ bahurūpāya te namaḥ // BuSto_2.12
ādibuddhadvādaśakaṃ puṇyaṃ prātaḥ paṭhiṣyati /
yadicchati labhennūnaṃ manujo nityaniścayaḥ // BuSto_2.13
śrīmañjuśrīkṛtamādibuddhadvādaśakastotraṃ samāptam //
digital sanskrit buddhist canon, stotra section, text no. 3: ākāśagarbhanāmāṣṭottaraśatastotram
om namo buddhāya
ākāśagarbha sattvārtha mahāsattva mahādyute /
mahāratna suratnāgrya vajraratna namo 'stu te // BuSto_3.1
abhiṣekamahāratna mahāśuddha mahāśubha /
buddharatna viśuddhāṅga ratnaratna namo 'stu te // BuSto_3.2
ākāśākāśasaṃbhūta sarvākāśa mahānabha /
ākāśadhātusarvāśa sarvāśāgrya namo 'stu te // BuSto_3.3
ratnasaṃbhava ratnorṇa buddhorṇa sutathāgata /
sarvaratna susarvāgrya ratnakārya namo 'stu te // BuSto_3.4
ratnaratnāgrya ratnogra ratnasarva tathāgata /
ratnottama mahākāśa samākāśa namo 'stu te // BuSto_3.5
alaṅkāramahāśobha śobhākara suśobhaka /
śuddhasarvārtha śuddhārtha dānacarya namo 'stu te // BuSto_3.6
dharmaratna viśuddhāgrya saṅgharatna tathāgata /
mahābhiṣeka lokārtha pramodārtha namo 'stu te // BuSto_3.7
dāna pradāna dānāgrya tyāga tyāgāgrya dāyaka /
sarvasattvārtha tattvārtha mahārthārtha namo 'stu te // BuSto_3.8
cintārāja mahāteja dānapāramitānaya /
tathāgata mahāsattva sarvabuddha namo 'stu te // BuSto_3.9
tathāgata mahāratna tathāgata mahāprabha /
tathāgata mahāketo mahāhāsa namo 'stu te // BuSto_3.10
tathāgatābhiṣekājña mahābhiṣeka mahāvibho /
lokanātha trilokāgrya lokasūrya namo 'stu te // BuSto_3.11
ratnādhikādhikatara ratnabhūṣaṇa ratnadhṛk /
ratnāloka mahāloka ratnakīrte namo 'stu te // BuSto_3.12
ratnotkara suratnottha maṇe vajramaṇe guṇa /
ratnākara sudīptāṅga sarvaratna namo 'stu te // BuSto_3.13
mahātmayaṣṭi ratneśa sarvāśāparipūraka /
sarvābhiprāyasaṃprāptiratnarāśi namo 'stu te // BuSto_3.14
abhvagrya vyāpi sarvātma varaprada mahāvara /
vibhūte sarvasaṃpatte vajragarbhaṃ namo 'stu te // BuSto_3.15
yaḥ kaścid dhārayen nāmnāmidante 'ṣṭaśataṃ śivam /
sarvabuddhābhiṣekaṃ tu sa prāpnotyanaghaḥ kṣaṇāt // BuSto_3.16
śrī ākāśagarbhanāmāṣṭaśatādhyeṣaṇāstotraṃ saṃpūrṇam //
digital sanskrit buddhist canon, stotra section, text no. 4: (ārya)mañjuśrīnāmāṣṭottaraśatakastotram
praṇipatya muniṃ mūrdhnā suprasannena cetasā /
vakṣyāmyadya ca nāmāni saṃbuddhairanuvarṇitam // BuSto_4.1
surupo rūpadhārī ca sarvarūpo hyanuttaraḥ /
sarvalakṣaṇasampūrṇo mañjuśrīruttamaḥ śriyā // BuSto_4.2
acintyaścintyavigato 'cintyo 'dbhutavikramaḥ /
acintyaḥ sarvadharmāṇāmacintyo manasastathā // BuSto_4.3
śūnyatābhāvitātmākaḥ śūnyadharmasamanvitaḥ /
śūnyastvamadhimuktiśca śūnyatribhavadeśakaḥ // BuSto_4.4
sarvajñaḥ sarvadarśī ca sarvabhūmipatirvibhuḥ /
mañjuśrīvaśavartī ca padmākṣaḥ padmasaṃbhavaḥ // BuSto_4.5
padmakiñjalkavarṇaśca padmaparyaṅkavāsanaḥ /
nīlotpaladharaḥ pūtaḥ pavitraḥ śāntamānasaḥ // BuSto_4.6
pratyekabuddho buddhastvamādibuddho nirucyase /
ṛddhimān vaśitāprāptaścatuḥsatyopadeśakaḥ // BuSto_4.7
lokapālaḥ sahasrākṣa īśvarastvaṃ prajāpatiḥ /
śivastvaṃ sarvabhūtānāṃ tvaṃ vibhurguṇasāgaraḥ // BuSto_4.8
ṛṣistvaṃ puṇyaḥ śreṣṭhaśca jyeṣṭho jātismarastathā /
vināyako vinetā ca jinaputro jinātmajaḥ // BuSto_4.9
bhānuḥ sahasraraśmimastvaṃ somastvaṃ ca bṛhaspatiḥ /
dhanado varuṇaścaiva tvaṃ viṣṇustvaṃ maheśvaraḥ // BuSto_4.10
ananto nāgarājastvaṃ skandaḥ senāpatistathā /
vemacitrāsurendrastvaṃ bhaumaḥ śukro budhastathā // BuSto_4.11
sarvadevamayo vīraḥ sarvadevairnamaskṛtaḥ /
lokadharmamalātītastvaṃ loke cāgrapudgalaḥ // BuSto_4.12
lokajño lokavijñāto jñānināṃ pravaro varaḥ /
varado layanaṃ trāṇamadhṛṣyo mārakarmiṇām // BuSto_4.13
gambhīraścānavadyaśca kalyāṇamitrasaṃpadaḥ /
vaidyastvaṃ śalyahartā na naradamyaḥ susārathiḥ // BuSto_4.14
matimān gatimāṃścaiva buddhimāṃśca vicakṣaṇaḥ /
puṇyavān kalpavṛkṣaśca bodhyaṅgapuṣpamaṇḍitaḥ // BuSto_4.15
vimuktiphalasaṃpanna āśrayaḥ sarvadehinām /
manoharo manojñaśca anagho brahmacāriṇām // BuSto_4.16
ketustvaṃ grahaśreṣṭhaśca ṛṣibhirmunipuṅgavaḥ /
yuvarājñābhiṣiktasttvaṃ daśabhūmīśvaraḥ prabhuḥ // BuSto_4.17
sārthavāho gaṇaśreṣṭho nirvāṇottamadeśakaḥ /
khasamo madhyakalpastvaṃ tvaṃ tejo vāyureva ca // BuSto_4.18
cintāmaṇistvaṃ sattvānāṃ sarvāśāparipūrakaḥ /
namo 'stu te mahāvidya sarvabhūtanamaskṛta // BuSto_4.19
śrīāryamañjuśrīnāmāṣṭottaraśatakastotraṃ samāptam //
digital sanskrit buddhist canon, stotra section, text no. 5: (ārya)tārānamaskāraikaviṃśatistotram
om namo bhagavatyai āryaśrī-ekaviṃśatitārāyai
namastāre ture vīre kṣaṇadyutinibhekṣaṇe /
trailokyanāthavaktrābjavikasatkamalodbhave // BuSto_5.1
namaḥ śataśaraccandrasaṃpūrṇeva varānane /
tārāsahasrakiraṇaiḥ prahasatkiraṇojjvale // BuSto_5.2
namaḥ kanakanīlābjapāṇipadmavibhūṣite /
dānavīryatapaḥśā(kṣā)ntititikṣādhyānagocare // BuSto_5.3
namastathāgatoṣṇīṣavijayānantacāriṇi /
śeṣapāramitāprāptajinaputraniṣevite // BuSto_5.4
namastutārahuṃkārapūritāśādigantare /
saptalokakramākrā[nte] aśeṣakaruṇā(ṇe)kṣaṇe // BuSto_5.5
namaḥ śakrānalabrahmamarudviśveśvarārcite /
bhūtavetālagandharvagaṇayakṣapuraskṛte // BuSto_5.6
namaḥ straditi phaṭkāra parajatra(yantra)pramardini /
pratyālīḍhapadanyāse śikhī(khi)jvālākulojjvale // BuSto_5.7
namasture mahāghore mālavīravināśini /
bhṛkuṭīkṛtavaktrābjasarvaśatrunisundanī(ṣūdini) // BuSto_5.8
namaḥ strīratnamudrāṅkahṛdayāṅgulibhūṣite /
bhūṣitāśeṣadikcakranikarasvakarākule // BuSto_5.9
namaḥ pramuditāśeṣamuktākṣīraprasāriṇi /
hasatprahasatuttāre māralolavaśaṅkari // BuSto_5.10
namaḥ samantabhūpālapata(ṭa)lākarṣaṇa(ṇe)kṣaṇe /
carabhṛkuṭihūṃkārasarvāpadavimocanī(cini) // BuSto_5.11
namaḥ śrīkhaṇḍakhaṇḍendu[su]muktābharaṇa(ṇo)jjvale /
amitābhajitābhārabhāsure kiraṇoddhruve(ddhure) // BuSto_5.12
namaḥ kalpāntahutabhugajvālāmālāntare(ra)sthite /
ālīḍhamudi(dri)tābaddharipucakravināśinī(ni) // BuSto_5.13
namaḥ karatarā(lā)ghāṭa(ta)caraṇāhatabhūtale /
bhṛkuṭīkṛtahuṃkārasaptapātālabhedinī(ni) // BuSto_5.14
namaḥ śive śubhe śānte śāntanirvāṇagocare /
svāhāpraṇavasaṃyukte mahāpātakanāśanī(śini) // BuSto_5.15
namaḥ pramuditābaddharigātraprabhedini /
daśākṣarapadanyāse vidyāhuṃkāradīpite // BuSto_5.16
nama[stāre] ture pādaghātahuṃkāravījite /
merumaṇḍalakailāśabhuvanatrayacāriṇī(ṇi) // BuSto_5.17
namaḥ sure sa(śa)rākārahariṇāṅkakare(ra)sthite /
haridviruktaphaṭkāra(re) aśeṣaviṣanāśiṇī(ni) // BuSto_5.18
namaḥ surāsuragaṇayakṣakinnarasevite /
abuddhamuditābhogakarī(ri) duḥsvapnanāśinī(ni) // BuSto_5.19
namaścandrārkasampūrṇanayanadyutibhāsvare /
tārādviruktatuttāre viṣamajvala(ra)nāśini // BuSto_5.20
namaḥ strītattvavinyāse śivaśaktisamanvite /
grahavetāra(la)yakṣoṣmanāśini pravare ture // BuSto_5.21
mantramūlamidaṃ stotraṃ namaskāraikaviṃśatiḥ(ti) /
yaḥ paṭhetprātaḥ(paṭhet prayataḥ) dhīmān devyābhaktisamanvite(taḥ) // BuSto_5.22
sāyaṃ vā prātarutthāya smaret sarvābhayapradam /
sarvapāpapraśamanaṃ sarvadurgatināśanam // BuSto_5.23
abhiṣikto bhavet tūrṇaṃ saptabhirjinakoṭibhiḥ /
māsamātreṇa caivāsau sukhaṃ bauddhapadaṃ vrajet // BuSto_5.24
viṣaṃ tasya mahāghoraṃ sthāvaraṃ cātha jaṅgamam /
smaraṇānna padaṃ yāti khāditaṃ pi(pī)tameva vā // BuSto_5.25
grahajo(jā)laviṣārtānāṃ parastrīviṣanāśanam /
anyeṣāṃ caiva sattvānāṃ dvisaptamabhivartitam // BuSto_5.26
putrakāmo labhet putraṃ ghanakāmo labheddhanam /
sarvakāmānavāpnoti na vighnaiḥ pratihanyate // BuSto_5.27
iti śrīsamyaksaṃbuddhavailo(ro)canabhāṣitaṃ bhagavatyāryatārādevyā namaskāraikaviṃśatināmāṣṭottaraśatakaṃ buddhabhāṣitaṃ parisamāptam //
digital sanskrit buddhist canon, stotra section, text no. 6: (ārya)tārāsragdharāstotram ācārya sarvajñamitraviracitam
namastārāyai bālārkālokatāmrapravarasuraśiraścārucūḍāmaṇiśrīsampatsaṃparkarāgānaticiraracitālaktakavyakta bhaktī /
bhaktyā pādau tavārye karapuṭamukuṭāṭopabhugnottamāṅgastāriṇyāpaccharaṇye navanutikusumasragbhirabhyarcayāmi // BuSto_6.1
durlaṅdhye duḥkhavahnau vinipatitatanurdurbhagaḥ kāṃdiśīka kiṃ kiṃ mūḍhaḥ karomītyasakṛdapi kṛtārambhavaiyarthyakhinnaḥ /
śrutvā bhūyaḥ parebhyaḥ kṣatanayana iva vyomni candrārkalakṣmīmālokāśānibaddhaḥ paragatigamanastvāṃ śraye pāpahantrīm // BuSto_6.2
sarvasmin sattvamārge nanu tava karuṇā nirviśeṣaṃ pravṛttā tanmadhye tadgraheṇa grahaṇamupagataṃ mādṛśasyāpyavaśyam /
sāmarthyaṃ ca dvitīyaṃ sakalajagadaghadhvāntatigmāṃśubimbaṃ duḥkhyevāhaṃ tathāpi pratapati dhigaho duṣkṛtaṃ durvidagdham // BuSto_6.3
dhigdhiṅ māṃ mandabhāgyaṃ divasakararucāpyapraṇūtāndhakāraṃ tṛṣyantaṃ kūlakacche himaśakalaśilāśītale haimavatyāḥ /
ratnadvīpapratolyā vipulamaṇiguhāgehagarbhe daridraṃ nāthīkṛtyāpyanāthaṃ bhagavati bhavatīṃ sarvalokaikadhātrīm // BuSto_6.4
mātāpi stanyahetorviruvati tanaye khedamāyāti putre krodhaṃ dhatte pitāpi pratidivasamasatprārthanāsu prayuktaḥ /
tvaṃ tu trailokyavāñchāvipulaphalamahākalpavṛkṣāgravallī sarvebhyo 'bhyarthitārthān visṛjasi na ca te vikriyā jātu kācit // BuSto_6.5
yo yaḥ klaiśaughavahnijvalitatanurahaṃ tāriṇī tasya tasyetyātmopajñaṃ pratijñāṃ kuru mayi saphalāṃ duḥkhapātālamagne /
vardhante yāvadete paruṣaparibhavāḥ prāṇināṃ dukhavegāḥ samyaksaṃbuddhayāne praṇidhidhṛtadhiyāṃ tāvadevānukampā // BuSto_6.6
ityuccairurdhvavāhau nadati nutipadavyājamākrandanādaṃ nārhatyanyo 'pyupekṣāṃ janani janayituṃ kiṃ punaryādṛśī tvam /
tvattaḥ paśyan pareṣāmabhimatavibhavaprārthanāḥ prāptakāmā dahye sahyena bhūyastaramaratibhuvā santatāntarjvareṇa // BuSto_6.7
pāpī yadyasmi kasmāttvayi mama mahatī barddhate bhaktireṣā śrutyā smṛtyā ca nāmnāpyapaharasi haṭhātpāpamekā tvameva /
tyaktavyāpārabhārā tadasi mayi kathaṃ kathyatāṃ tathyakathye pathyaṃ glāne mariṣyatyapi vipulakṛpaḥ kiṃ bhiṣag rorudhīti // BuSto_6.8
māyāmātsaryamānaprabhṛtibhiradhamaistulyakālakramācc svairdoṣairvāhyamāno maṭhakarabha ivānekasādhāraṇāṃśaḥ /
yuṣmatpādābjapūjāṃ na kṣaṇamapi labhe yattadarthe viśeṣādeṣā kārpaṇyadīnākṣarapadaracanā syānmamāvandhyakāmā // BuSto_6.9
kalpāntodbhrāntavātabhramitajalacalallolakallolahelāsaṃkṣobhotkṣiptavelātaṭavikaṭacaṭatsphoṭamoṭṭāṭṭahāsāt /
majjadbhirbhinnanaukaiḥ sakaruṇaruditākrandaniṣpandamandaiḥ svacchandaṃ devi sadyastvadabhinutiparaistīramuttīryate 'bdheḥ // BuSto_6.10
dhūmabhrāntābhragarbhodbhavagaganagṛhotsaṅgariṅgatsphuliṅgasphūrjajjvālākarālajvalanajavaviśadveśmaviśrāntaśayyāḥ /
tvayyābaddhapraṇāmāñjalipuṭamukuṭā gadgadodgītayācṣāḥ prodyadvidyudvilāsojjvalajaladajavairādhriyante kṣaṇena // BuSto_6.11
dānāmbhaḥpūryamāṇobhayakaṭakaṭakālambirolambamālāhūṅkārāhūyamānapratigajajanitadveṣavahnerdvipasya /
dantāntottuṅgadolātalatulitatanustvāmanusmṛtya mṛtyuṃ pratyācaṣṭe prahṛṣṭaḥ pṛthuśikharaśiraḥkoṭikoṭṭopaviṣṭaḥ // BuSto_6.12
prauḍhaprāsaprahāraprahatanaraśiraḥśūlavallyutsavāyā śūnyāṭavyāṃ karāgragrahavilasadasispheṭakasphītadarpān /
dasyūn dāsye niyuṅkte sabhṛkuṭikuṭilabhrūkaṭākṣekṣitākṣāṃścintālekhanyakhinnasphuṭalikhitapadaṃ nāmadhāma śriyāṃ te // BuSto_6.13
vajrakūraprahāraprakharanakhamukhotkhātamattebhakumbhaścyotatsāndrāsradhautasphūṭavikaṭasaṭāsaṅkaṭaskandhasandhiḥ /
krudhyannāpitsurārādupari mṛgaripustīkṣṇadaṃṣṭrotkaṭāsyastrasyannāvṛtya yāti tvaducitaracitastotradigdhārthavācaḥ // BuSto_6.14
dhūmāvartāndhakārākṛtivikṛtaphaṇisphāraphūtkārapūravyāpāravyāptavaktrasphuradururasanārajjukonāśapāśaiḥ /
pāpātsambhūya bhūyastavaguṇagaṇanātatparastvatparātmā dhatte mattālimālāvalayakuvalasragavibhūṣāṃ vibhūtim // BuSto_6.15
bhartṛbhrūbhedabhītodbhaṭakaṭakabhaṭākṛṣṭaduḥśliṣṭakeśaścañcadvācāṭaceṭotkaṭaraṭitakaṭugranthipāśopagūḍhaḥ /
kṣuttṛṭkṣāmopakaṇṭhastyajati sa sapadi vyāpadaṃ tāṃ durantāṃ yo yāyādāryatārācaraṇaśaraṇatāṃ snigdhabandhūjjhito 'pi // BuSto_6.16
māyānirmāṇakarmakramakṛtavikṛtānekanepathyamithyārūpārambhānurūpapraharaṇakiraṇāḍambaroḍḍāmarāṇi /
tvattantroddhāryamantrasmṛtihṛtaduritasyāvahantyapradhṛṣyāṃ pretaprotāntratantrīnicayaviracitasrañji rakṣāṃsi rakṣām // BuSto_6.17
garjajjīmūtamūrtitrimadamadanadībaddhadhārāndhakār vidhuddyotāyamānapraharaṇakiraṇe niṣpatadbāṇavarṣe /
ruddhaḥ saṅgrāmakāle prabalabhujabalairvidviṣadbhirdviṣadbhistvaddattotsāhapuṣṭiḥ prasabhamarimahīmekavīraḥ pinaṣṭi // BuSto_6.18
pāpācārānubandhoddhṛtagadavigalatpūtipūyāsravisratvaṅmāṃsāsaktanāḍīmukhakuharagalajjantujagdhakṣatāṅgāḥ /
yuṣmatpādopasevāgadavaraguṭikābhyāsabhaktiprasaktā jāyante jātarūpapratinidhivapuṣaḥ puṇḍarīkāyatākṣāḥ // BuSto_6.19
viśrāntaṃ śrautapātre gurubhirupahṛtaṃ yasya nāmnāyabhaikṣyaṃ vidvadgoṣṭhīṣu yaśca śrutadhanavirahānmūkatāmabhyupetaḥ /
sarvālaṅkārabhūṣāvibhavasamuditaṃ prāpya vāgīśvaratvaṃ so 'pi tvadbhaktiśaktyā harati nṛpasabhe vādisiṃhāsanāni // BuSto_6.20
bhūśayyādhūlidhūmraḥ sphuṭitakaṭitaṭīkarpaṭoddyotitāṅg yūkāyūṃṣi prapiṃṣan parapuṭapurataḥ karpare tarpaṇārthī /
tvāmārādhyādhyavasyan varayuvativahaccāmarasmeracārvīmūrvī dhatte madāndhadvipadaśanaghanāmuddhṛttaikātapatrām // BuSto_6.21
sevākarmāntaśilpapraṇayavinimayopāyaparyāyakhinnāḥ prāgjanmopāttapuṇyopacitaśubhaphalaṃ vittamaprāpnuvantaḥ /
daivātikrāmaṇīṃ tvāṃ kṛpaṇajanajananyarthamabhyarthya bhūmer bhūyo nirvāntacāmīkaranikaranidhīn nirdhanāḥ prāpnuvanti // BuSto_6.22
vṛtticchede vilakṣaḥ kṣatanivasanayā bhāryayā bhartsyamāno dūrādātmambharitvāt svajanasutasuhṛdbandhubhirvarjyamānaḥ /
tvayyāvedya svaduḥkhaṃ turagakhuramukhotkhātasīmnāṃ gṛhāṇām īṣṭe svāntaḥpurastrīvalayajhaṇajhaṇājātanidrāprabodhaḥ // BuSto_6.23
caṅkraddikcakracumbisphuradurukiraṇā lakṣaṇālaṅkṛtā strīṣaṭdanto dantimukhyaḥ śikhigalakaruciśyāmaromā varāśvaḥ /
bhāsvadbhāsvanmayūkho maṇiramalaguṇaḥ koṣabhṛt svarṇakoṣaḥ senānīrvīrasainyo bhavati bhagavati tvatprasādāṃśaleśāt // BuSto_6.24
svacchandaṃ candanāmbhaḥsurabhimaṇiśilādattasaṅketakāntaḥ kāntākrīḍānurāgādabhinavaracitātithyatathyopacāraḥ /
tvadvidyālabdhasiddhirmalayamadhuvanaṃ yāti vidyādharendraḥ khaṅgāṃśuśyāmapīnonnatabhujaparighaprollasatpārihāryaḥ // BuSto_6.25
hārākrāntastanāntāḥ śravaṇakuvalayasparddhamānāyatākṣyo mandārodāraveṇītaruṇaparimalāmodamādyaddvirephāḥ /
kāñcīnādānubandhoddhatataracaraṇodāramañjīratūryās tvannāthān prārthayante smaramadamuditāḥ sādarā devakanyāḥ // BuSto_6.26
ratnacchannāntavāpīkanakakamalinīvajrakiñjalkamālām unmajjatpārijātadrumamadhupavadhūddhūtadhūlīvitānām /
vīṇāveṇupravīṇāmarapuraramaṇīdattamādhuryatūryāṃ kṛtvā yuṣmatsaparyāmanubhavati ciraṃ nandanodyānayātrām // BuSto_6.27
karpūrailālavaṅgatvagagurunaladakṣodagandhodakāyāṃ / kāntākandarpadarpotkaṭakucakuharāvartaviśrāntavīcyām /
mandākinyāmamandacchaṭasalilasaritkrīḍayā sundarībhiḥ krīḍanti tvadgatāntaḥkaraṇapariṇatottaptapuṇyaprabhāvāḥ // BuSto_6.28
gīrvāṇagrāmaṇībhirvinayabharanamanmaulibhirvanditājñaḥ svargotsaṅge 'dhirūḍhaḥ surakariṇi jhaṇadbhūṣaṇodbhāsitāṅge /
śacyā dordāmadolāviralavalayitoddāmaromāñcamūrtiḥ pūtastvaddṛṣṭipātairavati suramahīṃ hīrabhinnaprakoṣṭhaḥ // BuSto_6.29
cūḍāratnāvataṃsāsanagatasugatavyomalakṣmīvitānaṃ prodyadbālārkakoṭīpaṭutarakiraṇāpūryamāṇatrilokam /
prauḍhālīḍhaikapādakramabharavinamadbrahmarudrendraviṣṇuṃ tvadrūpaṃ bhāvyamānaṃ bhavati bhavabhayacchittye janmabhājām // BuSto_6.30
paśyantyeke sakopaṃ praharaṇakiraṇodgīrṇadordaṇḍakhaṇḍavyāptavyomāntarālaṃ valayaphaṇiphaṇādāruṇāhāryacaryam /
dviṣṭavyatrāsihāsoḍḍamaraḍamarukoḍḍāmarāsphālavelāvetālottālatālapramadamadamahākelikolāhalogram // BuSto_6.31
kecittvekaikaromodgamagatagaganābhogabhūbhūtalasthasvasthabrahmendrarudraprabhṛtinaramarutsiddhagandharvanāgam /
dikcakrākrāmidhāmasthitasugataśatānāntanirmāṇacittaṃ citraṃ trailokyavandayaṃ sthiracararacitāśeṣabhāvasvabhāvam // BuSto_6.32
lākṣāsindūrarāgāruṇatarakiraṇādityalauhityameke śrīmatsāndrendranīlopaladalitadalakṣodanīlaṃ tathānye /
kṣīrābdhikṣubdhadugdhādhikataradhavalaṃ kāñcanābhaṃ ca kecit tvadrūpaṃ viśvarūpaṃ sphaṭikavadupadhāyuktibhedād vibhinnam // BuSto_6.33
sārvajñajñānadīpaprakaṭitasakalajñeyatattvaikasākṣī sākṣādvetti tvadīyāṃ guṇagaṇagaṇanāṃ sarvavit tatsuto vā /
yastu vyādāya vaktraṃ valibhujaraṭitaṃ mādṛśo rāraṭīti vyāpat sā tīvraduḥkhajvarajanitarujaścetaso hāsyahetuḥ // BuSto_6.34
yanme vijñāpyamānaṃ prathamataramadastvaṃ viśeṣeṇa vettrī tadvayāhārātirekaśramavidhirabudhasvāntasantoṣahetuḥ /
kintu snigdhasya bandhorviṣamiva purato duḥkhamudgīrya vācāṃ jñātārthasyāpi duḥkhī hṛdayalaghutayā svasthatāṃ vindatīva // BuSto_6.35
kalyāṇānandasindhuprakaṭaśaśikale śītalāṃ dehi dṛṣṭiṃ puṣṭiṃ jñānopadeśaiḥ kuru dhanakaruṇe dhvaṃsaya dhvāntamantaḥ /
tvatstotrāmbhaḥpavitrīkṛtamanasi mayi śreyasaḥ sthānamekaṃ dṛṣṭaṃ yasmādamoghaṃ jagati tavaguṇastotramātraṃ prajānām // BuSto_6.36
saṃstutya tvadguṇaughāvayavamaniyateyattamāptaṃ mayā ya puṇyaṃ puṇyārdravāñchāphalamadhurarasāsvādamāmuktibhogyam /
lokastenāryalokeśvaracaraṇatalasvastikasvasticihnāmahnāyāyaṃ prayāyāt sugatasutamahīṃ tāṃ sukhāvatyupākhyām // BuSto_6.37
śrī sarvajñamitraviracitamāryatārāsragdharāstotraṃ samāptam //
digital sanskrit buddhist canon, stotra section, text no. 7: (ārya)tārāṣṭottaraśatanāmastotram
om namaḥ śrī āryatārāyai /
śrīmatpotalake ramye nānādhātuvirājite /
nānādrumalatākīrṇe nānāpakṣinikūjite // BuSto_7.1
nānānirjharabhāṅkārairnānāmṛgasamākule /
nānākusumajātībhiḥ samantādadhivāsite // BuSto_7.2
nānāhṛdyaphalopetaṣaṭpadodgītaniḥsvanaiḥ /
kinnarairmadhurodgītairmattaravāraṇasaṃkulaiḥ // BuSto_7.3
siddhavidyādharagaṇairgandharvaiśca ninādite /
munibhirvītarāgaiśca satataṃ suniṣevite // BuSto_7.4
bodhisattvagaṇaiścānyairdaśabhūmīśvarairapi /
āryatārādibhirdevairvidyārājñīsahasrakaiḥ // BuSto_7.5
krodharājagaṇaiścānyairhayagrīvādibhirvṛte /
sarvasattvahite yukto bhagavānavalokitaḥ // BuSto_7.6
vyājahāra tataḥ śrīmān padmagarbhāsane sthitaḥ /
mahatā tapasā yukto maitryā ca kṛpayānvitaḥ // BuSto_7.7
dharmaṃ dideśa tasyāṃ ca mahatyāṃ devaparṣadi /
tatrāpaviddhamāgamya vajrapāṇirmahābalaḥ // BuSto_7.8
parayā kṛpayā yuktaḥ papraccha cāvalokitam /
taskaroragasiṃhogragajavyāghrādisaṃkule // BuSto_7.9
sīdantyamī mune sattvā magnāḥ saṃsārasāgare /
baddhāḥ sāṃsārikaiḥ pāśai rāgadveṣatamomayaiḥ // BuSto_7.10
mucyante yena sattvāste tanme brūhi mahāmune /
evamukto jagannāthaḥ sa śrīmānavalokitaḥ // BuSto_7.11
uvāca madhurāṃ vāṇīṃ vajrapāṇiṃ prabodhinīm /
śṛṇu guhyakarājendra amitābhasya tāyaṇīḥ(ṇīm) // BuSto_7.12
praṇidhānavaśotpannāṃ mamājñāṃ lokamātaram /
mahākaruṇayopetāṃ jagaduddharaṇoddhṛtām // BuSto_7.13
uditādityasaṃkāśāṃ purṇenduvadanaprabhām /
bhāṣayantīmimāṃ tārāṃ sadevāsuramānuṣān // BuSto_7.14
kampayantīṃ ca trīn lokān trāsayantīṃ yakṣarākṣasān /
nīlotpalakarāṃ devīṃ mā bhairmā bhairiti bruvan // BuSto_7.15
jagatsaṃrakṣaṇārthayāhamutpāditā jinaiḥ /
kāntāre śastrasaṃpāte nānābhayasamākule // BuSto_7.16
smaraṇādeva nāmāni sattvān rakṣāmyahaṃ sadā /
tārayiṣyāmyahaṃ sattvān nānābhayamahārṇavāt // BuSto_7.17
tena tāreti māṃ loke gāyanti munipuṃgavāḥ /
kṛtāñjalipuṭo bhūtvā tataḥ sādarasādhvasaḥ // BuSto_7.18
jvalayatyantarikṣe tāmidaṃ vacanamabravīt /
nāmāṣṭaśatakaṃ brūhi yatpurā kīrtitaṃ janaiḥ // BuSto_7.19
daśabhūmīśvarairnāthairbodhisattvairmaharddhikaiḥ /
sarvapāpaharaṃ puṇyaṃ māṅgalyaṃ kīrtivarddhanam // BuSto_7.20
dhanadhānyakaraṃ caiva ārogyaṃ puṣṭivardhanam /
āyurārogyajanakaṃ sarvasattvasukhāvaham // BuSto_7.21
lakṣmyāḥ śriyaḥ sthāpakaṃ ca sarvasattvavivarddhanam /
maitrīmālambya sattvānāṃ tatkīrtaya mahāmune // BuSto_7.22
evamukte jagannāthaḥ prahasannavalokitaḥ /
vyavalokya diśaḥ sarvā maitrīspharaṇayā dṛśā // BuSto_7.23
dakṣiṇaṃ karamuddhṛtya puṇyalakṣaṇamaṇḍitam /
tamuvāca mahāprājñaḥ sādhu sādhu mahātapa // BuSto_7.24
nāmāni śṛṇu mahābhāga sarvasattvaikavatsare /
yāni saṃkīrtya manujā sampadā syurdhaneśvarāḥ // BuSto_7.25
sarvavyādhivinirmuktāḥ sarvaiśvaryaguṇānvitāḥ /
akālamṛtyunirdagdhāścyutā yānti sukhāvatīm // BuSto_7.26
tānyahaṃ sampravakṣyāmi devasaṃghāḥ śṛṇuta me /
anumodadhvametadvā bhaviṣyadhvaṃ sunirvṛtāḥ // BuSto_7.27
om locane sulocane tāre tārodbhave sarvasattvānukampini sarvasattvatāriṇi sahasrabhuje sahasranetre / om namo bhagavate avalokaya avalokaya māṃ sarvasattvāṃśca huṃ huṃ phaṭ phaṭ svāhā / om śuddhe viśuddhe sugatātmaje
maitrīhṛdaye nirmale śyāme śyāmarūpi mahāprājñe prabalavarabhūṣite /
aparājitā mahāraudrī viśvarūpī mahābalā / om suśriye // BuSto_7.28
om kalyāṇī mahātejā lokadhātrī mahāyaśāḥ /
sarasvatī viśālākṣī prajñā śrīrbuddhivardhinī // BuSto_7.29
dhṛtidā puṣṭidā svāhā omkārā kāmarūpiṇī /
sarvasattvahitodyuktā saṃgrāmottāriṇī jayā // BuSto_7.30
prajñāpāramitā devī āryatārā manoramā /
dundubhī śaṅkhinī pūrṇā vidyārājñī priyamvadā // BuSto_7.31
candrānanā mahāgaurī ajitā pītavāsasā /
mahāmāyā mahāśvetā mahābalaparākramā // BuSto_7.32
mahāraudrī mahācaṇḍī duṣṭasattvaniṣūdinī /
praśāntā śāntarūpā ca vijayā jvalanaprabhā // BuSto_7.33
vidyunmārī dhvajī khaṅgī cakrī cāpodyatāyudhā /
jambhano stambhanī kālī kālarātrirniśācarī // BuSto_7.34
rakṣaṇī mohanī śāntā kāntārī drāvaṇī śubhā /
brahmāṇī vedamātā ca guhyā ca guhyavāsinī // BuSto_7.35
māṅgalyā śāṅkarī saumyā jātavedā manojavā /
kapālinī mahāvegā sandhyā satyā 'parājitā // BuSto_7.36
sārthavāhakṛpādṛṣṭirnaṣṭamārgapradarśinī /
varadā śāsanī śāstrī surūpā 'mṛtavikramā // BuSto_7.37
śarvarī yoginī siddhā caṇḍārī(lī)amṛtā dhruvā /
dhanyā puṇyā mahābhāgā śubhagā priyadarśanā // BuSto_7.38
kṛtāntatrāsinī bhīmā ugrā ugramahātapā /
jagaddhite sadodyuktā śaraṇyā bhaktavatsalā // BuSto_7.39
vāgīśvarī śivā sūkṣmā nityā sarvakramānugā /
sarvārthasādhanī bhadrā goptrī dhātrī dhanapradā // BuSto_7.40
abhayā gautamī puṇyā śrīmallokeśvarātmajā /
tārānāmaguṇānantā sarvāśāparipūrakā // BuSto_7.41
om tāre kṛpāvare śrīkleśaśravaṇīye svāhā /
nāmnāmaṣṭottaraśataṃ hyetadyatkīrtitaṃ mayā /
rahasyabhūtaṃ guhyaṃ ca devānāmapi durlabham // BuSto_7.42
saubhāgyabhogakaraṇaṃ sarvakilviṣanāśanam /
sarvavyādhipraśamanaṃ sarvasattvasukhāvaham // BuSto_7.43
trikālaṃ yaḥ paṭheddhīmān śucisthāne samāhitaḥ /
so 'cireṇaiva kālena rājyaśriyamavāpnuyāt // BuSto_7.44
duḥkhī syāttu sukhī nityaṃ daridro dhanavān bhavet /
putro bhavenmahāprājño medhāvī ca na saṃśayaḥ // BuSto_7.45
bandhanānmucyate baddho vyavahāre jayoa bhavet /
śatravo mitratāṃ yānti śṛṅgiṇaḥ śunakā api // BuSto_7.46
saṃgrāme saṃkaṭe durge nānābhayasamucchrite /
smaraṇādeva nāmāni sarvānbhayānapohati // BuSto_7.47
nākālamṛtyurbhavati prāpnoti vipulāśayam /
mānuṣye saphalaṃ janma tasyaikasya mahātmanaḥ // BuSto_7.48
yaścedaṃ prātarutthāya mānavaḥ kīrtayiṣyati /
sa dīrghakālamāyuṣmān śriyaṃ ca labhate naraḥ // BuSto_7.49
devā nāgāstathā yakṣā gandharvā kaṭhapūtanāḥ /
piśācā rākṣasā bhūtā mātaro raudratejasāḥ // BuSto_7.50
ḍākinyastārakāḥ pretāḥ skandomādyā mahāgrahāḥ /
chāyāpasmārakāścaiva kheṭakā khārdakādayaḥ // BuSto_7.51
vetālāściṃcakā preṣyā ye cānye duṣṭacetasaḥ /
chāyāmapi na laṅghanti kiṃ punastasya vigraham // BuSto_7.52
duṣṭasattvā na bādhante vyādhayo nākramanti ca /
sarvaiśvaryaguṇairyukto vaṃśavṛddhiśca jāyate // BuSto_7.53
jātismaro bhaved dhīmān kulīnaḥ priyadarśanaḥ /
prītimāṃśca mahāvāgmī sarvaśāstraviśāradaḥ // BuSto_7.54
kalyāṇamitrasaṃsevī bodhicittavibhūṣitaḥ /
sadā 'virahito buddhairyatra yatropapadyate // BuSto_7.55
śrīāryatārābhaṭṭārikāyā nāmāṣṭottaraśataṃ buddhaparibhāṣitaṃ parisamāptam //
digital sanskrit buddhist canon, stotra section, text no. 8: (ārya)tārāstutiḥ ācārya candradāsakṛtā
namastārāyai
sukhadacakracārucūḍāmaṇiruciramarīcisaṃcayapracuraśikhāpracāraparicumbitacarcitacaraṇacandrake /
jagati carācare 'pi sācīkṛtacakitakṛpālulocane stutivacanopacāramucitācaratiṃ racayāmi devi te // BuSto_8.1
nakharakaṭhorakoṭikuṭṭitakarikaṭataṭapāṭanotkaṭāḥ pravikaṭarudhirapaṭalapaṭapālitā aṭavīviluṇṭhakāḥ /
vikaṭasaṭāṭṭahāsaghaṭitāvaṭataṭaghaṭānodbhaṭāstvajjuṣi jhaṭiti yānti saṭinaḥ kuṇṭhādapi kuṇṭhaśaktitām // BuSto_8.2
malinamahākapolatalavigalitamadajalamalanavihvalāḥ skhaladalijālabahalakolāhalalitavilāsalāsinaḥ /
vicalitakarṇatālapavanāhatalalitavilepadhūlayaḥ pathi na gajāścalanti kulaśailatulāstava lā(nā)malālitāḥ // BuSto_8.3
mārutaghātajātarabhasocchaladanalaśikhākadambakapratihatapurapurandhrihāhāravatvaritadigantabhairavaḥ /
uddhatadhūmradhūmadhūlidhutabaddhaghanāndhakārakaṃ tvannatinītigatireti śamaṃ bahuśo hutāśanaḥ // BuSto_8.4
calitalatāvitānakuṭilodgamadurgamagahanavartina sapadi puro narasya tāreti manāgapi nāmadhāriṇaḥ /
sphītaphaṇaughaghoraphūtkāraparisphuratānalasphuṭasphuraduruvisphuliṅgavisphāriṇi phaṇini viṣaṃ vinaśyati // BuSto_8.5
kṣaṇakṛtakopakampakarakarṣitakharakaravālanirmalavyatikarakarakaravālavikarālamahābalabhujārgalaḥ /
prasthitapathikanikaṭakaṭavighaṭanapaṭuratiniṣṭhurāśayo bhagavati bhaktivantumupasarpati tava na vane 'pi taskaraḥ // BuSto_8.6
yo 'pi narendravīrahuṅkārakacagrahanigrah grahagrasta iva rajjuhiñjīravajarjaritāṅgapañjaraḥ /
pratipadakhanakhanāyamānamukharīkṛtakharakharaśṛṅkhalāvalistvaccaraṇāravindamabhivandya sa nandati muktabandhanaḥ // BuSto_8.7
kalakalakalilalolakallolajalollalatkālikānilāsphālitavipulabahalavelākulakūlatamālapallavāt /
sarabhasamakaranikarakharanakharasudustarato 'pi sāgarāt tāriṇi taralatārataratārakamāturametya rakṣasi // BuSto_8.8
sūkṣmavirāvasārasaraghotkaranirbharaghoraghargharaghrāṇā ghṛṇāṅaghripāṇyasravisrīkṛtakvathitaśarīrapañjarā /
yatkṣaṇamahāprasādāveśatvatpraṇatā tāriṇi kāmarūpiṇā tatkṣaṇalabdhalolakiraṇamaṇikuṇḍalamaṇḍitagaṇḍamaṇḍalā // BuSto_8.9
yūkavikīrṇaśīrṇapaṭakarpaṭakaṭitaṭaveṣṭanodbhaṭaḥ saṃkaṭapeṭṭapūramātrārjanaparapurapiṇḍatarkaṇaḥ /
yadi tava nāmakaṃ hṛdi karoti hi rākṣasaikakaḥ prauḍhavadhūvidhūtacāmīkarakhacitavicitracāmaram // BuSto_8.10
śrīcandradāsaviracitāryatārāstutiḥ samāptā //
digital sanskrit buddhist canon, stotra section, text no. 9: aṣṭamātṛkāstotram
om namaḥ śrīvighneśvarāṣṭamātṛkābhyaḥ /
vighneśvara mahāvīra siddhirūpāya vṛddhaye /
vighnanāśāya devāya gaṇeśāya namāmyaham // BuSto_9.1
pūrve brahmāṇī devī haṃsamāruhya saṃsthitā /
pītavarṇaprabhā devī śrībrahmāṇi namo 'stu te // BuSto_9.2
dakṣiṇe śrīvārāhī mahiṣāsanasaṃsthitā /
raktavarṇā 'ṅkuśahastā śrīvārāhi namo 'stu te // BuSto_9.3
paścime cendrāṇī devī gajamāruhya saṃsthitā /
kuṅkumābhā vajrahastā śrīindrāṇi namo 'stu te // BuSto_9.4
uttare māheśvarī devī vṛṣamāruhya saṃsthitā /
śvetavarṇaprabhā devī māheśvari namo 'stu te // BuSto_9.5
āgneye bālakaumārī mayūrakāntipūraṇī /
raktavarṇā śaktihastā śrīkaumāri namo 'stu te // BuSto_9.6
nairṛtye vaiṣṇavī devī śyāmābhā garuḍāsanā /
śaṅkhacakradharā devī nārāyaṇi namo 'stu te // BuSto_9.7
vāyavye cāmuṇḍā devī siṃhamāruhya saṃsthitā /
kakāramūrtidhārī ca khaḍgahastāṃ namāmyaham // BuSto_9.8
īśāne caṇḍikā devī dhūmravarṇā prajvālinī /
kartimuṇḍadharā devī mahālakṣmi namo 'stu te // BuSto_9.9
aṣṭapīṭhasthitā devīraṣṭavṛkṣanivāsinīḥ /
aṣṭabhairavasaṃyuktā aṣṭamātṛkā namāmyaham // BuSto_9.10
sūryaḥ somo mahīputro budho devāsuragurū /
śaniśca rāhuḥ ketuśca yamāya ca namo namaḥ // BuSto_9.11
śrī aṣṭamātṛkāstotraṃ samāptam //
digital sanskrit buddhist canon, stotra section, text no. 10: avadhānastotram (vandanāstavaṃ vā)
om namo lokanāthāya
ārādhito 'si bhujagāsuralokasaṃghairgandharvayakṣamunibhiḥ parivanditāya /
dvātriṃśadādivaralakṣaṇabhūṣitāya nityaṃ namāmi śirasā karuṇāmayāya // BuSto_10.1
bālārkakoṭisamatejakalevarāya ālokite sugataśekharadhāritāya /
śubhrāṃśumaulitilakāya jaṭadharāya nityaṃ namāmi śirasā karuṇāmayāya // BuSto_10.2
ambhojapāṇikamalāsanasaṃsthitāya yajñopavītaphaṇirājasumaṇḍitāya /
ratnādihārakanakojjvalabhūṣitāya nityaṃ namāmi śirasā karuṇāmayāya // BuSto_10.3
utpādabhaṅgabhavasāgaratārakāya durgrāhadurgatibhuvāṃ parimocakāya /
rāgādidoṣaparimukta sunirmalāya nityaṃ namāmi śirasā karuṇāmayāya // BuSto_10.4
maitryādibhiścaturabrahmavihāraṇāya dhārāmṛtaiḥ sakalasattvasupoṣaṇāya /
mohāndhakārakṛtadoṣavidāraṇāya nityaṃ namāmi śirasā karuṇāmayāya // BuSto_10.5
daityendravaṃśavalitāraṇamokṣadāya sattvopakāratvaritakṛtaniścayāya /
sarvajñajñānaparipūritadeśanāya nityaṃ namāmi śirasā karuṇāmayāya // BuSto_10.6
aṣṭādaśanarakamārgaviśodhanāya ajñānagāḍhatimiraparidhvaṃsanāya /
jñānaikadṛṣṭivyavalokitamokṣadāya nityaṃ namāmi śirasā karuṇāmayāya // BuSto_10.7
tvaṃ lokanātha bhuvaneśvara supradāya dāridrayaduḥkhamayapañjaradāraṇāya /
tvatpādapaṅkajayugaprativanditāya nityaṃ namāmi śirasā karuṇāmayāya // BuSto_10.8
mārtaṇḍamaṇḍalarucistathatāsvabhāvaṃ tvāṃ naumyahaḥ suphaladaḥ vimalaprabhāvam /
cintāmaṇiṃ susadṛśaṃ tvatidurbhago 'haṃ nityaṃ namāmi śirasā karuṇāmayāya // BuSto_10.9
yadbhaktito daśanakhāñjalisottamāṅgamaṣṭāṅgakaiḥ praṇamitaṃ tava pādapadma /
duḥkhārṇave patitamuddhara māṃ kṛpālo nityaṃ namāmi śirasā karuṇāmayāya // BuSto_10.10
saptāṣṭabhūtagatamādhavaśuklapakṣe tārāpunarvasu sahe bhṛgusūnuvāre /
śrīkrauṃcadāraṇatithau ca stutiṃ karomi me dehi vāñchitaphalaṃ bhuvanaikanātha // BuSto_10.11
ye paṭhanti mahāpuṇyaṃ pavitraṃ pāpanāśanam /
sarvakāmārthasiddhiṃ ca gamiṣyanti sukhāvatīm // BuSto_10.12
śrīmadāryāvalokiteśvarabhaṭṭārakasyāvadhānastotraṃ samāptam //
digital sanskrit buddhist canon, stotra section, text no. 11: avalokiteśvarahayagrīvadhāraṇī
namo ratnatrayāya / nama āryāvalokiteśvarāya bodhisattvāya mahāsattvāya mahākāruṇikāya / namaḥ sarvasattvavyasanaghātine / namaḥ sarvasattvavyasanāvahāriṇe / namaḥ sarvasattvabhayottāraṇāya / namaḥ sarvabhavapraśamanakarāya / namaḥ sarvasattvabodhicikitsaṃkarāya / namaḥ sarvabandhanacchedanaparāya / namaḥ sarvaduḥkhapramokṣaṇakarāya / namaḥ sarvāndhakāravidhamanakarāya / namaḥ sarvavidyārājavaśaprāptaye mahāyogayogīśvarāya /
tasmai namaskṛtvā idamāryāvalokiteśvaramukhodgīrṇam / ṛṣividadādevanāgayakṣarākṣasaśakrabrahmalokapālaviṣṇumaheśvaranārāyaṇaskandakuberāsurendramātṛgaṇa namaskṛtaṃ vajrakṣuramahīyaṃ hayagrīvabrahmaparamahṛdayamāvartayiṣyāmi / aprameyārthasādhakam asahyaṃ sarvabhūtānāṃ sarvavighnavināśakam / amoghaṃ sarvakarmaṇāṃ viṣāṇāñca vināyanam / tad yathā
om tarula tarula vitarula vitarula sarvaviṣaghātaka sarvabhūtavidrāvaka jvalitānalavisphuliṅgāṭṭahāsa kesarātopāpravitakāya vajrakṣuranirgatita calitavasudhātala bajrodaśvasata hāsitamarutakṣatipraśamanakara paraduṣṭavighnān saṃbhakṣaṇakara svavidyopadeśakara paramaśāntikara buddha buddha bodhayāmiti /
bhagavan hayagrīva sarvavidyāhṛdayamāvartayiṣyāmi / khāda khāda mahāraudramantreṇa / rakṣa rakṣa ātmasvahitān mantreṇa / sidhya sidhya sarvakarmasu me siddhe dehi dehi / āveśa āveśa praveśa praveśa sarvagraheṣu apratihata / dhuna dhuna vidhuna vidhuna matha matha pramatha pramatha sarvavaropagrama / kṛtakakhordo / durlaṅghita mūṣika / viṣakara viṣadraṃṣṭra viṣacūrṇayo abhicāraviṣakaraṇa / sidhya añjana cakṣurmohana / cittavikṣobhaṇakara / nityāparaprekṣaṇa trāsaya trāsaya mahābodhisattva ṛddhadaṃṣṭraṇena sarvabhayebhyaḥ sattvānāṃ rakṣa rakṣa / mama buddhadharmasaṃghānujñātaṃ me karma śīghraṃ kuru kuru phaṭ / hayagrīvāya phaṭ / bajrakṣurāya phaṭ / vajradaṃṣṭrotkaṭabhayabhairavāya phaṭ / paramantraṇanāśanakarāya phaṭ / paraduṣṭavighnān saṃbhakṣaṇakarāya phaṭ / sarvagrahotsādanakarāya phaṭ / sarvagraheṣu
apratihatāya phaṭ / paṭalamukhāya phaṭ / ye kecit mama ahiteṣiṇaḥ kāye kramanti mantrayaṇa yamanti juhvānati kākhordaṃ kurvanti / tena sarveṇābhimukhena vākrīhāya phaṭ / namaḥ sarvaduṣṭagrahotsādanāya hayagrīvāya sidhyantu mantrapadaiḥ svāhā / om amitodbhavāya huṃ phaṭ phaṭ svāhā / om namo hayāya svāhā / om namo viśvamūrtaye svāhā / namaḥ sarvasattvānāṃ sidhyantu mantrapadāya svāhā //
(BuSto_11)
digital sanskrit buddhist canon, stotra section, text no. 12: avalokiteśvarāṣṭakastotram
om namo 'valokiteśvarāya
stutvā guṇairanupamairanubindupātraṃ stotraṃ mayā kṛtamidaṃ jaḍavāliśena /
lokeśvaraṃ guṇanidhiṃ guṇasāgaraṃ ca nityaṃ namāmi śirasāñjalisaṃpuṭena // BuSto_12.1
prāṇeṣu yan sravati yena rasāmbupārān kṣuttṛṣṇaduḥkhaparipīḍitasarvasattvān /
evaṃvidhaṃ jagadidaṃ paripālanāya tasmai namo 'stu satataṃ hi yathārthanāmne // BuSto_12.2
satkuṅkumāttamaruṇāṅkasamānavarṇaṃ dvātriṃśalakṣaṇavibhūṣitagātraśobham /
sarveṣu yasya karuṇāmayavatsalatvaṃ tasmai namāmi bhavate karuṇāmayāya // BuSto_12.3
saṃsārasāgaramahālayanāśadakṣa ekastvameva śaraṇaṃ bhuvi naikanātha /
kenāpi tvadguṇagaṇā gaṇane na śakyāstaṃ lokanāthamavalokitanāmasaṃjñam // BuSto_12.4
nānāvidhābharaṇamaṇḍitadivyarupaṃ bālendulagnajaṭabhūṣitalokanātham /
vāme ca maṇḍaladharaṃ varadaṃ ca savye tvāṃ lokanātha śaraṇaṃ pravrajāmi nityam // BuSto_12.5
brahmādibhiḥ parivṛtaṃ surasiddhasaṃghairgandharvakinnaramahoraganāgayakṣaiḥ /
nāthasya yasya bhavataścaraṇāmbujaṃ ca taṃ lokanāthacaraṇaṃ śaraṇaṃ vrajāmi // BuSto_12.6
bhūtaiḥ piśācagaruḍoragarākṣasībhiḥ kumbhāṇḍapūtanamahallakarājarājaiḥ /
vaiśvānarāsuraśataiḥ parivārabhūtaṃ taṃ lokanāthacaraṇaṃ śaraṇaṃ gato 'smi // BuSto_12.7
abdhirdivākarakarairnahi śoṣameti tadvatkavīśvaraśatairguṇasāgaraste /
lokeśvara prathitakīrtinidhānabhūto na kṣīyate guṇanidhirguṇasāgarasya // BuSto_12.8
ślokāṣṭakaṃ pratidinaṃ khalu ye paṭhanti te prāpnuvanti sahasā dhanaputramokṣān /
kuṣṭhādiroganikaraṃ kṣamatāṃ prayāti vandāmahe ca nitarāṃ tava pādayugme // BuSto_12.9
śrī āryāvalokiteśvarasya ślokāṣṭakaṃ samāptam //
digital sanskrit buddhist canon, stotra section, text no. 13: avalokiteśvarastavaḥ candrakāntābhikṣuṇīkṛtaḥ
om namo 'valokiteśvarāya
bhuvanatrayavanditalokagurum amarādhipatistutabrahmavaram /
munirājavaraṃ dyutisiddhikaraṃ praṇamāmyavalokitanāmadharam // BuSto_13.1
sugatātmajarupasurupadharaṃ bahulakṣaṇabhūṣitadehavaram /
amitābhatathāgatamaulidharaṃ kanakābjavibhūṣitavāmakaram // BuSto_13.2
kuṭilāmalapiṅgaladhūmrajaṭaṃ śaśibimbasamujjvalapūrṇamukham /
kamalāyatalocanacāruvaraṃ himakhaṇḍavipāṇḍuragaṇḍayugam // BuSto_13.3
adharaṃ jitapaṅkajanābhisamaṃ śaradambudagarjitamegharutam /
bahuratnavibhūṣitabāhuyugaṃ tanukomalaśādvalapāṇitalam // BuSto_13.4
mṛgacarmaviveṣṭitavāmatanuṃ śubhakuṇḍalamaṇḍitaloladharam /
vimalaṃ kamalodaranābhitalaṃ maṇimaṇḍitamekhalahemavaram // BuSto_13.5
kaṭiveṣṭitacitrasuvastradharaṃ jinabodhimahodadhipāragatam /
bahupuṇyamupārjitalabdhavaraṃ jvaravyādhiharaṃ bahusaukhyakaram // BuSto_13.6
śubhaśāntikaraṃ tribhavāsyakaraṃ sacaraṃ khacaraṃ stutidehadharam /
vividhākulanirjitamārabalaṃ daśapāramitāparamārthakaram // BuSto_13.7
caturasravihāravivekaparaṃ tathatādvayabodhavibodhakaram /
maṇinūpuragarjitapādayugaṃ gajamandavilambitahaṃsagatim // BuSto_13.8
paripūrṇamahāmṛtalabdhadhṛtiṃ kṣīrodajalārṇavanityagatim /
śrīpotalakābhinivāsaratiṃ karuṇāmayanirmalacārudṛśam // BuSto_13.9
śrīmadāryāvalokiteśvarabhaṭṭārakasya candrakāntābhikṣuṇīviracitaḥ stavaḥ samāptaḥ //
digital sanskrit buddhist canon, stotra section, text no. 14: avalokiteśvarastotram carapatipādaviracitam
om namo 'valokiteśvarāya
devamanuṣyāsuranutacaraṇaḥ pratihatajanmajarārujamaraṇaḥ /
lokeśa tvaṃ māmaśaraṇyaṃ rakṣa kṛpālo kuru kāruṇyam // BuSto_14.1
saṃsārodadhimadhyanimagnaṃ kleśamahormisamāhitabhagnam /
māmavadhāraya mā viruvantaṃ trāhi mahākṛpa naumi bhavantam // BuSto_14.2
tṛṣṇātimiropadrutanetraṃ maraṇamahābhayavihvalagātram /
pālaya bhagavannavalokaya māṃ yāvadavīciṃ yāmi na viṣamām // BuSto_14.3
kṛtamanyastrīgrahaṇamajasraṃ hatamajñeyaṃ prāṇisahasram /
nātha mayā kṛtapāpamaśeṣaṃ nāśaya saṃprati kāyikadoṣam // BuSto_14.4
yajjovitasatkāranimittaṃ lokān nityaṃ bhaṇitamasatyam /
tallokeśvara śamaya samastaṃ vācikanarakaṃ ciramabhyastam // BuSto_14.5
sattvānāmiha cintitamahitaṃ svayamanumoditamapi naravihitam /
adhunā tanmama mānasapāpaṃ sphoṭaya nātha karomi vilāpam // BuSto_14.6
devamanuṣyāsurajātīnāṃ tiryaḥnārakapretagatīnām /
sattvā ye nivasanti sadārtā rakṣasi tāniti tava mayi vārtā // BuSto_14.7
tena mamopari sṛja kāruṇyaṃ vīkṣya śarīragataṃ tāruṇyam /
iti śṛṇu bhagavan bhavati bhaṇāmi yāvannarakaṃ naiva viśāmi // BuSto_14.8
kiṃ copetya karoṣi parārthaṃ muñcasi bhagavan māmakṛtārtham /
athavā prekṣya kṛpā tava puṇyaṃ janayasi dṛṣṭaṃ kathamavipannam // BuSto_14.9
smaraṇenāpi bhavasi parituṣṭaḥ kṣipasi ca kaluṣaṃ kimiti na dṛṣṭaḥ /
yasmād bhagavan parahitadakṣa kṣepaṃ mā kuru māmiha rakṣa // BuSto_14.10
dantituraṅgamaputrakalatraṃ rājyamakaṇṭakaveśmavicitram /
asthiśiro 'sṛṅmāṃsaparyantaṃ bhavatārthibhyo dattamanantam // BuSto_14.11
añjanaguṭikāpādukasiddhiḥ siddhauṣadhimaṇimantraviśuddhiḥ /
siddhayati yakṣastrīpuraveśaḥ tuṣyasi yasya tvaṃ lokeśa // BuSto_14.12
ye karacaraṇavilocanahīnā vividhavyādhimahābhayadīnāḥ /
te tvayi tuṣṭe puṣṭaśarīrā vilasantyarujo guṇagambhīrāḥ // BuSto_14.13
garalaṃ vyādhirgrahaḍākinyaḥ śāntiṃ yānti sadā yoginyaḥ /
sarati na tasya puro yamadūtaḥ proto yasya ca tvaṃ jinabhūtaḥ // BuSto_14.14
iti lokeśvara kiṃ kriyamāṇaṃ muñcasi bhagavan māmatrāṇam /
raumyahamanudinamudyatapāṇirnāśaya trāsasamākulavāṇiḥ // BuSto_14.15
yadviṣayendriyacañcalamanasā kṛtabahupāpaṃ vyākulamanasā /
nītaṃ janma mayā 'smin sakalaṃ jaṭharanimittaṃ bhramatā vikalam // BuSto_14.16
tatkuru saṃprati mama lokeśa praṇato vividhāñjalirahameṣaḥ /
yenābhuktvāpāyikadoṣaṃ sugatiṃ bhavato yāmi na mokṣam // BuSto_14.17
mohadveṣavināśanahetustvaṃ saṃsāramahodadhisetuḥ /
patitastrastotthāpitabāhustvaṃ guruduritaniśākararāhuḥ // BuSto_14.18
deśitasugatānuttaratattvastvaṃ pālitabahuduḥkhitasattvaḥ /
nirjitadurjayamanmathamārastvaṃ saṃtīrṇabhavārṇavapāraḥ // BuSto_14.19
sakalālānanikṛntanadehastvaṃ paribhāvitajagatasudehaḥ /
bhagavannanupamakaruṇāsindhustvaṃ janavidito 'kāraṇabandhuḥ // BuSto_14.20
līlāvidalitakarmavibhaṅgastvaṃ parahitaviṣayavyāsaṅgaḥ /
divyadhyānasamāhitacittastvaṃ yācakasādhāraṇacittaḥ // BuSto_14.21
paramapakurvaṃnnapi karuṇāvān mayi paritoṣaṃ na karoṣi bhavān /
kathamiha mohamahoragadaṣṭaṃ viṣayaśarīramakuśalaṃ bhraṣṭam // BuSto_14.22
sakalajanārthaṃ prati yā karuṇā sā kiṃ bhavato niyataspharaṇā /
yena na rakṣasi kilviṣavantaṃ bhavataḥ purato māṃ viruvantam // BuSto_14.23
nātha kṛpā te vyomaviśālā sattveṣu hi yathāmbudadhārā /
sthalajalanimnonnatabahudeśe sarati nirantaramaniśamaśeṣe // BuSto_14.24
iti bhagavatsmaraṇādyatpuṇyaṃ mama tenedaṃ jagadakṣuṇṇam /
labhatāṃ śrīpotalakācalavāsaṃ janayatu sundaravividhavilāsam // BuSto_14.25
śrīmadāryāvalokiteśvarabhaṭṭārakasya carapatipādaviracitaṃ stotraṃ samāptam //
digital sanskrit buddhist canon, stotra section, text no. 15: avalokiteśvarastotram vāsukināgarājakṛtam
om namo 'valokiteśvarāya
jaṭādharaṃ saumyaviśālalocanaṃ sadāprasannānanacandramaṇḍalam /
surāsurairvanditapādapaṅkajaṃ namāmi nāthaṃ maṇipadmasaṃbhavam // BuSto_15.1
sarojapatrāyatadivyalocanaṃ kudṛṣṭisaṃśodhitaśuddhalocanam /
kṛpāmṛtārdraṃ jagadekalocanaṃ namāmi nāthaṃ maṇipadmasaṃbhavam // BuSto_15.2
hārenduhārārdhahimādhikojjavalaṃ nighṛṣṭagaṇḍāmalalolakuṇḍalam /
gabhastimālākulakoṭisaṃkulaṃ namāmi nāthaṃ maṇipadmasaṃbhavam // BuSto_15.3
prabuddhadharmādhvani dharmadhātukaṃ sahasrabāhuṃ dvicatuśca ṣaḍbhujam /
khadhātunā tulyamanantabāhukaṃ namāmi nāthaṃ maṇipadmasaṃbhavam // BuSto_15.4
upāyaprajñodadhimanthanodbhavaṃ tridhātusaṃrakṣaṇahetusaṃbhavam /
jinendramauliṃ jinadhātusaṃbhavaṃ namāmi nāthaṃ maṇipadmasaṃbhavam // BuSto_15.5
padmopari gataṃ nāthaṃ padmahastaṃ jaṭādharam /
āryāvalokitaṃ vande sarvasattvānukampakam // BuSto_15.6
śrīvāsukināgarājakṛtamāryāvalokiteśvarastotraṃ samāptam //
digital sanskrit buddhist canon, stotra section, text no. 16: avalokiteśvarāṣṭottaraśatanāmastotram
om namo 'valokiteśvarāya
padmasattva mahāpadma lokeśvara maheśvara /
avalokiteśa dhīrāgrya vajradharma namo 'stu te // BuSto_16.1
dharmarāja mahāśuddha sattvarāja mahāmate /
padmātmaka mahāpadma padmanātha namo 'stu te // BuSto_16.2
padmodbhava supadmābha padmaśuddha suśodhaka /
vajrapadma supadmāṅka padmapadma namo 'stu te // BuSto_16.3
mahāviśva mahāloka mahākāya mahopama /
mahādhīra mahāvīra mahāśaure namo 'stu te // BuSto_16.4
sattvāśaya mahāyāna mahāyoga pitāmaha /
śambhu śaṅkara śuddhārtha buddhapadma namo 'stu te // BuSto_16.5
dharmatattvārtha saddharma śuddhaddharmaṃ sudharmakṛt /
mahādharma sudharmāgrya dharmacakra namo 'stu te // BuSto_16.6
buddhasattva susattvāgrya dharmasattva susattvadhṛk /
sattvottama susattvajña sattvasattva namo 'stu te // BuSto_16.7
avalokiteśa nāthāgrya mahānātha vilokita /
ālokaloka lokārtha lokanātha namo 'stu te // BuSto_16.8
lokākṣarākṣara mahā akṣarāgryākṣaropama /
akṣarākṣara sarvākṣa cakrākṣara namo 'stu te // BuSto_16.9
padmahasta mahāhasta samāśvāsaka dāyaka /
buddhadharma mahābuddha buddhātmaka namo 'stu te // BuSto_16.10
buddharūpa mahārūpa vajrarūpa surupavit /
dharmāloka sutejāgrya lokāloka namo 'stu te // BuSto_16.11
padmaśrīnātha nāthāgrya dharmaśrīnātha nāthavān /
brahyanātha mahābrahma brahmaputra namo 'stu te // BuSto_16.12
dīpa dīpāgrya dīpogra dīpāloka sudīpaka /
dīpanātha mahādipa buddhadīpa namo 'stu te // BuSto_16.13
buddhābhiṣikta buddhāgrya buddhaputra mahābudha /
buddhābhiṣekamurddhāgrya buddhabuddha namo 'stu te // BuSto_16.14
buddhacakṣo mahācakṣo dharmacakṣo mahekṣaṇa /
samādhijñānasarvasva vajranetra namo 'stu te // BuSto_16.15
evaṃ sarvātmanā gauṇaṃ nāmnāmaṣṭaśataṃ tava /
bhāvayet stunuyādvāpi lokaiśvaryamavāpnuyāt // BuSto_16.16
āryāvalokiteśvaranāmāṣṭottaraśatādhyeṣaṇāstotraṃ samāptam //
digital sanskrit buddhist canon, stotra section, text no. 17: bhadracarīpraṇidhānastotram
atha khalu samantabhadro bodhisattvo mahāsattvaḥ evameva lokadhātuparamparānabhilāpyānabhilāpya buddhakṣetraparamāṇurajaḥsamān kalpān kalpaprasarānabhidyotyamāno bhūyasyā mātrayā gāthābhigītena praṇidhānamakārṣīt -
yāvata keci daśaddiśi loke sarvatriyadhvagatā narasiṃhāḥ /
tānahu vandami sarvi aśeṣān kāyatu vāca manena prasannaḥ // BuSto_17.1
kṣetrarajopamakāyapramāṇaiḥ sarvajināna karomi praṇāmam /
sarvajinābhimukhena manena bhadracarīpraṇidhānabalena // BuSto_17.2
ekarajāgri rajopamabuddhā buddhasutāna niṣaṇṇaku madhye /
evamaśeṣata dharmatadhātuṃ sarvadhimucyami pūrṇajinebhi // BuSto_17.3
teṣu ca akṣayavarṇasamudrān sarvasvarāṅgasamudrarutebhiḥ /
sarvajināna guṇān bhaṇamānastān sugatān stavamī ahu sarvān // BuSto_17.4
puṣpavarebhi ca mālyavarebhirvādyavilepanachatravarebhiḥ /
dīpavarebhi ca dhūpavarebhiḥ pūjana teṣa jināna karomi // BuSto_17.5
vastravarebhi ca gandhavarebhiścūrṇapuṭebhi ca merusamebhiḥ /
sarvaviśiṣṭaviyūhavarebhiḥ pūjana teṣa jināna karomi // BuSto_17.6
yā ca anuttarapūja udārā tānadhimucyami sarvajinānām /
bhadracarī adhimuktibalena vandami pūjayamī jinasarvān // BuSto_17.7
yacca kṛtaṃ mayi pāpu bhaveyyā rāgatu dveṣatu mohavaśena /
kāyatu vāca manena tathaiva taṃ pratideśayamī ahu sarvam // BuSto_17.8
yacca daśaddiśi puṇya jagasya śaikṣa aśaikṣapratyekajinānām /
buddhasutānatha sarvajinānāṃ taṃ anumodayamī ahu sarvam // BuSto_17.9
ye ca daśaddiśi lokapradīpā bodhivibuddha asaṃgataprāptāḥ /
tānahu sarvi adhyeṣami nāthān cakru anuttaru vartanatāyai // BuSto_17.10
ye 'pi ca nirvṛti darśitukāmāstānabhiyācami prāñjalibhūtaḥ /
kṣetrarajopamakalpa nihantu sarvajagasya hitāya sukhāya // BuSto_17.11
vandanapūjanadeśanatāya modanadhyeṣaṇayācanatāya /
yacca śubhaṃ mayi saṃcitu kiṃcidbodhayi nāmayamī ahu sarvam // BuSto_17.12
pūjita bhontu atītaka buddhā ye ca dhriyanti daśaddiśi loke /
ye ca anāgata te laghu bhontu pūrṇamanoratha bodhivibuddhāḥ // BuSto_17.13
yāvata keci daśaddiśi kṣetrāste pariśuddha bhavantu udārāḥ /
bodhidrumendragatebhi jinebhirbuddhasutebhi ca bhontu prapūrṇāḥ // BuSto_17.14
yāvata keci daśaddiśi sattvāste sukhitā sada bhontu arogāḥ /
sarvajagasya ca dharmiku artho bhontu pradakṣiṇu ṛdhyatu āśāḥ // BuSto_17.15
bodhicariṃ ca ahaṃ caramāṇo bhavi jātismaru sarvagatīṣu /
sarvasu janmasu cyutyupapattī pravrajito ahu nityu bhaveyyā // BuSto_17.16
sarvajinānuśikṣayamāṇo bhadracariṃ paripūrayamāṇaḥ /
śīlacariṃ vimalāṃ pariśuddhāṃ nityamakhaṇḍamachidra careyam // BuSto_17.17
devarutebhi ca nāgarutebhiryakṣakumbhāṇḍamanuṣyarutebhiḥ /
yāni ca sarvarutāni jagasya sarvaruteṣvahu deśayi dharmam // BuSto_17.18
ye khalu pāramitāsvabhiyukto bodhiyi cittu na jātu vimuhyet /
ye 'pi ca pāpaka āvaraṇāyāsteṣu parikṣayu bhotu aśeṣam // BuSto_17.19
karmatu kleśatu mārapathāto lokagatīṣu vimuktu careyam /
padma yathā salilena aliptaḥ sūryaśaśī gaganeva asaktaḥ // BuSto_17.20
sarvi apāyadukhāṃ praśamanto sarvajagat sukhi sthāpayamānaḥ /
sarvajagasya hitāya careyaṃ yāvata kṣetrapathā diśatāsu // BuSto_17.21
sattvacariṃ anuvartayamānoi bodhicariṃ paripūrayamāṇaḥ /
bhadracariṃ ca prabhāvayamānaḥ sarvi anāgatakalpa careyam // BuSto_17.22
ye ca sabhāgata mama caryāye tebhi samāgamu nityu bhaveyyā /
kāyatu vācatu cetanato cā ekacari praṇidhāna careyam // BuSto_17.23
ye 'pi ca mitrā mama hitakāmā bhadracarīya nidarśayitāraḥ /
tebhi samāgamu nityu bhaveyyā tāṃśca ahaṃ na virāgayi jātu // BuSto_17.24
saṃmukha nityamahaṃ jina paśye buddhasutebhi parīvṛtu nāthān /
teṣu ca pūja kareyu udārāṃ sarvi anāgatakalpamakhinnaḥ // BuSto_17.25
dhārayamāṇu jināna saddharmaṃ bodhicariṃ paridīpayamānaḥ /
bhadracariṃ ca viśodhayamānaḥ sarvi anāgatakalpa careyam // BuSto_17.26
sarvabhaveṣu ca saṃcaramāṇaḥ puṇyatu jñānatu akṣayaprāptaḥ /
prajñaupāyasamādhivimokṣaiḥ sarvaguṇairbhavi akṣayakośaḥ // BuSto_17.27
ekarajāgri rajopamakṣetrā tatra ca kṣetri acintiyabuddhān /
buddhasutāna niṣaṇṇaku madhye paśyiya bodhicariṃ caramāṇaḥ // BuSto_17.28
evamaśeṣata sarvadiśāsu bālapatheṣu triyadhvapramāṇān /
buddhasamudra tha kṣetrasamudrānotari cārikakalpasamudrān // BuSto_17.29
ekasvarāṅgasamudrarutebhiḥ sarvajināna svarāṅgaviśuddhim /
sarvajināna yathāśayaghoṣān buddhasarasvatimotari nityam // BuSto_17.30
teṣu ca akṣayaghoṣaruteṣu sarvatriyadhvagatāna jinānām /
cakranayaṃ parivartayamāno buddhibalena ahaṃ praviśeyam // BuSto_17.31
ekakṣaṇena anāgatasarvān kalpapraveśa ahaṃ praviśeyam /
ye 'pi ca kalpa triyadhvapramāṇāstān kṣaṇakoṭipraviṣṭa careyam // BuSto_17.32
ye ca triyadhvagatā narasiṃhāstānahu paśyiya ekakṣaṇena /
teṣu ca gocarimotari nityaṃ māyagatena vimokṣabalena // BuSto_17.33
ye ca triyadhvasukṣetraviyūhāstānabhinirhari ekarajāgre /
evamaśeṣata sarvadiśāsu otari kṣetraviyūha jinānām // BuSto_17.34
ye ca anāgata lokapradīpāsteṣu vibudhyana cakrapravṛttim /
nirvṛtidarśananiṣṭha praśāntiṃ sarvi ahaṃ upasaṃkrami nāthān // BuSto_17.35
ṛddhibalena samantajavena jñānabalena samantamukhena /
caryabalena samantaguṇena maitrabalena samantagatena // BuSto_17.36
puṇyabalena samantaśubhena jñānabalena asaṅgagatena /
prajñaupāyasamādhibalena bodhibalaṃ samudānayamānaḥ // BuSto_17.37
karmabalaṃ pariśodhayamānaḥ kleśabalaṃ parimardayamānaḥ /
mārabalaṃ abalaṃ karamāṇaḥ pūrayi bhadracarībala sarvān // BuSto_17.38
kṣetrasamudra viśodhayamānaḥ sattvasamudra vimocayamānaḥ /
dharmasamudra vipaśyayamāno jñānasamudra vigāhayamānaḥ // BuSto_17.39
caryasamudra viśodhayamānaḥ praṇidhisamudra prapūrayamāṇaḥ /
buddhasamudra prapūjayamānaḥ kalpasamudra careyamakhinnaḥ // BuSto_17.40
ye ca triyadhvagatāna jinānāṃ bodhicaripraṇidhānaviśeṣāḥ /
tānahu pūrayi sarvi aśeṣāt bhadracarīya bibudhyiya bodhim // BuSto_17.41
jyeṣṭhaku yaḥ sutu sarvajinānāṃ yasya ca nāma samantatabhadraḥ /
tasya vidusya sabhāgacarīye nāmayamī kuśalaṃ imu sarvam // BuSto_17.42
kāyatu vāca manasya viśuddhiścaryaviśuddhyatha kṣetraviśuddhiḥ /
yādṛśanāmana bhadravidusya tādṛśa bhotu samaṃ mama tena // BuSto_17.43
bhadracarīya samantaśubhāye mañjuśiripraṇidhāna careyam /
sarvi anāgata kalpamakhinnaḥ pūrayi tāṃ kriya sarvi aśeṣām // BuSto_17.44
no ca pramāṇu bhaveyya carīye no ca pramāṇu bhaveyya guṇānām /
apramāṇu cariyāya sthihitvā jānami sarvi vikurvitu teṣām // BuSto_17.45
yāvata niṣṭha nabhasya bhaveyyā sattva aśeṣata niṣṭha tathaiva /
karmatu kleśatu yāvata niṣṭhā tāvata niṣṭha mama praṇidhānam // BuSto_17.46
ye ca daśaddiśi kṣetra anantā ratnaalaṃkṛtu dadyu jinānām /
divya ca mānuṣa saukhyaviśiṣṭāṃ kṣetrarajopama kalpa dadeyam // BuSto_17.47
yaśca imaṃ pariṇāmanarājaṃ śrutva sakṛjjanayedadhimuktim /
bodhivarāmanuprārthayamāno agru viśiṣṭa bhavedimu puṇyam // BuSto_17.48
varjita tena bhavanti apāyā varjita tena bhavanti kumitrāḥ /
kṣipru sa paśyati taṃ amitābhaṃ yasyimu bhadracari praṇidhānam // BuSto_17.49
lābha sulabdha sajīvitu teṣāṃ svāgata te imu mānuṣajanma /
yādṛśu so hi samantatabhadraste 'pi tathā nacireṇa bhavanti // BuSto_17.50
pāpaka pañca anantariyāṇi yena ajñānavaśena kṛtāni /
so imu bhadracariṃ bhaṇamānaḥ kṣipru parikṣayu neti aśeṣam // BuSto_17.51
jñānatu rūpatu lakṣaṇataśca varṇatu gotratu bhotirūpetaḥ /
tīrthikamāragaṇebhiradhṛṣyaḥ pūjitu bhoti sa sarvatriloke // BuSto_17.52
kṣipru sa gacchati bodhidrumendraṃ gatva niṣīdati sattvahitāya /
buddhyati bodhi pravartayi cakraṃ dharṣati māru sasainyaku sarvam // BuSto_17.53
yo imu bhadracaripraṇidhānaṃ dhārayi vācayi deśayito vā /
buddhavijānati yo 'tra vipāko bodhi viśiṣṭa ma kāṅkṣa janetha // BuSto_17.54
mañjuśirī yatha jānati śūraḥ so ca samantatabhadra tathaiva /
teṣu ahaṃ anuśikṣayamāṇo nāmayamī kuśalaṃ imu sarvam // BuSto_17.55
sarvatriyadhvagatebhi jinebhiryā pariṇāmana varṇita agrā /
tāya ahaṃ kuśalaṃ imu sarvaṃ nāmayamī vara bhadracarīye // BuSto_17.56
kālakriyāṃ ca ahaṃ karamāṇo āvaraṇān vinivartiya sarvān /
saṃmukha paśyiya taṃ amitābhaṃ taṃ ca sukhāvatikṣetra vrajeyam // BuSto_17.57
tatra gatasya imi praṇidhānā āmukhi sarvi bhaveyyu samagrā /
tāṃśca ahaṃ paripūrya aśeṣān sattvahitaṃ kariyāvata loke // BuSto_17.58
tahi jinamaṃḍali śobhaniramye padmavare rūcire upapannaḥ /
vyākaraṇaṃ ahu tatra labheyyā saṃmukhato amitābhajinasya // BuSto_17.59
vyākaraṇaṃ pratilabhya ca tasmin nirmita koṭiśatebhiranekaiḥ /
sattvahitāni bahūnyahu kuryāṃ dikṣu daśasvapi buddhibalena // BuSto_17.60
bhadracaripraṇidhāna paṭhitvā yatkuśalaṃ mayi saṃcitu kiṃcit /
ekakṣaṇena samṛdhyatu sarvaṃ tena jagasya śubhaṃ praṇidhānam // BuSto_17.61
bhadracariṃ pariṇāmya yadāptaṃ puṇyamanantamatīva viśiṣṭam /
tena jagadvayasanaughanimagnaṃ yātvamitābhapuriṃ varameva // BuSto_17.62
śrī bhadracarīprāṇidhānastotraṃ samāptam //
digital sanskrit buddhist canon, stotra section, text no. 18: bhaktiśatakam mahāpaṇḍita-rāmacandrabhāratīviracitam
namastasmai bhagavate 'rhate samyaksaṃbuddhāya
jñānaṃ yasya samastavastuviṣayaṃ yasyānavadyaṃ vaco yasmin rāgalavo 'pi naiva na punardveṣo na mohastathā /
yasyāheturanantasattvasukhadā 'nalpā kṛpāmādhurī buddho vā giriśo 'thavā sa bhagavān tasmai namaskurmahe // BuSto_18.1
devaḥ śambhurna vairī harirapi na ripuḥ kevalī no sapatno nodāsīnaḥ svayambhurna ca punarapare te pare vāsavādyāḥ /
śāstā buddho na bandhurjagati na janako naikagotraikajātiḥ kintveṣāṃ vītarāgo bhavati sakalavid yaḥ sudhībhiḥ sa sevyaḥ // BuSto_18.2
brahmā vidyābhibhūto duradhigamamahāmāyayāliṅgito 'sau viṣṇū rāgātirekānnijavapuṣi dhṛtā pārvatau śaṅkareṇa /
vītāvidyo vimāyo jagati sa bhagavān vītarāgo munīndraḥ kaḥ sevyo buddhimadbhirvadata vadata me bhrātarasteṣu muktyai // BuSto_18.3
brāhmaṃ vaiṣṇavamaiśvarañca bahudhā labdhvā padaṃ hetutaiḥ (taḥ) saṃsāre vata saṃsaranti punarapyekāntaduḥkhāspade /
kintairdehabhṛtāmapāyabahalairādyantavadbhiḥ padais tasmānnityamanādimadhyanidhanaṃ bauddhaṃ padaṃ prārthyatām // BuSto_18.4
cidākāraṃ sūkṣmaṃ vibhuviśadamākārarahitaṃ nirīhaṃ nīrūpaṃ niravadhikṛpābījamajaram /
samastajñaṃ sarvopadhirahitamaiśyādamṛtadaṃ jitānaṅgaiḥ sevyaṃ bhavatu mama tadvastu śaraṇam // BuSto_18.5
aṇīyo 'ṇoḥ kleśāpratihatamanantaṃ ca mahato mahīyo māhātmyapravijitajagadbhūrikaruṇam /
dvibāhuṃ nirbāhuṃ dvipadamapadaṃ satrivadānam dvinetraṃ nirnetraṃ saguṇamaguṇaṃ tattu śaraṇam // BuSto_18.6
sadānandaṃ tathyaṃ sarasahṛdayaṃ sūktisadanaṃ satāṃ sevyaṃ samyaksamadhigatatattvaṃ samamanaḥ /
svataḥ siddhaṃ sādhyaṃ sakalaphaladaṃ saumyavadanaṃ sadīyaṃ sarvīyaṃ bhavatu mama tad vastu śaraṇam // BuSto_18.7
svayambhūtābhijñaṃ bhavabhayaharaṃ bhītirahitaṃ sphuradbhāgyo bhogojjhitamahatavīryaṃ madanajit /
caturmārgaṃ śuddhaprakṛti ca tathākartṛkamidaṃ mudaṃ lokotkṛṣṭāmatanu tanutāṃ vastu jagatām // BuSto_18.8
kvacinnīlaṃ pītaṃ kvacidapi ca raktaṃ kvacidap kvaciccandracchāyaṃ kvacidapi ca māñjiṣṭharuciram /
kvacit prābhāsvaryyaṃ yadayati ca varṇavyatikarācchikhāṣaṭkaṃ taistairdadhadupari tadvastu śaraṇam // BuSto_18.9
parābhedyaṃ jāmbūnadarūciravarṇaṃ triśaraṇaṃ triyānaṃ triprajñaṃ tribhuvanaśaraṇyaṃ trivacanam /
kṛpāpātraṃ mandasmitamaruṇasaccīvaradharaṃ kṛtadhyānaṃ siddhāsanaghaṭitapād vastu śaraṇam // BuSto_18.10
prasannaṃ phullendīvaranayanayugmaṃ tripiṭakaṃ muhurvyākurvāṇaṃ suranaragaṇebhyaḥ karuṇayā /
paraṃ śāntaṃ svarṇopalarajataloṣṭreṣu ca samaṃ dṛśāṃ navyātithyaṃ bhavatu mama tad vastu śaraṇam // BuSto_18.11
śaraṇamiti sadagraṃ sādhu gacchāmi buddhaṃ śaraṇamiti virāgāgrīyamanvemi dharmam /
śaraṇamiti gaṇānāmagriyaṃ yāmi saṃghaṃ śaraṇamiti punastriṃ dvitrivāraṃ vrajāmi // BuSto_18.12
punarapi śaraṇaṃ vrajāmi buddhaṃ punarapi lokaguruṃ guruṃ karomi /
punarapi kathayāmi naumi vande, tvayi mama gautama naiva tṛptirāste // BuSto_18.13
tribhuvanamasakṛnnirūpya yuṣmatpadasarasīruhareṇumāśrito 'ham /
śaraṇamayamayañca daivatamme gatiraparā mama nāsti nāsti nāsti // BuSto_18.14
anityamakhilaṃ duḥkhamanātmeti pravādine /
namo buddhāya dharmāya saṅghāya ca namo namaḥ // BuSto_18.15
bho vītarāga bhagavaṃstava pādameva vande munīndra muhurevamimaṃ pravande /
bhūyaḥ punaḥ punarimaṃ parataḥ parastāt pārśvadvayorupari dikṣu vidikṣu vande // BuSto_18.16
gatamiha bhavatā pathā ca yena sthitamapi yatra ca yatra vā niṣaṇṇam /
śayitamapi munīndra yatra yogāt tadapi śataṃ praṇamāmi puṇyatīrtham // BuSto_18.17
samajani bhagavān svayaṃ sma yasmin sakalamabodhi ca yatra dharmacakram /
viśadataramadīpi yatra yasminnamṛtamapūri tadapyahaṃ namāmi // BuSto_18.18
sarvajñacakrasarasīruharājahaṃsa kundendusundararuciṃ suravṛndavandyam /
saddharmacakrasahajaṃ janapārijātaṃ śrīdantadhātumamalaṃ praṇamāmi bhaktyā // BuSto_18.19
nāgālayopari dharālayacakravālamūrdhni trikūṭagatakāñcanaśailaśṛṅge /
bodhidrumūlanihitākṣayadhātubimbaṃ vibhrannamāmi śirasā jinacaityamagram // BuSto_18.20
haimālavālavalayāntaratnavedhī vajrāsanollasitamūlamagendrabodham /
yaṃ prāpya māravijayānupadaṃ prapede sarvajñatāṃ sa bhagavān tamahaṃ namāmi // BuSto_18.21
mūrddhan buddhaṃ nama tvaṃ śravaṇa śṛṇu sadā dharmamadvaidhavādi proktaṃ sarvatra rūpaṃ nayana nirupamaṃ paśya jighrāṅaghripadmam /
ghrāṇa tvaṃ cārkabandhoḥ stuhi sakhi rasane śrīghanaṃ pūjayethāḥ siddhaṃ pāṇe vrajāṅghre jinasadanamadasmadguṇaṃ citta cintya // BuSto_18.22
buddho dharmaśca saṃghastritayamiti mahānargharatnaṃ mumukṣoradyārabhyāhamasmai tribhavabhayabhide sandadāmyātmabhājam /
eṣo 'haṃ tatparaḥ syāmparamayanamito nāsti me satyametat syāmasyāhantu śiṣyastridaśanutamidaṃ koṭikṛtvo namāmi // BuSto_18.23
nāhaṃ lābhārcanārthī na ca bhayacakito nāpi satkīrtikāmo na tvaṃ dharmāṃśuvaṃśaprabhava iti mune nāpi vidyāśayā te /
pāramparyānnaca tvāṃ śaraṇamupagataḥ kintu te sārvajanyaṃ samyagjñānaṃ samīkṣya tvayi bhavajaladhiṃ santarītuṃ pravṛttaḥ // BuSto_18.24
tvadvairāgyasamastabhūtakaruṇā prajñādinānāguṇasphūrjjaccandanapaṅkasindhupatito gantuṃ kṣamo nānyataḥ /
bhūpā vā yadi daṇḍayanti vibudhā nindanti vā bāndhavā muñcanti kṣaṇamapyahaṃ jina pitarjīvāmi na tvāṃ vinā // BuSto_18.25
svarge vā vasatirmamāstu niraye tiryakṣu kiṃ vāsure pretānāṃ nagare 'thavā narapure kvāpyanyataḥ karmaṇā /
bho sarvajña tatastatastava guṇān karṇāmṛtasyandino niṣpāpānavalambatāṃ mama mano nānyā sukhaprārthanā // BuSto_18.26
tavaivāhaṃ dāso guṇapaṇagṛhīto 'smi bhavatā tavaivāhaṃ śiṣyaḥ svavacanavinīto 'smi bhavatā /
tavaivāhaṃ putraḥ smṛtikṛtasukhastadgatigato guro buddhasvāmin mama janaka māṃ pāhi bhavataḥ // BuSto_18.27
pitā mātā bhrātā tvamasi bhaginī tvaṃ ca vipadi sthiraṃ mitraṃ bandhuḥ prabhuramṛtadīkṣāgurutamaḥ /
tvamaiśvaryyaṃ bhogo tvamasi dhanadhānyaṃ ca mahimā yaśo vidyā prāṇastvamasi mama sarvajña sakalam // BuSto_18.28
vītarāja munīndra dayāmbudhe sugata bhagnabṛhadbhavapañjara /
adhigatāmṛta buddha mano 'mbujaṃ mama tavānagha gandhakuṭīyatām // BuSto_18.29
anātmanyanitye 'śubhe duḥkhaduḥkhe durante 'tra saṃsāracakre bhramantam /
tvamekosi māṃ trātumīśo dayābdhe prabho 'taḥ prasīda prasīda prasīda // BuSto_18.30
prasīdeśa deveśa lokeśa jiṣṇo jagadvandya madvandya sadvandya buddha /
aghore bhavāre smarāre tamore tavaivāsmi bhakto vapurvāṅmanobhiḥ // BuSto_18.31
sa tava kulasutaḥ sa eva bhaktaḥ sa bhavati śāsanadhūrvahaḥ sa śiṣyaḥ /
sa ca śaraṇagataḥ sa eva dāsaḥ kathamapi yo na vilaṅghayet tavājñām // BuSto_18.32
jagadupakṛtireva buddha! pūjā tadapakṛtistava lokanātha! pīḍā /
jina jagadapakṛt kathaṃ na lajje gaditumahaṃ tava pādapadmabhaktaḥ // BuSto_18.33
dhanajanavibhavāsudeharājyaṃ yadupakṛte śatadhā tvayā pradattam /
tamahitamapakartturasya lokaṃ kva mama kṛpā muditā kva vā ca maitrī // BuSto_18.34
upapatimasatīva cittavṛttirvrajati bhavantamapāsya pañcakāmam /
api ca viṣayiṇo na mokṣasiddhiḥ kimu karavāṇi munīndra dehi dāsyam // BuSto_18.35
priyatama puruṣottamāgrabuddha śramahara siddha jagatprasiddhakīrte /
bhava śaraṇamanuttaraprasādin pratipadamasmi tavaiva dāsadāsaḥ // BuSto_18.36
daśabala kalikāladurbalo 'haṃ ciraduritārṇavatuṅgabhaṅgamagnaḥ /
tava kathamanuyāmi dharmanāvaṃ jina mama dehi kṛpākarāvalambam // BuSto_18.37
praṇatiriyamanekaśastavāhaṃ bahu bhavaduḥkhamavekṣya bhītibhītaḥ /
dhara gurutaratṛṣṇayā patantaṃ jina mama dehi kṛpākarāvalambam // BuSto_18.38
jagati tava kṛpā hi nirviśeṣā prapavatayā jina māṃ ca doṣaduṣṭam /
alamahamiaha no sukhī bhavendurna samakaraścaratīva sādhvasādhve(dhvoḥ) // BuSto_18.39
upacitabahumohajātamandhaṃ vigatadayaṃ vigatātmabandhugandham /
apagataguṇavidyamudgatāghaṃ janamavivekamavāśu dīnabandho // BuSto_18.40
akaravamuruduṣkṛtaṃ purā yad mama vapuṣā manasā ca cetasā ca /
anukalamakhilaṃ pralīyatāṃ tat tava caraṇasmaraṇena sarvavedin // BuSto_18.41
sugata tava puraḥ puraḥ pṛthivyāṃ madhuramate patito 'smi daṇḍanatyā /
akuśalamakhilaṃ tavānubhāvāt prapatatu notpatatāt punaḥ sahaiva // BuSto_18.42
tava caraṇasarojameva vande tava padapaṅkajameva pūjayāmi /
tava padayugameva bhāvaye 'haṃ tava padameva sadaiva daivataṃ me // BuSto_18.43
kamapi na kathayāmi nārcayāmi kamapi na naumi na cintayāmi nehe /
kamapi na śaraṇaṃ vrajāmi hitvā tava caraṇaṃ pitarasmi kiṅkaraste // BuSto_18.44
sadasi sadasi vāci siddhaṃ pathi pathi sadmani sadmanīha buddham /
bhuvi bhuvi mama vāri vāri cetaḥ kalayatu nityamimaṃ hi lokanātham // BuSto_18.45
aviratamavalokayāmi buddhaṃ gatarajasā manasāpi cakṣuṣeva /
svapimi niśi nidhāya yaddhṛdi tvāṃ na mama samaṃ virahastvayā ta eva // BuSto_18.46
mama tadiha dinaṃ hi durdinaṃ syād aśitaghanasthagitaṃ na durdinaṃ me /
yadamṛtasamabuddharatnanāma smṛtirahitaṃ dinamasya mā tadastu // BuSto_18.47
amṛtada ṣaḍabhijña dharmarāja tribhuvanavandya munīndra gotameti /
aharaharanukīrttyate nṛbhiryairahamahitānapi tānnamāmi dhanyān // BuSto_18.48
daśabala jina siddha vajrabuddhe sugata tathāgata buddha śākyasiṃha /
iti nigadati yaḥ kvacit kadācit tamabhinamāmyapi dāsavaṃśajātam // BuSto_18.49
madanajita parājitebhya śāstarvibhava vināyaka viśvavidvareṇya /
kavivara vadatāṃvareśa śuddhodanasuta śākyamune mune prasīda // BuSto_18.50
amṛtamapi nipīya nirjarendra punarapi te 'pi śunīstanaṃ dhayanti /
sakṛdapi tava vāksudhārasajño na viśati jātu sa mātureva garbham // BuSto_18.51
ahamiha bhagavannalaṃ na soḍhuṃ jananajarāmaraṇā(ma)yādibādhām /
kuru mama karuṇaṃ diśo na jāne guru tadavekṣya ca tiryagādiduḥkham // BuSto_18.52
tadupari paricintya vṛddhakāle karacaraṇādidṛgādipāravaśyam /
agatikamativepate mano me jina kimahaṃ karavai prabho prasīda // BuSto_18.53
śravaṇapathagate 'pyadṛṣṭapūrve sukhakṛti vastuni yattanomi tṛṣṇām /
aviratamata eva śāntibīje tvayi valate ramate mamātra cetaḥ // BuSto_18.54
savipadi ramate na me mano 'taḥ suranaraśarmaṇi pūrvapūrvabhukte /
anudinamanubhūya śarkarāyāmapi viratiṃ kurute hi dṛṣṭadoṣaḥ // BuSto_18.55
karatalagatamapyamūlyacintāmaṇimavadhīrayatīṅgitena mūrkhaḥ /
kathamahamapahāya buddharatnaṃ jagati dhanī guṇavāṃśca paṇḍitaśca // BuSto_18.56
sa bhavati matimān sa nākulīnaḥ sa ca guṇavān sa ca kīrtimān sa śūraḥ /
sa jagati mahitaḥ sukhī sa eva tvayi jina yasya suniścalāsti bhaktiḥ // BuSto_18.57
api sakalamadhītamatra tena śrutamapi sarvamanuṣṭhitaṃ ca tena /
api jitamajitena tena viśvaṃ tvayi jina yasya suniścalāsti bhaktiḥ // BuSto_18.58
tyajati nijaparamparādareṇetarasamayasya jano na dṛṣṭa dṛṣṭim /
asuharamapi gauraveṇa māturna khalu śiśurviṣamodakaṃ tu muñcet // BuSto_18.59
kavivaramahamasmi paṇḍitaste jina na jahāmi kathannu kurgṛhītam /
nudati hi tamasantatiṃ pravṛttāṃ mihiramarīcisahāyinī sudṛṣṭiḥ // BuSto_18.60
sugatapadaparāṅmukhasya puṃsaḥ kimu tapasā yaśasā ca kiṃ kimanyaiḥ /
sugatapadaparāṅnukhasya puṃsaḥ kimu tapasā yaśasā ca kiṃ kimanyaiḥ // BuSto_18.61
sugatapadi na bhaktirasti yeṣāmajananireva mahītale 'stu teṣām /
kathitamiha kṛtāgasāṃ narāṇāṃ nirayagatirniyataṃ na cānyato yat // BuSto_18.62
viditasakalaśāstramunnatānāṃ kulabhavamuttamarupayauvanādyam /
jina bhavadanupāsakaṃ nṛpāsaṃ tyajatu mano mala nīcavattu jātyā // BuSto_18.63
parihṛtamadamānamatsarādiḥ sakaruṇaśīlasamādhimān vivekī /
tava padadṛḍhabhaktirantyajo 'pi pratibhavamastu narottamaḥ sakhā me // BuSto_18.64
vihitajinapadārcanasya bhakturdaśadivasānapi jīvitaṃ praśastam /
na tu niyutasahasrakalpakoṭīrakṛtamunīndrapadābjapūjanasya // BuSto_18.65
sa bhavati surasundarīsakho 'nyaiḥ kṛtamabhinandati vārcanaṃ ca bhaktyā /
tridaśanaraguro tvadīyapūjāmagatitayā yadi kartumakṣamaḥ syāt // BuSto_18.66
suruciramaticitracitrarūpaṃ nayanapathaṃ nayatīha yastavārcām /
rahayati puruṣaṃ tamapyudāraṃ ciratarasañcitaduṣkṛtaṃ kavīndra // BuSto_18.67
maṇikanakaśilādinirmitāṃ yaḥ praṇamati te pratimāṃ tayośca tulyam /
phalamiha manasaśca samprasādādanuparataṃ jina yo 'grato namet tvām // BuSto_18.68
sakṛdapi tava pādapadmapūjā vanakusumairapi yaḥ karoti dhīmān /
avanatasurasaṃghamaulimālojjvalamamalaṃ śrayate tamādhipatyam // BuSto_18.69
yadi bhavati sarūpamekacittakṣaṇaśaraṇodbhavapuṇyavṛndamuccaiḥ /
gaṇaśaraṇa samantabhadrasādho 'khilanabhaso 'pyatiricyate tadā tat // BuSto_18.70
tava guṇakathane tu yaḥ prasannastamanuviśanti mune guṇāstvadīyāḥ /
udayati śaśini prasannamindūpalamiva tatkiraṇāvalītuṣāraḥ // BuSto_18.71
sakṛdapi samadāyi deva kiñcid bhavaratimutsṛjatā janena tubhyam /
sugata tadakhilān lunāti dhārā vadasiriva drumamāśravādidoṣān // BuSto_18.72
kṛtamiha sukṛtaṃ mṛṣādṛśā yajjanayati tat kila tasya durvipākam /
kṣitisalilarasaṃ svatiktabhāvaṃ nayati yathā picumardabījamuptam // BuSto_18.73
tava padanaline nipatya bhūyo nipatati naiva caturṣvapāyakeṣu /
nahi kuśalakaro naraḥ kadāpi kvacidapi durgatimeti nātha kaścit // BuSto_18.74
iti bhavadupadeśato viditvā tava padapaṅkajapūjane rato 'smi /
dṛḍhayatu bhagavān yuge yuge me kumatimudasya bhave bhave 'ryabhaktim // BuSto_18.75
sthiramapi bhagavan kṣaṇaṃ tavoktau karacaraṇāni dṛgādi vairivargaḥ /
vyathayati hṛdayaṃ balādvicālya tvamidamanāthamanīśa pāhi pāhi // BuSto_18.76
yadi nayanamayaṃ vaśe vidhātuṃ yatati tadā dravati śravo yadā tat /
tadanu rasana-nāsikāśarīrāṇyahaha parasparadurgrahāṇi caivam // BuSto_18.77
gatiraticapalasya cetasaḥ syādiha nabhasīva nabhasvato 'surodhā /
kabhamapi bhajate krameṇa dhairyaṃ ciaramidamabhyasanena saṃviraktyā // BuSto_18.78
viśadamapi manaḥ svabhāvato me cirakṛtakilviṣakālimāhṛtaṃ syāt /
kuśalajalalavaiḥ kathannu dhautaṃ bhavati mayedṛśacetasārjitaistaiḥ // BuSto_18.79
śucitaravacanāmṛtapravāhaiḥ raghamalinīkṛtacittasantatiṃ mām /
anadhivara nitāntamādhitaptaṃ sapadi viśodhaya daṇḍavannamāmi // BuSto_18.80
sati sakalaguro mune prasanne kimiha durāpamamutra kiṃ durāpam /
yadamalamanasastvadīyadāsāḥ surapatitāṃ manasāpi nādriyante // BuSto_18.81
vidadhati bhayamindriyāṇi bhūmnā viṣayaviṣagrahaṇeṣu doṣadṛṣṭyā /
nahi suviditabhāvidāhadoṣaḥ śiśurapi dīpaśikhāgrasaṅgṛhī syāt // BuSto_18.82
na bhavati jina yāvadeṣa jīrṇo viṣayapiśācaniṣevaṇena tāvat /
jhaṭiti sukṛtakarmaṇi prayojya svava śaraṇāgatavatsalāgataṃ mām // BuSto_18.83
iadamapi yadi vedmi putradārasvatanugṛhādi marīcikāmbutulyam /
sthagayati mamatā ca māmahantā tadapi hi mohavijṛmbhitaṃ garīyaḥ // BuSto_18.84
ajani ca nijakāraṇena sarvaṃ nirasati jīryati naśyati svahetoḥ /
ahamapi hi tathaiva dhātupuñjaḥ kathamahamasya kathaṃ mune mamedam // BuSto_18.85
ātmabuddhiriha yasya jāyate sā ca tasya janayedahaṅkṛtim /
sā tanoti sutarāṃ bhavaspṛhāṃ saiva mohajananī muhurmuhuḥ // BuSto_18.86
tena karma kurute śubhāśubhaṃ taddhi duḥkhajanakaṃ bhavatraye /
duḥkhamūlamata eva sātmadhīḥ tāṃ lunīhi jina me vaco 'sinā // BuSto_18.87
atha sakalavidaṃ dayāsamudraṃ tribhuvanakāraṇakāraṇaṃ kulīnam /
nikhilagatamanantamastiśāntiṃ munijanamānasahaṃsamīśamīḍe // BuSto_18.88
snāne karmaṇi bhojane vitaraṇe ghrāṇe tathākarṇane dhyānasparśanadarśanādiṣu tathā sambhāṣaṇādāvapi /
prātaḥ sāyamatho divā ca niśi ca tvatpādapadme vibho cittaṃ me ramatāṃ munīndra satataṃ yūnāṃ yuvatyāmiva // BuSto_18.89
matsvāmin madabhīṣṭakalpaviṭapin maddevate madguro manmātarmadupāsya matpriyasakhe matsadgate matpitaḥ /
madvidye madaśeṣaduḥkhaśamakṛd madbhāvane mannidhe manmukte madudārabhāgya madaso madbuddha māṃ pālaya // BuSto_18.90
brahmā jihmānano 'bhūd gururagururaharṇāyako 'nāyako 'sau viṣṇustṛṣṇāṃ prapede kavirakavirabhūdīśvaro 'nīśvaro 'pi /
śeṣaḥ śeṣānubhāvastava sugata nutau khaṇḍitākhaṇḍaloktiḥ ko 'haṃ mūḍho varākastridaśanarapate kīrttane te guṇānām // BuSto_18.91
daśadvayadhikaviṃśatisphuradaśītyanuvyañjanaiḥ mahāpuruṣalakṣaṇaṃ vapuṣi yasya dedīpyate /
kalāmapi na ṣoḍaśīṃ bhajati tasya puṇyātmanaś caturmukhamukho gaṇo diviṣadāṃ nṛṇāṃ kā kathā // BuSto_18.92
mahendranavacāpavat kanakaparvate sarvataḥ sadā tava manoharaṃ sphurati suprabhāmaṇḍalam /
dṛśo bhavati gocaraṃ tadiha yasya tasya tvarān tamastatimanuttamāṃ harati dūramantarbahiḥ // BuSto_18.93
rūpaṃ locanalobhanaṃ śravaṇayorānandasandohadā vāṇī viśvavimohakṛt tava kṛpāveśo 'tiśāntastava /
pāṇḍityaṃ prathitaṃ jagatsu bhagavan sarvajñanāmnaiva te sāmrājyasya ca yauvane nirasanaṃ vairāgyasīmā sphuṭam // BuSto_18.94
śauryaṃ tvadviṣameṣu darpadalanādaṅgīkṛtaṃ daivataiḥ yadvāṇaiḥ sa surāsuraḥ pravijito loko 'yamośatkaram /
vīryaṃ te prakaṭīcakāra nitarāṃ nirvāṇasākṣātkṛtiḥ kiṃ brūmo balavaibhavaṃ bhagavatastatte jagaddurvaham // BuSto_18.95
yatra cchāgaturaṅgamāraṇavidhirvede 'pi taṃ nindasi premṇā prāṇabhṛtāmataḥ sakaruṇastvatto mahānnāparaḥ /
evaṃ te guṇasampado na viṣayā buddherasūyātmanāṃ te mūḍhāḥ pralapanti hanta sugato madvedanindītyayam // BuSto_18.96
nirmajjatsurasundarīkucacalannirmandamandākinīpheṇakṣīrasamudrakairavasakhī satkīrtilakṣmīstava /
yannāliṅgati mandabhāgyamadhunā bhūyānna tenāpi me saṅgaḥ saṅgagadādivaidya bhagavanneṣāpi me prārthanā // BuSto_18.97
ye tvāṃ gacchanti buddhaṃ śaraṇamiti na te durgatiṃ yānti santas tyaktvā kāyānmanuṣyānniratiśayasukhān te labhante 'tha divyān /
duḥsvapno durnimittaṃ durahidurahitā durgrahā duṣṭasattvā duḥkhaṃ durvyādhayo 'pi kvacidiha kuśalān nopasarpanti caivam // BuSto_18.98
chatraṃ brahmā vyadhātte maṇimayamamalaṃ cāmaraṃ cakrapāṇistotāro gadyapadyairharaguruphaṇinaḥ śāṅkhiko 'bhūnmahendraḥ /
anye dīpodakumbhadhvajakusumalasatpāṇayo bhaktinamrās tasthurvyākhyāya dharmaṃ bhuvamavaruhataḥ svargataste munīndra // BuSto_18.99
mātevāsīt parastrī bhavati paradhane na spṛhā yasya puṃso mithyāvādī na yaḥ syānna pibati madirāṃ prāṇino yo na hanyāt /
maryādābhaṅgabhīruḥ sakaruṇahṛdayastyaktasarvābhimāno dharmātmā te sa eva prabhavati bhagavan pādapūjāṃ vidhātum // BuSto_18.100
sarvaprāṇātipātāt paradhanaharaṇāt saṅgamādaṅganāyā mithyāvādācca madyādbhavati jagati yo 'kālabhutkternivṛttaḥ /
saṅgītasraksugandhābharaṇavilasitāduccaśayyāsanād apyāsīddhīmān sa eva tridaśanaraguro tvatsuto nātra śaṅkā // BuSto_18.101
śrotāpattyādimārgāḥ sadavayavayutā ghnanti rāgādidoṣān doṣāste chinnamūlā hatabhavagatayastatphalairyānti śāntim /
mārgāṇāṃ kleśahāniḥ sadamṛtamajaraṃ kāraṇaṃ syānnavānāṃ dharmāṇāṃ hetureṣāṃ tava jina vacanaṃ tasya hetustvameva // BuSto_18.102
viṃśatsatkāyadṛṣṭikṣitidharamamalajñānavajreṇa bhittvā rāgadveṣādipāpāntaduditamakhilaṃ karma conmūlayantaḥ /
catvāro labdhamārgāstadanuguṇaphalāste 'pi catvāra evaṃ tvataścāṣṭāryasaṅghaḥ pṛthagiti na punaścintayāmo munīndra // BuSto_18.103
api gagaṇamanantaṃ sarvasattvo 'pyanantaḥ sakalamidamanantaṃ cakravālaṃ viśālam /
vadasi jina viditvānantayā jñānagatyā tava ca guṇamanantaṃ vedasī buddha caivam // BuSto_18.104
bhagavati bhavatīti dhvaṃsakāriṇyamoghe bhavatu bhavatu bhaktirjanmajanmāntare 'pi /
bhavatu bhavatu dharmaḥ sarvathā me 'nuśāstā bhavatu bhavatu saṃgho 'nuttarā puṇyabhūmiḥ // BuSto_18.105
tribhuvanamahanīyaṃ tvāmabhiṣṭutya buddhaṃ viśadataramadabhraṃ puṇyamatrārjitaṃ yat /
jagati sakalasattvāstena sambuddhabodhiṃ vidhutavividhapāpā bhāvanābhirvrajantu // BuSto_18.106
bhāsvadbhānukulāmbujanmamihire rājādhirājeśvare śrīlaṅkādhipatau parākramabhuje nītyā mahīṃ śāsati /
sadgauḍaḥ kavibhāratikṣitisuraḥ śrīrāmacandraḥ sudhīḥ śrītṛṇāmakarot sa bhaktiśatakaṃ dharmārthamokṣapradam // BuSto_18.107
śrīśākyamunerbhagavataḥ sarvajñasya paramopāsakena gauḍadeśīyaśrībauddhāgamacakravarttinā bhūsureṇācāryeṇa mahāpaṇḍitena
viracitaṃ bhaktiśatakaṃ samāptam /
nṛpaḥ parākrāntibhujo mahībhujo śiromaṇiḥ paṇḍitamaṇḍalīsakhaḥ /
sa rāmacandraṃ kavibhāratidvijaṃ cakāra bauddhāgamacakravartinam // BuSto_18.1
buddho me jayatāṃ jinaḥ sa bhagavān taddeśanā nirmalā stheyāt sattvahitāya bhātu bhaṇitā saṅghastadādhārakaḥ /
laṅkeśapramukhāściaraṃ vasumatīṃ rakṣantu nityaṃ nṛpā varṣantu stanayitnavaśca samaye maitrīṃ labhantāṃ prajāḥ // BuSto_18.2
tīrthagrāmapateryatestripiṭakācāryasya bhūpānvayācāryaśreṣṭhamunīśvarasya sugiraḥ śrīrāhulasvāminaḥ /
śiṣyo yo 'varajaḥ sumaṅgalamunirdhīmān svayā bhāṣayā kāruṇyena munīndrabhaktiśatakavyākhyānamākhyātavān // BuSto_18.3
namo buddhāya gurave namo dharmāya śāsine /
namaḥ saṅghāya mahate tribhyo 'pi satataṃ namaḥ // BuSto_18.4
siddhiḥ //
digital sanskrit buddhist canon, stotra section, text no. 19: buddhabhaṭṭārakastotram
om namo buddhāya
saṃbuddhaṃ puṇḍarīkākṣaṃ sarvajñaṃ karuṇātmakam /
samantabhadraṃ śāstāraṃ śākyasiṃhaṃ namāmyaham // BuSto_19.1
śrīghanaṃ śrīmatiṃ śreṣṭhaṃ śītarāśiṃ śivaṃkaram /
śrīmantaṃ śrīkaraṃ śāntaṃ śāntamūrtiṃ namāmyaham // BuSto_19.2
nairātmyavādinaminduṃ niravadyaṃ nirāśrayam /
śrutijñaṃ nirmalātmānaṃ nisthūlakaṃ namāmyaham // BuSto_19.3
nirodhakaṃ nityajñānaṃ nirvikalpaṃ tathāgatam /
niyataṃ nidhinākeśaṃ niṣprapañcaṃ namāmyaham // BuSto_19.4
viśveśvaraṃ vimuktijñaṃ viśvarupaṃ vināyakam /
viśvabrahma susampannaṃ vītarāgaṃ namāmyaham // BuSto_19.5
vidyācaraṇasaṃpannaṃ viśveśaṃ vimalaprabham /
vinimajñaṃ saviṣṭambhaṃ vītamohaṃ namāmyaham // BuSto_19.6
durdāntadamakaṃ śāntaṃ śuddhaṃ śauddhodaniṃ munim /
sugataṃ sugatiṃ saumyaṃ śubhrakīrtiṃ namāmyaham // BuSto_19.7
yogeśvaraṃ daśabalaṃ lokajñaṃ lokapūjitam /
lokācāryaṃ lokamūrtiṃ lokanāthaṃ namāmyaham // BuSto_19.8
kanakamūrtiṃ karmābdhimakalaṅkaṃ kalādharam /
kāntamūrtiṃ dayāpātraṃ kanakābhaṃ namāmyaham // BuSto_19.9
mahāmatiṃ mahāvīryaṃ mahāvijñaṃ mahābalam /
mahāmahaṃ mahādhairyaṃ mahābāhuṃ namāmyaham // BuSto_19.10
ādyaṃ pavitraṃ tadbrahmamaparājitamadbhutam /
āryaṃ parahitaṃ nāthamamitābhaṃ namāmyaham // BuSto_19.11
devadevaṃ mahādevaṃ divyaṃ vanditamavyayam /
pramāṇabhūtaṃ deveśaṃ divyarūpaṃ namāmyaham // BuSto_19.12
paramārthaṃ parajyotiṃ paramaṃ parameśvaram /
bhāvābhāvakaraṃ śreṣṭhaṃ bhagavantaṃ namāmyaham // BuSto_19.13
caturmārādivijitaṃ tattvajñaṃ śaṃkaraṃ śivam /
tattvasāraṃ sadācāraṃ sārthavāhaṃ namāmyaham // BuSto_19.14
jitendriyaṃ jitakleśaṃ jinendraṃ puruṣottamam /
uttamaṃ satpadaṃ brahma puṇyakṣetraṃ namāmyaham // BuSto_19.15
etaiḥ stutvā muniśreṣṭhaṃ narā vigatakalmaṣāḥ /
prāpnuvanti padaṃ mokṣaṃ divyaṃ tvatha sanātanam // BuSto_19.16
yastvidaṃ paṭhate nityaṃ prātarūtthāya paṇḍitaḥ /
nāmnāmaṣṭottaraśataṃ pavitraṃ pāpanāśanam // BuSto_19.17
labhate cepsitān bhogān saumanasyena varṇitān /
vyādhayo 'pi na bādhyante pātakaṃ ca vinaśyati // BuSto_19.18
āyurārogyamaiśvaryasarvamokṣasamanvitaḥ /
medhāvī ca tathā vāgmī jāyate janmajanmani // BuSto_19.19
buddhabhaṭṭārakasya brahmāviracitaṃ stotraṃ samāptam //
digital sanskrit buddhist canon, stotra section, text no. 20: buddhagaṇḍīstavaḥ ācārya-aśvaghoṣakṛtaḥ
yaḥ pūrvaṃ bodhimūle ravigamanapathe māragānnṛtyagītān gaṃgau gaṃgau gagaṃgau ghaghanaghanamṛdudvandvamantrairajasraiḥ /
yaḥ strībhirdivyarūpairuparatarabhituṃ dūdubhirdurbhidūrbhiḥ kṣobhaṃ naivābhiyātaḥ suranaranamitaḥ pātu vaḥ śākyasiṃhaḥ // BuSto_20.1
yaḥ kandarpāṅganānāṃ kakahakahakahā hāhaheti prahāsairyaḥ sphītāḍambarāṇāṃ taṭiti taṭataṭā tātaṭīti pralāpaiḥ /
kutkud budbud kukūcit kukuhakuhakuhaiḥ kiṅkarāṇāṃ ca vāgbhirno trasyaḥ so 'stu saumyaḥ śrutasakalamalaḥ śāntaye vo munīndraḥ // BuSto_20.2
bhrūkṣepāpāṅgabhaṅgaiḥ smaraśaravilasatpakṣmatārākṣipātai prauḍhānaṅgāṅganānāṃ lalitabhujalatālāsyalīlāyitāṅgaiḥ /
savrīḍaiḥ sasmitoktaiḥ kalamṛdumadhurāmodaramyairvacobhirbhrāntiṃ ceto na citraṃ smarabalajayino yasya tasmai namo 'stu // BuSto_20.3
urvīṃ sañcālayantaḥ kharaśaranikaraiśchādayantoḥntarīkṣaṃ jvālābhiḥ krodhaṃvahnerjvalitadaśadiśaḥ kṣobhayanto 'mburāśim /
helotkhātāsicakrakrakacapaṭuravārāviṇo māravīrāḥ maitrīśastreṇa yena prasabhamabhijitāḥ pātu vaḥ so munīndraḥ // BuSto_20.4
visphūrjajjātakopaprakaṭitavikaṭāṭopanirghoṣaghoraṃ garjajjīmūtajālaprakaṭagajaghaṭāṭopabaddhāndhakāram /
kandarpoddāmavahnisphuradasikiraṇodbhāsitāśeṣaviśvaṃ puṣpeṣoḥ sainyamuccairjhaṭiti vighaṭitaṃ yena buddhaḥ sa vo 'vyāt // BuSto_20.5
divyairākaṇaṃpūraiḥ kamaladalanibhaiḥ pakṣmalairlolatārair bhāvasnigdhairvidagdhaiḥ pracalitalalitaiḥ sasmitairbhrūvilāsaiḥ /
netrairmārāṅganānāṃ parigatavalayairlohitāntairaśāntair nākṛṣṭaḥ sarvathā yastamahamṛṣivaraṃ vāntadoṣaṃ namāmi // BuSto_20.6
nodbhrāntaṃ yasya cittaṃ sphuṭavikaṭasaṭāntotkaṭairlolajihvair māraiḥ śūlāgrahastairgajaturagamukhaiḥ siṃhaśārdūlavaktraiḥ /
pradyumnaḥ kāmadevastṛṇavadagaṇito yena saṃrambhabhīruḥ saṃbuddhaḥ pātu yuṣmān vyapagatakaluṣo lokanātho munīndraḥ // BuSto_20.7
akṣobhyā yasya buddhirdharaṇinaganadīsāgarāmbhodharadbhir garjadbhirmāravīrairvividhamukhaśatairghorarūpairanantaiḥ /
yenāsau puṣpaketustṛṇavadagaṇitaḥ sarvavid vītarāgaḥ sa śrīmān buddhavīraḥ kaluṣabhayaharaḥ pātu vo vītarāgaḥ // BuSto_20.8
mārānīkairmahograirasiparaśudhanuḥśaktiśūlāgrahastair ulkāpātairanekairgahanapaṭuravairbhīṣaṇairbhīmanādaiḥ /
na kṣubdhaṃ yasya cittaṃ girisamamacalaṃ gāḍhaparyaṅkabandhaṃ taṃ vande vandanīyaṃ tribhavabhayaharaṃ buddhavīraṃ pravīram // BuSto_20.9
uccairaṭṭāṭṭahāsaiḥ prakaṭapaṭubhaṭābaddhaghaṇṭai raṇadbhiḥ sāṭopāsphoṭaṭaṅkasphuṭajaṭilajaṭaiḥ kiṅkaraiḥ koṭarākṣaiḥ /
bhagnaṃ kartu na śaktāḥ paṭupaṭahapaṭasphālanairyasya bodhau dṛptānāṃ gṛdhrakūṭe paṭupaṭahapaṭuḥ so 'stu vo buddhavīraḥ // BuSto_20.10
kokaṇḍaṃ rāmakaṇḍaṃ pratibhayakuharaṃ darpadarpaṃ raṇāṇḍaṃ ḍimbaṃ ḍimbaṃ ḍaḍimbaṃ ḍuha ḍuhaka ḍuhaṃ tṛṃkhalastṛṃkhalastṛm /
jhimbaṃ jhimbaṃ jhajhimbaṃ khamu khamu khamukhaṃ maṃkhu maṃkhuḥ khumaṃkhur ebhirdhvānairna bhītaḥ suravaranamitaḥ pātu vaḥ śākyasiṃhaḥ // BuSto_20.11
yaṃ mārāṅgāradhārādharasamayasamārambhasaṃrambhayuktaṃ naktaṃ mārāṅganānāṃ mukhakamalavanaśrīvipakṣaikapakṣā /
samyaksaṃbodhilakṣmīḥ śaśinamiva śaratkaumudī saṃprapede tasyeyaṃ dharmadūtī dhvanati bhagavato dharmarājasya gaṇḍī // BuSto_20.12
nighnannaprāptadṛṣṭiḥ kṣaṇamapi ca cirādantako yad durantaṃ tasminnikṣiptacittāḥ kuruta sucariteṣvādaraṃ sarvakāle /
itthaṃ ratnatrayājñāmiva vadati muhuḥ prāṇināṃ yasya saiṣām eṣā śabdāyamānā prathitamukharadiṅmaṇḍalā dharmagaṇḍī // BuSto_20.13
mārtaṇḍamaṇḍalamivoḍugaṇaṃ vijitya bhātīha tīrthikajanaṃ jinaśāsanaṃ ca /
raṃramyate dharaṇimaṇḍalamaṇḍanasya gaṇḍī yamasya jayaḍiṇḍimavatpracaṇḍā // BuSto_20.14
yasyātyantaṃ dṛḍhatvaṃ jami jami ḍuḍubhaṃ rañjitenālināliṃ ḍimbaṃ ḍimbaṃ ḍiḍimbaṃ ḍubhaḍubhaḍuḍubhaṃ nāḍivannāḍibhaṇḍam /
ruṇḍaṃ ruṇḍaṃ ruruṇḍaṃ yaralava khakhumaṃ maṃkhumaṃkhuḥ khumaṃkhuḥ paśya tvaṃ jīvaloke daśabalabalinaḥ pīḍyate mārasainyam // BuSto_20.15
bhūkampotkampajātā pracalitavasudhā kampate merurāja uttrastā devasaṃghā grahagaṇasahitā nāgarājāḥ samastāḥ /
śrutvā gaṇḍīṃ pracaṇḍāṃ vividhabhayakarīṃ trāsanīṃ tairthikānāṃ bauddhānāṃ śāntihetoḥ pratiraṇati mahīṃ rāvayantīva sadyaḥ // BuSto_20.16
eṣā vihāraśikhare pravirauti gaṇḍī meghasvanena kurute ca manojñaghoṣān /
māteva vatsalatayā subahirgatāṃśca putrān samāhvayati bhojanakālagaṇḍī // BuSto_20.17
saṃsāracakraparivartanatatparasya buddhasya sarvaguṇaratnavibhūṣitasya /
nādaṃ karoti suradundubhitulyaghoṣā gaṇḍī samastaduritāni nivārayantī // BuSto_20.18
eṣā hi gaṇḍī raṇate narāṇāṃ saṃbodhinī devanarāsurāṇām /
bhadrāḥ śṛṇudhvaṃ sugatasya gaṇḍīmāpūritāṃ bhikṣugaṇaiḥ samagraiḥ // BuSto_20.19
nāgaiḥ saṃvartakālakṣubhitajaladharākāravad vyomni kīrṇaiḥ kvāsmin vighvaṃsaśaṅkā bhayacakitajanaistatpratīkārahetoḥ /
kurvantyadyāpi yasyā dhvanimupaśamitāśeṣatīrthyāvalepaṃ sā gaṇḍī pātu yuṣmān sakalamunivaraiḥ sthāpitā dharmavṛddhyai // BuSto_20.20
eṣā surāsuramahoragasatkṛtasya śāntiṃ parāmupagatasya tathāgatasya /
gaṇḍī raṇatyamaradundubhitulyaghoṣān kṛtvānyatīrthyahṛdayāni vidārayantī // BuSto_20.21
puṇye tatparamānasā bhavata bhoḥ svargāpavargaprade pāpaṃ durgatidāyakaṃ kuruta mā lokāścalaṃ jīvitam /
itthaṃ madhyavilīnabhṛṅgavirutaṃ yatnānnivāryaṃ mayā mārāreścaraṇābjayorvinihitaḥ puṣpāñjaliḥ pātu vaḥ // BuSto_20.22
muñjadbhiḥ kusumāni tūryaraṇitairāpūrayadbhirdiśo jojokārapuraḥsaraiḥ suragaṇaiḥ śakrādibhiḥ sādaraiḥ /
svargād yasya bhuvaṃ kilāvatarato dattānuyātrā ciraṃ tasyāvyāt karuṇānidherbhagavato gaṇḍī pracaṇḍā jagat // BuSto_20.23
gatvā sapta padāni māturudarānniṣkrāntamātraḥ svayaṃ saṃsāraśravasaṃ mameti vacanaṃ provāca yo 'nanyadhīḥ /
yasminnātmabhuve punastribhuvanaṃ bhrājiṣṇvabhivyāhṛtaṃ kuryādvaḥ sugatasya tasya jayino gaṇḍī tamaḥkhaṇḍinī // BuSto_20.24
jitvā mārabalaṃ mahābhayakaraṃ kṛtvā ca doṣakṣayaṃ sarvajñaṃ padamāpa yat suruciraṃ tatraiva rātrau bahiḥ /
tasyāśeṣaguṇākarasya sudhiyo buddhasya śuddhātmano gaṇḍī khaṇḍitacaṇḍakilviṣaharā bhūyād vibhūtyai nṛṇām // BuSto_20.25
brahmā jihma ivābhavat suragururgarvaṃ jahau sarvathā śarvaḥ kharvamatirbabhūva bhagavān viṣṇuśca tūṣṇīṃ sthitaḥ /
itthaṃ yadguṇakīrtaneṣu vibudhā yātā hriyā mūkatāṃ gaṇḍī tasya muneriyaṃ jayati vaḥ pāyādapāyājjagat // BuSto_20.26
brahmādityaśaśāṅkaśaṅkaraśatākṣopendrayakṣādayo gandharvoragakinnarāsurasamīrapretapīḍāmbarāḥ /
ye tiṣṭhantyamarā narā kṣititale pātālalokeṣu ca śrotuṃ dharmamimaṃ tathāgataguroḥ sarve samāyāntu te // BuSto_20.27
yasyā janmani dīnahīnamatayaḥ prāpuḥ śucaṃ tīrthikāḥ harṣotkarṣaviśeṣavardhitadhiyo bauddhā dhṛtiṃ lebhire /
yāmāsādya guṇāḥ prayānti vitatiṃ doṣā vrajanti kṣayaṃ sā gaṇḍī kalikālakalmaṣaharā bhūyād bhavadbhūtaye // BuSto_20.28
yāṃ natvā vidhivad viśuddhamatayo gacchanti tuṅgāṃ gatiṃ yasyāḥ kṣiprataraṃ prayānti vivaśāḥ sarve vipakṣāḥ kṣayam /
dhvastavyastasamastamohapaṭalā sā dharmagaṇḍī muneḥ saṃbhūyād bhavabhāvisādhvasabhide yuṣmākamāyuṣmatām // BuSto_20.29
śrutvā yāṃ patitā mahītalamalaṃ brahmādayaḥ svarbhuvaḥ kampante dharaṇīdharāḥ kṣitirapi kṣipraṃ gatā kṣmātalam /
tīrthyānāṃ bhayakāriṇī parahitāyārambhaśuddhātmanāṃ bauddhānāmupaśāntaye sapadi sā saṃtāḍyatāṃ gaṇḍikā // BuSto_20.30
prauḍhālīḍhābhiruḍho gurutaracaraṇakrāntagaurīstanāgraṃ sarvajñasyottarāṅgaṃ sphuṭavikaṭaśatā garjayan vajramukhyā /
jvālāmālojjvalāṅgaṃ tribhuvanavivaravyāptahuṃkārabhīmo baddhavyābaddhamaulirjayati suranarādityacandrāsurendraḥ // BuSto_20.31
pīnottuṅgastanīnāṃ hariṇadṛśadṛśāṃ haṃsalīlāgatīnāṃ daṃ daṃ daṃ daṃ da daṃ daṃ tani tani tanitastālikā kāminīnām /
tuṃ tuṃ tuṃ tuṃ tatuṃ tuṃ nakaṭinamabhito gītito gītavādyaiḥ ṭuṃ ṭuṃ ṭuṃ ṭuṃ ṭuṭuṃ ṭuṃ ṭumiti mitanatā hanyate gaṇḍikeyam // BuSto_20.32
buddhagaṇḍī samāptā / kṛtiriyamācāryaśrī-aśvaghoṣapādānām //
digital sanskrit buddhist canon, stotra section, text no. 21: buddhastotram
om namo buddhāya
namo 'stu buddhāya viśuddhabodhaye viśuddhadharmapratibhāsabuddhaye /
saddharmapuṇyopagatānubuddhaye bhavāgraśūnyāya viśuddhabuddhaye // BuSto_21.1
aho aho buddhamanantatejasaṃ aho aho sāgaramerugulmam /
aho aho buddhamanantagocaram audumbaraṃ puṣpamivātidurlabham // BuSto_21.2
aho mahākāruṇikastathāgataḥ aho aho śākyakulasya ketuḥ /
aho praṇamyaḥ sa narendrasūryo yenedṛśaṃ bhāṣitasūtramuttamam // BuSto_21.3
anugrahārthaṃ sa hi sarvasattvān saddharmacaryāmupadiśya nūnam /
śānteśvaraḥ śākyamunistathāgataḥ sattvottamaḥ śāntapuraṃ praviṣṭaḥ // BuSto_21.4
gambhīraśāntaṃ virajāsamādhipadaṃ praviṣṭe jinabuddhagocare /
śūnyāśca kāyāstvatha śrāvakāṇāṃ śūnyā vihārā dvipadottamānām // BuSto_21.5
te sarvadharmā prakṛtiśca śūnyā sattvā hi śūnyā nahi jātu vidyate // BuSto_21.6
nityaṃ ca nityaṃ ca jinaṃ smarāmi nityaṃ ca śocāmi jinasya darśanam /
nityaṃ ca nityaṃ praṇidhiṃ karomi saṃbuddhapūjyasya ca darśanārtham // BuSto_21.7
sthāpyeha nityaṃ dharaṇīṣu jānu śokābhitapto jinadarśanāya /
odantakāruṇyavināyakastvamatīva tṛṣṇā sugatasya darśane // BuSto_21.8
satāṃ varo yadvijahāra nityaṃ dadāhi me darśanatoyaśītalam /
sattvāḥ satṛṣṇāstava rūpadarśane prahlādayainān karuṇājalena // BuSto_21.9
kāruṇyabhāvaṃ kuru nātha nāyaka dadāhi me darśanaṃ saumyarūpam /
tvaṃ pāhi trātarjagadekadeśitā śūnyāśca kāyāstvatha śrāvakāṇām // BuSto_21.10
ākāśatulyā gaganasvabhāvā māyāmarīcyodakacandrakāyāḥ /
sarve ca sattvāḥ sukhitasvabhāvā bhavantu bho nāyaka tvatprasādāt // BuSto_21.11
bodhisattvasamuccayānāma kuladevatāviracitaṃ
buddhastotraṃ samāptam //
digital sanskrit buddhist canon, stotra section, text no. 22: caityavandanāstotram
jātiṃ bodhiṃ prabalamatulaṃ dharmacakramaraṇye caitye cāryaṃ tribhuvananamitaṃ śrīmataṃ prātihāryam /
sthāne caitye girinagaranibhe devadevāvatāraṃ vande bhaktyā praṇamitaśirasā nirvṛtā yena buddhāḥ // BuSto_22.1
vaiśālyāṃ dharmacakre prathitajinavare parvate gṛdhrakūṭe śrāvastyāṃ lumbikāyāṃ kuśinagaravare kāpilākhye ca sthāne /
kauśalyāṃ sthūlakūṭe madhuravarapure nandagopāsarāte ye cānye dhātucaityā daśabalabalitā tān namasyāmi buddhān // BuSto_22.2
kailāśe hemakūṭe himavati nilaye mandare merūśṛṅge pātāle vaijayante dhanapatinilaye siddhagandharvaloke /
brahmāṇḍe viṣṇubhūmyāṃ paśupatinagare candrasūryātireke ye cānye dhātucaityā daśabalavalitā tān namasyāmi buddhān // BuSto_22.3
kāśmīre cīnadeśe khasatavarapure balkale siṃhale vā rātādye siṃhapoṭe satatamavirataṃ vallakhe kāpilākhye /
nepāle kāmarūpe kuvasavarapure kāntiśobhāsarāte ye cānye dhātucaityā daśabalavalitā tān namasyāmi buddhān // BuSto_22.4
ye ca syurdhātugarbhā daśabalatanujāḥ kumbhasaṃjñāśca caityāḥ aṅgārāḥ kṣārasthāne himarajatanumāstūparatnaprakāśam /
pātāle ye ca bhūmyāṃ giriśikharagatā ye ca vittāḥ samantād buddhānāṃ ye ca vimbāḥ pratidinasukṛtastān namasyāmi buddhān // BuSto_22.5
śrī caityavandanā samāptā //
digital sanskrit buddhist canon, stotra section, text no. 23: cakrasaṃvarastutiḥ (herukaviśuddhistotraṃ vā)
om namaḥ śrīcakrasaṃvarāya
śrīherukaṃ mahāvīraṃ cakrasaṃvarasaṃvaram /
namāmi mārajetāraṃ ḍākinījālamā(nā)yakam // BuSto_23.1
vande tāṃ vajravārāhīṃ mahārāgānurūpiṇīm /
ḍākinīṃ ca tathā lāmāṃ khaṇḍarohāṃ ca rūpiṇīm // BuSto_23.2
catvāro(tvare ')mṛtabhāṇḍāṃ ca bodhicittena pūritām /
pullīramalayaśirasi pracaṇḍāṃ vajraḍākinīm // BuSto_23.3
jālandharaśikhāṃ caiva caṇḍākṣīṃ gatakilviṣām /
oḍiyānāhvaye sarve śrotre devīṃ prabhāvatīm // BuSto_23.4
arbude pṛṣṭhavaṃśe tu mahānāsāṃ namāmyaham /
godāvarīṃ pure vāme karṇe vīramatīṃ śubhām // BuSto_23.5
rāmeśvarīṃ bhruvormadhye kharvarīṃ varavarṇinīm /
devīkoṭṭe sthitāṃ maitre śrīmallaṅkeśvarīprabhām // BuSto_23.6
mālave skandhadeśe tu drumacchāyāṃ namāmyaham /
kāmarūpe kakṣadvaye devīmairāvatīṃ śubhām // BuSto_23.7
oḍre stanadvaye vāpi śrīmahābhairavāṃ satīm /
triśakunyāhvaye nābhau vāyuvegāṃ manoramām // BuSto_23.8
kośale nāsikāgre vā surābhakṣīṃ namāmyaham /
kaliṅge vadane ramye śyāmādevīṃ sanātanīm // BuSto_23.9
lampāke kaṇṭhadeśe tu subhadrāṃ varasundarīm /
kāñcīpretahṛdaye hayakarṇāṃ manoramām // BuSto_23.10
himālaye pure meḍhre namasyāmi khagānanām /
pretapuryāṃ tathā liṅge kauberyāṃ śasyanīśvarīm // BuSto_23.11
gṛhadevatā gude sthāne khaṇḍarohāṃ manoharām /
saurāṣṭre ūruyugale śauṇḍino sukhadāyinīm // BuSto_23.12
suvarṇadvīpe jaṃghāyāṃ saṃsthitāṃ cakravarmiṇīm /
nagare cāṅgulīsthāne suvīrāṃ varayoginīm // BuSto_23.13
sindhau ca pādayoḥ pṛṣṭhe sthitāṃ devīṃ mahābalām /
marau cāṅguṣṭhayugale ca saṃsthitāṃ cakravartinīm // BuSto_23.14
kulatājānudvaye devīṃ mahāvīryā namāmyaham /
khaṇḍakapālavīrādyāṃ svaprajñāśiṣṭavigrahām // BuSto_23.15
mama bhaktyā mahāvīrāṃ kāyavākacittacakragām /
kākatuṇḍīmulūkāsyāṃ śvānāsyāṃ śūkarānanām // BuSto_23.16
yamadāḍhīṃ yamadūtīṃ yamadaṃṣṭrīṃ yamāntikām /
etā devīrnamasyāmi digvidikṣu ca saṃsthitāḥ // BuSto_23.17
vīravīreśvarīnāthaṃ herukaṃ parameśvaram /
stutvedaṃ devatīcakraṃ yanmayopārjitaṃ śubham //
tena puṇyena loko 'stu vajraḍāko jagadguruḥ // BuSto_23.18
śrīcakrasaṃvarasya stutiḥ samāptā //
digital sanskrit buddhist canon, stotra section, text no. 24: caṇḍikādaṇḍakastotram
om namaḥ śrīcaṇḍikāyai ūṃ ūṃ ūṃ ugracaṇḍaṃ cacakitacakitaṃ caṃcarā(lā) durganetraṃ hūṃ hūṃ hūṃkārarūpaṃ prahasitavadanaṃ khaṅgapāśān dharantam /
daṃ daṃ daṃ daṇḍapāṇiṃ ḍamaruḍimiḍimāṃ ḍaṇḍamānaṃ bhramantaṃ bhraṃ bhraṃ bhraṃ bhrāntanetraṃ jayatu vijayate siddhicaṇḍī namaste // BuSto_24.1
ghraṃ ghraṃ ghraṃ ghorarūpaṃ ghughuritaghuritaṃ ghargharīnādaghoṣaṃ huṃ huṃ huṃ hāsyarūpaṃ tribhuvanadharitaṃ khecaraṃ kṣetrapālam /
bhrūṃ bhrūṃ bhrūṃ bhūtanāthaṃ sakalajanahitaṃ tasya dehā (?) piśācaṃ hūṃ hūṃ hūṃkāranādaiḥ sakalabhayaharaṃ siddhicaṇḍī namaste // BuSto_24.2
vraṃ vraṃ vraṃ vyomaghoraṃ bhramati bhuvanataḥ saptapātālatālaṃ kraṃ kraṃ kraṃ kāmarūpaṃ dhadhakitadhakitaṃ tasya haste triśūlam /
druṃ druṃ druṃ durgarūpaṃ bhramati ca caritaṃ tasya dehasvarūpaṃ maṃ maṃ maṃ mantrasiddhaṃ sakalabhayaharaṃ siddhicaṇḍī namaste // BuSto_24.3
jhaṃ jhaṃ jhaṃkārarūpaṃ jhamati jhamajhamā jhaṃjhamānā samantāt kaṃ kaṃ kaṃkāladhārī dhudhuritadhuritaṃ dhundhumārī kumārī /
dhūṃ dhūṃ dhūṃ dhūmravarṇā bhramati bhuvanataḥ kālapāstriśūlaṃ taṃ taṃ taṃ tīvrarūpaṃ mama bhayaharaṇaṃ siddhicaṇḍī namaste // BuSto_24.4
raṃ raṃ raṃ rāyarudraṃ rurudhitarudhitaṃ dīrghajihvākarālaṃ paṃ paṃ paṃ pretarūpaṃ samayavijayinaṃ sumbhadambhe nisumbhe /
saṃgrāme prītiyāte jayatu vijayate sṛṣṭisaṃhārakārī hrīṃ hrīṃ hrīṃkāranāde bhavabhayaharaṇaṃ siddhicaṇḍī namaste // BuSto_24.5
hūṃkārī kālarupī narapiśitamukhā sāndraraudrārajihve hūṃkārī ghoranāde paramaśiraśikhā hāratī piṅgalākṣe /
paṅke jātābhijāte curu curu curute kāminī kāṇḍakaṇṭhe kaṅkālī kālarātrī bhagavati varade siddhicaṇḍī namaste // BuSto_24.6
ṣṭrīṃ ṣṭrīṃ ṣṭrīṃkāranāde tribhuvananamite ghoraghorātighoraṃ kaṃ kaṃ kaṃ kālarūpaṃ ghughuritaghuritaṃ ghuṃ ghumā bindurūpī /
dhūṃ dhūṃ dhūṃ dhūmravarṇā bhramati bhuvanataḥ kālapāśatriśūlaṃ taṃ taṃ taṃ tīvrarūpaṃ mama bhayaharaṇaṃ siddhicaṇḍī namaste // BuSto_24.7
jhrīṃ jhrīṃ jhrīṃkāravṛnde pracaritamahasā vāmahaste kapḥlaṃ khaṃ khaṃ khaṃ khaṅgahaste ḍamaruḍimaḍimāṃ muṇḍamālāsuśobhām /
ruṃ ruṃ ruṃ rudramālābharaṇavibhūṣitā dirghajihvā karālā devi śrī ugracaṇḍī bhagavati varade siddhicaṇḍī namaste // BuSto_24.8
āruṇavarṇasaṅkāśā khaḍgapheṭakabindukā /
kāmarūpī mahādevī ugracaṇḍī namo 'stute // BuSto_24.9
śrī caṇḍikādaṇḍakastotraṃ samāptam //
digital sanskrit buddhist canon, stotra section, text no. 25: catuḥṣaṣṭisaṃvarastotram
śrīherukaṃ mahāvīraṃ viśuddhaṃ kuliśeśvaram /
namāmi sarvabhāvena ḍākinīgaṇabhūṣitam // BuSto_25.1
saṃvarāya namastubhyaṃ dvayākārāya namo namaḥ /
cakrasthitāya devāya cakrasaṃvara te namaḥ // BuSto_25.2
meṣavaktra namaste 'stu śivaśaktisvarūpiṇe /
mahākrodhasvarūpāya meṣasaṃvara te namaḥ // BuSto_25.3
aśvānanāya devāya ratikarmaratāya ca /
bhuktimuktipradātre ca aśvasaṃvara te namaḥ // BuSto_25.4
vyāghrāsyāya namastubhyaṃ śaktiyuktāya vai namaḥ /
surāmāṃsarato nityaṃ vyāghrasaṃvara te namaḥ // BuSto_25.5
kūrmāsyāya namastubhyaṃ surate saṃratāya ca /
namo devādhidevāya kūrmasaṃvara te namaḥ // BuSto_25.6
namāmi matsyavaktrāya mānavānāṃ hitāya vai /
namo namaste deveśa matsyasaṃvara te namaḥ // BuSto_25.7
makarākāravaktrāya mahāśaktidharāya ca /
manovāñchāpradātre ca makarasaṃvara te namaḥ // BuSto_25.8
saṃvarāyoṣṭravaktrāya śaktikāliṅgaṇāya ca /
maithune tatparāyātha uṣṭrasaṃvara te namaḥ // BuSto_25.9
namāmi gajavaktrāya yonau liṅgapradāya ca /
namo bhagavate tubhyaṃ gajasaṃvara te namaḥ // BuSto_25.10
maṇḍūkānananāthāya trailokyeśāya te namaḥ /
namo devādhidevāya maṇḍūkasaṃvarāya ca // BuSto_25.11
namāmi cāvivaktrāya nityaṃ ratiratāya ca /
namaste devadeveśa ahisaṃvara te namaḥ // BuSto_25.12
śukānanāya devāya dvayākārākāraśobhine /
namo namaste bhīmāṅga śukasaṃvara te namaḥ // BuSto_25.13
saṃvarāya namaste 'stu śaktiyuktāya vai namaḥ /
siṃhānanāya vai nityaṃ siṃhasaṃvara te namaḥ // BuSto_25.14
markaṭānanadevāya śakticumbanaratāya ca /
namaste 'stu namaste 'stu harisaṃvara te namaḥ // BuSto_25.15
śvānavaktra namaste 'stu śakticumbanakāriṇe /
namaste bhagavan deva śvānasaṃvara te namaḥ // BuSto_25.16
varāhāsyavarevāna bhagakrīḍanakāraka /
namāmi śaktiyuktāya ghṛṣṭisaṃvara te namaḥ // BuSto_25.17
jambukāsyāya devāya śaktikāliṅgaṇāya ca /
sarvapāpaharāyaiva śivāsaṃvara te namaḥ // BuSto_25.18
namāmi gṛdhravaktrāya duḥkhanāśāya te namaḥ /
dvayākārasiddhidevāya gṛdhrasaṃvara te namaḥ // BuSto_25.19
kākānanāya śuddhayakṣa śṛṅgārarūpadhāriṇe /
namo bhagavate tubhyaṃ kākasaṃvara te namaḥ // BuSto_25.20
ulūkavaktriṇe tubhyaṃ mahāsaukhyapradāya ca /
yonimaithunakṛddevolūkasaṃvara te namaḥ // BuSto_25.21
tārkṣyānanāya devāya tāriṇe bhavasāgarāt /
namastubhyaṃ namastubhyaṃ namo garuḍasaṃvara // BuSto_25.22
govaktrāya namastubhyaṃ gohatyāpāpahāriṇe /
gotravṛddhipradātre ca dhenusaṃvara te namaḥ // BuSto_25.23
gardabhākāravaktrāya gatāgatakṣayāya te /
gaṇeśvarāya devāya kharasaṃvara te namaḥ // BuSto_25.24
mahiṣāsyāya devāya mahāpralayakāriṇe /
śaktiyuktāya devāya namao mahiṣasaṃvara // BuSto_25.25
viḍālāsya namastubhyaṃ mūtrakūṇḍaprakrīḍine /
śreṣṭhāya parameśāya namo mārjārasaṃvara // BuSto_25.26
namāmi śālvavaktrāya dvayaṅgamekeva śobhitam /
namāmi devadeveśa namaḥ śarabhasaṃvara // BuSto_25.27
siddhāya siddharūpāya guṇāya guṇavartine /
krauñcāsyāya namastubhyaṃ krauñcasaṃvara te namaḥ // BuSto_25.28
ulkānanāya śuddhāya uttamāya namo namaḥ /
ugrāya bhīmarūpāya ulkasaṃvara te namaḥ // BuSto_25.29
haṃsavaktra namaste 'stu haṃsasvarasvarūpiṇe /
haṃsaḥso 'haṃsvarūpāya haṃsasaṃvara te namaḥ // BuSto_25.30
mṛgavaktrāya devāya namāmi parameśvara /
ṛddhisiddhipradātre ca mṛgasaṃvara te namaḥ // BuSto_25.31
śaktiyukta namaste 'stu cakravākānanāya ca /
namaste cakavākākhyasaṃvarāya namo namaḥ // BuSto_25.32
ajānanāya vīrāya avidyānāśine namaḥ /
apavargaphalāptyarthamajasaṃvara te namaḥ // BuSto_25.33
kukkuṭāsyāya devāya kulavṛddhikarāya ca /
namaste kauṭukeśāya tubhyaṃ kukkuṭasaṃvara // BuSto_25.34
kṛṣṇasārasavaktrāya namaste karmasambhava /
kālanāśāya devāya eṇasaṃvara te namaḥ // BuSto_25.35
mūṣānanāya pūrṇāya jñānadāya namo namaḥ /
sarvadaityavināśaya mūṣasaṃvara te namaḥ // BuSto_25.36
sālūkāsya namaste 'stu mānādivaradāya ca /
siddhibuddhipradātre ca namaḥ sālūkasaṃvara // BuSto_25.37
namaḥ kapolavaktrāya prajñopāyātmarūpiṇe /
namaste 'stu mahāvīra kapotasaṃvarāya ca // BuSto_25.38
namāmi grāhavaktrāya bhuktimuktipradāya ca /
namo 'stu sarvabhūteśa grāhasaṃvara te namaḥ // BuSto_25.39
namaste cihlavaktrāya namaste maithune rata /
namaste bhagavan deva cihlasaṃvara te namaḥ // BuSto_25.40
caṭakāsyāya devāya namaste 'stu jagadguro /
namaste 'stu guṇādhīśa caṭakasaṃvara te namaḥ // BuSto_25.41
sārasāsya namastubhyaṃ namaste guṇasāgara /
namo bhagavate tubhyaṃ sārasasaṃvarāya ca // BuSto_25.42
khañjanāsyāya devāya mahādevāya te namaḥ /
nirvāṇapadadātre khañjarīṭasaṃvarāya ca // BuSto_25.43
namaste kṣemakaryāsya bhuktimuktipradāya ca /
namo bhagavate deva kṣemakarisaṃvarāya te // BuSto_25.44
śaśakāsya namastubhyaṃ namaste bhuvaneśvara /
karmapradāya te nityaṃ namaḥ śaśakasaṃvara // BuSto_25.45
namo bhallūkavaktrāya ratikrīḍāparāya ca /
kāryasiddhipradātre ca namo bhallūkasaṃvara // BuSto_25.46
pikāsyāya namastubhyaṃ mantrasiddhikarāya ca /
trilokeśāya sarvāya pikasaṃvara te namaḥ // BuSto_25.47
namāmi vakavaktrāya śaktiyuktagaṇādhipa /
namāmi devadeveśa vakasaṃvara te namaḥ // BuSto_25.48
khaṅgivaktrāya devāya sarvadā śirasā namaḥ /
namo 'stu parameśāya khaṅgisaṃvara te namaḥ // BuSto_25.49
karkaṭāsya namastubhyaṃ namaḥ saṃsārahetave /
pāpapuñjavināśāya namaḥ karkaṭasaṃvara // BuSto_25.50
namaḥ śallakivaktrāya sarvadoṣanivāriṇe /
saṃsārapāśanāśāya namaḥ śallakisaṃvara // BuSto_25.51
vṛścikāsya namastubhyaṃ balakalyāṇadāya ca /
namo namaste devāya namo vṛścikasaṃvara // BuSto_25.52
alivaktrāya devāya alimodāya te namaḥ /
alilokavināśāya alisaṃvara te namaḥ // BuSto_25.53
jāhakāsya namaste 'stu janamohakṛtāya vai /
jayakalyāṇadātre ca namo jāhakasaṃvara // BuSto_25.54
camarīvaktra te nityaṃ cāturyaphaladāyine /
caturvargapradātre ca namaścamarisaṃvara // BuSto_25.55
sīmnivaktranamastubhyaṃ siddhitvaphaladāyine /
namo bhagavate nityaṃ sīmnisaṃvara te namaḥ // BuSto_25.56
namāmi godhavaktrāya namaste bhīmavikrama /
namaste divyanetrāya godhāsaṃvara te namaḥ // BuSto_25.57
cakorāsya namastubhyaṃ cāñcalyadoṣanāśaka /
namo bhagavate tubhyaṃ cakorasaṃvarāya ca // BuSto_25.58
godhikāsyāya satataṃ sṛṣṭisaṃhārakariṇe /
namaste paramānanda godhikāsaṃvarāya ca // BuSto_25.59
madhumākṣikavaktrāya namaste mānadāyaka /
sarvajñāya pareśāya namo mākṣikasaṃvara // BuSto_25.60
pataṅgavaktra te nityaṃ parameśa namaḥ sadā /
divyāya divaseśāya namaḥ pataṅgasaṃvara // BuSto_25.61
naravaktrāya devāya narakadhnāya te namaḥ /
nānārūpadadhānāya narasaṃvara te namaḥ // BuSto_25.62
sṛṣṭirūpa jagaddhāma sṛjate sarvabhūtakam /
namo namaste satataṃ sṛṣṭisaṃvara te namaḥ // BuSto_25.63
sthitirūpāya devāya guṇāya guṇavartine /
namaḥ sāravināśāya sthitisaṃvara te namaḥ // BuSto_25.64
sarvalokasya saṃhārakartre te parameśvara /
tasmādahaṃ namasyāmi namaḥ pralayasaṃvara // BuSto_25.65
jyotirvaktra paraṃ dhāma namaste jagadīśvara /
parātparataraṃ sūkṣma jyotiḥsaṃvara te namaḥ // BuSto_25.66
itīdaṃ saṃvarastotraṃ triṣu lokeṣu durlabham /
parātparataraṃ stotraṃ catuḥṣaṣṭipramāṇakam // BuSto_25.67
catuḥṣaṣṭipramāṇeṣu ādyamādyaṃ tu vaktritam /
bhūyo granthamayāccātra ādyamātraṃ pracoditam // BuSto_25.68
kanyārthī labhate kanyāṃ dhanārthī labhate dhanam /
vidyārthī labhate vidyāṃ mokṣārthī mokṣamāpnuyāt // BuSto_25.69
vaśīkaraṇamuccāṭaṃ māramohanastambhanam /
ākarṣaṇaṃ ca vidveṣaṃ dhātuvādaṃ rasāyanam // BuSto_25.70
guṭikāṃ pādukāsiddhiṃ khaṅgasiddhiṃ tathaiva ca /
khecarīsiddhi vaidyāṅgaṃ mantrasiddhiṃ ca vākpaṭuḥ // BuSto_25.71
parakāyapraveśaṃ ca dravyākarṣaṇameva ca /
labhate stotrarājena satyaṃ satyaṃ mayoditam // BuSto_25.72
durbhikṣaṃ cāpadi pāṭhaṃ kurute śubhamāpnuyāt /
ativṛṣṭāvanāvṛṣṭau mahāmārīsamudbhave // BuSto_25.73
rājyabhraṃśe jñānabhraṃśe strībhraṃśe ca dhanakṣaye /
kalahe ca vivāde ca paṭhate stotramuttamam // BuSto_25.74
bhikṣukebhyaḥ sahasrebhyaḥ tulyaṃ dānakṛtaṃ phalam /
bahunātra kimuktena brahmāṇḍadānajaṃ phalam // BuSto_25.75
śrīsaṃvarāgame mahātantre amitābhavairocanasaṃvāde śrīcakrasaṃvarādicatuḥṣaṣṭisaṃvarastotraṃ samāptam //
digital sanskrit buddhist canon, stotra section, text no. 26: daśabhūmīśvaro nāma mahāyānasūtraratnarājastotram
śamadamaniratānāṃ śāntadāntāśayānāṃ khagapathasadṛśānāmantarīkṣasamānām /
khilamalavidhutanāṃ mārgajñānasthitānāṃ śṛṇuta varaviśeṣaṃ bodhisattvāṃśca śreṣṭhān // BuSto_26.1
kuśalasatasahasraṃ saṃcitaṃ kalpakoṭayā subuddhaśatasahasraṃ pūjayitvā gṛhītam /
pratyekajinavarānvai pūjayitvā tvanantān sakalajagahitāya jāyate bodhicittam // BuSto_26.2
uta tapatapitānāṃ kṣāntipāraṃgatānāṃ hṛtaśritacaritānāṃ puṇyajñānodgatānām /
vipulagatimatīnāṃ puṇyajñānāśayānāṃ daśabalasamatulyaṃ jāyate bodhicittam // BuSto_26.3
pramuditasumatīnāṃ dānadharme ratānāṃ sakalajagahitārthaṃ nityamevodyatānām /
jinaguṇaniratānāṃ sattvarakṣāvratānāṃ tribhuvanahitakartṛ jāyate bodhicittam // BuSto_26.4
akuśalaviratānāṃ śuddhamārge sthitānāṃ vrataniyamaratānāṃ śāntasaumyendriyāṇām /
jinaśaraṇagatānāṃ bodhicaryāśayānāṃ tribhuvanahitasādhyaṃ jāyate bodhicittam // BuSto_26.5
anugatakuśalānāṃ kṣāntisvārasyabhājāṃ viditaguṇarasānāṃ tyaktamānotsavānām /
nihitaśubhamatīnāṃ dānasaumyāśayānāṃ sakalahitavidhānaṃ jāyate bodhicittam // BuSto_26.6
pracalati śubhakārye dhīravīryāḥ sahāyā nikhilajanahitārthaṃ prodyate mānasiṃhaḥ /
avirataguṇasādhyā nirjitakleśasaṃdhā jhaṭiti manasi teṣāṃ jāyate bodhicittam // BuSto_26.7
susamavahitacittā dhvastamohāndhakārā vigalitamadamānā tyaktasaṃkliṣṭamārgāḥ /
samasukhaniratā ye tyaktasaṃsārasaṃgā jhaṭiti manasi teṣāṃ jāyate bodhicittam // BuSto_26.8
vimalakhasamacittā jñānavijñānavijñā nihatanamucimārā vāntakleśābhimānāḥ /
jinapadaśaraṇasthā labdhatattvārthakāye sapadi manasi teṣāṃ jāyate bodhicittam // BuSto_26.9
tribhuvanaśivasādhyopāyavijñānadhīrāḥ karibalaparihāropāyavidṛddhimantaḥ /
sugataguṇasamīhā ye ca puṇyānurāgā sapadi manasi teṣāṃ jāyate bodhicittam // BuSto_26.10
tribhuvanahitakāmā bodhisaṃbhārapūrtyai praṇihitamanasā ye duṣkare 'pi caranti /
avirataśubhakarma prodyatāṃ bodhisattvāḥ sapadi manasi teṣāṃ jāyate bodhicittam // BuSto_26.11
daśabalaguṇakāmā bodhicaryānuraktā vijitakaribalaughāstyaktamānānuṣaṅgāḥ /
anugataśubhamārgā labdhadharmārthakāmā jhaṭiti manasi teṣāṃ jāyate bodhicittam // BuSto_26.12
iti gaṇitaguṇāṃśā bodhicaryāścarantu jinapadapraṇidhānā satsamṛddhiṃ labhantu /
tribhuvanapariśuddhā bodhicittaṃ labhantu triśaraṇapariśuddhā bodhisattvā bhavantu // BuSto_26.13
daśapāramitāḥ pūrya daśabhūmīśvaro bhavet /
bhūyo 'pi kathyate hyetacchṛṇutaivaṃ samāsataḥ // BuSto_26.14
bodhicittaṃ yadāsādya saṃpradānaṃ karoti yaḥ /
tadā pramuditāṃ prāpto jambūdvīpeśvaro bhavet // BuSto_26.15
tatrasthaḥ pālayet sattvān yathecchapratipādanaiḥ /
svayaṃ dāne pratiṣṭhitvā parāṃścāpi niyojayet // BuSto_26.16
sarvān bodhau pratiṣṭhāpya saṃpūrṇadānapāragaḥ /
etatkarmānubhāvena saṃvaraṃ samupācaret // BuSto_26.17
sampacchīlaṃ samādhāya saṃvaraṃ kuśalī bhavet /
tataḥ sa vimalāṃ prāptaścāturdvīpeśvaro bhavet // BuSto_26.18
tatrasthaḥ pālayet sattvānakuśalaṃ nivārayet /
svayaṃ śīle pratiṣṭhitvā parāṃścāpi niyojayet // BuSto_26.19
sarvān bodhau pratiṣṭhāpya sampūrṇakuśalī bhavet /
etaddharmavipākena kṣāntivratamupāśrayet // BuSto_26.20
samyak kṣāntivrataṃ dhṛtvā kṣāntibhṛt kuśalī bhavet /
tataḥ prābhākarīṃ prāptastrayastriṃśādhipo bhavet // BuSto_26.21
tatrasthaḥ pālayet satvān kleśamārganivāraṇaiḥ /
svayaṃ kṣāntivrate sthitvā parāṃścāpi niyojayet // BuSto_26.22
sattvān bodhau pratiṣṭhāpya śāntipāraṃgato bhavet /
etatpuṇyavipākena vīryabalamupāśrayet // BuSto_26.23
samyag vīryaṃ samādhāya vīryabhṛtkuśalī bhavet /
tataścārciṣmatīṃ prāpya sudhāmādhipatirbhavet // BuSto_26.24
tatrasthaḥ pālayan sarvān kudṛṣṭīḥ saṃnivārayet /
samyagdṛṣṭau pratiṣṭhāya bodhayitvā prayatnataḥ // BuSto_26.25
svayaṃ dhyānavrate sthitvā parāṃścāpi niyojayet /
sarvān bodhau pratiṣṭhāpya dhyānapāraṃgato bhavet // BuSto_26.26
etatpuṇyavipākena dhyānapāraṃ samārabhet /
sarvakleśān vinirjitya samādhisusthito bhavet // BuSto_26.27
samyagdhyānaṃ samādhāya samādhikuśalī bhavet /
tataḥ sudurjayāṃ prāptaḥ sa tuṣitādhipo bhavet // BuSto_26.28
tatrasthaḥ pālayetsattvāṃstīrthyamārganivāraṇaiḥ /
sattvadharmaṃ pratiṣṭhāpya bodhayitvā prayatnataḥ // BuSto_26.29
svayaṃ dhyānavrate sthitvā parāṃścāpi niyojayet /
sarvān bodhau pratiṣṭhāpya dhyānapāraṃgato bhavet // BuSto_26.30
etatpuṇyavipākena prajñāvratamupāśrayet /
sarvānmārān vinirjitya prajñābhijñāsamṛddhimān // BuSto_26.31
samyak prajñāṃ samādhāya svābhijñākuśalī bhavet /
tataścābhimukhīṃ prāptaḥ sunirmitādhipo bhavet // BuSto_26.32
tatrasthaḥ pālayet sattvānabhimānanivāraṇaiḥ /
śūnyatāṃ supratiṣṭhāpya bodhayitvā prayatnataḥ // BuSto_26.33
svayaṃ prajñāvrate sthitvā parāṃścāpi niyojayet /
sarvān bodhau pratiṣṭhāpya prajñāpāraṃgato bhavet // BuSto_26.34
etatpuṇyavipākaiśca samupāyavrataṃ caret /
sarvaduṣṭān vinirjitya saddharmakuśalī sudhīḥ // BuSto_26.35
samupāyavidhānena sattvān bodhau niyojayet /
tato dūraṅgamāṃ prāpto vaśavartīśvaro bhavet // BuSto_26.36
tatrasthaḥ pālayetsattvānabhisamayabodhanaiḥ /
bodhisattvaniyāmeṣu pratiṣṭhāya prabodhayet // BuSto_26.37
tatropāye svayaṃ sthitvā parāṃścāpi niyojayet /
sarvān bodhau pratiṣṭhāpya upāyapārago bhavet // BuSto_26.38
etatpuṇyānubhāvaśca supraṇidhīnupāśrayet /
mithyādṛṣṭiṃ vinirjitya samyagdṛṣṭiḥ kṛto budhaiḥ // BuSto_26.39
supratiṣṭhitacittena samyagbodhau pratiṣṭhitaḥ /
tataścāpyacalāṃ prāpto buddhayā sāhasrikādhipaḥ // BuSto_26.40
tatrasthaḥ pālayetsattvān tripānaṃ saṃpibet śanaiḥ /
lokadhātau parijñāne pratiṣṭhāpya prabodhayet // BuSto_26.41
supraṇidhau svayaṃ sthitvā parāṃścāpi niyojayen /
sarvān bodhau pratiṣṭhāpya prāṇiṣu pārago bhavet // BuSto_26.42
etatpuṇyānusāraiśca balavratamupāśrayet /
sarvaduṣṭān vinirjitya sambodhikṛtaniścayaḥ // BuSto_26.43
samyagyatnasamutsāhaiḥ sarvatīrthyān vinirjayet /
tataḥ sādhumatīṃ prāpto mahābrahmā bhavet kṛtī // BuSto_26.44
tatrasthaḥ pālayan sattvān buddhayānopadeśanaiḥ /
sattvāsamaparijñāne samyagbodhau prabodhayet // BuSto_26.45
svayaṃ bale pratiṣṭhitvā parāṃścāpi niyojayet /
sarvān bodhau pratiṣṭhāpya balapāraṃgato bhavet // BuSto_26.46
etatpuṇyavipākaiśca jñānavratamupāśrayet /
caturmārān vinirjitya bodhisattvaguṇākaraḥ // BuSto_26.47
samyagjñānaṃ samādhāya saddharmakuśalo bhavet /
dharmameghāṃ tataḥ prāpto maheśvaro bhavet kṛtī // BuSto_26.48
tatrasthaḥ pālayan sarvān sarvākārānubodhanaiḥ /
sarvākāravare jñāne pratiṣṭhāpya prabodhayet // BuSto_26.49
svayaṃ jñāne pratiṣṭhitvā parāṃścāpi niyojayet /
sarvān bodhau pratiṣṭhāpya jñānapāraṃgato bhavet // BuSto_26.50
etatpuṇyānubhāvaiśca daśabhūmīśvaro jinaḥ /
sarvākāraguṇādhāraḥ sarvajño dharmalābhavit // BuSto_26.51
iti matvā bhuvabhiśca sambuddhapadalabdhaye /
daśapāramitārūpe caritavyaṃ samāhitaiḥ // BuSto_26.52
tathā bodhiṃ śivāṃ prāpya caturmārān vinirjayet /
sarvān bodhau pratiṣṭhāpya nirvṛtiṃ samavāpsyatha // BuSto_26.53
etajjñātvā paricchāyāṃ caradhvaṃ bodhiśāsane /
nirvidhnaṃ bodhimāsādya labhadhvaṃ saugataṃ padam // BuSto_26.54
etāstā khalvāha jinaputro daśabodhisattvabhūmayaḥ samāsato nirdiṣṭāḥ sarvākāravaropetāḥ sarvajñānānugatā draṣṭavyāḥ / tasyāṃ velāyāmayaṃ trisāhasralokadhātuṣaḍvikāraṃ prākampata vividhāni ca puṇyāni viyatto nyapatan / divyamānuṣakāṇi ca bhūtāni saṃpravāditānyabhūvan, anumodanāṃśagena ca yāvadakaniṣṭhabhuvanaṃ vijñaptamabhūt //
śrībodhisattvacaryāprasthānād daśabhūmīśvaro nāma mahāyānasūtraratnarājastotraṃ samāptam //
digital sanskrit buddhist canon, stotra section, text no. 27: dharmadhātunāmastavaḥ
vaṃ kāraṃ vajrasattvaṃ ca vajrāsanasadāsthitam /
vāruṇamaṇḍalavyāpi vairocana namo 'stu te // BuSto_27.1
akāramādisvabhāvamākāśe vyāpitaṃ tathā /
arkanīlasamasteja akṣobhyaśrī namo 'stu te // BuSto_27.2
rakāraṃ lakṣmīsvabhāvaṃ nānāratnamanekadhā /
raṃ vyāpitaṃ ca pṛthvīṃ ratnasaṃbhava namo 'stu te // BuSto_27.3
akāramasthiraṃ bhāvaṃ padmanāgasamaprabham /
agnitejaḥsamādhisthaṃ amitābha namo 'stu te // BuSto_27.4
akāraṃ tatsvabhāvaṃ ca gandhavāhasamaprabham /
akāraviśvavajraṃ ca amodhasiddhi namo 'stu te // BuSto_27.5
dhakāraṃ dharmasvabhāvaṃ dharmasaṃghasvarūpakam /
dhātvaṣṭakaṃ kīrtitaṃ ca dharmadhātu namo 'stu te // BuSto_27.6
sakāraṃ sarvasampattiḥ sarvamaṅgalamarthanam /
sarvasiddhistvamevātha siddhivajra namo 'stu te // BuSto_27.7
śrī dharmadhātunāmastavaḥ samāptaḥ //
digital sanskrit buddhist canon, stotra section, text no. 28: dharmadhātuvāgīśvaramaṇḍalastotram
mañjuśriyaṃ mahāvīraṃ sarvamāravināśanam /
sarvasiddhīśvaraṃ nāthaṃ vāgīśvaraṃ namāmyaham // BuSto_28.1
mañjughoṣaṃ mahāvīraṃ sarvamāravināśanam /
sarvākārapradātāraṃ dharmadhātuṃ namāmyaham // BuSto_28.2
mahoṣṇīṣaṃ sitacchatraṃ tejorāśiṃ jayoditam /
vikiraṇodgataṃ caiva mahogratejasaṃ name // BuSto_28.3
akṣobhyaṃ ca mahābodhiṃ vajrasattvaṃ namāmyaham /
vajrarājaṃ vajrarāgaṃ vajrasādhuṃ namāmyaham // BuSto_28.4
śrīratnasambhavaṃ nāthaṃ vajraratnaṃ namāmyaham /
vajrasūryaṃ vajraketuṃ vajrahāsaṃ name sadā // BuSto_28.5
amitābhaṃ mahārājaṃ vajradharmaṃ namāmyaham /
vajratīkṣṇaṃ mahāketuṃ vajrabhāṣaṃ name name // BuSto_28.6
amoghasiddhiṃ siddheśaṃ vajrakarma namāmyaham /
vajrarakṣaṃ vajrayakṣaṃ vajrasandhiṃ name sadā // BuSto_28.7
locanākhyāṃ mahādevīṃ pāṇḍarākhyāṃ namāmyaham /
māmakīṃ caiva devīṃ tāṃ tārādevīṃ name name // BuSto_28.8
vajrāṅkuśaṃ mahāvīraṃ vajrapāśaṃ mahatprabham /
vajrasphoṭaḥ mahānāthaṃ vajrāveśaṃ name name // BuSto_28.9
adhimuktīśvarīṃ bhūmiṃ pramuditāṃ namāmyaham /
vimalākhyāṃ mahābhūmiṃ prabhākarīṃ name name // BuSto_28.10
arciṣmatīṃ sudurjayāṃ cābhimukhīṃ namāmyaham /
dūraṅgamāmacalākhyāṃ sādhumatīśvarīṃ name // BuSto_28.11
dharmameghāṃ mahāmeghāṃ samatākhyāṃ prabhāṃ name /
ratnapāramitāṃ devīṃ dānapāramitāṃ name // BuSto_28.12
śīlapāramitāṃ devīṃ kṣāntipāramitāṃ name /
vīryapāramitāṃ devīṃ dhyānapāramitāṃ śraye // BuSto_28.13
prajñāpāramitāṃ devīm upāyākhyaṃ namāmyaham /
praṇidhānabalaṃ caiva jñānapāramitāṃ sadā // BuSto_28.14
karmapāramitāṃ devīṃ namāmi satataṃ tathā /
āyuścittapariṣkāraṃ karmopapattikāṃ name // BuSto_28.15
ṛddhyākhyāmadhimuktiṃ ca praṇidhānāṃ namāmyaham /
jñānākhyavaśitāṃ devīṃ dharmākhyavaśitāṃ name // BuSto_28.16
tathatāṃ ca mahādevīṃ buddhabodhiṃ namāmyaham /
vasumatīṃ mahālakṣmīṃ ratnajvālāṃ name name // BuSto_28.17
uṣṇīṣavijayāṃ devīṃ mārīcīṃ parṇaśābarīm /
jāṅguliṃ dhāraṇīṃ vande anantamukhadhāraṇīm // BuSto_28.18
cundāṃ prajñāṃ ca padmāṃ ca sarvāvaraṇaśodhanīm /
akṣayajñānakāraṇḍaṃ dharmakāyavatīṃ name // BuSto_28.19
dharmapratividaṃ devamarthaṃ ca pratisaṃvidam /
niruktisaṃvidaṃ devaṃ pratibhānākhyasaṃvidam // BuSto_28.20
vajralāsyāṃ vajramālāṃ vajragītāṃ name sadā /
vajranṛtyāṃ mahādevīṃ namāmi satataṃ mudā // BuSto_28.21
samantabhadraṃ bodhīśamakṣayatāṃ matiṃ name /
kṣitigarbhaṃ khagarbhaṃ ca bodhisattvaṃ namāmyaham // BuSto_28.22
gagaṇagañjanātheśaṃ ratnapāṇiṃ name name /
sāgaramatiṃ bodhīśaṃ vajragarbhaṃ namāmyaham // BuSto_28.23
lokeśvaraṃ mahāsatvaṃ sthānaprāptaṃ namāmyaham /
candraprabhaṃ mahātejaṃ vande 'haṃ jālinīprabham // BuSto_28.24
amitaprabhabodhośaṃ śrīpatiṃ bhānukūṭakam /
sarvaśokatamodghāṭaviṣkambhinaṃ namāmyaham // BuSto_28.25
yamāntakaṃ mahāvīraṃ prajñāntakaṃ name name /
padmāntakaṃ mahāvīraṃ vighnāntakaṃ namāmyaham // BuSto_28.26
trailokyavijayaṃ vīraṃ vajrajvālāṃ namāmyaham /
herukaṃ vajravīreśaṃ parameśaṃ namāmyaham // BuSto_28.27
cakravarttīśvaraṃ vande sumbharājaṃ namāmyaham /
puṣpāṃ dhūpāṃ mahādīpāṃ gandhāṃ devīṃ namāmyaham // BuSto_28.28
vajrarūpāṃ vajraśabdāṃ rasavajrāṃ namāmyaham /
vajrasparśāṃ mahādevīṃ viśvavarṇāṃ name sadā // BuSto_28.29
indrayamajaleśāṃśca kuberamīśvaraṃ namaḥ /
agniṃ nairṛtyanāthaṃ ca vāyurājaṃ namāmyaham // BuSto_28.30
brahmāṇaṃ viṣṇudevaṃ ca maheśvaraṃ kumārakam /
brahmāṇīṃ ca mahādevīṃ rudrāṇīṃ vaiṣṇavīṃ name // BuSto_28.31
kaumārīṃ raktavarṇāṃ ca mahendrāṇīṃ namāmyaham /
vārāhīṃ kālikāṃ caṇḍīṃ bhṛṅgiṇaṃ gaṇanāyakam // BuSto_28.32
mahākālaṃ mahābhīmaṃ nandikeśaṃ raviṃ name /
candraṃ bhaumaṃ budhaṃ vande guruṃ śukraṃ śanaiścaram // BuSto_28.33
rāhuṃ ketuṃ balabhadraṃ jayakaraṃ name sadā /
madhukaraṃ vasantaṃ ca anantaṃ vāsukiṃ name // BuSto_28.34
takṣaṃ karkoṭakaṃ padmaṃ mahāpadmaṃ namāmyaham /
śaṅkhapālaṃ ca kulikaṃ vemacitraṃ valiṃ name // BuSto_28.35
prahlādaṃ ca mahādaityaṃ vairocanaṃ name sadā /
guruḍendra sumbharājaṃ paṃcaśikhaṃ namāmyaham // BuSto_28.36
sarvārthasiddhiṃ vighneśaṃ pūrṇabhadraṃ namāmyaham /
maṇibhadraṃ mahāyakṣaṃ dhanadaṃ ca maheśvaram // BuSto_28.37
vaiśravaṇaṃ mahāvīraṃ civikuṇḍalinaṃ namāmyaham /
kelimāliṃ sukhendraṃ ca calendraṃ ca namāmyaham // BuSto_28.38
hāratīṃ yakṣiṇīṃ devīṃ bahuputravatīṃ name /
aśvinīṃ bharaṇīṃ tārāṃ kṛttikāṃ rohaṇīṃ tathā // BuSto_28.39
mṛgaśīrṣāṃ tathaivārdrāṃ punarvasuṃ namāmyaham /
puṣyamāśleṣakātārāṃ maghāṃ ca pūrvāphālgunīm // BuSto_28.40
uttarāphālgunīṃ hastaṃ citrāṃ svātiṃ viśākhakām /
anurādhāṃ tathā jyeṣṭhāṃ mūlatārāṃ namāmyaham // BuSto_28.41
pūrvāṣāḍhottarāṣāḍhāṃ śravaṇāṃ ca namāmyaham /
dhaniṣṭhāṃ śatabhiṣāṃ ca pūrvottarābhādrapadām // BuSto_28.42
revatīṃ ca mahātārām abhijitaṃ namāmyaham /
vajrāṅkuśaṃ mahāvīraṃ vajrapāśaṃ namāmyaham // BuSto_28.43
vajrasphoṭaṃ mahābhīmaṃ vajrāṃśaṃ vai name name /
vāgīśvaraṃ mahābodhiṃ sarvavighnavināśakam // BuSto_28.44
sarvajñaṃ jñānadātāraṃ dharmadhātuṃ namāmyaham /
mañjuśriyaṃ mahājñānaṃ sarvavidyāpradeśvaram /
sarvākārasvarūpaṃ ca vādirājaṃ namāmyaham // BuSto_28.45
śrī dharmadhātuvāgīśvaramaṇḍalastotraṃ samāptam //
digital sanskrit buddhist canon, stotra section, text no. 29: gaṇḍīstavaḥ ācārya-āryadevakṛtaḥ
āpātālāntadevāḥ suranaragarūḍā daityagandharvayakṣāḥ siddhā vidyādharādyā jaladhitaṭagatā nāgasattvāḥ samagrāḥ /
gaṇḍīśabdaṃ samantād rabhasitamanasaḥ svāsane 'smin prasannāḥ śrotuṃ[sādho]radhīrā vimalaguṇagaṇasyāsya trailokyabandhoḥ // BuSto_29.1
līlāvāsitacāmaraiścaladaho kāñcīprapañcālasa prāñcatkāñcanakiṅkiṇībhiraraṇat svāsīvahaṃsasvanāḥ /
tāruṇyāmalanīlanīrajadala śyāmāṅkamārāṅganāścakrūryasya na mānasasya vikṛtiṃ buddhāya tasmai namaḥ // BuSto_29.2
yeṣāmasti prasādo bhagavati sugate mārabhidyogayukte ye vā sadyaḥ prasannāḥ sugatasutakṛte svasti yeṣāṃ ca bhaktiḥ /
gaṇḍīmāhatya cāsmin jagati śubhakarāṃ śākyasiṃhasya śāstuḥ kṛtvā śuddhāntasaṃsthāṃ suvihitamanasaḥ śrotumāyānti sarve // BuSto_29.3
buddhaṃ trailokyanāthaṃ suranaranamitaṃ pārasaṃsāratīraṃ dhīraṃ gambhīravantaṃ sakalaguṇanidhiṃ dharmarājyābhiṣiktam /
tṛṣṇāmārāntakāraṃ kalikaluṣaharaṃ kāmalobhāntavantaṃ taṃ vande śākyasiṃhaṃ praṇamitaśirasā sarvakālaṃ namāmi // BuSto_29.4
ṛmpaṃ ṛmpaṃ ṛṛmpaṃ ṭama ṭama ṭaṭamaṃ tundatundaṃ tutundaṃ saṃ saṃ saṃ saṃ saṃ saṃ saṃ samasamamasamaṃ durma durma drudurmam /
nāgirnāgirnanāgistakhitakhitakhitastatyajurye raṇe vai kaiḥ kaiḥ kaiḥ kaiśca kaiḥ kairjagati bhayaharā kīrtyate dharmagaṇḍī // BuSto_29.5
kuruta kuruta śrīpaṃ dhyānasannāhamagnaṃ grasati na khalu yāvad durnivāraḥ kṛtāntaḥ /
iti vadati janaughe bodhitā bhikṣusaṅghāḥ kṣapitaduritapakṣākīrṇaniḥśeṣadoṣāḥ // BuSto_29.6
yasminnabhyudite 'khilaṃ tribhuvanaṃ yātyastamastaṅgate yena jñānagabhastihastavisarairhastaṃ yatastanyate /
saddharmāmalamaṇḍalo daśabalaḥ saṃsārarātryantakaḥ pāyādvai munibhāskaraḥ suragaṇān buddhaḥ prajābāndhavaḥ // BuSto_29.7
cittaṃ yena jitaṃ gajendracapalaṃ jñānākṣarairnāṅkuśairnaṣṭaṃ rāgatamo 'ndhakārapaṭalaṃ jñānāgninā nāgninā /
dhvastaṃ mārabalaṃ praśāntamatinā kṣāntyāyudhairnāyudhaistaṃ vande praṇatārtināśanapaṭuṃ buddhaṃ prabuddhaṃ munim // BuSto_29.8
tīrthyānāmāśu sainyaṃ jhaṭiti vighaṭayan nākaniṣṭhapratiṣṭhaṃ bhūyiṣṭhābhiḥ prabhābhirbhuvanamavataraṃstrāsayan bhāsurābhiḥ /
lakṣmīḥ pātālamūle sthitakanakamahāgarbhasiṃhāsanasthā gītajyotiḥ svayaṃ vo diśatu daśabalo darśitaprātihāryaḥ // BuSto_29.9
pādāṅguṣṭhe niviṣṭāṃ kṣipati pṛthuśilādyaiḥ sa rājātigurvī cograṃ grīṣmapratāpapraśamamupagato valgunā mantrapūtām /
tāmeva trāsyamāno vighaṭayati sukhaṃ śvāsaniḥśvāsavātān lokaṃ siddhāḥ praṇemuḥ sa diśatu bhagavān sampadaṃ sarvadarśī // BuSto_29.10
bhagnā mārādirūpāḥ pralayabhayakarā baddhasannaddhakakṣā nānā tīkṣṇāgrahastāḥ karituragamukhāḥ siṃhanādaṃ nadantaḥ /
buddhatvaṃ yena nītāḥ kuvalayadaladṛśā[prekṣitā] bhikṣusaṅghāḥ dharmaṃ kāntaṃ[nitānta]maghadalanapaṭuṃ tīrthikāṇāṃ śṛṇudhvam // BuSto_29.11
cittaṃ yasyāṅganāyā ratitaraladṛśā 'pāṅgabhaṅgaiḥ subhaṅgaiḥ kṣobhaṃ naivāśu nītaṃ kucakalaśabharairhāralīḍhaiḥ sulīḍhaiḥ /
tasyaiṣā dharmagaṇḍī madhurakalaravaṃ rāvate bhikṣusaṅghaṃ dharmaṃ kāntaṃ tadīyaṃ paramabhayakaraṃ tīrthikāṇāṃ śṛṇudhvam // BuSto_29.12
yaḥ śrīmān dharmacakre pramuditamanasā dharmaratnaikamaulirbhūyāṃsaṃ pūrṇadehaṃ vikasitavadanaṃ dharmaratnodagirantam /
siṃhākrāntāsanasthaḥ kanakagirinibho dharmanādaṃ nadantaṃ tasyeyaṃ dharmagaṇḍī praṇadati satataṃ saṃśṛṇudhvaṃ jinasya // BuSto_29.13
mā mā mā mīyakaṇṭhairḍimaḍimagagatā gāgagāgairgalantaiḥ nā nā nā nopanītaṃ nanu nanu nanu mā dhuryamādhuryakāntaiḥ /
gītaiḥ kāmāṅganānāṃ pracalitamabhavad yasya ceto na śarmi tasyaiṣā dharmaketoḥ paṭupaṭaharavā rāraṭītyugragaṇḍī // BuSto_29.14
kiṃ saṃvartapradattaprasavavanacarā dīrghasaṃrambhanādāḥ kiṃ vā nirvāṭaghātaḥ kimuta bhagavatī hukṛtirvajrapāṇeḥ /
tatsarvaṃ vai janānāṃ pravacanamatayo draṣṭumantaḥpravṛttā buddhasyodāramūrtestridaśabhayakaro gaṇḍivādaḥ sa eṣaḥ // BuSto_29.15
ūrjāsaṃghātimārā vikṛtanakhamukhā raudrasiṃha[sva]rūpāḥ pātāle ratnadīpe prakaṭamaṇigaṇāḥ śabditāḥ parvatendrāḥ /
devendrairmauliratnaiḥ praṇamitacaraṇasyāsya viśvaikabandho rautyeṣā hanyamānā yatiṣu śubhavidaḥ śākyasiṃhasya gaṇḍī // BuSto_29.16
kīrtirnātha pramathakamanaṅgo 'stu vā tattvadīyā dīnānāthoddharaṇa purato gīyate māraśatroḥ /
khindaṃ khindaṃ khikhindaṃ khuda khuda sukhadaṃ dattake dattutundaṃ tundaṃ tundaṃ tutundaṃ dhvanipaṭupaṭahaiḥ siddhagandharvanāgaiḥ // BuSto_29.17
mārairnānāprakārairvikṛtaśatamukhairbhūrivaktrairjvaladbhirbhīmairaṭṭāṭṭahāsaiḥ palalakavalitaiḥ siṃhanādaṃ nadadbhiḥ /
kālākārairanekairgahanabhayakaraiḥ sarvato bhīṣayadbhirvyāptaṃ ceto na yasya kṣaṇamapi niyataṃ mārabhaṅgaḥ sa vo 'vyāt // BuSto_29.18
rājā niṣkaṇṭarājyo bhavatu vasumatī sarvasasyābhipurṇ kāle varṣantu meghā vyapagatavipadaḥ santu lokāḥ samastāḥ /
vīhāre karmapūrṇaṃ yadakhilanṛṇāṃ sarvavidhnopaśāntiranyonyaprītibhāvād bhavatu sukhamayo vītarāgāryasaṅghaḥ // BuSto_29.19
śāstuḥ saddharmaratnaṃ sugatavarasutān prerayantī viśuddhayed rāgadveṣairvimūḍhān viṣamapathagatān rāvayantī jayantī /
sattvānuttārayantī praśamaśaraśatairvidyamānārthavantaṃ śāstuḥ saṃprītihāryaṃ vividhavararutaiḥ śāntikārī janasya // BuSto_29.20
spheṭantaṃ vāranāryā vikaṭagaṇaghaṭāṭṭāṭṭahāsaṃ nadantaṃ khelantaṃ visphurantaṃ jvaladanalaśikhākāntalīlāṃ dadantam /
bhantaṃ premaprakāmaṃ sphuṭaduruvacasaṃ kāmadhātvīśvaratvaṃ taṃ vande vandanīyaṃ sakalabhayaharaṃ buddhavīraṃ suvīram // BuSto_29.21
saṃpanne 'ṅguṣṭhapadme jhaṭiti hṛdi tathā kaṇṭha evopakaṇṭhe ḍhakkāsaṃkāśatālaiḥkalapaṭupaṭahaiḥ śaṅkhanirghoṣighoṣaiḥ /
hā hā huṃ hūṃ kṛtā ye jhaṭiti kaṭakaṭairbhīmanādānumodaiḥ kṣudraṃ ceto na caitat suravarajayino yasya tasmai namo 'stu // BuSto_29.22
garjantaṃ vāgviśeṣaṃ prakaṭapaṭuravairdivyagāndharvaśabdairnānānāgendrayakṣaiḥ stuticaṭulaśataiḥ pūjyamānā mahadbhiḥ /
sāṃkhye māheśvarīyānasuragurutam[…] […]mārabhantī karakamalagatā śāntimārāraṭīti // BuSto_29.23
dattvā sarvasvadānī kratukanakamayaṃ vārāṇānāṃ śataṃ vā rājyaṃ putraṃ kalatraṃ svatanumapi śiraścakṣuṣāṃ vā sahasram /
yenā[…]bhirapi śatairvatsarāṇāṃ vyayatvāt samyaksambodhiragrā sa jayati sugataḥ śāntaye sajjanānām // BuSto_29.24
nānārūpavirūpadṛśyavikṛterbhūyo grased bhūtibhirbodhairyoṣiti rodhanaprajanitajyotirjvala[dbandha]naiḥ /
mārasyānucarairna yasya sudhiyaḥ kiñcinmanaḥ kampitaṃ nṛtyairvā sugatasya mārajayino gaṇḍī raṇatyadbhūtam // BuSto_29.25
yasyā nādaṃ niśamya śravaṇasukhakaraṃ yānti tṛptiṃ samantāt pretā bhūmīmukhādyāḥ pṛthutaravapuṣaḥ kṣutpipāsābhibhūtāḥ /
samyagabhaktyā prasannaiḥ suranaravapuṣaiḥ śrūyate cāturairyā sā gaṇḍī pātu viśvaṃ daśabalabalinastasya mānā manojñā // BuSto_29.26
nānāvādyakarīndravājimahiṣavyāghrādiśabdairyutaṃ cañcatkuntasubāṇatomaragadācakrādiśastrodyatam /
bhagnaṃ sainyamanena yodhasahitaṃ mārasya yena kṣaṇāt tasyeyaṃ karuṇānidherbhagavataḥ pāyājjagad gaṇḍikā // BuSto_29.27
dharme saṃrambhacittāḥ prabhavahatavidhiḥ pāpataḥ sarvadaiva dāne śīle kṣamāyāṃ paṭhati sakaruṇe sajjanāḥ saṃyatāḥ syuḥ /
ityevaṃ sarvasattvān sumadhuraraṇitairbodhayantī viśuddhā tannaḥ puṇyairvacobhistrijagati sakalaṃ buddhavīrasya gaṇḍī // BuSto_29.28
śṛṇvantī sāvadhānā praśamatataśarābhyāsanairnaiva śabda sendrādānandavajrī svabhuvananṛpatestuṅgaveleva devān /
vandībhūtān munīndrān pravacanapaṭutākārasaṃrambhaśabdairyā gaṇḍī daṇḍaghātakramamanuraṇanād dundubhīvad dhunoti // BuSto_29.29
huṃkārī padmayonistripuravijayino vallabhaḥ śūlapāṇirviṣṇuryad vajrapāṇiḥ surapatirasuradhvaṃsanaścakrapāṇiḥ /
ye vā cānye stuvanti pramatanijarave kṣobhabhāve kimāste sarve tasyāṅaghrimūle vinayamupagatā geyamantraṃ stuvāmi // BuSto_29.30
ajñān sarvajñanāthān munipadasahitān bhrāmayantī trilokaṃ mārāṃścānyaprakārairvividhabhayakarān trāsayantī samastān /
pāpān protsārayantī viṣayaratidhiyaḥ paṇḍitān bodhayantī proccaiḥ saṃruddhabodhyān pravadati bhuvane śākyasiṃhasya gaṇḍī // BuSto_29.31
vyāghrayai dattvā svadehaṃ guṇaśatanivahaṃ puṇyasambhāralabdha buddhatvaṃ yaḥ prayātaḥ pratihatadurito manmathonmādanārthī /
śāstā yaścādvitīyo bhavabhayabhiduro bhinnapāpābhisandhistasyeyaṃ vai vicitrā stanati bhagavataḥ śākyasiṃhasya gaṇḍī // BuSto_29.32
māyādevyāśca kukṣau janitajinavaraḥ śākyasiṃho munīndr bhūmni prāyāttu madhye pravarasumuninā lokavṛkṣasya mūle /
devendrabrahmarudrāsuranaravibudhaiḥ snāpito yaḥ sa devastaṃ vande bhaktiratnaiḥ śaśadharakiraṇākṣodidehaṃ munīndram // BuSto_29.33
mārairnānāprakārairasiparaśudhanurbāṇahastairjvaladbhirbhīmāsyairduṣṭadaṃṣṭrairgajabhujagamukhaiḥ siṃhavaktraiḥ śvavaktraiḥ /
pratyañcenonamasya kṣaṇamapi śamitastasya buddhasya pādau gantuṃ loko 'pi sarvo dhruvamiti gatabhīścaiṣu gaṇḍī ninādyā // BuSto_29.34
śrī gaṇḍīstavaḥ samāptaḥ / kṛtiriyam ācārya-āryadevapādānām //
digital sanskrit buddhist canon, stotra section, text no. 30: gaṇeśastotram
kharvaṃ sthūlataraṃ gajendravadanaṃ lambodaraṃ sundaraṃ vidhneśaṃ madhugandhalubdhamadhupavyālolagaṇḍasthalam /
dantodghāṭavidāritāhitajanaṃ sindūraśobhākaraṃ vande śailasutāsutaṃ gaṇapatiṃ siddhipradaṃ kāmadam // BuSto_30.1
herambaḥ paramo devaḥ kāryasiddhividhāyakaḥ /
saibhāgyarupasampannāṃ dehi me sukhasampadam // BuSto_30.2
ekadantaṃ mahākāyaṃ lambodaraṃ gajānanam /
sarvasiddhipradātāraṃ gaṅgāputraṃ namāmyaham // BuSto_30.3
vande taṃ gaṇanāthamāryamanaghaṃ dāridrayadāvānalaṃ śuṇḍādaṇḍavidhūyamānaśamalaṃ saṃsārasindhostarim /
yaṃ natvā surakoṭayaḥ prabhuvaraṃ siddhiṃ labhante parāṃ sindūrārūṇavigrahaṃ paripataddānāmbudhārāhṛtam // BuSto_30.4
uccairbrahmāṇḍakhaṇḍadvitayasahacaraṃ kumbhayugmaṃ dadhāna preṣannāgāripakṣapratibhaṭavikaṭaśrotratālābhirāmaḥ /
devaḥ śambhorapatyaṃ bhujagapatitanusparddhivardhiṣṇuhastastrailokyāścaryamūrtirjayati trijagatāmīśvaraḥ kuñjarāsyaḥ // BuSto_30.5
gaṇapatiśca herambo vidhnarājo vināyakaḥ /
devīputro mahātejā mahābalaparākramaḥ // BuSto_30.6
mahodaro mahākāyaścaikadanto gajānanaḥ /
śvetavastro mahādīptastrinetro gaṇanāyakaḥ // BuSto_30.7
akṣamālāṃ ca dantaṃ ca gṛhṇan vai dakṣiṇe kare /
paraśuṃ modakapātraṃ ca vāmahaste vidhārayan // BuSto_30.8
nānāpuṣparato devo nānāgandhānulepanaḥ /
nāgayajñopavītāṅgo nānāvidhnavināśanaḥ // BuSto_30.9
devāsuramanuṣyāṇāṃ siddhagandharvavanditam /
trailokyavidhnahartāramākhvārūḍhaṃ namāmyaham // BuSto_30.10
sumukhaścaikadantaśca kapilo gajakarṇakaḥ /
lambodaraśca vikaṭo vidhnarājo vināyakaḥ // BuSto_30.11
dhūmraketurgaṇādhyakṣo bhālacandro gajānanaḥ /
vakratuṇḍaḥ śūrpakarṇo herambaḥ skandapūrvajaḥ // BuSto_30.12
ṣoḍaśaitāni nāmāni yaḥ paṭhecchuṇuyādapi /
vidyārambhe vivāhe ca praveśe nirgame tathā // BuSto_30.13
saṃgrāme saṃkaṭe caiva vidhnastasya na jāyate /
vidhnavallīkuṭhārāya gaṇādhipataye namaḥ // BuSto_30.14
śrīgaṇeśastotraṃ samāptam //
digital sanskrit buddhist canon, stotra section, text no. 31: guhyeśvarīstotram
bhagavati bahurūpe nirvikāre nirañje nimitanikhilarūpe niścayātītarūpe /
akhilanigamapāre nityanityasvabhāve caraṇakamalayugmaṃ naumi devi tvadīyam // BuSto_31.1
hasitamukhaśaśāṅkaṃ jyotsnayā rātribhūtaṃ daśaśatakiraṇodyadvaktramādhyandinaṃ te /
aruṇavadanaśobhā audayī cāstakāle caraṇakamalayugmaṃ naumi devi tvadīyam // BuSto_31.2
galajaṭharapadeṣu svargamartyāhilokāḥ sakalabhagaṇadantā romarājī drumāste /
giraya iva nitambā raktaśuklāḥ samudrāś caraṇakamalayugmaṃ naumi devi tvadīyam // BuSto_31.3
pavanadahanavegāḥ śvāsapraśvāsa eva pralayaprabhavakālo mīlanonmīlanābhyām /
dvidaśatapanabhūtā bhīmavaktrāstvadīyāś caraṇakamalayugmaṃ naumi devi tvadīyam // BuSto_31.4
anupamatanudehaṃ vyāpyamānaṃ samantān nikhilanigamasāraṃ darśayan devi divyam /
tribhuvanamakhilaṃ te darśitumeti buddhiś caraṇakamalayugmaṃ naumi devi tvadīyam // BuSto_31.5
vidhimukhavibudhāste kiṃkarāḥ pādasaṃsthā mukuṭavidhṛtabuddhe sarvamārgā hi śuddhe /
kimu tava mahimānaṃ varṇaye guhyadevi caraṇakamalayugmaṃ naumi devi tvadīyam // BuSto_31.6
anupaṭhati samāptau pūjane bhaktimān yo nutimati vitagoti spaṣṭamevāsya buddhiḥ /
sakalajanajananyā bhaktisampattimuccaiḥ karatalavaśagāstāḥ siddhipuṣṭayau labhante // BuSto_31.7
śrī svayaṃbhūpurāṇoddhṛtaṃ mañjunāthakṛtaṃ guhyeśvarīstotraṃ samāptam //
digital sanskrit buddhist canon, stotra section, text no. 32: gururatnatrayastotram
om namoratnatrayāya
tṛṣṇājihvamasadvikalpaśirasaṃ pradveṣacañcatphalaṃ kāmakrodhavitarkadarśanamatho rāgapracaṇḍekṣaṇam /
mohāsyaṃ svaśarīrakoṭiśatacintātigaṃ dāruṇaṃ prajñāmantrabalena yaḥ śamitavān buddhāya tasmai namaḥ // BuSto_32.1
buddhaṃ prabuddhaṃ varadharmarājaṃ śāntaṃ viśuddhaṃ samakīrtidaṃ taṃ /
guṇākaraṃ sattvamunīndrarājaṃ śrīmanmahābodhimahaṃ namāmi // BuSto_32.2
iti buddharatnastotram /
yo jātyādikaduḥkhataptamahasāṃ cakṣuḥ satāṃ prāṇināṃ yastraidhātukapañjarādaharahaḥ sattvān samākarṣati /
atrāṇaṃ ca jagatsamuddharati yaḥ saṃkleśaduḥkhārṇavāt saṃbuddhāṃśca punaścyutācca mahate dharmāya tasmai namaḥ // BuSto_32.3
yā sarvajñatayā nayatyupaśamaṃ śāntaiṣiṇaḥ śrāvakān yā mārgajñatayā jagaddhitakṛtā lokārthasampādikā /
sarvākāramidaṃ vadanti munayo viśvasya yā saṃgatā tasyai śrāvakabodhisattvagaṇino buddhasya mātre namaḥ // BuSto_32.4
itidharmaratnastotram /
catvāraḥ pratyutpannagā bhavasukhe susvādavidveṣiṇaścatvāraśca phale sthitāḥ śamaratāḥ śāntā mahāyoginaḥ /
ityaṣṭau varapuṃgalā bhagavatā yasmin gaṇe vyākṛtāḥ prajñāśīlasamādhitaptavapuṣā saṃghāya tasmai namaḥ // BuSto_32.5
buddhaṃ namāmi satataṃ varapadmapāṇiṃ maitryātmakaṃ gaganagaṃjasamantabhadram /
yakṣādhipaṃ parihitoddhṛtamañjughoṣaṃ viṣkambhiṇaṃ kṣitigarbhaṃ praṇamāmi bhaktyā // BuSto_32.6
iti saṃgharatnastotram /
gururbuddho gururdharmo guruḥ saṃghastathaiva ca /
gururvajradharaḥ śrīmān tasmai śrīgurave namaḥ // BuSto_32.7
śrī gururatnatrayastotraṃ samāptam //
digital sanskrit buddhist canon, stotra section, text no. 33: hāratīstotram
śrī hāratīdevyaiḥ namaḥ
kundaprasūnasadṛśīṃ rucirāṅgarāgāṃ nānāvibhūṣaṇavibhūṣitavajradehām /
savyena hastakamalena bhayārtihantrīṃ yakṣeśvarīṃ bahusutāṃ praṇamāmi bhaktyā // BuSto_33.1
āliṅgitāṃ nijamasavyabhujena putrān netraistribhiśca pariśobhitacārudehām /
nānāvidhairmaṇigaṇai racitaṃ kirīṭaṃ yakṣeśvarīṃ bahusutāṃ praṇamāmi bhaktyā // BuSto_33.2
tāṃ vahnimaṇḍalagatāṃ vasupatrapadme śrīratnapīṭha uparisthitapādapadmām /
yakṣādibhiḥ parivṛtāṃ lalitāsanasthāṃ yakṣeśvarīṃ bahusutāṃ praṇamāmi bhaktyā // BuSto_33.3
lokatrayārtiśamanīṃ śiśujīvadātrīṃ śrīhāratīṃ karuṇayā nijabhaktadakṣām /
duḥkhāpahāṃ janamanoharabhogabhājāṃ yakṣeśvarīṃ bahusutāṃ praṇamāmi bhaktyā // BuSto_33.4
saṃtrāsinīṃ piśunavṛttivatāṃ janānāṃ visphoṭakādirujarāśivināśakartrīm /
bhakteṣu dhātṛsadṛśīṃ ca suśītalāṅgīṃ yakṣeśvarīṃ bahusutāṃ praṇamāmi bhaktyā // BuSto_33.5
buddhānuśāsanaratāmatisūkṣmarūpāṃ lokatrayārcitapadāṃ karuṇārcibhūtām /
gandharvakinnaragaṇaiḥ parisevyamānāṃ yakṣeśvarīṃ bahusutāṃ praṇamāmi bhaktyā // BuSto_33.6
keyūrakuṇḍalasukaṅkaṇanūpurāḍhyāṃ nānāvicitravasanapradadhānaśīlām /
saṃrakṣaṇīṃ śiśugaṇān paripālayantīṃ yakṣeśvarīṃ bahusutāṃ praṇamāmi bhaktyā // BuSto_33.7
svarbhūrasātalamavasthitabhuktidānasaṃsaktapūrṇahṛdayāṃ triguṇātmarūpām /
tāṃ saṃsmarāmyaharahaḥ śaraṇaṃ prapadye yakṣeśvarīṃ bahusutāṃ praṇamāmi bhaktyā // BuSto_33.8
rakṣākarīṃ stutimimāṃ prapaṭhenmanuṣyaḥ śrīhāratīṃ nijagṛhe śiśurakṣaṇāya /
vācaṃ śriyaṃ suvipulaṃ ca sukhādi sarvaṃ dātrī trikaṃ paṭhati yaḥ prayataḥ prabhāte // BuSto_33.9
śrībhavaratnavinirgataṃ bālarakṣākaraṃ hāratīstotraṃ samāptam //
digital sanskrit buddhist canon, stotra section, text no. 34: kalyāṇapañcaviṃśatistotram
śrīmānādyaḥ svayambhūramitaruciramoghābhigho 'kṣobhyabuddhaḥ śrīmān vairocanākhyo maṇibhavamunirāḍ vajrasattvaḥ susattvaḥ /
śrīprajā vajradhātvī sakalaśubhakarī āryatārādikāstāḥ kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.1
devī sampatprasādā gaṇapatihṛdayā vajravidrāviṇo sā uṣṇīṣāparṇadevī kiṭivaravadanā mātṛkā khecarāṇām /
koṭolakṣākṣadevo svagaṇaparivṛtā pañcarakṣā surakṣā kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.2
ratne dīpaṅkarākhyo maṇikusumajinaḥ śrīvipaśyī śikhī ca viśvambhuḥ śrīkakutsaḥ sa ca kanakamuniḥ kāśyapaḥ śākyasiṃhaḥ /
pratyutpannābhyabhūtaḥ sakaladaśabalo pāramāhātmyasindhuḥ kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.3
śrīmānāryāvalokeśvarajinajavaro maitreyānantagañjo buddhaḥ sāmantabhadraḥ kuliśavaradharo mañjunātho maheśaḥ /
sarvāghorī[…]kṣitija khagarbhābhidhānau mahāntau kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.4
buddhādhiṣṭhānakandodbhavavarakamalo nāgadāsābhidhānaḥ satyāṃ tāṃ yauvanātho nijavarabhuvanājjyotirekaṃ sasarja /
ekāṃśaṃ pañca bhūtvā viharati satataṃ pañcabuddhātmako 'sau kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.5
yā prajñā guhyarūpā tridalakamalajā santu devaprasādā nairātmā pīṭharūpā bahuvihitahitā brahmaviṣṇvīśavandyā /
durgāyāṃ mārgakṛtsne kṛtanativaradā prādurāsīdagādhaiḥ kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.6
maitrīyāṃśādabhūd yo vanamahadupare ratnacūḍāsyaratnaṃ jyotiḥ saṃgamya bhavyaṃ bhavajaladhitarī ratnaliṅgeśvarākhyaḥ /
śrīvatso vītarāgāṣṭakakṛtamahimā vyaktarūpāḥ(paḥ)svayambhūḥ kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.7
trātuṃ gokarṇaduṣṭaṃ japasi dhṛtamatiṃ lokanāthājñayā 'bhūt padmākāraṃ khagañjābhidhajinatanayo vāgmatīpūratīre /
śrīgokarṇeśvaraḥ sa pitṛjanahatakṛd vāgmatīsaṃgame 'smin kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.8
kruddhaṃ nāgādhirājaṃ kulikasamavidhaṃ trāsayan kīlavad yo lokānāṃ bhadrahetoḥ gamanavadupari śrīgirau vītarāgaḥ /
śrī sāmantādyabhadro dhvajakṛtirabhavat kālināmā maheśaḥ kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.9
pātuṃ taṃ sarvapādaṃ kamaladharagirā vajrapāṇirjihīte lokānāṃ rakṣaṇārthaṃ punarapi kalaśākāratāṃśādabhūt saḥ /
śrīmān sarveśvarākhyo jinavaratanayo daṇḍaśūlau dadhānaḥ kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.10
durbodhaṃ mañjugartavyajanasukharataṃ kaminīsuprabodhaṃ kṛtvā prājñaṃ mahāntaṃ kavivaramakaronmañjudevastato 'pi /
śvāsaṃ saṃdhāya bhavyaṃ sakalaguṇapadaṃ prāpya garteśasaṃjñāḥ kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.11
matsyākārābhirāsīt sakalavaraṇaviṣkambhināmā susattvaḥ sālaṅkāraḥ phaṇīndrairadadadakhilakāt yoḍiyākhyo yayāsau /
niṣkāśyāśaṃ phaṇīndreśvara iti samabhūd vītarāgo 'pyarāgaḥ kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.12
sa śrīmānoḍiyāne vyatatapatapasā sātapatraḥ sutīre pṛthvīgarbhākhyabauddho[…]jhaṭiti taṃ sthāpayāmāsa vāsam /
gandheśo vītarāgo 'bhavadakhilasuhṛllokanāthāgratasthaḥ kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.13
śaṃkhaṃ dadhmau saharṣaḥ smaradamitasutaṃ vikramāt prāptasiddhiḥ yasmāllokeśvarājñāvinihitaharayaḥ prādurāsīt khagarbhaḥ /
yaḥ svāśaṃ sthāpayitvā nijapuramagamad vikrameśābhidhānaṃ kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.14
nāgastārkṣyeṇa yasmādalabhadanusukhaṃ puṇyanāmā sutīrthaḥ pārvatyā yatra tepe kalahanivasane śāntatīrthaḥ praśāntaḥ /
taptaṃ rudreṇa durgābhilaṣitamanasā śaṅkarākhyastriveṇaḥ kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.15
tīrtho rājābhidhāno yadalabhadavanīpālarājyaṃ virūpo vyādhaścaitaśca yasmāt surapatisadanaṃ prāgamat kāmatīrthaḥ /
vajrācāryeṇa paśyaṃ yadabhiṣavakṛtaḥ saṃgamo nirmalākhyaḥ kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.16
dīnairāptaṃ nidhānaṃ yadapacitiparairākarākhyo hi tīrtho jñairlabdhaṃ jñānamasmād yadudakamatibhirjñānasaṃjñaikatīrthaḥ /
cintāmaṇyākhyatīrthābhidhavadabhiṣavairyatra prāpto 'bhilāṣaḥ kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.17
yatra snātairmudāptetisamabhidhamabhūd yaśca prāmodatīrthaḥ prādāt sallakṣaṇaṃ yaḥ svapayasi saratāṃ tīrthasallakṣaṇākhyaḥ /
yatra snātvā balākhyaḥ surapatirajayad dvīpamākhyaṃbhatīrthaḥ kalyāṇaṃ vaḥ kriyāsuḥ kvacidapi saratāṃ tiṣṭhātāṃ naumyahaṃ tāḥ // BuSto_34.18
vidyādharyākhyadevī gaganapathagatā yoginī vajrapūrvā hārītaḥ śrīhanūmān sagaṇapatimahākālacūḍākhyavandyāḥ /
brahmāṇyādyāśca devyaḥ saharisukhavarakṣāranāskandayuktāḥ kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.19
vāgmatyā mūlapucchaprabhṛtaya upatīrthāstathā keśacaityāḥ śaṅkhoccasthāśca jātoccayagirilalitaścaityabhaṭṭārako 'sau /
phullocco draṣṭadevī tadanu bhagavatīdhyānaproccādisaṃsthāḥ kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.20
mañjuśrīparvatastho 'nucaraviracito mañjuśobhākhyacaityaḥ śāntaśrīnirmiteṣu prakṛtavasatayaḥ pañcadevāpureṣu /
pucchāgraścaityavaryo 'bhyakathadanupamaṃ yatra śāketpurāśaṃ kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.21
ādhārākhyo hṛdisthaḥ sagaṇaphaṇipatirvidhnarājāntakaśca nāgaścānandaloke harihariharivāhākhyatrailokyavaṃśe /
lokeśāyākṣamatvastadanu saphalayāśābhilokaikanāthaḥ kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.22
hevajraḥ saṃvaro 'sau saparijanagaṇaścaṇḍavīrastrilokī vīro yogāmbaro 'sau yamanidhanakarādyā daśakroḍha(dha)rājāḥ /
guhyā bāhyāśca sarve parimitapramukhā nāmasaṃgītivyākhyā kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.23
śīrṣe prāgāt payo 'sau sahitaparijanaścandrasāhositādriḥ chitvā śoṣe hrade 'smin puravarakamalo lokavāsāḥ parasya /
svasthībhūtāmbusaṃsthaḥ sakalajinavaraṃ prābhajanmañjunāthaḥ kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.24
saukhāvatyāśca vaṅgaṃ tadanu janahite potale prāgamad yaḥ śānto 'vagrāhadoṣe lalitapuravaraṃ prāviśan devahūtaḥ /
sa śrīmān vajrapāṇiḥ sajaṭadharahayagrīvapārṣadgaṇeśaḥ kalyāṇaṃ vaḥ kriyāsuḥ kvacidapi saratāṃ tiṣṭhatāṃ naumyahaṃ tāḥ // BuSto_34.25
śrī svayambhupurāṇoddhṛtā kalyāṇapañcaviṃśatistutiḥ samāptā //
digital sanskrit buddhist canon, stotra section, text no. 35: kalyāṇatriṃśatikāstotram
evaṃkārasamāpannā kāyavākacittabuddhitaḥ /
karomi satataṃ tasyā nutiṃ pūjāṃ pradakṣiṇām // BuSto_35.1
yā devī sarvasattvānāṃ sṛṣṭisaṃhārakāriṇī /
namastasyai namastasyai namastasyai namo namaḥ // BuSto_35.2
yā devī sarvabhūtānāṃ pratipāle pratiṣṭhitā /
namastasyai namastasyai namastasyai namo namaḥ // BuSto_35.3
yā devī devadevīnāṃ devatārūpiṇī sthitā /
namastasyai namastasyai namastasyai namo namaḥ // BuSto_35.4
yā devī daityadurdāntadāharūpā bhayānakā /
namastasyai namastasyai namastasyai namo namaḥ // BuSto_35.5
yā devī sarvanāgānāṃ sahasramukhanāginī /
namastasyai namastasyai namastasyai namo namaḥ // BuSto_35.6
yā devī saptapātāle śāntarūpeṇa saṃsthitā /
namastasyai namastasyai namastasyai namo namaḥ // BuSto_35.7
yā devī naranārīṇāṃ vedamātā cidambikā /
namastasyai namastasyai namastasyai namo namaḥ // BuSto_35.8
yā devī kṣatriṇīvaiśyāśūdrījātiprapūjitā /
namastasyai namastasyai namastasyai namo namaḥ // BuSto_35.9
yā devī pretalokānāṃ pālanāya maharddhikā /
namastasyai namastasyai namastasyai namo namaḥ // BuSto_35.10
yā devī sarvatiryakṣu tāriṇī tāpanāśinī /
namastasyai namastasyai namastasyai namo namaḥ // BuSto_35.11
yā devī nārakīyāṇāṃ duḥkhabhājāṃ ca mātṛkā /
namastasyai namastasyai namastasyai namo namaḥ // BuSto_35.12
yā devī ṣoḍaśasaṃkhyanarakāṇāṃ vināśinī /
namastasyai namastasyai namastasyai namo namaḥ // BuSto_35.13
yā devī dveṣirāgīṇāṃ mohināṃ durdurīkṛtā /
namastasyai namastasyai namastasyai namo namaḥ // BuSto_35.14
yā devī kāmakrodhābhyāṃ krodharūpeṇa saṃsthitā /
namastasyai namastasyai namastasyai namo namaḥ // BuSto_35.15
yā devī lobhalābhānāṃ laṅghanāya vilambitā /
namastasyai namastasyai namastasyai namo namaḥ // BuSto_35.16
yā devī māyāyā mātā mātṝṇāṃ vajrayogiṇī /
namastasyai namastasyai namastasyai namo namaḥ // BuSto_35.17
yā devī rājacaurāgnisiṃhaśatruvināśinī /
namastasyai namastasyai namastasyai namo namaḥ // BuSto_35.18
yā devī jalanāgāhidurbhikṣabhayatāriṇī /
namastasyai namastasyai namastasyai namo namaḥ // BuSto_35.19
yā devī pañcabhūtānāṃ candre sūrye pratiṣṭhitā /
namastasyai namastasyai namastasyai namo namaḥ // BuSto_35.20
yā devī bhautikī velā ālikālivicāriṇī /
namastasyai namastasyai namastasyai namo namaḥ // BuSto_35.21
yā devī sarvapīṭheśī kṣetrarūpopachandikā /
namastasyai namastasyai namastasyai namo namaḥ // BuSto_35.22
yā devī pīlavākhyātā upapīlavamīlitā /
namastasyai namastasyai namastasyai namo namaḥ // BuSto_35.23
yā devī dvādaśe cakre rāśilagnavibhūṣiṇī /
namastasyai namastasyai namastasyai namo namaḥ // BuSto_35.24
yā devī ṣaḍaṃge deśe prodbuddhamukhacandrikā /
namastasyai namastasyai namastasyai namo namaḥ // BuSto_35.25
yā devī caṇḍacakreṣu gāminī parameśvarī /
namastasyai namastasyai namastasyai namo namaḥ // BuSto_35.26
yā devī kāyavākacitte mantrarūpeṇa gāminī /
namastasyai namastasyai namastasyai namo namaḥ // BuSto_35.27
yā devī nirmalātmā śrīrṛddhisiddhibalapradā /
namastasyai namastasyai namastasyai namo namaḥ // BuSto_35.28
yā devo sarvajantūnāṃ sadā maṅgalakāriṇī /
namastasyai namastasyai namastasyai namo namaḥ // BuSto_35.29
ya idaṃ paṭhate dhīmān devyā bhaktisamanvitaḥ /
buddhatvaṃ labhate śīghraṃ kalyāṇaṃ maṅgalaṃ śivam // BuSto_35.30
śrī trikāyanivāsinīvajradevyāḥ kalyāṇatriṃśatikāstotraṃ samāptam //
digital sanskrit buddhist canon, stotra section, text no. 36: kamalākarasarvatathāgatastotram
atha khalu kamalavane sarvatathāgatastavenātītānāgatapratyutpannānāṃ buddhānāṃ bhagavato 'tyastāvīt
ye jinapūrvakāye bhavanti ye ca dhriyanti daśadiśi loke /
tān hi jināṃśca karomi praṇāmaṃ taṃ jinasaṃghamahaṃ prabhijaṣye // BuSto_36.1
śāntapraśāntaviśuddhamunīndraṃ svarṇasuvarṇaprabhāsitagātram /
sarvasurāsurasusvaraghoṣaṃ brahmarutasvaragarjitaghoṣam // BuSto_36.2
ṣaṭpadabhauṃramahīruhakeśaṃ nīlasukuñcitakāśanikāśam /
śaṅkhatuṣārasupāṇḍaradantaṃ hemavirājitabhāṣitanābham // BuSto_36.3
nīlaviśālaviśuddhasunetraṃ nīlamivotpalaphullitakṣetram /
padmasuvarṇavibhāntasujihvaṃ padmaprabhāṣitapadmasukhābham // BuSto_36.4
śaṅkhamṛṇālanibhaṃ sukhatārṇaṃ dakṣiṇavartitaveḍulitarṇam /
sūkṣmaniśākarakṣīṇaśaśīva mātrasumantrasarojasunābham // BuSto_36.5
kāñcanakoṭisuvarṇasunāsamunnatamṛdutarapādapapatram /
agradharāgraviśiṣṭanāsāgraṃ mṛdukarasarvajinaṃ satataṃ tam // BuSto_36.6
ekasamekataromamukhāgraṃ bālasuromapradakṣiṇavartam /
nīlanibhojjvalakuṇḍalajātaṃ nīlavirājitamaulasugrīvam // BuSto_36.7
jātasamānaprabhāṣitagātraṃ pūjitasarvadaśadiśi loke /
duḥkhamanantaṃ praśamitalokaṃ sarvasukhena ca tarpitalokam // BuSto_36.8
narakasthāsu ca tiryaggatiṣu pretasurāsuramanujagatīṣu /
sarvapiśācasukhārpitasattvaṃ sarvapraśāntamapāyagatīṣu // BuSto_36.9
varṇasuvarṇaṃ kanakanibhāsaṃ kāñcanataptaprabhāsitagātram /
saumyaśaśāṅkasuvimalavaktraṃ vikasitarājitasuvimalavadanam // BuSto_36.10
taruṇaruhāgrakakomalagātraṃ siṃhavivādakavikramanādam /
lambitahastapralambitabāhuṃ mārutapreritasālalajihvam // BuSto_36.11
vyomaprabhojjvalamuṃcitaraśmiṃ sūryamiva prabhayā pratapantam /
nirmalagātravarebhi munīndraṃ sarvaprabhāsitakṣetramanantam // BuSto_36.12
candraniśākarabhāskarajālaṃ kṣetramanantasahasragateṣu /
te 'pi ca niścitasarvi babhūva buddhaprabhāsavirocanatāyai // BuSto_36.13
buddhadivākaralokapradīpaṃ buddhadivākararaśmisahasram /
kṣetramanantasahasragateṣu paśyatu lokatathāgatasūryam // BuSto_36.14
puṇyaśatāni sahasra ca kṛtvā sarvaguṇebhiralaṃkṛtagātram /
sauragajendranibhaṃ jitabāhuṃ vimalarakṣitamaṇḍitabāhum // BuSto_36.15
bhūmitalopama śālitatulyaṃ sūkṣmarajopamamāgatabuddhāḥ /
sūkṣmarajopama ye ca bhavanti sūkṣmarajopama ye tiṣṭhanti // BuSto_36.16
tāṃśca jinān prakaromi praṇāmaṃ kāyena vācā manasā prasannā /
puṣpapradāna sugandhapradānairvarṇaśatena śuciśca smarāmi // BuSto_36.17
jihvaśatairapi buddhaguṇānāṃ kalpasahasraśatena hi vaktum /
ye ca sunirvṛtasādhujinānāṃ sā ca lalāṭa vicitra anekaiḥ // BuSto_36.18
ekajinasya guṇān nahi śakyo jihvasahasreṇa bhāṣitu kiṃcit /
kāmamaśakti hi sarvajinānāṃ ekaguṇasya hi vistaravaktum // BuSto_36.19
sarva sadevakuloktasamūhaḥ sarvabhavāgra bhavajalapūrṇān /
ye jalagrahaṇatu śakyapramāṇaṃ naiva tu ekaguṇā sugatāntam // BuSto_36.20
varṇitu sustutamajjinasarvaṃ kāyatu vāca prasannamanena /
prameya saṃcita puṇyaphalāgraṃ tena ca sattva prabhotu jinatvam // BuSto_36.21
eva tu viśvaṃ narapatibuddhaṃ eva karomi nṛpaḥpraṇidhānam /
yatra ca kutra ci mabhyabhaveta jāti anāgata kalpamanantā // BuSto_36.22
īdṛśabherī paśyami svapne īdṛśanādaṃ tatra śṛṇomi /
īdṛśa jinastuti kamalākareṇa jāti jarāsmara tatra labheyam // BuSto_36.23
buddhaguṇāni anantamatulyaṃ ye 'pi ca durlabha kalpasahasram /
anuśruta ye ca svapnagate 'pi teṣu ca deśayi divasagato 'pi // BuSto_36.24
duḥkhasamudra vimocayi sattvā pūrayi ṣaḍabhiḥ pāramitābhiḥ /
bodhimanuttara puṇya labheyaṃ kṣatrabhavettamabhāsamapatthyā // BuSto_36.25
bheripradānavipākaphalena sarvajināna ca saṃstutihetoḥ /
saṃmukhapaśyami śākyamunīndraṃ vyākaraṇaṃ hyahu tatra labheyam // BuSto_36.26
yau ima dārakadvau mama putrau kanakendra kanakaprabhāśvarau /
tau ubhi dāraka tatra labheyaṃ bodhimanuttaravyākaraṇaṃ ca // BuSto_36.27
ye pi ca sattva anekamanantā śaraṇavihīnā vyasanagatāśca /
teṣu bhaveya anāgata sarvatrāṇaparāyaṇa śaraṇapradaśca // BuSto_36.28
duḥkhasamudbhava saṃkṣayakartā sarvasukhasya ca ākarabhaṃta /
kalpa anāgata bodhi careyaṃ yattahu pūrvaṃ koṭi gatāśca // BuSto_36.29
svarṇaprabhāsottamadeśanatāya pāpasamudraṃ śoṣatu mahyam /
karmasamudra vikīryatu mahyaṃ kleśasamudra vichidyatu mahyam // BuSto_36.30
puṇyasamudraṃ pūryatu mahyaṃ jñānasamudra viśodhyatu mahyam /
vimalajñāna prabhāsavareṇa kāma prabhā ca bhaviṣyatu mahyam // BuSto_36.31
puṇyaprabhāsa vilocanatā ca sarvatriloki viśiṣṭa bhaveyam /
puṇyavareṇa samanvita nityaṃ duḥkhasamudra uttārayitā ca // BuSto_36.32
sarvasukhasya ca sāgarakalpaṃ kalpamanāgata bodhi careyam /
yatnata pūrvaka koṭigatāyā īdṛśakṣatraviśiṣṭa triloke // BuSto_36.33
śrīsuvarṇaprabhoktaṃ kamalākarasarvatathāgatastotraṃ samāptam //
digital sanskrit buddhist canon, stotra section, text no. 37: lokanāthastotram
kalpādike bhavasi ko hi mamāgabhāva sarvasvasāra karuṇāmaya viśvamūrte /
kāryādike praṇamatīti samantakaṃ tvāṃ śrīlokanātha tava pādayugaṃ name 'ham // BuSto_37.1
ākṛṣṇakena rajasā vinivartamānaścāyāsi saumya sakalaḥ prativāsare ca /
hemasvarūparathakena samujjvalena śrīlokanātha tava pādayugaṃ name 'ham // BuSto_37.2
brahmā tvameva hi sa viprakulaprasiddho viṣṇuśca vaiṣṇavamate varadharmaketuḥ /
sarvajñako 'si vimate prabhavo 'vyayaśca śrīlokanātha tava pādayugaṃ name 'ham // BuSto_37.3
bauddhānvaye bhavasi vajrakasūryarūpo yogeśvaro hi śubhayogakamārgakeṣu /
gaṅgādharo bhavabhayasya vināśakāri śrīlokanātha tava pādayugaṃ name 'ham // BuSto_37.4
kāruṇyabhāvahṛdayaḥ sahajaḥ sarocirvicchinnakalmaṣacayo guṇasāgaraśca /
cintāmaṇistvamasi lokaguruḥ kṛpeśa śrīlokanātha tava pādayugaṃ name 'ham // BuSto_37.5
bandhūkavarṇa bahurūpa viśālanetra sarvaprasūtikṛtaniṣkṛtikaḥ sudanta /
tvaṃ padmapāṇi vimalottama mitrarūpaḥ śrīlokanātha tava pādayugaṃ name 'ham // BuSto_37.6
tava bahulacaritraṃ kaḥ samartho 'sti vaktuṃ tadapi mukharabhāvaiḥ stūyase tvaṃ mayātra /
yadapi padamaśuddhaṃ sarvametat kṣamasva stutiriti kusumasrak bhaktimātrārcanaṃ syāt // BuSto_37.7
śrīmadāryāvalokiteśvarabhaṭṭārakasya stotraṃ samāptam //
digital sanskrit buddhist canon, stotra section, text no. 38: lokātītastavaḥ
lokātīta namastubhyaṃ viviktajñānavedine /
yastvaṃ jagaddhitāyaiva khinnaḥ karuṇayā ciram // BuSto_38.1
skandhamātravinirmukto na sattvo 'stīti tena tam /
sattvārthaṃ ca parikhedamagamastvaṃ mahāmune // BuSto_38.2
te 'pi skandhāstvayā dhīman dhīmadbhayaḥ saṃprakāśitāḥ /
māyāmarīcigandharvanagarasvapnasannibhāḥ // BuSto_38.3
hetutaḥ saṃbhavo yeṣāṃ tadabhāvānna santi ye /
kathaṃ nāma na tatspaṣṭaṃ pratibimbasamāgatāḥ // BuSto_38.4
bhūtānyacakṣurgrāhyāṇi tanmayaṃ cākṣuṣaṃ katham /
rūpaṃ tvayaivaṃ bruvatā rūpagrāho nivāritaḥ // BuSto_38.5
vedanīyaṃ vinā nāsti vedanā 'to nirātmikā /
tacca vedyaṃ svabhāvena nāstītyabhimataṃ tava // BuSto_38.6
saṃjñārthayorananyatve mukhaṃ dahyeta vahninā /
anyatve 'dhigamābhāvastvayokto bhūtavādinā // BuSto_38.7
kartā svatantraḥ karmā 'pi tvayoktaṃ vyavahārataḥ /
parasparāpekṣikī tu siddhiste 'bhimatā 'nayoḥ // BuSto_38.8
na kartā 'sti na bhoktā 'sti puṇyāpuṇyaṃ pratītyajam /
yatpratītya na tajjātaṃ proktaṃ vācaspate tvayā // BuSto_38.9
ajñāpyamānaṃ na jñeyaṃ vijñānaṃ tadvinā na ca /
tasmāt svabhāvato na sto jñānajñeye tvamūcivān // BuSto_38.10
lakṣyāllakṣaṇamanyaccet syāttallakṣyamalakṣaṇam /
tayorabhāvo 'nanyatve vispaṣṭaṃ kathitaṃ tvayā // BuSto_38.11
lakṣyalakṣaṇanirmuktaṃ vāgudāhāravarjitam /
śāntaṃ jagadidaṃ dṛṣṭaṃ bhavatā jñānacakṣuṣā // BuSto_38.12
na sannutpadyate bhāvo nāpyasan sadasanna ca /
na svato nāpi parato na dvābhyāṃ jāyate katham // BuSto_38.13
na sataḥ sthitiyuktasya vināśa upapadyate /
nāsato 'śvaviṣāṇena samasya samatā katham // BuSto_38.14
bhāvānnārthāntaraṃ nāśo nāpyanarthāntaraṃ matam /
arthāntare bhavennityo nāpyanarthāntare bhavet // BuSto_38.15
ekatve nahi bhāvasya vināśa upapadyate /
pṛthaktvena hi bhāvasya vināśa upapadyate // BuSto_38.16
vinaṣṭāt kāraṇāttāvat kāryotpattirna yujyate /
na vā 'vinaṣṭāt svapnena tulyotpattirmatā tava // BuSto_38.17
niruddhādvā 'niruddhādvā bījādaṅkurasaṃbhavaḥ /
māyotpādavadutpādaḥ sarva eva tvayocyate // BuSto_38.18
atastvayā jagadidaṃ parikalpasamudbhavam /
parijñātamasadbhūtamanutpannaṃ na naśyati // BuSto_38.19
nityasya saṃsṛtirnāsti naivānityasya saṃsṛtiḥ /
svapnavat saṃsṛtiḥ proktā tvayā tattvavidāṃvara // BuSto_38.20
svayaṃ kṛtaṃ parakṛtaṃ dvābhyāṃ kṛtamahetukam /
tārkikairiṣyate duḥkhaṃ tvayātūktaṃ pratītyajam // BuSto_38.21
yaḥ pratītyasamutpādaḥ śūnyatā saiva te matā /
bhāvaḥ svatantro nāstīti siṃhanādastavātulaḥ // BuSto_38.22
sarvasaṅkalpahānāya śūnyatāmṛtadeśanā /
yasya tasyāmapi grāhastvayā 'sāvavasāditaḥ // BuSto_38.23
nirīhāvaśikāḥ śūnyā māyāvat pratyayodbhavāḥ /
sarvadharmāstvayā nātha niḥsvabhāvāḥ prakāśitāḥ // BuSto_38.24
na tvayotpāditaṃ kiñcinna kiñcicca nirodhitam /
yathā pūrvaṃ tathā paścāt tathatāṃ buddhavānasi // BuSto_38.25
āryairniṣevitāmetāmanāgamya hi bhāvanām /
animittasya vijñānaṃ bhavatīha kathaṃcana // BuSto_38.26
animittamanāgamya mokṣo nāsti tvamuktavān /
atastvayā mahāyāne tat sākalyena darśitam // BuSto_38.27
yadavāptaṃ mayā puṇyaṃ stutvā tvāṃ stutibhājanam /
nimittabandhanāpetaṃ bhūyāt tenākhilaṃ jagat // BuSto_38.28
śrīlokātītastavaḥ samāptaḥ //
digital sanskrit buddhist canon, stotra section, text no. 39: lokeśvaraśatakam vajradattācāryaviracitam
om namo lokanāthāya /
bhāsvanmāṇikyabhāso mukuṭabhṛti namannākanāthottamāṅge bhaktiprahve sarojāsanaśirasi hasanmālatīmālikābhaḥ /
maulau mīlanmṛgāṅgāmakṛśakapiśatāṃ śāmbhave śātayantyo loke lokeśapādāmalanakhaśaśabhṛtkāntayaḥ santu śāntyai // BuSto_39.1
nirdhūtā dhūrjaṭīndorna khalu paṭu jaṭāpiṅgamāsaṅgaśāraiḥ sārairārānmayūkhairna ca harimukuṭāmandamāṇikyabhābhiḥ /
kālimno nāpi līnā vibudhagaṇalalatkuntalālīnalīnāl lokeśvaryo 'nivāryāścaraṇanakharucaḥ santu vo dhvāntaśāntyai // BuSto_39.2
paryāptodārakoṣasphuṭatarakamalābhogasaṃpattihetur dūrībhūtapriyāṇāmapahṛtaviṣamātaṅkaśaṅkā janānām /
na kṣiptālaṅghanairapyupaśamitatamodurgrahodbhūtabhītir lokeśāṅghryorapūrvā nakhaśiśirarūcāṃ candrikā vaḥ punātu // BuSto_39.3
niḥśeṣaṃ kleśarāśīndhanadahanamahāpāvakoccaiḥ śikhā vo līlālokāstrilokyāmapahṛtagahanābaddhamohāndhakārāḥ /
vahniskandheṣvabandhyā narakabhuvi sudhāvārivistāradhārāḥ saṃsārīṃ saṃharantāṃ nakhanivaharucaḥ padmabhṛtpādajātāḥ // BuSto_39.4
svacchandacchedivāñcchāvitaraṇacaturācintyacintāmaṇīnām udgāḍhātaṅkaśaṅkodgamaśamanamanohāriṇī hārabhāsām /
spaṣṭāvirbhūtanānāguṇanivahadhṛtādarśabimbacchavīnāṃ chāyā vaḥ pātu lokeśvaracaraṇabhuvāmunmayūukhā nakhānām // BuSto_39.5
nāthasyodañcaduccāmitarucirucibhī rocamānorucūḍārociṣṇoruccakāsaccaraṇanakharucāṃ saṃcayo 'sau ciraṃ vaḥ /
atyuccīyāt tadarcācaturasuraśiraścāruratnoccayoccair nānāniścārirociścayaracitaśacīrucyacāpopacāraḥ // BuSto_39.6
śrīmadbhogonnatīnāmabhimataviṣayaprāptidānādahīnāṃ sevābhājāṃ samantādavicalitarucaḥ prītimutpādayantaḥ /
vaimalyātulyabimbopahasitaśaśinaḥ śātitadhvāntadoṣās toṣaṃ māṇikyadīpā iva dadatu nakhāḥ padmapāṇeḥ padorvaḥ // BuSto_39.7
rājadrājīvapāṇernakhanivaharucāṃ pādapadmodbhavānām udbhedo bhedako 'sau bhavatu bhavabhiyāṃ nirbharāṇāṃ bharaṃ vaḥ /
jātastaddehabhūmecaviratakaruṇāvāridattopakāro yo 'nalpaḥ kalpavṛkṣāṅkuranikara ivopāttavijñānabījaḥ // BuSto_39.8
lokeśasyāṅghripadmaprabhavanakharuco dattamārārisenāsaṃtrāsāḥ śoṇatūṇonmukhanihitaphalāmoghabāṇāṃśuśobhāḥ /
śaśvatsaṃsāraghorāvaṭapatitajanottāraṇāsajjarajjuprārohā rohayantāṃ duradhigamamahāsaṃpaduccaiḥ padaṃ vaḥ // BuSto_39.9
bhāsvantaḥ kleśakarmaśramavivaśajagattāpavicchedaśūrāṃ dūrāddoṣopalabdheḥ paṭubudhaguravastārakā ye janasya /
sāndrānandaṃ dadānāḥ sakalaśaśadharaśrībhṛto niṣkalaṅkās te vaścintāmacintyāḥ kamalakaranakhāḥ pādajātā jayantu // BuSto_39.10
bhāsvatkhaṇḍendukhaṇḍairapacitiracanā kiṃ kṛtā śambhuneyaṃ nyastā ratnāvalī vā kimu niratiśayotkaṇṭhayā bodhilakṣmyā /
devairdivyādbhutānāmasamasumanasāṃ lambitā mālikā nu prīyātpaṅktirnakhānāmiti janitamatirlokanāthāṅghrijā vaḥ // BuSto_39.11
kvāyaṃ rājīvajanmā namadamaraśirastuṅgamāṇikyaśayyāśaśvatsuptāṅghrireṇuḥ kva ca dharaṇitalālambamaulipraṇāmaḥ /
itthaṃ saṃjātahāsā iva rucinicayairdanturā ye durantā dhvāntacchedāya lokeśvaracaraṇabhavāste nakhā vo bhavantu // BuSto_39.12
śūrāstāpāpahāre śiśiratarasudhāśīkarāsārakārāḥ prākārāḥ krūradūraprasaraduruśarāsāramārāpakāre /
saṃsārākārakārāgṛhabṛhadudarodāraduḥkhaprakāraṃ ghoraṃ vaḥ saṃharantāṃ caraṇanakharucaḥ śrīkarāḥ padmapāṇeḥ // BuSto_39.13
bhāso lokeśapādaprabhavanakhabhuvāṃ dūradurvāramāravyāmuktavyāpibāṇāvaraṇajavanikābhrāntimutpādayantyaḥ /
saṃkleśānīkanāśasphuṭapiśunamahāketusaṃghātakalpās trailokyāśakyaśaktitribhavajayabṛhadvaijayantyo jayanti // BuSto_39.14
samyaksaṃbodhicetaḥ śaśina iva samudbhāsibhāsāṃ samūho nirdagdhakleśabhūtipracaya iva bṛhanmuktimārgānilāstaḥ /
vinyastādabhraśubhropalaphalaka iva krūramārairabhedyaḥ pāyādutprekṣito vo nakharucinikaraḥ pādajaḥ padmapāṇeḥ // BuSto_39.15
vailakṣyeṇekṣaṇīyāḥ kṣaṇamasamatamaḥkṣepadakṣāḥ kṣapāṇā nāthenākṣuṇṇapakṣakṣatinijavipadā niṣkalaṅkākṣayā ye /
akṣīṇārātipakṣakṣapaṇapaṭujagadrakṣaṇākṣuṇṇadīkṣārakṣā rakṣantu lokeśvaracaraṇanakhāste 'kṣaṇakṣepato vaḥ // BuSto_39.16
satsaṃpatsādhanasya pravarakamalabhṛtpādadurgāśrayasya trailokyaśrījigīṣornakharucinivahasyātulo 'bhyuccayo vaḥ /
mitreṇāptodayena sphuṭamanuvalatālambhitātyantavṛddheḥ pāyāt sāpāyasarvavyasanaripumahāyānasaṃsiddhihetuḥ // BuSto_39.17
avrīḍaścūḍayā 'sau vahati paśupatiḥ kāmamardhendubhūṣāṃ śaureḥ śobhābhilāṣaḥ kathamapi kṛtinaḥ kaustubhenāstameti /
dṛṣṭe 'smin so 'pi mogho maghavamaṇimahāmaulirityāptacittair yatkāntyācinti lokaiścaraṇanakhagaṇaḥ padmapāṇeḥ sa jīyāt // BuSto_39.18
ārāduccairudañcatkṛtavitatiradhastārako nārakāṇām / udyannīhārarociḥ śucirarivadanaśyāmatāpātahetuḥ /
durvijñeyānubhāvo nikhilajagadatispaṣṭadṛṣṭiprakāśaḥ pādāmbhojāvalambī nakhakiraṇacayaḥ pātu vo buddhamauleḥ // BuSto_39.19
dṛṣṭo hṛṣṭāmareśārcanacaturavadhūmuktakarpūrapāṃśuprodbhāso bhaktibhārapravaṇaharajaṭābhūtivibhrāntabhūmiḥ /
pūjāvikṣiptalakṣmīkarakamalagalatkeśarāgrāṇureṇucchāyaḥ pāyādapāyānnakhakaravisaraḥ padmahastāṅghrijo vaḥ // BuSto_39.20
merau niṣpītapītadyutiramarakarisphārasindūradhūlīśoṇaśrīśāntaśūro haritaharihayāhīnahārityahārī /
mīlannīlāvabhāso nakharucivisaraḥ padmabhṛtpādapadmād udyaddugdhābdhivṛddhitrasadamaravadhūvīkṣito rakṣatād vaḥ // BuSto_39.21
śobhā saṃbhāvyate 'smin himakaradhavalairnāmaraiścāmarairvā bhaktyārambheṇa rambhe parikirasi mudhā kiṃ nu karpūradhūlīḥ /
kiṃ te puṣpaiḥ prakīrṇaiḥ śaciśucibhiriti svāminā svarbhuvāṃ vaḥ pūjāyāmabjapāṇernakharucinivahaḥ pādajo varṇito 'vyāt // BuSto_39.22
kailāsodbhāsivindhye kavalitabalijitkāyakālimni kālīlīlālāvaṇyalepe vihataharitimaśvetapūṣāśvaraśmau /
lokeśāṅghrernakhānāmurukaranikare kiṃ mayetīva śīrṇaṃ śītāṃśoḥ pātu pūjācaturasurajanākīrṇakuṇḍacchalād vaḥ // BuSto_39.23
pādāḥ pādodbhavānāmativitatibhṛtāṃ buddhamaulernakhānā pāre saṃsārayādaḥpatigamanamahāsetubandhāyamānāḥ /
udyaddurvāraduḥkhānalaśamanamahāpuṇyasaṃbhāravārisvacchandācchacchaṭābhā jhaṭiti vighaṭanaṃ kurvatāṃ vo bhavasya // BuSto_39.24
kālīkāntendukānteḥ paribhavavidhṛtirbhūrikailāsabhūbhṛdbhāsāṃ hāsāvagītirhatirapi himavadgauratāgauravasya /
kṣīrākūpārapūraplutirapi kakubhāṃ nākanāgīyadantacchedacchāyākṣatirvo nakharucivitatiḥ pātu lokeśvarāṅghryoḥ // BuSto_39.25
yatpūjāpārijāte valitamalikulaṃ mīlati śrīsaroje sevāsaktaḥ svayaṃbhūrmukulitanalinād duḥsthito yatra tasthau /
yenāśyāmā dinaśrīḥ śamitasuravadhūklāntidoṣā niśā 'bhūt pādo 'sau padmapāṇernakhavidhuvilasaccandrikaḥ pātu yuṣmān // BuSto_39.26
kānto vibhrāntakāntāmarayuvatijanairarcito dṛṣṭipātaiḥ śubhraṃ vibhrāṇmṛṇālīnikaramiva nakhodyotanodbhūtaśobhaḥ /
kāmīvānalpakāmaprasaraparavaśānekacaryāpravṛttaḥ pādo vaḥ padmapāṇeravatu surapurīcandanāmandacarcaḥ // BuSto_39.27
ānandāmandabhārollasadamarakaraiḥ pārijāte vikīrṇe kālīyaḥ kālakūṭotkaṭapaṭala iva prollasadbhṛṅgasārthe /
śreyo vaḥ śrīrvidhattāmalamamalanakhadyotadugdhābdhimadhyād udyantī padmapāṇeścaraṇasarasijasyācyutaprītihetoḥ // BuSto_39.28
vāñchāvicchittikhedocchaladanalaśikhāchedakacchocchryo vaḥ padmacchāyānukāracchalitamadhukarācchādanācchāditaśrīḥ /
svacchandānacchamūrchacchucinakhakiraṇocchūnagucchairatuccho deyāt pādo 'bjakānticchuritakararūco 'cchinnamicchāmakṛcchrāt // BuSto_39.29
udbhūtodbhāsicakradyutiramalanakhairadvitīyoditaśrīr bibhrāṇo lakṣaṇānāṃ gaṇamatulaguṇāgaṇyapuṇyopanītam /
niḥśeṣadvīpadīpaprabhavadatimahadvaibhavo buddhamauleḥ pāyāt pādo namasyadbhuvanapatiśiraścakravartī ciraṃ vaḥ // BuSto_39.30
kīrṇairākāśagaṅgākanakakamalinīkuḍmalaiḥ ko guṇo 'smin kiṃ gītairgītameva sphuṭasarasirūhabhrāntibhṛṅgāvalībhiḥ /
śakyaṃ māṇikyadāmnāmiha rūciranakhe śobhituṃ netyavādīd yatpūjāyāṃ sureśaḥ sa jayati caraṇo vārijavyagrapāṇeḥ // BuSto_39.31
yo nāthasyaiva nāsīdapi khalu sugateḥ kāraṇaṃ janmabhājāṃ yasmin padmābhilāṣī na madhupanivahaḥ pakṣapātī jano 'pi /
yenorvī nātigurvī natimatiguruṇā lambhitāpi trilokī lokaṃ pādaḥ sa pāyāt sugataśaśadharadyotavidyotamauleḥ // BuSto_39.32
yo 'līnāṃ pānadānādakṛta dhṛtamudaṃ saṃhatiṃ sevakānāṃ yasminnālaṃ vihīnaṃ na khalu haritatātyantaśobhopadhānam /
deyādvo laukanāthiściramamaraśiraḥśāyireṇūtkaro 'sau śreyaḥ śrīvāsabhūmirnakhakiraṇahasatkeśaraḥ pādapadmaḥ // BuSto_39.33
dehadrohāvahogrāhitahativihito dehināṃ hetirīhāsiddherāhūtirāho hṛtiratimahato bṛṃhatāṃhomahimnaḥ /
kleśavyūhāhitehāhutivihitabṛhaddrohiduḥkhāgnidāhavyāpohā vāhinī stādvahuvihitahitā padmahastāṅaghribhāvaḥ // BuSto_39.34
buddhālaṃkāramauleravikalakamalabhrāntibhṛdbhṛṅgamālā vācālā nirvicārā racayatu caraṇotsarpiṇī saṃpadaṃ vaḥ /
sattvatrāṇaikakāryā sthiratarasucirāvasthitisthāpanārthaṃ vinyastā śṛṅkhaleva pracurakaruṇayā sthūlakālāyasasya // BuSto_39.35
rājīvāntaḥpalāśāvaliruciramṛdurvajrasāro visāro krudhyadvairipramuktapraharaṇanivahasyodbhavadbhaṅgabhūmiḥ /
rakto rāgopaśānteratiśayabalavatkāraṇaṃ tāraṇāyāṃ saṃsārāmbhonidhervaḥ sugataśaśibhṛto 'pāstakhedo 'stu pādaḥ // BuSto_39.36
jambhārerjṛmbhitāmbhoruharuciracaye cāpalenāpyalīn nālaṃ lolāpi lolā harakaravihitānandakundotkare 'pi /
bhrājiṣṇau viṣṇukīrṇe parimalini puraḥ pārijāte 'pyajātaprītiryatrālimālā ramati jinabhṛtaḥ so 'ṅaghripadmo 'vatād vaḥ // BuSto_39.37
bhūyādudbhūtabhūridyutinivahalasatkeśarodbhāsuro vo raktacchāyānuviddhonmukhanakhadaśanodbhāsikāntyā karālaḥ /
trasyaddurvṛttavairidvipataralacalallocanālokanīyo lokeśasyāṅaghrisiṃhaḥ kamalabhavajaṭāraṇyaśāyī śivāya // BuSto_39.38
acchīyānapyanaccho laghurapi na laghurlaṅghane diṅmukhānāṃ trailokyānandano 'pi prabalaparapuravyāpisantāpahetuḥ /
lāvaṇyālepalipto 'pyatiśayamadhuro vaidhurādherniroddhā pādoddyotaḥ kriyād vo jinarūcivikasanmālikāśekharasya // BuSto_39.39
rājīvai rājarājo harirapi haritairhāribhiḥ pārijātaiḥ kundaiḥ sānandamindurbahuvasuvisarairvāsavo bhāsamānaiḥ /
prītaḥ pāśī palāśairiti vibudhajanaḥ prājyapūjāviśeṣaṃ yatrānuprāsakāvyāyitamatata sa vaḥ pātu pādo 'bjapāṇeḥ // BuSto_39.40
bhānurbhāsāṃ vikāśe nutimakṛta nakheṣūnmukho nākanāthaḥ śarvaḥ śākhāgraparvaṇyavicalanayano 'pyantakaḥ prāntakāntau /
yasyāsāmānyaśobhāviṣayamatiśayaṃ draṣṭumāsīdanīśo niḥśeṣaṃ divyalokaḥ sa jayati caraṇo buddhabimbāṅkamauleḥ // BuSto_39.41
samyaksaṃbuddhabhānusphuṭavikaṭajaṭāpuñjakuñjorumūrteḥ saṃsārāmbhodhimajjadgurutarajanatāmedinīstambhanasya /
bhūyād bhadrāya pādaḥ kamaladharagireḥ sevitaḥ siddhasārthaiḥ paryantodvāntakāntisravadaruṇamahādhātumannirjharo vaḥ // BuSto_39.42
saṃsārādhvaprabandhaśramasakalajagatklāntisaṃśāntihetucchāyasyecchāphalasya sphuṭanakhakusumodbhāsiśākhābhṛto vaḥ /
lokeśāṅaghridrumasya praṇatasurajanairmaulimālālavāle mūle saṃpādito 'vyānmaṇikalaśabhṛtaḥ svacchadhāmāmbusekaḥ // BuSto_39.43
saṃmūlakleśajālaprabalaripubalonmūlanasthūlalābhāllabdhollāso vilāsī balavijayilasanmaulilīlālayo vaḥ /
pāda pāyādatulyāmalakamalabhṛto 'līkaphullābjalobhavyālolānalpalāpollasadalipaṭalālluptasaṃgītilolaḥ // BuSto_39.44
trailokyaiśvaryalakṣmīcapalakarivadhūsaṃyamālānadaṇḍaḥ kaṣṭakleśāhidaṣṭaskhaladakhilajagatpālane dakṣatarkṣaḥ /
durvārāntaḥpraveśākṛśanarakapure dvāragāḍhārgalo vo bhūtyai lokeśapādo bhavajaladhisamullaṅghanaikaplavo 'stu // BuSto_39.45
iti pādukādeśanā vṛtto nṛttaprakāraḥ sapadi vighaṭitā vādyavidyānavadyā no gītaṃ nāvagītaṃ kṛtarasaracanairnaiva bhāvairabhāvi /
ityantaḥ smeraśākre sadasi na śakitā yatra pūjāpsarobhiḥ kartuṃ bhāvāturābhiḥ sa jayati janitātṛptirūpaḥ sarojī // BuSto_39.46
uddāmasthāmavāmakramaviṣamamilanmāramānapramāthī madhyādunmāthimohodgamamamitamahomaulirāyāmabhīmam /
śrīmanniḥsīmabhūmāsamamahimamahākāmadhāmātibhūmau sattvapremaprakāmaprathitamṛdumanā nirvirāmāśrayo vaḥ // BuSto_39.47
sāraprākāraghorāvaraṇanivaraṇo bandhanakrūradūrasphārāvārātiraudre narakanagarikākāradhāriṇyarīṇām /
kārāgārodare yaḥ smaraṇaśaraṇatāṃ kāraṇākātarāṇāṃ yātaḥ satkārakārī gurutarakaruṇaḥ pātu lokeśvaro vaḥ // BuSto_39.48
kalpāntollāsihelācaladanilacalollolakallolamālāvācāle nakrajālākulakalilajale vāridhāvullalantaḥ /
ālambe yasya nīlotpalavimalamahākuṭṭimālīnalīlām ālīyante ladhīyaḥ sa jagati kamalī pālanāyāla mastu // BuSto_39.49
dhūmaughobandhabandhīkṛtavidhuravidhubradhnanirbandhadhāmā nīrodhodbhedabādhābudhavibudhavadhūdhīratoddhāradhuryaḥ /
yannāmādhītidhārādharavidhṛtikṛtāmeti dhūmadhvajo 'pi pradhvaṃsaṃ sādhu dheyānniravadhi sa vidhiṃ buddhadhāro dhṛtervaḥ // BuSto_39.50
krodhādutkṣiptakālāyudhakaranikaraḥ krūrasūtkārakārī dānaklidyatkapolākulamadhupakulākāṇḍakālorukāyaḥ /
krānto yannāmakaṣṭāṅkuśahatikṛpaṇaḥ kātareṇa karīndro lokeśaḥ sa prakāmopakaraṇakaruṇaḥ kāmakṛtyaṃ kriyād vaḥ // BuSto_39.51
sūtkāriśvāsapoṣākṛśaviṣavamathuploṣiroṣāśrayāśā daṃśāśādarśitāsyā bhṛśatataśiraso nāśane dandaśūkāḥ /
yannāmāśīviṣeśadviṣi viśati viṣāṃ dhīṣu naśyantyanīśā lokeśaḥ so 'stu viśvaśrayadativiṣamakleśarāśeḥ śamāya // BuSto_39.52
gandhodgārorugarvagrahaṇagajagaṇagrāsagītogravegaḥ sāvegodagragāmī galagahanaguhāgāḍhagambhīragarjaḥ /
yogairyugyopayogānagami mṛgapatiryadgaṇodgītiyogād duryogaṃ vaḥ sa yogī sthagayatu sugatāsaṅgituṅgottamāṅgaḥ // BuSto_39.53
bhūyo 'pāyānumeyaḥ kṣatadayahṛdayo bhīvidhāyī vihāya stheyān śailopameyaḥ śrayadaligavayacchāyakāyo nikāyaḥ /
sadyogopāyamāyāmaya iva vilayaṃ yātavān yātavīryo yatpādadhyāyineyaḥ sa sugatanilayo jāyatāṃ vo jayāya // BuSto_39.54
saṃtrāsāvāsabhūmiṃ kalivisarasaradyādasaṃ bhāsvarāsiprāsaprollāsibhaṅgaṃ prasṛtasitalasatketusatphenahāsyām /
yatsevāsādhunāvā dviṣadasamasamitsārasenāsravantīṃ sotsāhāḥ saṃcarante sukhamasukhamasau saṃhriyād vaḥ sarojī // BuSto_39.55
bhūbhṛtsaṃbhārabhedaprabhukaravibhavo bhūribhūbhogabhīmaṃ bibhrāṇaścitrabhānuṃ bhavadatibharabhīsaṃbhramodbhrāntibhūtaḥ /
dambholirbhītibhājāmabhavadabhipatannāśunābhāvabhūmir bhakteryasya prabhāvāt sa bhavatu bhavabhidvo bhṛtāmbhojaśobhī // BuSto_39.56
ābādhādhūtadhairyaścyutividhisavidho durvidhakrodhavedh bādhāduḥsādharodhoddhurabahuvividhavyādhisaṃbādhadehaḥ /
yasya dhyānāvadhānādadhikadhṛtisudhādhānasaṃdhāritāsurdhīmānnādhervidheyo dhiyamavatu sa vo bodhaye buddhamūrdhā // BuSto_39.57
ārādāhūtiyātṛkṣitipatiratulārātiśātipratāpaprodgītirdaṇḍanītiprathitapitṛpatikhyātijiddaṇḍanītiḥ /
yatpādādhītiśakteḥ kupitamatiratiprītimāyāti bhūter vyāghātodbhūtiheturjinavṛṣavasatiḥ saṃhriyād vaḥ sa bhītim // BuSto_39.58
brahmā jihmāyito 'bhūdagururapi guruḥ khaṇḍitākhaṇḍaloktir viṣṇustūṣṇīmadhṛṣṭo vacanaviracane vītagarvo 'pi śarvaḥ /
tuṣṭāstuṣṭūṣavo 'pi sphuṭamiti vibudhā no budhā yadguṇoktau sa śrīmānabjapāṇirjayati jinamanogocarāntarguṇaughaḥ // BuSto_39.59
dhātrā citraṃ caritraṃ suraripuripuṇā satrinetreṇa netr gotrāmitreṇa gotraṃ gatirapi guruṇā rātripeṇāpi gātram /
maitraṃ mitreṇa putrīyitasakalajagatprema putreṇa cātreryatredaṃ stotrapātraṃ stutamavatu sa vo 'mātrasatto 'bjapāṇiḥ // BuSto_39.60
yasmin brahmā bahutvaṃ bahubahumatavānānanānāṃ nijānā skando 'pyānandagarbhaṃ nutiṣu natikṛtau nāganātho 'pi mūrdhnaḥ /
śakraḥ ślāghyāmanaiṣīnnayanadaśaśatāṃ yaṃ vilokya trilokīlokeśo nirvirāmānatinayanaratistotrapātraṃ sa pāyāt // BuSto_39.61
khedī khe dīptaraśmiḥ kila viphalamasāvadhvanīnodhvanīno lokālokārthamāste nanu kamalabhṛto dīptatāpaḥ pratāpaḥ /
dhīrairdhīrairakāri stutiriti vihitollāsabhāsāṃ sabhāsāṃ yasyāryasyāstu tasmājjagati kṛtaripukṣiprasādaḥ prasādaḥ // BuSto_39.62
nyastā yasminnamasye natirapi nitarāmunnatiḥ puṇyadhāmnāṃ niḥsāmānyaikamānye 'pacitirupacitirbhūyasī bhaktibhājām /
dhyānasthānasya yasya smṛtirapi sahasā vismṛtirbhūtabhīteḥ so 'nantācintyaloke vihitahitapatho lokanātho 'vatādvaḥ // BuSto_39.63
dambho dambholiraindraḥ kvacidakṛta surārātiśāto 'tiśāt hārī hārīraṇāsau balavati viphalābhīṣu rājīṣu rājī /
cakre cakreṇa nārthaṃ haririti janatā nūnamāheti hetivyāsavyāsaktimuktān jayati ripujanollāsarojī sarojī // BuSto_39.64
lokātotaṃ dadhānaḥ sukhamapi jagatāṃ tīvraduḥkhena duḥkhī nityaṃ nityānurakto 'pyaśaraṇakṛpaṇaprāṇabhṛdyogayuktaḥ /
trailokyasyaikanātho 'pyasamarucijanārādhanābandhuro yaḥ so 'vyāt saṃbuddhamaulirvihitavisadṛśācintyacaryaściraṃ vaḥ // BuSto_39.65
nirvicchedatrilokīnihitanirupamasnehayogānuyogā nirvāṇo na prakampyo balavadalaghubhistīrthikonmattavātaiḥ /
jīyāllokeśadīpaḥ sa bhuvanabhavanodbhūtamohāndhakāradhvaṃso 'vidhvaṃsadhāmā parahitakaraṇodyogasaṃvṛttavarttiḥ // BuSto_39.66
kvāsau sarvatra maitrī kva viṣamabahalakleśavidveṣidāhaḥ kva prauḍhā muktiśaktiḥ kva ca dṛḍhakaruṇāpāśaniṣpandabandhaḥ /
kvopekṣāpakṣapātaḥ kvaparahitakṛtivyagratā tadvicitraṃ citraṃ rājīvapāṇeścaritamatijagajjāyatāṃ jyotijidvaḥ // BuSto_39.67
sarvāgraḥ sarvarūpaprathanapṛthunayaḥ sarvadā sarvanāthaḥ sarveṣāṃ sarvathā yo vinayavidhimahāsarvagurvarthasiddhyai /
sarvaiḥ sātotagarvairgurumahimaguṇaiḥ kharvayan sarvagarvān sarvaḥ sarvaprado vaḥ saphalayatu rūcīḥ sarvavinmaulirurvīḥ // BuSto_39.68
īśaḥ svāmī prajānāṃ patiramaragururlokapālo mahendro bhāsvān dattāridaṇḍaḥ parajayabalijid vittado jaitrapāśaḥ /
ityantarhāsagarbhaṃ bhaṇati parijane 'nvarthanāmnāṃ nijānāṃ pātre yatrānulajjairnatamamaragaṇairabjapāṇiḥ sa jīyāt // BuSto_39.69
varyāryāṇāṃ vareṇyo varaparavidhurotsāraṇā saṃvaro v durvāraiḥ sāramārairamitakaradharo durdharo vairivīraiḥ /
vīro vīrārivārī pracurataravarodārasaṃbhāravārisphārāsārorudhārāvisaravitaraṇādhīradhārādharaḥ syāt // BuSto_39.70
nityodyukte 'tiśakte prabhavati nalinodbhāsi haste samasto nāthī saṃsārayādaḥpatipathapathako loka ityākalayya /
yasmin vinyasya bhāraṃ laghuralaghukṛpo viśvadīpaṃ prapede buddho 'vandhyapratijñākṛtadhṛtividhṛtirnirvṛtiṃ so 'vatādvaḥ // BuSto_39.71
uccairūḍho garīyān sugata iva jagatkāryasaṃbhārabhāro nyastā haste praśastā nija iva kamalālaṃkṛtirbhaktibhājām /
nirvāṇaṃ nārakāgnernicaya iva ciraṃ prāpitaḥ sattvasārthaḥ tīvrakleśaprabandho jana iva śamito yena pāyāt sa yuṣmān // BuSto_39.72
yo nānānantarūpaprakaṭanapaṭimakhyātamāyo 'pyamāyaḥ saṃśāntāśeṣabhīrapyatikaruṇatayā kātarācārakārī /
vītakrodho 'pi duṣṭāśayadamanabudhakrodhanityānubandhaḥ saṃbuddhodbhāsimauliḥ sa jayati mahatāṃ cintanīyo 'pyacintyaḥ // BuSto_39.73
dhatte naivottamāṅgaṃ paramapitu vapuryo 'mitābhābhirāmaṃ sannālaṃ nāravindaṃ gurubhayavidhurā vairisenāpi yasya /
yenābaddhā jaṭā no jagadahitahativyāpṛtenāpi kakṣā dakṣo 'sau rakṣatādvaḥ kupitayamamukhālokanāllokanāthaḥ // BuSto_39.74
śeṣāśaṅkī cakampe bhavasalilanidhiḥ kleśasārthaiḥ pralīna viśrāntaṃ bodhisattvairmunirapi śuśubhe ślāghyanirvāṇalīlaḥ /
yasminnābaddhakakṣe prasarati parito 'śeṣasattvārthakāryavyāyāme sa prakāmaṃ śamayatu sugatāvāsamaulirmalaṃ vaḥ // BuSto_39.75
iti bhagavadvarṇanā /
pratyūhavyūhabādhāvighaṭanaviṣame mānasasyāpyabhūmau karmaṇyekāntaśarmacchidi jagadahitocchittaye padmapāṇiḥ /
nighnaḥ krīto 'tha bhīto balavadiva yayā nirvikāro niyuktaḥ sā nāthasyātigurvī prabhuravatu kṛpā niṣkṛpādantakādvaḥ // BuSto_39.76
bhūmirnaivābhibhūtermṛdutaramapi yallokadhātūnanantān atyantāvīryavīryaṃ yugapadapi bhṛśaṃ bhāsayaṃstrāsaśāntyai /
khadyotodyotaleśānukṛtivilisitāśeṣatejasvitejas tejo lokeśvaraṃ vo haratu hṛdi bhavadbhūrimohāndhakāram // BuSto_39.77
niḥśeṣākāśadhāturjana iva janitāpūritāśaḥ samantāt prārabdhaḥ sarvabhāsāmiva niratiśayāpāyarāśervilopaḥ /
sārdhaṃ sāndrāndhakāraiḥ śamamagami mahānṛddhimānmānimāro yenodbhāsaḥ sa bhūyāt sarasirūhabhṛto bhūtaye jāyatāṃ vaḥ // BuSto_39.78
īśo 'nyadyotanāśo balabhiditarabhāduḥśamadhvāntarāśeḥ sattvadrohāśayānāmanupamatapano yo 'cyutaścitrabhānuḥ /
nānānantācalādivyavahitaviṣayodbhāsane śaktidhārī lokeśodbhāsa ekopyamaragaṇanibho bhībhide vaḥ sa bhūyāt // BuSto_39.79
saṃpannāśeṣasattvapracurajalacarecchāsukhaṃ yatra dūraṃ durlaṅghaye yāntyadhastād giraya iva janānarthadustīrthyasārthāḥ /
durvāro 'sau samantāt pṛthubhavabhuvanābhāvasaṃrambhajṛmbhī bhīdāvāgnipraśāntyai karakamalavibhāmbhonidhirjṛmbhatādvaḥ // BuSto_39.80
nirvāṇo nārakāgniḥ kimiti yadi vineyeṣu dharmāmṛtaughorāśirbaddho jaṭānāṃ yadi gatirahitaḥ kiṃ samaho ripūṇām /
mardhāgāre garīyān yadi vasati jino bandhurā kiṃ trilokī nāthasyetthaṃ vicitrā vyavahṛtirahitaṃ hantu vo lokabandhoḥ // BuSto_39.81
mūrcchatyekāpi sattvāśayavaśavihitākārabhedābhirām durbhedābhūtakalpā caladacalamahārambhadambholikoṭiḥ /
laukeśī sanmanīṣākumudaśaśirucistīrthikānarthakoṭidhvāntāntardhānabhānurbhavatu bhavabhide deśanā śāsanī vaḥ // BuSto_39.82
durvādonmādanādipracuramadakaṇādākṣapādādivādiprodyannānāvivādāspadamadasadasāṃ sāpavādo vivādaḥ /
utsādaḥ sapramādonmadajanavipadāṃ kovidānāṃ prasādo bhāvānutpādavādo jayati jinavapuḥ pādasaṃpādamauleḥ // BuSto_39.83
trastavyastāriśastraṃ trayi jagati cakāsti stuto yadgabhastistomo vistīrṇatoyaṃ marunilayasadāṃ vistaradhvastatāpaḥ /
sa stādastāhitāstro balivalikuliśaḥ padmahastasya hasto'nāpāstyaiḥ vaṃ samastatribhuvanavikasatsādhvasāpāstiśastaḥ // BuSto_39.84
saṃvartodvṛttavātavyatikaraviṣayottuṅgaśailadrumālīnirmūlonmūlanāya prabhurarikariṇāṃ śātitānalpadarpaḥ /
bhadro lokeśvarasya praṇayimadhukarākarṣadānaughavarṣī hastastamberamo vo bhavaripunagarībhañjanāyālamastu // BuSto_39.85
satkoṣaṃ sannidhānaṃ ghanarucijinatāvāñchitācchedasiddhau yadyātaṃ śātakoṭimanukṛtimahitatrāsisatpatrakoṭi /
samyaksaṃbodhilakṣmīkṛtavasatiguṇaślāghayaivāvimuktaṃ muktestatkāraṇaṃ vaḥ karakamalamalaṃ lokanāthasya bhūyāt // BuSto_39.86
śaśvadvardhiṣṇutṛṣṇāvikalagaladarīvihvalapretarāśer āhlādotpādi satyaṃ kamalamadhivasadbodhilakṣmīkamabjam /
satpadmaṃ bhūtivāñcchāvinihitamanasāṃ sādhusevāpadaṃ yat tallokeśasya yuṣmān paṭurucipaṭalīrājirājīvamavyāt // BuSto_39.87
nānāduḥkhapratānāṃ tanukiraṇaghanottāpanakleśabhānumlānaṃ dīnānanaṃ yajjanamanujanayatyātapatropamānam /
glāniṃ mā gādahīnaṃ tadakhilabhuvanānyūnabhānūdvitānaṃ līnaṃ lokeśapāṇau nalinamamalinaṃ mlānimeno nayedvaḥ // BuSto_39.88
sthāmnaḥ sthānaṃ mahimno mahadudayapadaṃ dhāmadhāmnāṃ prathimnas trāsāvāso ripūṇāṃ durabhibhavabhavādbhībhidodbhūtibhūmiḥ /
kāntaṃ śobhāniśāntaṃ vasatiratijagadvīryavistārirāśer lokeśasyāstu bāhurbahujagadahitocchedanācaṇḍadaṇḍaḥ // BuSto_39.89
yallāvaṇyāmṛtaughaṃ kṣaradapi janitātaṅkamevāhitānāṃ tṛptiṃ naiva prayacchatyatha punaratanuprīṇanaṃ locanānām /
śobhāgāraṃ viśobhīkṛtasakalajagadbhūṣaṇaṃ bhūṣaṇānāṃ tadbhuyādekacīraṃ sukhamasukhanude bhāsvadambhojino vaḥ // BuSto_39.90
mlānaṃ rūpābhimānairjagati saphalatāṃ locanaiḥ puṇyabhājāṃ yātaṃ ghātaṃ tu tṛṣṇātatitaralatarairyatra lāvaṇyasindhau /
manye 'saṃkhyaiḥ śaśāṅkaprabhṛtibhiratulaṃ kāntimadbhiḥ kṛtaṃ syād ekaṃ yadyāsyamasyāpyatijayi jayatāṃ tanmukhaṃ padmapāṇeḥ // BuSto_39.91
yasmin vidveṣabhājāmaviratavilasatkāntitoyaughameghaiḥ saṃvṛttaṃ dāhadāyi sphuṭataramasakṛddurdinaṃ dehināṃ tu /
dhautā dhvastānubandhā bahulamalamaṣīpaṅkalepaprabandhāḥ tadbuddhāgāramūrddhāmukhamatisukhadaṃ stādvicitrakriyaṃ vaṃ // BuSto_39.92
iṣṭābjākliṣṭapāṇeḥ sphuṭavikaṭakuṭīkuṭṭimāntopaviṣṭaspaṣṭaśliṣṭāmitābhadyutipaṭupaṭalāpāṭalābhāpaṭimnaḥ /
śobhāviṣṭairadṛṣṭoparighanaghaṭanasyotkaṭāṭopabandhaḥ kūṭasyāvyājjaṭānāṃ kaṭurakaṭasuhṛtsaṃkaṭātkaṅkaṭo vaḥ // BuSto_39.93
atyantāhlādahetoraviratavistṛtasyāmitābhaprabhāmbha saṃbhārasyaiva sekān niratiśayamṛjāsundaro labdhavṛddhiḥ /
uddāmāmodidivyādbhutakusumacayairarcitaścintitārthaprāpteḥ saṃpattaye stānnalinadharajaṭākalpavallīcayo vaḥ // BuSto_39.94
yāsāṃ baddho vimuktiṃ gamayati niyatāmujjhitānyādhivāso niḥsāmānyāṃ vibhūṣāṃ janayati vapuṣā yāsu nātho 'mitābhaḥ /
sarvāmodacchido yā nirupamavahalāmodaliptākhilāśā laukeśyo 'vaśyalabhyāṃ mṛtimativikaṭāstā jaṭā vo harantu // BuSto_39.95
saṃghāto no jaṭānāmakhilajanamanobandhane pāśarāśir lāvaṇyaṃ nāpi duḥkhānalavikalajagajjīvanīyo 'mṛtaughaḥ /
nāmbhojaṃ duṣṭadamyāntakaturagakaśākleśadoṣātimoṣaḥ pratyāśā poṣasiddhiṃ diśatu jinaśaśiśleṣikeśaḥ śriyo vaḥ // BuSto_39.96
uddāmāpiṅgatejaḥprasaraviracitāśeṣadigdāhamohatrastātrāṇātrilokīkavalanarabhasollāsikālāgnikalpam /
daṣṭauṣṭhaṃ duṣṭadṛṣṭijvalitamanuhayagrīvamābaddhalakṣmyā jātā lokeśvarī vaḥ kṣaṇamatulakṛpākātarā dṛṣṭiravyāt // BuSto_39.97
lopaṃ lokaḥ prayāti sphuṭamakhilamahābhūbhṛtāmadya tūrṇa cūrṇībhāvo dharāṇāmapi jalanidhayaḥ śoṣamāyāntyanantāḥ /
itthaṃ yasyāntakopabhrukuṭibharabhavadbhaṅgabhīmāllalāṭānniryāntīṃ vīkṣya devīmatulabhujabalaistrastamabjī sa jīyāt // BuSto_39.98
stutyaiḥ stutyā gurūṇāmapi jagati gururvanditā vandanīyair mūrtevānalpakalpārjitasakalajagattrāṇanirvyājaśaktiḥ /
lokasyārticchidā yaiḥ svayamatulakṛpaivābjino nirgatā stāt tārā saṃsārakārodaraguruvilasatkāraṇāhāriṇī vaḥ // BuSto_39.99
gīrvāṇagrāmagīto gurugaṇanaguṇo gīṣpateragragābhir grāhyonudgāḍhavargasphuṭagatigahano haṃsagāmyugragābhiḥ /
gambhīrodgāriṇībhirnigaditagarimāgeyapūgālpabhāgaḥ samyaggamyaḥ samagro 'vatu sugatagirāmabjino vo guṇaughaḥ // BuSto_39.100
kavirapi janmani janmani bhaktaścaraṇe 'valokiteśvarasya /
prakṛtiśaraṇagottaradhīḥ parahitagurukāryakāryaḥ syām // BuSto_39.101
mahākṣapaṭalikaśrīvajradattakaviviracitaṃ śrīlokeśvaraśatakaṃ samāptam //
digital sanskrit buddhist canon, stotra section, text no. 40: lokeśvarastotram
nānākṛtiṃ sukṛtinaṃ jagataḥ śaraṇyaṃ lokeśakeśavaharātmadharairavaśyam /
saṃsārasāgarataraṃ kamalāyatākṣaṃ śrīlokanāthavibudhaṃ śubhadaṃ bhajāmi // BuSto_40.1
rakṣākaraṃ sakalabhītivatāṃ janānāṃ vāmānanaṃ kanakakuṇḍalacārukarṇam /
graiveyakādimaṇikābharaṇena śobhaṃ śrīlokanāthavibudhaṃ śubhadaṃ bhajāmi // BuSto_40.2
bhaktyā natasya manujasya vipadvirāmaṃ svargāpavargaphaladaṃ varadaṃ dayālum /
devādhidevamamaraṃ jinasaṃghavantaṃ śrīlokanāthavibudhaṃ śubhadaṃ bhajāmi // BuSto_40.3
santaptarūpatilakaṃ tilakaṃ surāṇāṃ ratnākaraṃ kanakakuntakaśobhahastam /
bhrājiṣṇumābharaṇadhāraṇadikpradaṃ taṃ śrīlokanāthavibudhaṃ śubhadaṃ bhajāmi // BuSto_40.4
durgandhadurgatiharaṃ duritāpahāraṃ durbhikṣanāśakaraṇaṃ karuṇākaraṃ tam /
vidyāpradaṃ guṇanidhiṃ śubhaśuddhadehaṃ śrīlokanāthavibudhaṃ śubhadaṃ bhajāmi // BuSto_40.5
itthaṃ varaṃ sakalabhūtagaṇādhināthaṃ trailokyanāthamamarairapi vandyamānam /
evaṃ kvacid rathavare sukhasaṃpraviṣṭaṃ śrīlokanāthavibudhaṃ śubhadaṃ bhajāmi // BuSto_40.6
yakṣādikinnaranarairmunibhiśca nāgairvidyādharaiḥ suragaṇairdanujaiḥ piśācaiḥ /
sarvopakāranamitaṃ puṭitā grahastaiḥ śrīlokanāthavibudhaṃ śubhadaṃ bhajāmi // BuSto_40.7
gandhādicandanayutaṃ mṛganābhibhiśca karpūrakuṅkumavarairharicandanaiśca /
tasyānulepanakṛtena suśobhitāṅgaṃ śrīlokanāthavibudhaṃ śubhadaṃ bhajāmi // BuSto_40.8
rogādināśanakaraṃ bhajatāṃ sunāma śokādiduḥkhaharaṇaṃ sukhacintanīyam /
pīyūṣatulyavacanaṃ mṛdujātagātraṃ śrīlokanāthavibudhaṃ śubhadaṃ bhajāmi // BuSto_40.9
ājānulambitakaraṃ gajarājamadhyaṃ saundaryakuṇḍaśikharaṃ sphaṭikābhadantam /
atyantasundaratanuṃ śubhalakṣaṇāṅgaṃ śrīlokanāthavibudhaṃ śubhadaṃ bhajāmi // BuSto_40.10
ye lokanāthasya sadā surabhyaṃ stotraṃ paṭhiṣyanti janā sabhāvāḥ /
śrīlokanātho 'pi tadīpsitārthaṃ svahastagrastastvaritaṃ dadāti // BuSto_40.11
śrīlokeśvarastotraṃ samāptam //
digital sanskrit buddhist canon, stotra section, text no. 41: madhyamakaśāstrastutiḥ ācārya-candrakīrtikṛtā
yadbuddhairiha śāsanaṃ navavidhaṃ sūtrādi saṃkīrtitaṃ lokānāṃ caritānurodhanipuṇaṃ satyadvayāpāśrayam /
tasmin rāganirākṛtau nahi kathā dveṣakṣaye jāyate dveṣasyāpi nirākṛtau nahi kathā rāgakṣaye jāyate // BuSto_41.1
mānāderapi yat kṣayāya vacanaṃ nānyaṃ malaṃ hanti tat tasmādvayāpitaraṃ na tatra ca punastāstā mahārthāḥ kathāḥ /
mā mohasya parikṣayāya tu kathā kleśānaśeṣānasau hanyānmohasamāśritā hi sakalāḥ kleśā jinairbhāṣitāḥ // BuSto_41.2
mohasyāsya parikṣayāya ca yato dṛṣṭāḥ pratītyādayastattvaṃ tat pratipacca saiva sugataiḥ saṃkīrtitā madhyamā /
kāyo dharmamayo muneḥ sa ca yataḥ sā śūnyatetyucyate buddhānāṃ hṛdayaṃ sa cāpi mahatī vidyeti saṃkīrtyate // BuSto_41.3
yasmātsarvaguṇākaro 'yamudito buddhairatastatkathā śāstre madhyamake 'tha vistaratarā mukhyātmanā varṇitā /
kāruṇyadrutacetasā pravacanaṃ buddhvā yathāvasthitaṃ buddhānāṃ tanayena tena sudhiyā nāgārjunenādarāt // BuSto_41.4
gambhīraṃ jinaśāsanaṃ na hi jano yo vetti tatsaṃvide maunīndrād vacasaḥ pṛthaṅnigadituṃ vāñchanti tattvaṃ ca ye /
anye ye 'pi kubuddhayaḥ pravacanaṃ vyācakṣate cānyathā teṣāṃ cāpi nirākṛtau kṛtamidaṃ śāstraṃ hatāntardvayam // BuSto_41.5
spaṣṭaṃ rāhulabhadrapādasahito nāgārjuno tanmata devenāpyanugamyamānavacanaḥ kālaṃ ciraṃ diṣṭavān /
tacchāstrapravivekaniścitadhiyastīrthyān vijityākhilāṃstacchiṣyā api śāsanaṃ munivarasyādiṣṭavantaściram // BuSto_41.6
āyātāya śiro 'rthiṃne karuṇayā protkṛtya dattvā śiraḥ saṃyāte tu sukhāvatīṃ jinasute nāgārjune tatkṛtāḥ /
granthāḥ śiṣyagaṇāśca te 'pi bahunā kālena nāśaṃ gatāḥ tattvārke 'stamite 'dhunā na hi mataṃ spaṣṭaṃ tadasti kvacit // BuSto_41.7
utprekṣā racitārthamātranipuṇe duraṃgate satpathād unmatte 'tha nipīya tarkamadirāṃ loke 'dhunā bhūyasā /
sarvajñoditatattvabodharahite bauddhe mate vyākule dhanyo 'sau kṣaṇamapyapāsya vimatiṃ yaḥ śūnyatāṃ gāhate // BuSto_41.8
bhītyā vastunibandhanoparacitairyaḥ śāstrapāśairvṛtaścittvotplutya ca yāti vastuparikhāṃ caiko mṛgo 'sau mahān /
taṃ pratyadya na cintayā mama guṇaścaikastu yo nādhunā taṃ pratyeva tadanyaśāstramathanī vṛttiḥ kṛteyaṃ mayā // BuSto_41.9
dṛṣṭvā sūtrasamuccayaṃ parikathāṃ ratnāvalīṃ saṃstutīrabhyasyāticiraṃ ca śāstragaditāstāḥ kārikā yatnataḥ /
yuktyākhyāmatha ṣaṣṭikāṃ saviḍalāṃ tāṃ śūnyatāsaptatiṃ yā cāsāvatha vigrahasya racitā vyāvartinī tāmapi // BuSto_41.10
dṛṣṭvā tacchatakādikaṃ bahuvidhaṃ sūtraṃ gabhīraṃ tathā vṛttiṃ cāpyatha buddhapālitakṛtāṃ sūkṣmāṃ ca yadbhāvinā /
pāramparyasamāgataṃ pravicayāccāsāditaṃ yanmayā piṇḍīkṛtya tadetadunnatadhiyāṃ tuṣṭau samāveditam // BuSto_41.11
cintāmaṇḍala eṣa tarkamathanaḥ sākṣādihāvasthitān arthān samyaganākulān paṭudhiyāṃ vāgāṃśubhirbhāsayan /
vṛttiṃ spaṣṭatarāmimāṃ ca vidadhaccandro 'dhunā kīrtimān lokānāmudito nihanti vimatīḥ sāndrāndhakāraiḥ saha // BuSto_41.12
kṛtvā vṛttimimāmanākulapadāṃ satprakriyāmādarā śrāddhānāṃ sudhiyāṃ na niścayavidhau yuktyāgamāpāśrayām /
yatpuṇyaṃ mama śūnyateva vipulaṃ tenaiva loko 'khilastyaktvā dṛṣṭigaṇaṃ prayātu padavīṃ sarvaprapañcacchidām // BuSto_41.13
śāstāraṃ praṇipatya gautamamahaṃ taddharmatāvasthitān sambuddhān sakalaṃ jinātmajagaṇaṃ dharmaṃ ca tairbhāṣitam /
cakṣurbhūtamanantabuddhavacanasyālocane dehinām yo 'muṃ madhyamakaṃ cakāra kṛpayā nāgārjunastaṃ name // BuSto_41.14
śrī candrakīrtikṛtā madhyamakaśāstrastutiḥ samāptā //
digital sanskrit buddhist canon, stotra section, text no. 42: mahābodhibhaṭṭārakastotram
om namaḥ śākyasiṃhāya
siddhaṃ prasiddhaṃ vijitāmaraṃ ca śāntaṃ virāgaṃ suviśuddhaśīlam /
viśveśvaraṃ sarvaguṇākaraṃ vai śrīśākyasiṃhaṃ praṇamāmi nityam // BuSto_42.1
chatrābhaśīrṣaṃ varanīlakeśaṃ corṇāsuśobhaṃ hi mahālalāṭam /
nīlotpalābhaṃ nayanaṃ viśālaṃ śrīśākyasiṃhaṃ praṇamāmi nityam // BuSto_42.2
uttuṅganāsaṃ bharapīnagaṇḍaṃ bimbauṣṭhakalpaṃ mṛgarājavakṣasam /
uttaptahemābhasuvarṇavarṇaṃ śrīśākyasiṃhaṃ praṇamāmi nityam // BuSto_42.3
pāyodhakoṣaṃ śubhakarṇaśobhaṃ gaṇḍastrirekhāvaracailabhūṣam /
prājānubāhuṃ dvipanāsakalpaṃ śrīśākyasiṃhaṃ praṇamāmi nityam // BuSto_42.4
vicitrapuṣpairnarayākṣamānaṃ śrīvatsabhadradvigaṇopayuktam /
aśītisuvyañjanagātraśobhaṃ śrīśākyasiṃhaṃ praṇamāmi nityam // BuSto_42.5
śāstāramagryaṃ naravīravīraṃ māyāsutaṃ kāruṇikaṃ jinendram /
śauddhodaniṃ lokavidaṃ munīndraṃ śrīśākyasiṃhaṃ praṇamāmi nityam // BuSto_42.6
cakrāṅkapāṇiṃ navapallavābhaṃ mattebhalīlāgamanaṃ virājam /
devāsurairvanditapādayugmaṃ śrīśākyasiṃhaṃ praṇamāmi nityam // BuSto_42.7
traiduḥkhaduḥkhād bhayavedilokān trāṇaṃ ca nītuṃ varabodhimātraiḥ /
jihvā ca mattehi sucakṣu sarvaṃ śrīśākyasiṃhaṃ praṇamāmi nityam // BuSto_42.8
mahābodhibhaṭṭārakastotraṃ samāptam //
digital sanskrit buddhist canon, stotra section, text no. 43: mahābodhivandanāṣṭakam
om namo buddhāya
sauvarṇavarṇaṃ kalaviṅkaghoṣaṃ brahmasvaraṃ kāruṇikaṃ susevyam /
narottamaṃ śīlaviśuddhadehaṃ śrīmanmahābodhimahaṃ namāmi // BuSto_43.1
śākyendravaṃśodbhavadivyadehaṃ tṛṣṇācchidaṃ mārabhidaṃ jineśam /
jñānāspadaṃ kleśabhidaṃ dineśaṃ śrīmanmahābodhimahaṃ namāmi // BuSto_43.2
samantabhadraṃ varalakṣaṇāṅgaṃ sattvārthasiddhiṃ sukṛtaiḥ praṇamyam /
śreyaskaraṃ sattvahitaikacittaṃ śrīmanmahābodhimahaṃ namāmi // BuSto_43.3
dharmodakaṃ yaḥ kṛpayotsasarja rāgāgnisandīpitapudgalānām /
sukhāya saṃbodhipayomucaṃ taṃ śrīmanmahābodhimahaṃ namāmi // BuSto_43.4
bhavābdhinistāraṇasetubhūtaṃ tathāgataṃ tattvavidaṃ nṛsiṃham /
trailokyanāthaṃ varabodhiratnaṃ śrīmanmahābodhimahaṃ namāmi // BuSto_43.5
padārthasampādanasuvratasthaṃ māyāsutaṃ mārabhidaṃ jitārim /
śāstāramagryaṃ varabodhisattvaṃ śrīmanmahābodhimahaṃ namāmi // BuSto_43.6
lokeśanāthaṃ harināthanāthaṃ bhūteśanāthaṃ suranāthanātham /
kṛtāntanāthaṃ naranāthanāthaṃ śrīmanmahābodhimahaṃ namāmi // BuSto_43.7
sa buddharūpaḥ sa hi dharmarūpaḥ sa eva saṃgho 'pi vineyakānām /
abhūccharaṇyaḥ śaraṇāgatānāṃ śrīmanmahābodhimahaṃ namāmi // BuSto_43.8
śrīmanmahābodhivandanāṣṭakaṃ samāptam //
digital sanskrit buddhist canon, stotra section, text no. 44: mahācakravartināmāṣṭottaraśatastotram
vajrasattva mahāvajra vajranātha susādhaka /
vajrābhiṣeka vajrābha vajraketu(to) namo 'stu te // BuSto_44.1
hāsavajra mahādharma vajrakośa mahāvara /
sarvamaṇḍalarājāgrya niṣprapañca namo 'stu te // BuSto_44.2
vajrakarma mahārakṣa caṇḍayakṣa mahāgraha /
vajramuṣṭi mahāmudra sarvamudra namo 'stu te // BuSto_44.3
bodhicitta mahābodhe buddha sarvatathāgata /
vajrayāna mahājñāna mahāyāna namo 'stu te // BuSto_44.4
sarvārtha sarvatattvārtha mahāsattvārtha sarvavit /
sarvajña sarvakṛt sarva sarvadarśi namo 'stu te // BuSto_44.5
vajrātmaka suvajrāgrya vajravīrya suvajradhṛk /
mahāsamaya tattvārtha mahāsatya namo 'stu te // BuSto_44.6
vajrāṅkuśa mahākāma surate sumahāprabha /
vajraprabha prabhodyota buddhaprabha namo 'stu te // BuSto_44.7
vajrarājāgrya vajrāgrya vidyāgryāgrya narottama /
vajrottama mahāgryāgrya vidyottama namo 'stu te // BuSto_44.8
vajradhāto mahāguhya vajraguhya suguhyadhṛk /
vajrasūkṣma mahādhyāna vajrakārya namo 'stu te // BuSto_44.9
buddhāgrya buddhavajrāgrya buddhabodhe mahābudha /
buddhajñāna mahābuddha buddhabuddha namo 'stu te // BuSto_44.10
buddhapūjā-mahāpūjā-sattvapūjāsupūjaka /
mahopāya mahāsiddhe vajrasiddhi namo 'stu te // BuSto_44.11
tathāgata mahākāya tathāgatasarasvate /
tathāgatamahācitta vajracitta namo 'stu te // BuSto_44.12
buddhādhipa jinājñākṛd buddhamitra jināgraja /
mahāvairocana vibho śāntaraudra namo 'stu te // BuSto_44.13
tathāgatamahātattva bhūtakoṭe mahānaya /
sarvapāramitājñāna paramārtha namo 'stu te // BuSto_44.14
samantabhadra caryāgrya māra mārapramadarka /
sarvāgrya samatājñāna sarvatraga namo 'stu te // BuSto_44.15
buddhahuṃkara huṃkāra vajrahuṃkara dāmaka /
viśvavajrāḍga vajrogra vajrapāṇe namo 'stu te // BuSto_44.16
vandayaḥ pūjyaśca mānyaśca satkartavyastathāgataiḥ /
yasmād vajradṛḍhaṃ cittaṃ vajrasattvastvamucyase // BuSto_44.17
tvadadhīnā hi saṃbodhiḥ pitā tvaṃ sarvadarśinām /
saṃbhūtāḥ saṃbhaviṣyanti tvāmāsādya tathāgatāḥ // BuSto_44.18
anena stotrarājena yaḥ stuyādbai subhaktitaḥ /
yo gāyaṃstu stuyāt so 'pi bhavedvajradharopamaḥ // BuSto_44.19
adhyeṣayāmastvāṃ nātha sarvabuddhavaśaṃkaram /
sarvasattvārthakāryārthamutpādaya svakaṃ kulam // BuSto_44.20
mahācakravartināmāṣṭottaraśatādhyeṣaṇāstotraṃ sampūrṇam //
digital sanskrit buddhist canon, stotra section, text no. 45: mahākālastotram
namasyāmi mahākālaṃ sarvasampattidāyakam /
kharvaṃ lambodaraṃ nīlamaṣṭanāgavibhūṣitam // BuSto_45.1
dvibhujaikamukhaṃ vīraṃ kapālakṛtaśekharam /
vyāghracarmakaṭīveṣṭaṃ śatārdhamuṇḍamālinam // BuSto_45.2
bhāvābhāvaparicchinnaṃ jagatsaṃbodhakārakam /
sarvabhāvātmakaṃ nāthaṃ jagannātha namo 'stu te // BuSto_45.3
kṛṣṇavarṇaṃ mahātejaṃ siddhasādhakarakṣakam /
kartikapālinaṃ nāthaṃ mahākāla namo 'stu te // BuSto_45.4
vyāghracarmāmbaradharaṃ mahākrodhasvarūpiṇam /
dvādaśādityasaṃkāśaṃ mahākāla namo 'stu te // BuSto_45.5
mahādaṃṣṭrākarālāsyaṃ lalajjihvaṃ sabhairavam /
mahāraktābhanayanaṃ mahākāla namo 'stu te // BuSto_45.6
vibhrannaraśiromālāṃ nāgarājavibhūṣitam /
śmaśrutundilakaṃ vandyaṃ mahākāla namo 'stu te // BuSto_45.7
sabhrūbhaṅgaṃ trinetraṃ caivordhvapiṅgordhvakesaram /
yugāntānalapuñjābhaṃ mahākāla namo 'stu te // BuSto_45.8
trāsakaṃ sarvadaityānā(masthya)sṛṅmāṃsabhakṣakam /
rakṣitāraṃ bhaktimatāṃ mahākāla namo 'stu te // BuSto_45.9
siddhisādhanamantrasya viheṭhījyanarāśanam /
yugmasyāśvāsadātāraṃ mahākāla namo 'stu te // BuSto_45.10
saṃsārajaladheḥ pāraṃ naukā yānaikagāminī /
naukāyāne svatejāstvaṃ mahākāla namo 'stu te // BuSto_45.11
mahākālastavaṃ caitad yaḥ paṭhed bhaktimān naraḥ /
bhayārto mucyate bhīteraricintā nivartate // BuSto_45.12
mahākālaṃ namaskṛtya yathoktakulajanmataḥ /
tena sujanmā bhavati sarvasiddhiparāyaṇaḥ // BuSto_45.13
śrīmahākālastotraṃ sampūrṇam //
digital sanskrit buddhist canon, stotra section, text no. 46: mahāpratisarāstotram
om namaḥ śrīmahāpratisarāyai
yasyāḥ smaraṇamātreṇa sarve pāpāḥ kṣayaṃ gatāḥ /
yayā yukto vajrakāyo namastasyai namo namaḥ // BuSto_46.1
yāṃ smaran rākṣasaḥ krūro māṭharaṃ kukṣisaṃsthitam /
prākṣipad goviṣaṃ nadyāṃ namastasyai namo namaḥ // BuSto_46.2
yā 'rakṣat vaṇijaḥ putraṃ krūrasarpād vadhodyatāt /
viṣadāhamumūrṣuṃ ca namastasyai namo namaḥ // BuSto_46.3
brahmadatto mahārājo yayā rakṣitamastakaḥ /
ripuṃ jitvā virājo 'bhūnnamastasyai namo namaḥ // BuSto_46.4
bhikṣurduḥśīlako rogī yayā kaṇṭhe prabandhitaḥ /
prāṇānmuktvā yayau svargaṃ namastasyai namo namaḥ // BuSto_46.5
samudre potasaṃkṣubdhe vaṇijāṃ prāṇarakṣakaḥ /
yāṃ smaran sārthavāho 'bhūnnamastasyai namo namaḥ // BuSto_46.6
yasyāṃ ca pratibaddhāyāṃ bhāryāyāṃ sutamāptavān /
prasāritabhujo rājā namastasyai namo namaḥ // BuSto_46.7
daridro yāṃ prati smṛtvā dīnārān pradadau jine /
rājā 'bhīṣṭapradātā 'bhūnnamastasyai namo namaḥ // BuSto_46.8
yāṃ prabaddhvā 'surairyuddhaṃ śakraścūḍāmaṇau prabhuḥ /
labdhavān vijayaṃ vajrī namastasyai namo namaḥ // BuSto_46.9
yasyā mantrabalenaiva pūrya pāramitāśca ṣaṭ /
mārā jitā jinairbuddhairnamastasyai namo namaḥ // BuSto_46.10
apadhīro vadhārho 'pi prakṣiptaḥ sarvasaṅkaṭe /
yāṃ smṛtvā parimukto 'bhūnnamastasyai namo namaḥ // BuSto_46.11
yayā bandhitakaṇṭhaśca mukto 'bhūt pāpasaṅkaṭāt /
nagare nāyako 'bhūcca namastasyai namo namaḥ // BuSto_46.12
yā cā 'parājitā vidyā sarvabuddhaiśca dhāritā /
mudritā bhāṣitā nityaṃ paṭhitā parideśitā // BuSto_46.13
likhitā moditā sattvahitāya pūjitā sadā /
smṛtā kāyagatā kṛtvā namastasyai namo namaḥ // BuSto_46.14
yasyāḥ smaraṇamātrānna durlabhaṃ bhuvanatraye /
pāṭhasvādhyāyanādvāpi namastasyai namo namaḥ // BuSto_46.15
yā vidyā durlabhā buddhairvyākṛtā suptaśaṃsitā /
mahatī dhāraṇī khyātā sarvapāpakṣayaṅkarī // BuSto_46.16
mahābalā mahāvīryā mahātejā mahatprabhā /
mahāguṇavatī vidyā sarvabhāravidāraṇī // BuSto_46.17
pāpasandhisamudghātī mārabandhapramocanī /
jananī bodhisattvānāṃ sarvaduṣṭavināśinī // BuSto_46.18
rakṣaṇī poṣaṇī dhātrī paramantravighātinī /
kārkhodaviṣayogānāṃ vidhvaṃsanakarī śivā // BuSto_46.19
mahādhyānaratānāṃ ca gṛhṇatāṃ likhatāṃ sadā /
pāṭhādhyayanakṛtāṃ nityaṃ dadhatāṃ śṛṇvatāṃ tathā // BuSto_46.20
parebhyo deśitā caiva nityaṃ manasi bhāvitā /
sā pustakagatāṃ kṛtvā pūjyamānā namaskṛtā // BuSto_46.21
sarvapāpaharī bhadrā bodhisaṃbhārapūriṇī /
namastasyai namastasyai namastasyai namo namaḥ // BuSto_46.22
yasyā mantraprabhāveṇa sarvabhayānyupadravāḥ /
duṣṭāḥ suramanuṣyāśca daityagandharvarākṣasāḥ // BuSto_46.23
grahāḥ skandā apasmārāḥ piśācā yakṣakinnarāḥ /
ḍākinyaḥ śākinīsaṃghā nāgā kārkhodavyādhayaḥ // BuSto_46.24
jvarāśca vividhā rogāḥ parakarmakṛtāstathā /
viṣāgniśastramantrāṇi vidyutaḥ kālavāyavaḥ // BuSto_46.25
ativṛṣṭiranāvṛṣṭiḥ sarvaśatrubhayāni ca /
tathānye pāpasargā vā vinaśyanti na saṃśayaḥ // BuSto_46.26
sarvakāryāṇi siddhyanti namastasyai namo namaḥ /
yaścaitāṃ dhārayedvidyāṃ kaṇṭhe bāhau ca mastake // BuSto_46.27
nityaṃ rakṣanti devāstaṃ daityā nāgāśca mānuṣāḥ /
gandharvāḥ kinnarā yakṣā bhūtapretapiśācakāḥ // BuSto_46.28
ḍākinyo rākṣasā dūtyaḥ kūṣmāṇḍāḥ kaṭhapūtanāḥ /
trisandhyaṃ yaḥ paṭhennityaṃ buddhā rakṣanti taṃ sadā // BuSto_46.29
pratyekāḥ śrāvakāścaiva bodhisattvā mahardhikāḥ /
yoginaḥ siddhamantrāśca mahāvīryā maharṣayaḥ // BuSto_46.30
vajrapāṇiśca yakṣendraḥ śakraśca tridaśaiḥ saha /
catvāraśca mahārājā brahmaviṣṇumaheśvarāḥ // BuSto_46.31
nandikṛṣṇo mahākālaḥ kārtikeyo gaṇeśvaraḥ /
bhairavā mātṛkā durgāstathā 'nye mārakāyikāḥ // BuSto_46.32
vidyādevyo mahāvīryā mahābalaparākramāḥ /
māmakī bhṛkuṭī tārā cāṅkuśī vajraśṛṅkhalā // BuSto_46.33
mahāśvetā mahākālī vajradūtī supāśikā /
vajramālā mahāvidyā suvīryā 'mṛtakuṇḍalī // BuSto_46.34
vajrā 'parājitā caṇḍī kālakarṇī mahābalā /
tathā dhanyā mahābhāgā padmakuṇḍalireva ca // BuSto_46.35
maṇicūḍā puṣpadantī svarṇakeśī ca piṅgalā /
ekajaṭā mahādevī dhanyā vidyunmālinī // BuSto_46.36
kapālinī ca laṅkeśī brahmakṣitikanāyikā /
hārītī pāñcikāścaiva śaṅkhinī kūṭadantinī // BuSto_46.37
śrīḥ sarasvatī lakṣmīḥ siddheśvarī sadānugā /
tamevā 'nye 'pi rakṣanti yasya vidyā kare sthitā // BuSto_46.38
sa bhavet sarvasattvānāṃ mokṣārthaṃ ca samudyataḥ /
namastasyai namastasyai namastasyai namo namaḥ // BuSto_46.39
śrīmahāpratisarāstotraṃ samāptam //
digital sanskrit buddhist canon, stotra section, text no. 47: mahogratārāṣṭakastotram
mātarnīlasarasvati praṇamatāṃ saubhāgyasampatprade pratyālīḍhapadasthite śavahṛdi smerānanāmbhoruhe /
phullendīvaralocanatrayayute kartīkapālotpale khaḍgaṃ cādadhatī tvameva śaraṇaṃ tvāmīśvarīmāśraye // BuSto_47.1
vācāmīśvari bhaktakalpalatike sarvārthasiddhīśvari sadyaḥ prākṛtagadyapadyaracanāsarvārthasiddhiprade /
nīlendīvaralocanatrayayute kāruṇyavārāṃnidhe saubhāgyāmṛtavarṣaṇena kṛpayā siñca tvamasmādṛśam // BuSto_47.2
kharve garvasamahapūritatano sarpādibhūṣojjval vyāghratvakparivītasundarakaṭivyādhūtaghaṇṭāṅkite /
sadyaḥkṛttagaladrajaḥparilasanmuṇḍadvayīmūrdhajagranthiśreṇinṛmuṇḍadāmalalite bhīme bhayaṃ nāśaya // BuSto_47.3
māyānaṅgavikārarūpalalanābindvardhacandrātmike huṃphaṭkāramayi tvameva śaraṇaṃ mantrātmike mādṛśaḥ /
mūrtiste janani tridhāmaghaṭitā sthūlātisūkṣmā parā vedanāṃ nahi gocarā kathamapi prāptāṃ nu tāmāśraye // BuSto_47.4
tvatpādāmbujasevayā sukṛtino gacchanti sāyujyatāṃ tasya śrīparameśvarī trinayanabrahmādisaumyātmanaḥ /
saṃsārāmbudhimajjane paṭutanūn devendramukhyān surān mātastvatpadasevane hi vimukhān ko mandadhīḥ sevate // BuSto_47.5
mātastvatpadapaṅkajadvayarajomudrāṅkakoṭīriṇaste devāsurasaṃgare vijayino niḥśaṅkamaṅke gatāḥ /
devo 'haṃ bhuvane na me sama iti sparddhāṃ vahantaḥ pare tattulyā niyataṃ tathā ciramamī nāśaṃ vrajanti svayam // BuSto_47.6
tvannāmasmaraṇāt palāyanaparā draṣṭuṃ ca śaktā na te bhūtapretapiśācarākṣasagaṇā yakṣāśca nāgādhipāḥ /
daityā dānavapuṅgavāśca khacarā vyāghrādikā jantavo ḍākinyaḥ kupitāntakāśca manujā mātaḥ kṣaṇaṃ bhūtale // BuSto_47.7
lakṣmīḥ siddhagaṇāśca pādukamukhāḥ siddhāstathā vāriṇāṃ stambhaścāpi raṇāṅgaṇe gajaghaṭāstambhastathā mohanam /
mātastvatpadasevayā khalu nṛṇāṃ siddhyanti te te guṇāḥ kāntiḥ kāntatarā bhavecca mahatī mūḍho 'pi vācaspatiḥ // BuSto_47.8
tārāṣṭakamidaṃ ramyaṃ bhaktimān yaḥ paṭhennaraḥ /
prātarmadhyāhnakāle ca sāyāhne niyataḥ śuciḥ // BuSto_47.9
labhate kavitāṃ divyāṃ sarvaśāstrārthavid bhavet /
lakṣmīmanaśvarāṃ prāpya bhuktvā bhogān yathepsitān // BuSto_47.10
kīrti kāntiṃ ca nairujyaṃ sarveṣāṃ priyatāṃ vrajet /
vikhyātiṃ caiva lokeṣu prāpyānte mokṣamāpnuyāt // BuSto_47.11
śrīmahogratārāṣṭakastotraṃ samāptam //
digital sanskrit buddhist canon, stotra section, text no. 48: mahogratārāstutiḥ
om namaḥ śrī ugratārāyai
prakaṭavikaṭadaṃṣṭrā ghorarudrāṭṭahāsā naraśirakṛtamālā meghagambhīrarāvā /
tribhuvanajanadhātrī khaḍgavinyastahastā karakaratikapālā pātu va ugratārā //
ghorarūpe mahārāve sarvaśatrukṣayaṅkari /
bhaktebhyo varade devi trāhi māṃ śaraṇāgatam // BuSto_48.1
surāsurārcite devi siddhagandharvasevite /
jāḍyapāpahare devi trāhi māṃ śaraṇāgatam // BuSto_48.2
sarvamaṇḍala(madhyasthe) sarvasattvahite 'naghe /
siddhānāṃ pūjite devi trāhi māṃ śaraṇāgatam // BuSto_48.3
ghorarūpasthite devi sarvaprāṇahare stute /
ugratāre namo nityaṃ trāhi māṃ śaraṇāgatam // BuSto_48.4
jaṭājūṭasamāyukte lalajjihvordhvakāriṇi /
drutabuddhiprade devi trāhi māṃ śaraṇāgatam // BuSto_48.5
somarūpe koṭṭarūpe candrarūpe namo 'stu te /
śaktirūpe namastubhyaṃ trāhi māṃ śaraṇāgatam // BuSto_48.6
jaḍo 'haṃ śaktihīno 'haṃ na tavādhigame kṣamaḥ /
mando mandamatiścāhaṃ trāhi māṃ śaraṇāgatam // BuSto_48.7
snāne dāne tathā jāpye balidāne tathā kratau /
prasthāne ca na śakto 'haṃ trāhi māṃ śaraṇāgatam // BuSto_48.8
śaktihīnamanāthaṃ ca sarvapāpasamanvitam /
tvāṃ vinā na gatiryasya trāhi māṃ śaraṇāgatam // BuSto_48.9
gaurī lakṣmīrmahāmāyā umā devī sarasvatī /
sarvāstvameva he mātastrāhi māṃ śaraṇāgatam // BuSto_48.10
gandhapuṣpādidravyaiśca vandhanādibhireva ca /
devīṃ sampūjya yatnena labhate vāñchitaṃ phalam // BuSto_48.11
aṣṭamyāṃ ca caturdaśyāṃ navamyāṃ yaḥ paṭhennaraḥ /
paramāṃ siddhimāpnoti nātra kāryā vicāraṇā // BuSto_48.12
mokṣārthī labhate mokṣaṃ dhanārthī labhate dhanam /
vidyārthī labhate vidyāṃ tarkavyākaraṇādikām // BuSto_48.13
idaṃ stotraṃ paṭhitvā tu saṃgrāme praviśennaraḥ /
tasya śatruḥ kṣayaṃ yāti sadā prajñā prajāyate // BuSto_48.14
pīḍāyāmatha saṃdhāne vipadāyāṃ tathā bhaye /
ya idaṃ paṭhate stotraṃ śubhaṃ tasya na saṃśayaḥ // BuSto_48.15
śrīmahogratārāstutiḥ samāptā //
digital sanskrit buddhist canon, stotra section, text no. 49: maṅgalaṣoḍaśastutiḥ
om namaḥ samantabhadrāya
yena puṇyāṭavīsthenāneke śāsanavartinaḥ /
divodāsādayo bhūpāḥ sa no rakṣatu mārajit // BuSto_49.1
lokānāṃ grahabaddhānāṃ rakṣārthaṃ puṇyakānane /
grahānadamayad yo vai sa no rakṣatu tadbhayāt // BuSto_49.2
kāśyapādyān maharṣīṃstān ānandādyāṃśca brāhmaṇān /
prāvrājayat sumuktyarthaṃ sa no rakṣatu muktidaḥ // BuSto_49.3
sauvarṇadhānyadānena dīnaṃ vipramapālayat /
durbhikṣabhayato nityaṃ sa no rakṣatu śākyarāṭ // BuSto_49.4
yo maitrakanyako bhūtvā mātṛdrohiṇamatyagāt /
cakraṃ dūrīkṛtaṃ yena sa no rakṣatu mātṛvān // BuSto_49.5
supriyo badaradvīpayātrāptamaṇivṛṣṭibhiḥ /
kāśīyān prākarodāḍhyān sa no rakṣatu kāñcanaiḥ // BuSto_49.6
bhūtvā yaḥ sudhano nāma nidhānaṃ samadarśayat /
dāridrayaduḥkhato nityaṃ sa no rakṣatu sarvavit // BuSto_49.7
kuṣṭhādirogaharaṇe rājagṛhamupāviśat /
tattadrogabhayānnityaṃ sa no rakṣatu dharmarāṭ // BuSto_49.8
yaḥ kuśo bhūpatirbhūtvā 'ṣṭamīmāhātmyamuttamam /
prakāśayannije dehe sa no rakṣatu dharmavit // BuSto_49.9
saudāsaṃ satyavacasā kāśyāmasthāpayannṛpān /
bandhanānmocayāmāsa sa no rakṣatu sarvavit // BuSto_49.10
gopān rarakṣa yo devyāḥ prabhāvaṃ saṃprakāśayan /
vahnidāhāribhayataḥ sa no rakṣatu bhītihā // BuSto_49.11
yo 'ndhībhūtāṃ mātaraṃ svāṃ cūḍāratnaṃ jale vyadhāt /
divyanetrān janān kṛtvā sa no rakṣatu netradaḥ // BuSto_49.12
virūpaṃ prākarot putraṃ chāyāsīnaṃ susundaram /
sarvalakṣaṇasampannaṃ sa no rakṣatu sarvadaḥ // BuSto_49.13
sakalānandanāmānaṃ rājye yaḥ prābhyaṣecayat /
santatisthitikurvāṇaḥ sa no rakṣatu sthairyakṛt // BuSto_49.14
viṣadaṃ bhrātaraṃ yaścākṣamad bhikṣun viṣāśinaḥ /
rarakṣa dhāraṇīvijñaḥ sa no rakṣatu nirviṣaḥ // BuSto_49.15
śrīsvayaṃbhudarśanāya naipālīyān prayāsitum /
kapilān prasthito yo 'sau sa no rakṣatu santatam // BuSto_49.16
bhadrakalpāvadānoddhṛtā śākyasiṃhasya maṅgalaṣoḍaśastutiḥ samāptā //
digital sanskrit buddhist canon, stotra section, text no. 50: maṅgalāṣṭakam
mañjuśrīrlokanātho jinavaramakuṭo jambhalo vajrasattva maitreyo vajrapāṇiḥ sukhakarakamalo rāhulo bhadrapālaḥ /
buddho vairocanādyastribhuvananamitaḥ kṣīṇaniḥśeṣadoṣastuṣṭāḥ sarvārthasiddhiṃ dadatu samarasā maṅgalaṃ bodhisattvāḥ // BuSto_50.1
hṛṣṭo hūṃkāravajraḥ paśupatidamako vajraghaṇṭā ca hṛṣṭ pīto hālāhalāsyo ripugaṇamathano ṭakkirājo mahātmā /
akṣobhyo ratnaketuḥ pratidinamacalo gaṇḍahastiryamāristuṣṭāḥ sarvārthasiddhiṃ dadatu samarasā maṅgalaṃ bodhisattvāḥ // BuSto_50.2
saṃghastrailokyabandhurguṇagaṇanilayo bodhicittaḥ sucittaḥ bodhiścānandasiddho vijitakalimalo heruko nīladaṇḍaḥ /
buddhaḥ sāraṅgarājo vijitajinaguṇo sarvasattvānukampī tuṣṭāḥ sarvārthasiddhiṃ dadatu samarasā maṅgalaṃ bodhisattvāḥ // BuSto_50.3
prajñā candrāvatārā tadanujabhṛkuṭī jñānasaṃbhārabhār mārīcī māramārā sakalabhayaharā pītavarṇā trivaktrā /
māyūrī māmakī ca kṣapitaripugaṇā pāṇḍarā rocanādyāstuṣṭāḥ sarvārthasiddhiṃ dadatu samarasā maṅgalaṃ bodhisattvāḥ // BuSto_50.4
gāndhārī jāṅgulī ca bhujagahṛtaphaṇā khaḍgapāśāṅkuśogrā vārāhī vajrahastā asiparaśudharā dharmadhātvīśvarī ca /
keyūrī jñānasārā dhvajanihitakarā ṣaṭkarā śābarī ca tuṣṭāḥ sarvārthasiddhiṃ dadatu samarasā maṅgalaṃ bodhisattvāḥ // BuSto_50.5
vaiṇyā mālyā sugītā prathitajinavare śābarī dhūpavajrā vaitālī gandhavajrā prahasitavadanā svargatirāryatārā /
lakṣmīrbuddhasya bodhiḥ sakalabhayaharā śāradā dīpavajrā tuṣṭāḥ sarvārthasiddhiṃ dadatu samarasā maṅgalaṃ bodhisattvāḥ // BuSto_50.6
vaiśālyāṃ dharmacakre prathitanijabale parvate gṛdhrakūṭe śrāvastyāṃ lumbinīke kṣitinihitakarā koṃkaṇe bodhivṛkṣā /
śrīvatsāśvatthapatraṃ suravaranamitaṃ śrīphalaṃ śaṅkhacakraṃ tuṣṭāḥ sarvārthasiddhiṃ dadatu samarasā maṅgalaṃ bodhisattvāḥ // BuSto_50.7
chatraṃ dūrvā ca padmaṃ dhvajamapi nihitaṃ lo(ro)canā matsyakūrma vārāhaḥ pūrṇakumbho munivaravacanaṃ vajraghaṇṭāninādaḥ /
buddhānāṃ prātihāryaṃ suravaranamitaṃ hāsyalāsye vilāsāstuṣṭāḥ sarvārthasiddhiṃ dadatu samarasā maṅgalaṃ bodhisattvāḥ // BuSto_50.8
maṅgalāṣṭakaṃ samāptam //
digital sanskrit buddhist canon, stotra section, text no. 51: mañjuśrīstotram
śrīmañjunāthakamalāsanaratnamaulirvidyādhipo bhuvanamaṇḍalacakravartī /
dhyānādhipocitavirājitasaumyarūpo vandāmahe suranarāsuravanditāryam // BuSto_51.1
bālākṛtiḥ kuvalayojjvalalolahastaḥ keyūrahāramaṇikuṇḍalaghṛṣṭagaṇḍaḥ /
khādaṃśca ṣoḍaśaradaṃ sukumārarūpaṃ vandāmahe suravarārcitamañjughoṣam // BuSto_51.2
romāgrakūpavivare parivartamānaṃ viśvaprapañcakaraṇaṃ sugatātmajasya /
traividyamantra tava nātha guṇārṇaveṇa sūkṣmāya buddhatanayāya namo 'stu tasmai // BuSto_51.3
gambhīradharmanayamārgasukhapratiṣṭhaṃ jñānodadhiṃ nikhilasattvakṛtārthakāram /
prajñānidhānaguṇasāgaramaprameyaṃ mañjuśriyaṃ jinasutaṃ satataṃ namāmi // BuSto_51.4
viditasakalatattvaḥ kṣiptasantāpasattvastribhuvana upakārī sarvaduḥkhāpahārī /
madanamathanavīraścārurūpaḥ sucīrastribhuvanajanatoṣaḥ pātu māṃ mañjughoṣaḥ // BuSto_51.5
bālendurucirābhāsaṃ varābharaṇabhūṣitam /
prajñābjāmalapatrākṣaṃ vande mañjuśriyaṃ sadā // BuSto_51.6
pātraṃ vāmakare yasya bhramannañjalisaṃnibham /
nāmnā te sarvato lakṣmīrmañjughoṣaṃ namāmyaham // BuSto_51.7
khaḍgapustakahastāya candramaṇḍalavartine /
ajñānadhvāntasūryāya mañjughoṣāya te namaḥ // BuSto_51.8
jñānottaraprabhāketuṃ praṇidhānamatiṃ tathā /
śāntendriyaṃ mañjughoṣaṃ bhaktitaḥ praṇamāmyaham // BuSto_51.9
śrī mañjuśrīstavastotraṃ samāptam //
digital sanskrit buddhist canon, stotra section, text no. 52: mañjuvajrastotram
mañjugarbhakṛtam namaḥ śrīmañjuvajrāya
śaśadharamiva śubhraṃ khaḍgapustākapāṇiṃ suruciramaliśāntaṃ pañcacīraṃ kumāram /
pṛthutaravaramokṣaṃ padmapatrāyatākṣaṃ kumatidahanadakṣaṃ mañjughoṣaṃ namāmi // BuSto_52.1
kṛtamṛgaripuyānaṃ dattabhaktapradānaṃ suradanujanṛyānaṃ bodhisattvapradhānam /
akhilaguṇanidhānaṃ sarvavidyāvitānaṃ karasarasijabāṇaṃ mañjughoṣaṃ namāmi // BuSto_52.2
vibhṛtasakalakoṣaṃ kṣālitājñānadoṣaṃ smaraṇabhajanatoṣaṃ dūrarāgādidoṣam /
vihitasasurapoṣaṃ siddhidākhyānayoṣaṃ kṛtajaḍapariśoṣaṃ mañjughoṣaṃ namāmi // BuSto_52.3
gaṇapatiśarajanmaśrīmahākālasiṃhaiḥ parivṛtamiva candrābhābhamindīvarākṣam /
asiśarajapamālāpustakaṃ saṃvahantam urasi lalitamālaṃ mañjughoṣaṃ namāmi // BuSto_52.4
surapatiśamanāyāpyeṣa mitrāgnirakṣaḥpavanapramathapālaiḥ saṃvṛtaṃ smeravaktram /
khagapatirathagātraṃ brahmavandyaṃ ramomāvihitacaraṇabhaktaṃ mañjughoṣaṃ namāmi // BuSto_52.5
yadasikaṭhinadhārācchedamārgābhivāhā(haḥ) sakalasaliladhārāpātitāṅgāṅgamantraḥ /
bahuparicayasthalyāṃ bhūminadyāpi reje bahutaramahimānaṃ mañjughoṣaṃ namāmi // BuSto_52.6
bhavadabhinavanutyā toṣitā guhyadevī nikhilanigamasārā suprakāśā 'tireje /
bhavajalanidhipāraṃ dānakalpadrumāgraṃ galitabahumahograṃ mañjughoṣaṃ namāmi // BuSto_52.7
vibhajati janaloko dharmadhātuṃ maheśaṃ daśaśatadalapadme saṃsthitaṃ jyotiraiśam /
tadapi tava praśastaṃ devamāhātmyamīśaṃ vibhajati bhujageśaṃ mañjughoṣaṃ namāmi // BuSto_52.8
paṭhati yadidamiṣṭaṃ mālinīpadyabandhaṃ sa bhavati kavirājo vādisiṃhāsanasthaḥ /
sakalavisabhāsu projjvaladvāksudhāraḥ kalitasakalavidyo bhūṣaṇo bhavyadakṣaḥ // BuSto_52.9
svayambhūpurāṇoddhṛtaṃ mañjugarbhaviracittaṃ mañjuvajrastotraṃ samāptam //
digital sanskrit buddhist canon, stotra section, text no. 53: māravijayastotram
jitamārakaliṃ jagadekaguruṃ surayakṣamahoragadaityanatam /
catusatyasudeśitamārgamimaṃ guṇameghamahaṃ praṇamāmi sadā // BuSto_53.1
bhavabhīmamahodadhimadhyagataṃ kṛpaṇārtaravaṃ samavekṣya janam /
parimocayituṃ ya iha praṇidhiṃ pracakāra vibhuṃ tamahaṃ praṇataḥ // BuSto_53.2
girirājanibhaṃ śaradindudhiyaṃ sumukhaṃ subhujaṃ vararūpadharam /
sugataṃ gatamapratimaṃ sugataṃ praṇato 'smi sadā jagadarthakaram // BuSto_53.3
kanakaprabhayā paripītatanuṃ varadundubhitoyadavalgurutam /
gajahaṃsavilambitadhīragataṃ śirasā 'bhinato 'smi guṇaikanidhim // BuSto_53.4
taruṇārkasamairacalairnayanaiḥ sphuradugramahāśanibhīmaravaiḥ /
namucipraharairasiśaktidharaiścalito 'si vibho na hi tvaṃ vikṛtaiḥ // BuSto_53.5
lavalīphalapāṇḍurakarṇapuṭāḥ kucabhāravināmitagātralatāḥ /
nahi tvāmaśakan khalu nāgasutāḥ śvasitaiḥ skhalitairapi kampayitum // BuSto_53.6
taravaḥ kusumastabakābharaṇā bahuratnasahasracitāśca nagāḥ /
na tathābhiratiṃ janayanti satāṃ janayanti yathā tava vīraguṇāḥ // BuSto_53.7
sphuṭacitrapadaṃ bahuyuktiyutaṃ gamakaṃ vacanaṃ tava karṇasukham /
śubhamārgaphalaṃ prasamīkṣyajanā na gṛṇanti punastvadṛte 'nyavacaḥ // BuSto_53.8
iti vaḥ śaraṇaṃ samavekṣya janā na patantyapi kalpaśatairniraye /
vinihatya ca doṣaripūn bahulān pariyanti śubhaṃ varamokṣapuram // BuSto_53.9
tava saumyatayā 'pyabhibhūtatamo na virājati śītakaro gagane /
tava kāñcanakuṅkumasaprabhayā prabhayā 'bhihato na vibhāti raviḥ // BuSto_53.10
tava nātha śubhe vadanāmburūhe nayanabhramarā nipatanti nṛṇām /
pratibuddhadale kamale vimale bhramarā iva puṣpaśatākulitāḥ // BuSto_53.11
iti toṭakamantravarairatulaiḥ parikīrtya mayā tava varṇalavān /
yadupārjitamadya śubhaṃ vipulaṃ śivamastu tato bhuvi devanṛṇām // BuSto_53.12
śrīmāravijayastotraṃ samāptam //
digital sanskrit buddhist canon, stotra section, text no. 54: nairātmāṣṭakastotram
nirālambanirākāranirvikalpasvarūpiṇī /
nairātmā varadā devī nityameva namo 'stu te // BuSto_54.1
ekavaktrāṃ trinetrāṃ ca ūrdhvapiṅgalamūrdhajām /
kare kartikapālāṃ ca namāmi viśvamātarīm // BuSto_54.2
navanṛtyabhūṣitāṃ ca sahasramukharūpiṇīm /
yogeśvarīṃ yogagamyāṃ namāmi jñānarūpiṇīm // BuSto_54.3
śavārūḍhāṃ mahātejāṃ sarvaduṣṭanikṛntanīm /
sarvapāpaharāṃ devīṃ namāmi jagadīśvarīm // BuSto_54.4
gaurīṃ caurīṃ ca vetālīṃ ghasmarīṃ pukkasīṃ tathā /
śabarīṃ cāṇḍālīṃ ḍombīṃ namāmi cāṣṭayoginīm // BuSto_54.5
brahmāviṣṇuśivaśakracaturmāravināśinīm /
trailokyamohinīṃ devīṃ namāmi surasundarīm // BuSto_54.6
akṣamālavibhūṣāṅgīm akārabījasambhavām /
nityaṃ dhyānaratāṃ devīṃ namāmi viśvamātarīm // BuSto_54.7
sarvabhūtapriyāṃ devīṃ sarvamantraprabodhinīm /
sarvamantramayīṃ mātarnairātmāṃ tvāṃ namāmyaham // BuSto_54.8
nairātmāṣṭakastotraṃ samāptam //
digital sanskrit buddhist canon, stotra section, text no. 55: narakoddhārastotram
dāridrayapaṅkasaṃmagnaṃ saṃsārākhyamahodadhau /
pratijñātaṃ samutpāde trāhi māṃ hi tathāgata // BuSto_55.1
timirāgārasaṃviṣṭamanarthaduḥkhavedinam /
bandhuvargaiḥ parityaktaṃ trāhi māṃ hi tathāgata // BuSto_55.2
mātāpitṛbhaginyādi putradārasuhṛjjanāḥ /
indrajālasamā dṛṣṭāstrāhi māṃ hi tathāgata // BuSto_55.3
mayā arijanasyārthe sukṛtaṃ karma duṣkṛtam /
ekākī taṃ hi bhokṣyāmi trāhi māṃ hi tathāgata // BuSto_55.4
jīrṇakūpe mahāghore anavagāhasāgare /
andhībhūto 'smyahaṃ nātha trāhi māṃ hi tathāgata // BuSto_55.5
jīrṇanauikāsamārūḍho mahāsāgaralaṃghane /
durlaṅghyaṃ ca mayā dṛṣṭaṃ trāhi māṃ hi tathāgata // BuSto_55.6
dharmādharma na vijñātaṃ gamyāgamyaṃ na veditam /
acetano 'smyahaṃ nātha trāhi māṃ hi tathāgata // BuSto_55.7
mātṛghātādikaṃ pañcānantaryaṃ vā mayā kṛtam /
pacyāmi narake ghore trāhi māṃ hi tathāgata // BuSto_55.8
kṛtaṃ mayā stūpabhedaṃ saṃghakāryaṃ vināśitam /
kṛtā mayā sattvahiṃsā trāhi māṃ hi tathāgata // BuSto_55.9
ihaloke sukhairhīnaṃ paraloke na vedanam /
veṣṭitaṃ karmasūtreṇa trāhi māṃ hi tathāgata // BuSto_55.10
kāśapuṣpaṃ yathākāśe bhramate vāyunā hatam /
īdṛśaṃ jīvitaṃ loke trāhi māṃ hi tathāgata // BuSto_55.11
aṭavī kaṃṭakācchannā bahuvṛkṣasamākulā /
panthānaṃ nātra paśyāmi trāhi māṃ hi tathāgata // BuSto_55.12
anaparādhāḥ kupitena mayā 'kāṇḍe hatā mṛgāḥ /
rājahatyāṃ tadā manye trāhi māṃ hi tathāgata // BuSto_55.13
narake pacyamānasya kaścit trātā bhaviṣyati /
gacchāmi śaraṇaṃ kasya trāhi māṃ hi tathāgata // BuSto_55.14
vaidyānāṃ vaidyarājastvaṃ sarvavyādhicikitsakaḥ /
lokanātha bhavatrātā trailokye sacarācare // BuSto_55.15
narakoddhārastotraṃ samāptam //
digital sanskrit buddhist canon, stotra section, text no. 56: niraupamyastavaḥ
niraupamya namastubhyaṃ niḥsvabhāvārthavādine /
yastvaṃ dṛṣṭivipannasya lokasyaiva hitodyataḥ // BuSto_56.1
na ca nāma tvayā kiñcid dṛṣṭaṃ bauddhena cakṣuṣā /
anuttarā ca te nātha dṛṣṭistattvārthadarśinī // BuSto_56.2
na boddhā na ca boddhavyamastīha paramārthataḥ /
aho paramadurbodhāṃ dharmatāṃ buddhavānasi // BuSto_56.3
na tvayotpāditaḥ kaścid dharmo nāpi nirodhitaḥ /
samatādarśanenaiva prāptaṃ padamanuttamam // BuSto_56.4
na saṃsārātprakarṣeṇa tvayā nirvāṇamīpsitam /
śāntiste 'dhigatā nātha saṃsārānaparādhitaḥ // BuSto_56.5
tvaṃ vivedaikarasatāṃ saṃkleśavyavadānayoḥ /
dharmadhātvavinirbhedād viśuddhaścāsi sarvataḥ // BuSto_56.6
nodāhṛtaṃ tvayā kiñcidekamapyakṣaraṃ vibho /
kṛtsnaśca vaineyajano dharmavarṣeṇa tarpitaḥ // BuSto_56.7
na te 'sti saktiḥ skandheṣu na dhātvāyataneṣu ca /
ākāśasamacittastvaṃ sarvadharmeṣu niśritaḥ // BuSto_56.8
sattvasaṃjñā ca te nātha sarvathā na pravartate /
duḥkhārteṣu ca sattveṣu tvamatīva kṛpātmakaḥ // BuSto_56.9
sukhaduḥkhātmanairātmyanityānityādiṣu prabho /
iti nānāvikalpeṣu buddhistava na sajjate // BuSto_56.10
na gatirnāgatiḥ kāciddharmāṇāmiti te mati /
na kvacidrāśitaḥ prokto dharmārthaparamārthavit // BuSto_56.11
sarvatrānugataścāsi na ca yāto 'si kutracit /
janmadharmaśarīrābhyāmacintyastvaṃ mahāmune // BuSto_56.12
ekatvānyatvarahitaṃ pratiśrutkopamaṃ jagat /
saṃkrāntināśāya gataṃ buddhavān tvamanindita // BuSto_56.13
śāśvatocchedarahitaṃ lakṣyalakṣaṇavarjitam /
saṃsāramavabuddhastvaṃ svapnamāyādivat prabho // BuSto_56.14
vāsanāmūlaparyantakleśanadyo vinirjitāḥ /
kleśaprakṛtitaścaiva tvayāmṛtamupārjitam // BuSto_56.15
alakṣaṇaṃ tvayā dhīraṃ dṛṣṭaṃ rūpamarūpavat /
lakṣaṇojjvalagātraśca dṛśyase rūpagocare // BuSto_56.16
na ca rūpeṇa dṛṣṭena dṛṣṭa ityabhidhīyase /
dharmadṛṣṭyā sudṛṣṭo 'si dharmatā na ca dṛśyate // BuSto_56.17
śauṣīryo nāsti te kāyo māṃsāsthirudhiro na ca /
indrāyudhamiva kāyaṃ vinā darśitavānasi // BuSto_56.18
nāmayo nāśuciḥ kāye kṣuttṛṣṇāsambhavo na ca /
tvayā lokānuvṛttyarthaṃ darśitā laukikī kriyā // BuSto_56.19
karmāvaraṇadoṣaśca sarvathā 'nagha nāsti te /
tvayā lokānukampāyai karmaplotiḥ pradarśitā // BuSto_56.20
dharmadhātorasaṃbhedād yānabhedo 'sti na prabho /
yānatritayamākhyātaṃ tvayā sattvāvatārataḥ // BuSto_56.21
nityo dhruvaḥ śivaḥ kāyastava dharmamayo jina /
vineyajanahetośca darśitā nirvṛtistvayā // BuSto_56.22
lokadhātuṣvasaṃkhyeṣu tvadbhaktaiḥ punarīkṣase /
cyutijanmābhisaṃbodhicakranirvṛtilālasaiḥ // BuSto_56.23
na te 'sti manyanā nātha na vikalpo na ceñjanā /
anābhogena te loke buddhakṛtyaṃ pravartate // BuSto_56.24
iti sugatamacintyamaprameyaṃ guṇakusumairavakīrya mayā prāptam /
kuśalamiha bhavantu tena sattvāḥ paramagabhīramunīndradharmabhājanāḥ // BuSto_56.25
niraupamyastavaḥ samāptaḥ //
digital sanskrit buddhist canon, stotra section, text no. 57: pañcākṣarastotram
namo buddhāya na jāto na mṛtaścaiva na rūpo nāpi rūpavān /
na saṃsāre na nirvāṇe na kārastena sūcyate // BuSto_57.1
mohadhvaṃsakaro nityaṃ mokṣasaukhyapradāyakaḥ /
mohanaṃ sarvamārāṇāṃ mokārastena sūcyate // BuSto_57.2
buddhānāmuditaṃ dhyānaṃ buddhānāṃ janamelakam /
buddhaniḥkleśa saṃbuddha bukārastena sūcyate // BuSto_57.3
dhāryate bodhisattvaiḥ sa dharmadhātugatiḥ sadā /
dharmāṇāṃ paramo dharmaḥ dhakārastena sūcyate // BuSto_57.4
yathā nāsti tathā nāsti yathā nāsti tathāsti yaḥ /
yathāvādī tathākārḥ yakārastena sūcyate // BuSto_57.5
pañcākṣaramidaṃ puṇyaṃ pavitraṃ pāpanāśanam /
ye paṭhanti divārātrau te yānti paramāṃ gatim // BuSto_57.6
śrī pañcākṣarastotraṃ samāptam //
digital sanskrit buddhist canon, stotra section, text no. 58: pañcarakṣādevīstotrāṇi
1 mahāpratisarāstotram
om namaḥ śrīmahāpratisarāyai
tathāgatādyāstathatāṃ tattvamāpurmahattaram /
dhāraṇīdhāraṇādyasyāḥ pratisarāṃ namāmi tām // BuSto_58.1
raṇe śakro 'jayaddaityān dhāraṇīdhvajadhṛg bahūn /
saṃgrāmajayadāṃ bhīmāṃ pratisarāṃ namāmi tām // BuSto_58.2
yatprabhāvād brahmadatto 'labhad rājyamakaṇṭakam /
sārvabhaumapradāṃ devīṃ pratisarāṃ namāmi tām // BuSto_58.3
bahvaparādho 'pi yadbhakto rājyādhikāramāptavān /
śastrādibhītisaṃhatrīṃ pratisarāṃ namāmi tām // BuSto_58.4
ratnānyavāpurvaṇijo yāṃ smṛtvodadhinirgatāḥ /
sarvabādhāpraśamanīṃ pratisarāṃ namāmi tām // BuSto_58.5
śrīmahāpratisarārakṣādevīstotraṃ samāptam /
2 mahāmantrānusāriṇīstotram
om namaḥ śrīmahāmantrānusāriṇyai
buddhādhiṣṭhānato buddhābhayadāṃ bhayanāśinīm /
bhavāmbudhinimagnānāṃ namo mantrānusāriṇīm // BuSto_58.1
yanmantroccāraṇādeva ṣaḍītayaḥ sudāruṇāḥ /
nāśaṃ prayānti varadāṃ namo mantrāmusāriṇīm // BuSto_58.2
mantrānusāriṇo lokān nānye mantrādayo grahāḥ /
pīḍayanti priyāṃścāpi namo mantrānusāriṇīm // BuSto_58.3
buddho 'bhyabhāṣad gāthāstā yanmantrakathanāntaram /
yābhiḥ sarvatra svasti syānnamo mantrānusāriṇīm // BuSto_58.4
kalau buddhavihīne 'smin lokānāṃ hitamācaret /
pāpotpātapraśamanīṃ namo mantrānusāriṇīm // BuSto_58.5
śrīmahāmantrānusāriṇīstotraṃ samāptam /
3 mahāmāyūrīstotram
om namaḥ śrīmahāmāyūrīryai
duṣṭaṃ kṛṣṇabhujaṅgaṃ ca naraḥ svāntikaṃ pālayet /
yasyā mantrānubhāvena māyūrīṃ praṇamāmi tām // BuSto_58.1
brahmādayo lokapālā yaddhāraṇyā samāpnuvan /
svāni svānyadhikārāṇi māyūrīṃ praṇamāmi tām // BuSto_58.2
svarṇāvabhāsaṃ śikhinaṃ nālabhajjapinaṃ kudhīḥ /
amoghenāpi pāśena māyūrīṃ praṇamāmi tām // BuSto_58.3
yanmantrajapato jīvāḥ prājīvañchuṣkapādapāḥ /
mṛtasaṃjīvinīṃ devīṃ māyūrīṃ praṇamāmi tām // BuSto_58.4
yanmantrisaṅgāt pavano mahopadravaśāntikṛt /
buddhānāṃ bodhidāṃ nityaṃ māyūrīṃ praṇamāmi tām // BuSto_58.5
śrīmahāmāyūrīrakṣādevīstotraṃ samāptam /
4 mahāśītavatīrakṣādevīstotram
om namo mahāśītavatyai
yaddhāraṇīmanujapan rāhulo bhadramāptavān /
viheṭhito grahaiḥ sarvaiḥ śītavatīṃ namāmyaham // BuSto_58.1
pāpatāpe śītakarīṃ śītalādyupasargataḥ /
śītoṣṇaduḥkhaśamanīṃ śītavatīṃ namāmyaham // BuSto_58.2
mantragranthitasūtrāṇāṃ dhāraṇāllakṣayojanam /
pathikānāṃ pālayitrīṃ śītavatīṃ namāmyaham // BuSto_58.3
śmaśānasthena muninā yā samuccāritā purā /
grahopadravaśāntyarthaṃ śītavatīṃ namāmyaham // BuSto_58.4
grahābhibhūtavātānāṃ granthipadavidhāriṇām /
grahabhītipraśamanīṃ śītavatīṃ namāmyaham // BuSto_58.5
śrī mahāśītavatīrakṣādevīstotraṃ samāptam /
5 mahāsāhasrapramardinīstotram
om namaḥ śrīmahāsāhasrapramardinye
mahāsāhasrike loke sāhasrahitakāriṇām /
sahasrasattvajananīṃ naumi sāhasramardinīm // BuSto_58.1
sopadravāyāṃ vaiśālyāṃ mahotsavo yataḥ sadā /
mahopasargaśamanīṃ naumi sāhasramardinīm // BuSto_58.2
yakṣarākṣasabhūtānāṃ damanīṃ duṣṭacetasām /
duritopadravahatāṃ naumi sāhasramardinīm // BuSto_58.3
yaddhāraṇīpaṭhanato rakṣitaḥ śākyakeśarī /
viṣato viṣadigdhāṃ tāṃ naumi sāhasramardinīm // BuSto_58.4
madhumiśritabhaiṣajyaṃ sarvaroganivāraṇam /
mṛtasañjīvanaṃ loke naumi sāhasramardinīm // BuSto_58.5
śrīmahāsāhasramardinīrakṣādevīstotraṃ samāptam //
digital sanskrit buddhist canon, stotra section, text no. 59: pañcatathāgatastotram
śrībuddha buddhādhipa buddharūpa buddhānvitān bodhayase vibuddhaḥ /
buddhyā samastān khalu buddhaputra santoṣya yogena tu buddhameghām // BuSto_59.1
śrīvajra vajrāmala jātavajra vajreṇa dīptena pradīpya lokam /
dadan yogena tu vajrasaṃvarṣaṃ vajrātmabhāvaṃ kuruṣe suvajra // BuSto_59.2
śrīratna ratnākara ratnamegha ratnena ratnaṃ ramase suratna /
vidārya dāridrayaghanaṃ janānāṃ sutejasā ratnamahādhvajena // BuSto_59.3
śrīpadma padmottama padmasattva padmānsamastān khalupadmajālaiḥ /
vibodhya padmodbhava padmatoyaiḥ padme kule sthāpayase supadma // BuSto_59.4
śrīviśva viśvāviśa viśvajñānaṃ viśvena viśvaviṣayena lipta /
viśvena sattvān vinayeṣu viśvaṃ vidyāṃ suvidyḥṃ sukhapḥcitḥmiti // BuSto_59.5
śrīpañcatathāgatastotraṃ samāptam //
digital sanskrit buddhist canon, stotra section, text no. 60: pañcatathāgatastutigāthā
om namaḥ śrīpañcabhūtāntāya /
namaste varadarājāgra bhūtakoṭi namostu te /
namaste śūnyatāgarbha buddhabodhi namo 'stu te // BuSto_60.1
buddharāga namaste 'stu buddhakāma namo 'stu te /
buddhaprīti namaste 'stu buddhamoda namo namaḥ // BuSto_60.2
buddhasmita namastubhyaṃ buddhahāsa namo namaḥ /
buddhavāca namaste 'stu buddhabhāva namo namaḥ // BuSto_60.3
abhavodbhava namaste 'stu namaste buddhasaṃbhava /
gaganodbhava namaste 'stu namaste jñānasaṃbhava // BuSto_60.4
māyājāla namastubhyaṃ namaste buddhanāyaka / namaste sarvasarvebhyo jñānakāya namo 'stu te /
śrī pañcatathāgatastutigāthā samāptā //
digital sanskrit buddhist canon, stotra section, text no. 61: paramārthastavaḥ
kathaṃ stoṣyāmi te(taṃ) nāthamanutpannamanālayam /
lokopamāmatikrāntaṃ vākpathātītagocaram // BuSto_61.1
tathāpi yādṛśo vā 'si tathatārtheṣu gocaraḥ /
lokaprajñaptimāgamya stoṣye 'haṃ bhaktito gurum // BuSto_61.2
anutpannasvabhāvena utpādaste na vidyate /
na gatirnāgatirnātha abhāvāya namo 'stu te // BuSto_61.3
na bhāvo nāpyabhāvo 'si nocchedo nāpi śāśvataḥ /
na nityo nāpyanityastvamadvayāya namo 'stu te // BuSto_61.4
na hyeko haritamāñjiṣṭho varṇaste nopalabhyate /
na pītaḥ śuklaḥ kṛṣṇo vā avarṇāya namo 'stu te // BuSto_61.5
na mahān nāpi hrasvo 'si na dīrghaḥ parimaṇḍalaḥ /
apramāṇagatiṃ prāpto 'pramāṇāya namo 'stu te // BuSto_61.6
na dūre nāpi vāsanne nākāśe nāpi vā kṣitau /
na saṃsāre na nirvāṇe asthitāya namo 'stu te // BuSto_61.7
asthitaḥ sarvadharmeṣu dharmadhātugatiṃ gataḥ /
parāṃ gambhīratāṃ prāpto gambhīrāya namo 'stu te // BuSto_61.8
evaṃ stute stuto bhūyādathavā kiṃ vata stutaḥ /
śūnyeṣu sarvadharmeṣu kaḥ stutaḥ kena vā stutaḥ // BuSto_61.9
kastvāṃ śaknoti saṃstotumutpādavyayavarjitam /
yasya nānto na madhyaṃ vā grāhyagrāho na vidyate // BuSto_61.10
na gataṃ nāgataṃ stutvā sugataṃ gativarjitam /
tena puṇyena loko 'yaṃ vrajatāṃ saugatīṃ gatim // BuSto_61.11
śrī paramārthastavaḥ samāptaḥ //
digital sanskrit buddhist canon, stotra section, text no. 62: pīṭhastavaḥ
brahmāṇī tattvarūpā vividhaghanaravā ghoracaṇḍī ca raudrī kaumārī kīrtikāmā pibati madhumadaṃ vaiṣṇavī gāyamānā /
vārāhī vādayantī paṭutarapaṭahān nṛtyamānā tathaindrī cāmuṇḍā cāpi lakṣmīrharagaṇasahitā mātaro vaḥ punantu // BuSto_62.1
gaṇapatiṃ ca herambaṃ vighnarājaṃ vināyakam /
devaputraṃ mahāvīryaṃ mahābalaparākramam // BuSto_62.2
mahodaraṃ mahākāyamekadantaṃ gajānanam /
śvetavarṇaṃ mahādīptiṃ trinetraṃ gaṇanāyakam // BuSto_62.3
akṣamālā(ca) varadaṃ dakṣiṇakarasaṃsthitam /
paraśurmuṇḍapātraṃ ca vāmahastavidhāraṇam // BuSto_62.4
nānāpuṣparataṃ devaṃ nānāgandhāvalepanam /
nāgayajñopavītāṅgaṃ nānāvighnavināśanam // BuSto_62.5
devāsuramanuṣyaiśca siddhagandharvakinnaraiḥ /
pūjitaṃ vighnahantāraṃ mūṣakāṭaṃ namāmyaham // BuSto_62.6
brahmāṇī brahmasāvitrī brahmatattvavivedinī /
caturbhujā caturvaktrā caturdevaparāyaṇā // BuSto_62.7
caturdeśe ciraṃ vyāpī caturyugopakāriṇī /
haṃsayuktavimānasthā saumyarūpā pitāmahī // BuSto_62.8
pustakaṃ puṣpamālāṃ ca varadābhayadhāriṇī /
pītapuṣparatā devī pītāṅgā pītasannibhā // BuSto_62.9
pītopahārasaṃyuktā pītagandhānulepinī /
udumbaradrumasthā ca prayāgakṣetravāsinī // BuSto_62.10
pūrvapīṭhe sthitā nityaṃ brahmaśaktirnamo 'stu te /
māheśvarī mahādevī mohamāyāniraṃja(kṛṃta) nī // BuSto_62.11
mahāvṛṣasamārūḍhā mahāhuṃkāranādinī /
hemamukta(ktā)nibhadehā kapālaśaśiśekharā // BuSto_62.12
trilocanā triśulī ca akṣasūtrakamaṇḍalū /
nānālaṅkārasarvāṅgī dakṣiṇena varapradā // BuSto_62.13
sṛṣṭisthitivināśānāṃ sarvathāpīśvareśvarī /
śvetapuṣparatā devī śvetagandhānulepinī // BuSto_62.14
śvetavastraparīdhānā mudrābharaṇabhūṣitā /
vārāṇasyāṃ mahākṣetre tāra(la)vṛkṣanivāsinī // BuSto_62.15
uttare saṃsthitā pīṭhe māheśvarī namo 'stu te /
bālabhāve mahāraudrī kaumārī raktalocanī // BuSto_62.16
raktavarṇadharā devī sindūrārūṇavigrahā /
caturbhujā śaktisūtrasiddhapātradharā śubhā // BuSto_62.17
kaumārī paramā śaktirmayūravaravāhinī /
raktavastraparīdhānā raktamāṃsāvasāyinī // BuSto_62.18
kolāpuramahākṣetre vaṭavṛkṣanivāsinī /
agnipīṭhasthitā nityaṃ kaumārī te namo namaḥ // BuSto_62.19
vaiṣṇavī viṣṇumāyā ca daityadurdāntanāśinī /
haritaśyāmavarṇāṅgī garuḍopari saṃsthitā // BuSto_62.20
śaṅkhacakragadāhastā caturbāhuvibhūṣitā /
raktajvālā mahākrīḍā nānābharaṇabhūṣitā // BuSto_62.21
haritapuṣpagandhā ca haritavastradhāriṇī /
aṭṭahāse mahākṣetre kadambavṛkṣavāsinī // BuSto_62.22
svarge martye ca pātāle sthitirūpeṇa saṃsthitā /
tiṣṭhantī pīṭhanairṝtye nārāyaṇī namo 'stu te // BuSto_62.23
vārāhī ghoraraktāṅgī raktakeśī mahodarī /
daṃṣṭrāvādinī gambhīrā raktanetrā trilocanī // BuSto_62.24
kapālamālikā mālā vicitrapuṣpaśobhitā /
mahāśūkasamārūḍhā jvalitāgnisamaprabhā // BuSto_62.25
aṅkuśakartikādaṇḍahāḍābharaṇabhūṣitā /
trinetrā jvalitadehā ca duṣṭadarpavināśinī // BuSto_62.26
jayantīkṣetrasaṃsthānā nimbavṛkṣasamāśritā /
yāmyapīṭhe sthitā nityaṃ kolarūpī namo 'stu te // BuSto_62.27
śakreśvarī sahasrākṣo kuṅkumāruṇavigrahā /
sureśvarī devadevī sarvālaṅkārabhūṣitā // BuSto_62.28
caturbhujā viśālākṣī chatraghaṇṭāvidhāraṇī /
mahāvajradharā devī sthitā cairāvate gaje // BuSto_62.29
nānāpuṣparatā devī nānāratnavibhūṣiṇī /
nānāgandhaviliptāṅgī nānāvastravirājinī // BuSto_62.30
cīra(na)kṣetre mahākṣetre karañjavṛkṣasaṃsthitā /
nāgapīṭhasthitā nityaṃ śakreśvari namo 'stu te // BuSto_62.31
cāmuṇḍā caṇḍikā caṇḍī pracaṇḍasurasundarī /
caṇḍāṭṭahāsā caṇḍākṣī pracaṇḍacaṇḍanāśinī // BuSto_62.32
daṃṣṭrākarālā raktāṅgī kapilakeśī mahodarī /
kṛṣā(pā)ṇī bhīṣaṇī raudrī jihvālalanabhīṣaṇā // BuSto_62.33
mahāpretāsanārūḍhā bhujāṣṭakasuśobhinī /
asicarmayutā hastaiḥ ḍamarukhaṭvāṅgadhāriṇī // BuSto_62.34
kartikapālahastā ca varadābhayabhūṣitā /
hāḍālaṅkārasarvāṅgī aripratyasudā priyā // BuSto_62.35
sahasrasūryasaṃkāśā ropakūpaṃ prati prati /
jvālāmālākulā dehe(sūrya)koṭisamaprabhā // BuSto_62.36
bhūtavetālaḍākinyaḥ parivārāśca rākṣasāḥ /
ekamakṣamahākṣetre aśvatthavṛkṣavāsinī /
pīṭhe marutasaṃsthāne cāmuṇḍāyai namo 'stu te // BuSto_62.37
mahālakṣmīrmahādevī bhogāḍhyā guṇasundarī /
vaidūryapādukārūḍhā siṃhāsanasthitā sudhīḥ // BuSto_62.38
caturbhujā viśālākṣī khaḍgakheṭakadhāriṇo /
pātrabindudharā devī hārdhayuk(hārārdhayuga)kuṇḍalī // BuSto_62.39
ratnakhacitasarvāṅgī cūḍāmaṇivibhūṣitā /
vicitrapuṣparatnā ca vastragandhānulepanā // BuSto_62.40
trailokyavyāpinī devī sarvasthā sacarācarā /
siddhagandharvanamitā vidyādharasurārcitā // BuSto_62.41
devīkoṭamahākṣetre plakṣasaṃsthā varā balā /
īśānapīṭhasaṃsthānā mahālakṣmīḥ namo 'stu te // BuSto_62.42
jananī sarbabuddhānāṃ sarvasantoṣakāriṇī /
tvameva sarvarūpā ca tvameva viśvarūpiṇī // BuSto_62.43
bhairavaṃ bhīṣaṇaṃ raudraṃ ghoragambhorarūpiṇam /
nirañjananibhaṃ dehaṃ sarvakāmamahotsavam // BuSto_62.44
nānābhujasamākīrṇā nānāvastradharā śubhā /
babhrurardhaśirorūhā dāvāgnisamatejasā // BuSto_62.45
trilocanā mahātejā agnisūryasamaprabhā /
triśūlaṃ muṇḍaṃ khaṭvāṅgaṃ ḍamaruṃ tarjanīṃ dhvajam // BuSto_62.46
prajñāṃ tatpustakaṃ caiva khaḍgacarmadharā śubhā /
pāśāṅkuśadharaṃ devaṃ vajrasūcīmahādharam // BuSto_62.47
kapālakartikaṃ cakraṃ gajacarmāvaguṇṭhitam /
daṃṣṭrākarālavadanaṃ vyāghracarmakaṭīvṛtam // BuSto_62.48
sālaṅkāreṇa sarvāṅgaṃ narāsthipuṣpaśobhitam /
śīrṣamālādharā devī kāpālikoṭaraṃ śubham // BuSto_62.49
cūḍāmaṇiṃ mahātejaṃ kapālaṃ candrabhūṣitam /
mahāpretāsanaṃ nityaṃ nīyamānā sadā priyā // BuSto_62.50
sahasrasūryasaṃkāśā chatrabindusamanvitā /
catuṣpīṭhasthitā nityam aṣṭakṣetranivāsinī // BuSto_62.51
aṣṭamūrtisthitā devī aṣṭakayoginīpriyā /
bhadrapīṭhe sthitā nityaṃ bhadrakālīsamāvṛtā // BuSto_62.52
bhadrakāraṇakartā tvaṃ vīrabhadra namo 'stu te /
asitāṅgo ruruścaiva caṇḍo 'tha krodhabhairavaḥ // BuSto_62.53
unmattabhairavaścaiva kapālī bhīṣaṇastathā /
saṃhārabhairavañcāṣṭabhairavāya namo 'stu te // BuSto_62.54
svasthānā svādhikārā ca svasvarūpā svavīrakā /
svasvacchavṛkṣatānaṃ na divyākṣaṃ caiva bhūmigāḥ // BuSto_62.55
daśadikkṣetrapālaṃ ca kṣetrāṇi ca caturdaśa /
pañcāśakṣetrapālaṃ ca kṣetrapāla namo 'stu te // BuSto_62.56
nāthanātha mahānātha ādinātha mahāmate /
śrīnātha siddhanātha mīnanātha namo 'stu te // BuSto_62.57
kṣetranātha pīṭhanātha dvīpanātha mahātmane /
pretanātha bhūtanātha baḍhanātha namo 'stu te // BuSto_62.58
trināthaṃ navanāthaṃ ca ṣoḍaśanāthamuttamam /
saptaviṃśatipañcāśacaturaśīti namo 'stu te // BuSto_62.59
sarveṣāṃ nāthasiddhānāṃ mataṃ cakṣustvamavyayam /
potasadma tathā vīrastataḥ sarva namo 'stu te // BuSto_62.60
ekavāraṃ dvivāraṃ ca trivāraṃ yaḥ paṭhennaraḥ /
śatamāvartayed yena prāpnoti phalamuttamam // BuSto_62.61
nāśayecchokacintādi nāśayed vighnamaṇḍalam /
nāśeyed rogakalahān nāśayed duḥkhaduṣkaram // BuSto_62.62
nāśayed bhayadāridrayaṃ nāśayed ripujaṃ bhayam /
nāśayedagnicaurādi nāśayed rājakopajam // BuSto_62.63
nāśayed vigrahaṃ ghoraṃ parakṛtābhicārakam /
nāśayed dveṣarāgādi nāśayet sarvapātakam // BuSto_62.64
āyurārogyamaiśvaryadhanadhānyapravardhanam /
dharmārthakāmamokṣāṇāṃ yaśaḥsaubhāgyavardhanam // BuSto_62.65
ṛddhiṃ siddhiṃ śriyaṃ lakṣmīṃ vidyāṃ jñānaṃ sutādi ca /
buddhiṃ prajāṃ sumitrāṇi vardhayecca dine dine // BuSto_62.66
nākāle maraṇaṃ caiva utpātaṃ nāśayet sadā /
sarve rogāḥ praśāmyanti dīrghamāyuravāpyate // BuSto_62.67
śrīpīṭhastavastotraṃ samāptam //
digital sanskrit buddhist canon, stotra section, text no. 63: potalakāṣṭakam
jaya siddhasurāsuralokaguruṃ kamalāsanasaṃsthitapādayugam /
daśapāramitādikapadmadharaṃ praṇamāmi sadā varakāruṇikam // BuSto_63.1
bahukoṭinarādhipalabdhavaraṃ jaya susthitasusthitanāthamunim /
bhavasāgarapāragatādhikaraṃ śaraṇāgatasattvahitārthakaram // BuSto_63.2
kamalāsanacārusurupadharaṃ amitābhatathāgatamaulidharam /
kamalojjvalabhūṣitagātravaraṃ navabhāskaraśobhanadīptikaram // BuSto_63.3
mṛdutāmranakhāṅguliśobhamukhaṃ śaśibimbasamaprabhasaumyamukham /
ṣaḍabhijñaguṇākaravandyatanuṃ varasusthitanūpurahārayutam // BuSto_63.4
maṇikuṇḍalamaṇḍitagaṇḍayugaṃ ghanagarjitatulyagabhīrarutam /
girigahvaradyotanivāsakṛtaṃ vṛṣavāhanahaṃsamṛgāyuśatam // BuSto_63.5
ṛṣidevagaṇādhipasaṃstutikaṃ jinarūpadharātmakabodhiparam /
dvipadottamanāthasurādhipatiṃ bahusattvavimocanamuktikaram // BuSto_63.6
dhvajachatrasuśobhitavāmakaraṃ malayāgiricandanadhūparatim /
kamalotpalapāṭalidāmadharaṃ praṇamāmyatha pāṭalivṛddhikaram // BuSto_63.7
jvararogavivarjitakuṣṭhaharaṃ bahubodhimanāghanabhadrakaram /
navadurgatināśanamārgapradaṃ karuṇātathatādvayaviśvapatim // BuSto_63.8
śrīāryāvalokiteśvarasya potalakāṣṭakaṃ samāptam //
digital sanskrit buddhist canon, stotra section, text no. 64: prajñāpāramitāstotram lakṣā bhagavatīkṛtam
om namaḥ śrīprajñāpāramitāyai
nirvikalpe namastubhyaṃ prajñāpāramite 'mite /
yā tvaṃ sarvānavadyāṅgi niravadyairnirīkṣyase // BuSto_64.1
ākāśamiva nirlepāṃ niṣprapañcāṃ nirakṣarām /
yastvāṃ paśyati bhāvena sa paśyati tathāgatam // BuSto_64.2
tava cārye guṇāḍhyāyā buddhasya ca jagadguroḥ /
na paśyantyantaraṃ santaścandracandrikayoriva // BuSto_64.3
kṛpātmakāṃ prapadya tvāṃ buddhadharmapurassarām /
sukhenāyānti māhātmyamatulaṃ bhaktavatsale // BuSto_64.4
sakṛdapyāśaye śuddhe yastvāṃ vidhivadīkṣyate /
tenāpi niyataṃ siddhiḥ prāpyate 'moghadarśane // BuSto_64.5
sarveṣāmapi vīrāṇāṃ parārthe niyatātmanām /
vyāpikā jagatīmenāṃ mātā tvamasi vatsalā // BuSto_64.6
ye buddhā lokaguravaḥ putrāstava kṛpālavaḥ /
tena tvamasi kalyāṇi sarvasattvapitāmahī // BuSto_64.7
sarvapāramitābhistvaṃ nirmalābhiraninditā /
candralekheva tārābhiranuprotā 'si sarvataḥ // BuSto_64.8
vineyajanamāsādya tatra tatra tathāgataiḥ /
bahurūpā tvamevaikā nānānāmabhirīkṣyase // BuSto_64.9
prabhāṃ prāpyeva dīptāṃśoravaśyāyodavindavaḥ /
tvāṃ prāpya pralayaṃ yānti doṣāvādāśca vādinām // BuSto_64.10
tvameva trāsajananī bālānāṃ bhīmadarśanā /
āśvāsajananī cāpi viduṣāṃ saumyadarśanā // BuSto_64.11
yasya tvayyapyabhiṣvaṅgastvannāthasya na vidyate /
tasyāmba! kathamanyatra rāgadveṣau bhaviṣyataḥ // BuSto_64.12
nāgacchasi kutaścittvaṃ kutracinna ca gacchasi /
sthāneṣvapi ca sarveṣu vidvadbhirnopalabhyase // BuSto_64.13
ye tvāmeva na paśyanti prapadyante ca bhāvataḥ /
prapadya ca vimucyante tadidaṃ mahadadbhutam // BuSto_64.14
tvāmeva badhyate paśyannapaśyanna vibadhyate /
tvāmeva mucyate paśyannapaśyanna vimucyate // BuSto_64.15
aho vismayanīyāsi gambhīrāsi yaśasvinī /
sudurbodhāsi māyeva dṛśyase na ca dṛśyase // BuSto_64.16
buddhaiḥ pratyekabuddhaiśca śrāvakaiśca niṣevite /
mārgastvameko mokṣasya nāstyanya iti niścayaḥ // BuSto_64.17
vyavahāraṃ puraskṛtya prajñaptyartha śarīriṇām /
kṛpayā lokanāthaistvamucyase ca na cocyase // BuSto_64.18
śaktaḥ kastvāmiha stotuṃ nirnimittāṃ nirañjanām /
sarveṣāṃ viṣayātītā yā tvaṃ kvacidaniśritā // BuSto_64.19
satyevamapi saṃvṛtyā vākyārthairvayamīdṛśaiḥ /
tvāmastutyāmapi stutvā tuṣṭuvantaḥ sunirvṛtāḥ // BuSto_64.20
prajñāpāramitāṃ stutvā yanmayopacitaṃ śubham /
tenāstvāśu jagat kṛtsnaṃ prajñāpāraparāyaṇam // BuSto_64.21
śrīlakṣābhagavatī kṛtaṃ prajñāpāramitāstotraṃ samāptam //
digital sanskrit buddhist canon, stotra section, text no. 65: prajñāpāramitāstutiḥ
om namaḥ śrīprajñāpāramitāyai
nirvikalpe nirālambe niravadye niraṃjane /
nityānitye nirvikāre prajñe devi namo 'stu te // BuSto_65.1
buddhānāṃ jananīśāni bodhisattvapitāmahi /
prapitāmahi sattvānāṃ prajñe devi namo 'stu te // BuSto_65.2
mātarmātarjaganmātariti saṃjapatāṃ nṛṇām /
manorathaprade śuddhe prajñe devi namo 'stu te // BuSto_65.3
lakṣmīstvamasi kalyāṇi śrīrdhīḥ śraddhā dhṛtiḥ smṛtiḥ /
sarvasvarūpe sarveśi prajñe devi namo 'stu te // BuSto_65.4
lokottare laukike ca prajñāpāramite 'mite /
daśa pāramitākāre prajñe devi namo 'stu te // BuSto_65.5
śrīprajñāpāramitāstutiḥ samāptā //
digital sanskrit buddhist canon, stotra section, text no. 66: pratisarāstotram
om namaḥ śrīpratisarāyai pratisarai!
amaraughaiḥ pūjitāṃ tvāṃ nato 'smi pratipadajanarakṣākāriṇīṃ sarvakālam /
bhṛgudahanasamudrāpātaduḥkhe surakṣāṃ ripuviṣabhayahatrīṃ rājyabhogādikartrīm // BuSto_66.1
parivṛtanijavargān bhaktadattāpavargān kalitaduritavargān mokṣalābhaikamārgān /
kṛtanarasurasargān kāritānaṅgabhaṅgān stutikṛtamunigargān sarvarakṣaikasaṅgān // BuSto_66.2
prahṛtasakalavighne sarvalokaikamānye daśabalakṛtadhanye pañcadevīvareṇye /
viṣamapadaśaraṇye sarvadā tvāṃ namasye vasita iva araṇye dāvadagdhe virasye // BuSto_66.3
sakalajanasuvāñchāpūraṇe kāmadhenumabhilaṣitaphalāptyai kalpavṛkṣāgravallīm /
asurasuranarādyairvanditāṅghryabjayugmāmurasi lalitānānāratnamālādiyuktām // BuSto_66.4
uḍupatiśatadīptāṃ śaṅkhakundāvadātāṃ grahabhayapariśāntāṃ vajrasattvātmikāṃ tām /
śravaṇalalitalole kuṇḍale saṃvahantīṃ mukuṭamaṇiśikhābhiḥ kāśitāṃ tāṃ namāmi // BuSto_66.5
janani sakaladuḥkhāttāraṇī tvaṃ prasīda sapadi vigatarakṣāṃ rakṣa me mātaraṃ ca /
sakaruṇaruditaṃ māṃ tvaddayāsvasthabhūtaṃ kṛtasarasinipātāṃ tvaṃ gatistvaṃ gatirnau // BuSto_66.6
paṭhati pratisarāyāḥ stotrametatsadā yo jvalanajalaviṣāṇāṃ coraśārdūlakānām /
sagadanidhanakānāṃ bhītayā nāśayantī pratipadamalabhagnaṃ kāmunā dhairyalābham // BuSto_66.7
nijajanapariyuktā dharmakāmārthavṛddhā ripugaṇaparimuktā saukhyameva prabhuktā /
dadati vipulabhogyaṃ kāmadā sarvadā 'sau nihatasakalapāpaṃ mokṣamāyānti cānte // BuSto_66.8
vigalitanayanāmbuḥ sāñjaliḥ saṃvilāpī stutimiti pracakāra traibhavānāṃ jananyāḥ /
bhavatu mama tu saṃpat sarvabhāvā kṛśāno tanu kuśalasurakṣā itthamevaṃ sucittaḥ // BuSto_66.9
vipacatu mayi sarvaṃ mādṛśaṃ karma bhogyaṃ sasuranaracayānāṃ bhrātṛmātṛdruhāṇām /
kuruta kuruta dhairyaṃ yena mokṣaṃ sulabhyaṃ jaṭharanilayavāsaṃ māstu pāpaṃ kadācit // BuSto_66.10
udaranarakavāsaṃ ye tadā sāvatāraṃ satataśubhasucetāḥ sādhayiṣyāmi bodhim /
kṛtajagati surakṣāṃ yena kaivalyaprāptiḥ iti muditasucetāḥ karmaṇā digdhacittaḥ // BuSto_66.11
pratisara avatāryāṃ sāmbikāṃ mā vilamba aniśamitivadan so nindayan vai svakarma /
pratibhayaviṣadigdhastasthivānarbhakaḥ san muhuriha hi śaraṇyāṃ tāṃ smaran sarvarakṣām // BuSto_66.12
aho sudhanyā jagadekamātā prakrāntadaivā ripuvargabhītā /
yasyāḥ prabhāvādvihitātyapāpāt prayāti vahnirjalaśītalatvam // BuSto_66.13
prabhāvatāho punareva tasyāḥ vahniṃ jalaṃ cāpi giriṃ sthalaṃ vai /
yasyāḥ smṛtenaiva savismatīyān vaiśvānaraḥ prāpa dvidhākṛtiṃ tām // BuSto_66.14
gopāśarīraṃ hradapātaśītaṃ śaitaṃ tvanāśārthamivādhikoṣṇām /
daivādidattābhijane samantānnitāntadūrādatipāpadattām // BuSto_66.15
śrībhadrakalpāvadānoddhṛtaṃ yaśodharāgarbhasthabālakṛtaṃ pratisarāstotraṃ samāptam //
digital sanskrit buddhist canon, stotra section, text no. 67: rakṣākāla(kara)stavaḥ
om namo lokanāthāya
mayā kṛtāni pāpāni kāyavākacittasaṃcayaiḥ /
tatsarvaṃ hara me nātha rakṣa māṃ lokanāyaka // BuSto_67.1
nepāle dvādaśābdeṣu anāvṛṣṭirmahābhayam /
narendradevaṃ saṃsthāpya rakṣa māṃ lokanāyaka // BuSto_67.2
martyabhūmau ca pātāle duḥkhino bahulaukikāḥ /
sukhavṛddhikarasteṣāṃ rakṣa māṃ lokanāyaka // BuSto_67.3
yatra yatra gatastatra sarvasattvānukampayā /
samuddharasi pāpebhyo rakṣa māṃ lokanāyaka // BuSto_67.4
saṃsāre vyāpito 'haṃ tu kathaṃ pāraṃ prayāsyate /
tvameva śaraṇaṃ tatra rakṣa māṃ lokanāyaka // BuSto_67.5
sarvadevamayastvaṃ hi sarvabuddhamayastathā /
sarvasiddhimayaścaiva rakṣa māṃ lokanāyaka // BuSto_67.6
sadā kṛpāmayastvaṃ hi sadā rakṣāmayo 'si ca /
sadā prajñāmayastvaṃ hi rakṣa māṃ lokanāyaka // BuSto_67.7
yena yena kṛtaṃ karma tena tenaiva dhāritam /
yadyadicchāṃ pradātāsi rakṣa māṃ lokanāyaka // BuSto_67.8
sukhāvatīṃ na saṃprāptaṃ yāvaddhi sarvasattvakam /
tāvatsaṃsāragarte 'smin rakṣa māṃ lokanāyaka // BuSto_67.9
jñānināṃ jñānarūpo 'si duḥkhināṃ duḥkhahārakaḥ /
kāmināṃ kāmarūpo 'si rakṣa māṃ lokanāyaka // BuSto_67.10
pūjanīyo 'si lokeśa praṇavasya svarūpadhṛk /
vandanīyaḥ sadā tvaṃ hi rakṣa māṃ lokanāyaka // BuSto_67.11
bharti vā bhartiko vāpi mitraṃ vā śatruko 'pi vā /
sarvatra ca dayāyukto rakṣa māṃ lokanāyaka // BuSto_67.12
lokanātha jagatsvāmin subhaktikṛtacetasā /
tvāṃ namāmi punarbhūyo rakṣa māṃ lokanāyaka // BuSto_67.13
anekaduḥkhabhāgasmi bhīṣmairvai kaṣṭasaṃkaṭaiḥ /
dayasva cāvalokeśa mocayasva ca māṃ kṣaṇāt // BuSto_67.14
sarvadekṣāsusampātaṃ vartayan kuru me 'kṣayam /
astu te karuṇā mahyaṃ bhaktiṃ caivācalāṃ kuru // BuSto_67.15
śrīmadāryāvalokiteśvarabhaṭṭārakasya rakṣākāla(kara)stavaḥ samāptaḥ //
digital sanskrit buddhist canon, stotra section, text no. 68: ratnamālāstotram
ācāryavanaratnapādaviracitam lokeśvaraṃ
vimalaśūnyakṛpārdracittaṃ mārgajñatāprathitadeśanayārthavācam /
sarvajñatādiparipūrṇaviśuddhadehaṃ jñānādhikāralalitaṃ śirasā namāmi // BuSto_68.1
vaineyabhedavaśato bahudhāvabhāsaireko 'pi pātragajaleṣu śaśīva yasmāt /
saṃlakṣase parahitānugataiva tasmād buddhistvaho paramavismayanīyarūpā // BuSto_68.2
saṃpūrṇacandravadane lalito lalāṭadeśādvinirgatamaheśvaradevaputraḥ /
vaineyaśāmbhavajanapratibodhanārthaṃ devādhidevapratimānuja īśvarastvam // BuSto_68.3
vaineyakomalabhavapratibodhanāya kiṃ dhāma saṃbhṛta mahāśubhalakṣaṇaṃ te /
niryāta eva hi pitāmahadevapūjāṃ lokeśvareśvaraparaṃ śirasā namāmi // BuSto_68.4
vaineyavaiṣṇavajanapratibodhanāya rājīvapāṇihṛdayāt pratiniḥsṛto 'sau /
nārāyaṇo 'pi bhuvaneśvara eva tasmāt puṃsāṃ tvameva paramottama eva nānyaḥ // BuSto_68.5
candrārkasādarabalāhitabhaktibhājāṃ saṃdarśanārthamibhanīlasulocanābhyām /
yanniḥsṛtau śaśiravī bhuvi locanābhyāṃ dhvastāntarālatamasaṃ tamahaṃ namāmi // BuSto_68.6
sārasvatīvinayayojitabhaktibhājāṃ bodhāya vai bhagavatīha sarasvatīyam /
dṛṣṭāgratastava jinātmajapaprasūtā prajñābhilāṣiphaladaṃ tamahaṃ namāmi // BuSto_68.7
vaineyavāyujanitākṣaramārgasiddhyai yo lokanātha sugato 'tha viniḥsṛto 'sau /
devaḥ samīraṇavaro bhuvi janmabhājāmīryāpathārthaphaladaṃ tamahaṃ namāmi // BuSto_68.8
vaineyavāruṇaśivāyanamīpsitānāṃ saṃbodhanārthamudarātsugatātmajānām /
yanniḥsṛto varuṇadevavaro 'pyakasmādaiśvaryasiddhi phaladaṃ tamahaṃ namāmi // BuSto_68.9
vaineyasaṃmataphalādyabhilāṣiṇo vai saṃsiddhaye pravaralakṣaṇapādapadme /
yanniḥsṛtā bhagavatī dharaṇī prasiddhā trailokyanāthamasamaṃ satataṃ namāmi // BuSto_68.10
saṃsāramuktamapi susthitameva tatra kāruṇyataśca bhavacāriṇi sattvavarge /
bhūyāt sthitirmama sadāsthirasā bhavantamevaṃ mahāśayavaraṃ paramaṃ namāmi // BuSto_68.11
ekena pādatalakena bhavatsvakena cakrāntasaṃvaramanantaralokadhātau /
kalpāntadagdhabhuvane jvalitogravahnirniḥśvāsavāyubalatastava nirvṛtaḥ syāt // BuSto_68.12
svāṃ tarjanīṃ mukhadhṛto 'hitatarjanena saṃcālitāśca bahumerugaṇā nakhasya /
koṣoddhṛtaṃ jaladhitoyamaśeṣataḥ syāt sāmarthyamīdṛśamaho bhavataḥ kuto 'nyat // BuSto_68.13
kvedaṃ ca śaiśavaparaṃ nanu cārurupaṃ saṃdarśanīyavarakomalabālacandram /
durvāramāramathanaṃ ca mayaikasahyaṃ vikrāntaduḥsahaparaṃ kva ca ceṣṭitaṃ te // BuSto_68.14
eṣā batāñjananibhorujanāvalī sā kauṭilyacāruvikaṭā svaśiroruhāgre /
kleśendhane jvalitavisphuritatvavahnerdhūmāvalīva vimalā nanu lakṣyate te // BuSto_68.15
tvatkāntileśavimalā daśadikpratānaiḥ pakṣāsitakṣayakṛśā sakalā suśobhā /
paryanta iṣṭaśaśino bhavaneṣu yatte manye virāji nikhilaṃ tava kāntileśāt // BuSto_68.16
bandhurhi ko mārgikasaṃmataṃ mataṃ naro narī sā sa ca satpathaṃ patham /
parārthasaṃpāditasaṃvaraṃ varaṃ namāmi bhūmīśvararājinaṃ jinam // BuSto_68.17
anityanirvāṇapade sthitaṃ sthitaṃ prabhāsvarādhiṣṭhitasaṃhitaṃ hitam /
śamīkṛtāśeṣajanaṃ śivaṃ śivaṃ namāmi bhūmīśvararājinaṃ jinam // BuSto_68.18
gabhastimālāmitasaṃkulaṃ kulaṃ tatra svapāṇau dhṛtapaṅkajaṃ kajam /
ratānugāśobhitasaṃrataṃ rataṃ namāmi bhūmīśvararājinaṃ jinam // BuSto_68.19
svadharmadhātuṃ karuṇāparaṃ paraṃ śubhādisaṃbhārasusaṃbhṛtaṃ bhṛtam /
vikalpahīnaṃ dhvanideśakaṃ śakaṃ namāmi bhūmīśvarājinaṃ jinam // BuSto_68.20
tathatātathatādvayaśātaśataṃ sadasatparipūritadharmakatham /
kathanīyavirājitasatyaparaṃ praṇame dharaṇīśvararājavaram // BuSto_68.21
varavārijarūpi jagatprasaraṃ sarasīruhalocanacārutaram /
tarasāpi rasatvaviśuddhiparaṃ praṇame dharaṇīścarājavaram // BuSto_68.22
varanirmitabhogaparārtharataṃ rataśūnyanirañjanadharmadharam /
dharaṇīndravibhūṣitasiddhiparaṃ praṇame dharaṇīśvararājavaram // BuSto_68.23
varasatsahajodadhicandramukhaṃ sukhabhāṣitasattvavimuktipadam /
padabhūṣaṇalakṣaṇatānuparaṃ praṇame dharaṇīśvararājavaram // BuSto_68.24
lokeśvareyaṃ(māṃ) tava ratnamālāmacīkaracchrīvanaratnapādaḥ /
avāpi yattena śubhapraviṣṭaṃ tenaiva loko 'stu samantabhadraḥ // BuSto_68.25
śrīmadāryāvalokiteśvarabhaṭṭārakasya ratnamālāstotraṃ samāptam //
digital sanskrit buddhist canon, stotra section, text no. 69: rūpastavaḥ
sarvabhūtamaṇikampita tubhyaṃ kṣāntimeva caritaṃ tava rūpam /
sarvarūpavaradivyasurūpaṃ taṃ namāmi daśabalavararūpam // BuSto_69.1
bhṛṅgarājaśikhimūrdhni sukeśaṃ kokilābhaśikhidivyasukeśam /
snigdhanīlamṛdukuñcitakeśaṃ taṃ namāmi daśabalavarakeśam // BuSto_69.2
śaṅkhakundakumudaṃ vimaromaṃ janmaduḥkhavigataṃ vimaromam /
rogaśokavimate vimaromaṃ taṃ namāmi daśabalavararomam // BuSto_69.3
pūrṇacandradyutiśobhitavaktraṃ tuṅganāsamaṇibhāśubhavaktram /
buddhapaṅkajinabhāmaravaktraṃ taṃ namāmi daśabalavaravaktram // BuSto_69.4
raśmisahasravicitrasumūrdhni puṣpavarṣaśatapūjitamūrdhni /
ratnavarṣaśatapūjitamūrdhni taṃ namāmi daśabalavaramūrdhni // BuSto_69.5
netrapatākavilambitaśīrṣaṃ kāñcanachatravaropitaśīrṣam /
netravitānasuśobhitaśīrṣaṃ taṃ namāmi daśabalavaraśīrṣam // BuSto_69.6
divyāmbaramukuṭaṃ maṇimukuṭaṃ candraprabhāmukuṭāmaṇimukuṭam /
āgataśīrṣamakhaṇḍitamukuṭaṃ taṃ namāmi daśabalavaramukuṭam // BuSto_69.7
cārudalāyatapaṅkajanetraṃ divyajñānavipulāyatanetram /
dhyānamokṣaśubhasaṃskṛtanetraṃ taṃ namāmi daśabalavaranetram // BuSto_69.8
śuddhakarṇaśubhaśuddhasukarṇaṃ śuddhaprajñavaraśobhitakarṇam /
śuddhajñānavaraśuddhasukarṇaṃ taṃ namāmi daśabalavarakarṇam // BuSto_69.9
śubhrakundaśaśipaṅkajadantaṃ tīkṣṇasulakṣaṇanirmaladantam /
viśvapañcadaśapañcasudantaṃ taṃ namāmi daśabalavaradantam // BuSto_69.10
uccavākyasasurāsurajihvāṃ dharmajñānakṛtapāpadajihvām /
gandhadhūpasasurāsurajihvāṃ taṃ namāmi daśabalavarajihvām // BuSto_69.11
meghasudundubhināditaghoṣaṃ satyadharmanayasuviditaghoṣam /
divyavādiparavāditaghoṣaṃ taṃ namāmi daśabalavaraghoṣam // BuSto_69.12
grīvagrīvadaśagrīvasugrīvaṃ kṣāntivīryaṃ tava grīvasugrīvam /
hemavarṇamaṇigrīvasugrīvaṃ taṃ namāmi daśabalavaragrīvam // BuSto_69.13
siṃhakāyahimakundasukāyaṃ dhyānakāyaguṇasāgarakāyam /
aṣṭasulakṣaṇanirmalakāyaṃ taṃ namāmi daśabalavarakāyam // BuSto_69.14
śvetaraktaśubhaśobhitavastraṃ nīlapītaharitāyitavastram /
hāradhavalaśubhaśobhitavastraṃ taṃ namāmi daśabalavaravastram // BuSto_69.15
hemanāgakarasaṃskṛtabāhū puṣpadānakṛtaśobhitabāhū /
dhīravīryasumanoharabāhū taṃ (tau) namāmi daśabalavarabāhū // BuSto_69.16
cāmaracakrasuśobhitahastaṃ vimalasukomalapaṅkajahastam /
bhūtapretaśaraṇāgatahastaṃ taṃ namāmi daśabalavarahastam // BuSto_69.17
rāgadveṣatanuvarjitacittaṃ kalpakoṭisamabhāvitacittam /
śīlajñānasamabhāvitacittaṃ taṃ namāmi daśabalavaracittam // BuSto_69.18
padmanābhaśubhaśobhitanābhaṃ padmayoniśubhaśobhitanābham /
brahmajyotisuśobhitanābhaṃ taṃ namāmi daśabalavaranābham // BuSto_69.19
cakrasulakṣaṇabhūṣitapādaṃ aṅkuśaśaktivirājitapādam /
nāgayakṣagaṇavanditapādaṃ taṃ namāmi daśabalavarapādam // BuSto_69.20
bhāskaradyutirājitapādaṃ devadānavagaṇavanditapādam /
sarvadevagaṇavanditapādaṃ taṃ namāmi daśabalavarapādam // BuSto_69.21
sarvadevagaṇapūjitaśīrṣaṃ sūryakoṭisamabhāvitaśīrṣam /
divyajvālajvalitārpitaśīrṣaṃ taṃ namāmi daśabalavaraśīrṣam // BuSto_69.22
puṣpadhūpaśatapūjitaśīrṣaṃ dīpagandhaśatapūjitaśīrṣam /
mālyavastraśatapūjitaśīrṣaṃ taṃ namāmi daśabalavaraśīrṣam // BuSto_69.23
tribhuvanadharmakalābhyuṣṇīṣaratnachatramukuṭādipūjitam /
ye paṭhanti sugatastavamenaṃ te labhanti śubhamokṣapathādhigamam // BuSto_69.24
śrīmadāryāvalokiteśvarabhaṭṭārakasya rūpastavaṃ samāptam //
digital sanskrit buddhist canon, stotra section, text no. 70: ṣaḍabhijñastotram
rūpalakṣaṇasaṃpūrṇo hīnoccasamasevanaḥ /
sandarśaya sadā dānaṃ namaste dānapāraga // BuSto_70.1
śabdalakṣaṇasaṃpūrṇaḥ suśobho guṇasāgaraḥ /
saṃśrāvaya sadā śīlaṃ namaste śīlapāraga // BuSto_70.2
gandhalakṣaṇasaṃpūrṇo divyaprāṇo vināyakaḥ /
saṃprāpaya jina kṣāntiṃ namaste kṣāntipāraga // BuSto_70.3
rasalakṣaṇasaṃpūrṇaḥ sujihvo dharmadeśakaḥ /
bhāṣasva saugataṃ dharmaṃ namaste vīryapāragaḥ // BuSto_70.4
sparśalakṣaṇasaṃpūrṇaḥ aniruddho nirīhakaḥ /
saṃsparśaya jina dhyānaṃ namaste dhyānapāraga // BuSto_70.5
dharmalakṣaṇasaṃpūrṇaḥ sattveṣu samacintakaḥ /
prajñopāyamahāprāpta namaste buddhipāraga // BuSto_70.6
ṣaḍabhijñastavaṃ yo 'yaṃ trisandhyaṃ bhaktimān paṭhet /
saṃsārabandhanaṃ hitvā sa yāti paramāṃ gatim // BuSto_70.7
śrīmahābuddhabhaṭṭārakasya ṣaḍabhijñastotraṃ samāptam //
digital sanskrit buddhist canon, stotra section, text no. 71: ṣaḍgatistotram
paṅkeruhasthāya padāmbujāya bandhūkapuṣpāruṇasundarāya /
sarojahastāya jaṭādharāya namo 'stu tasmai karūṇāmayāya // BuSto_71.1
kāputradeśodbhavamaṅgalāya jinendrarūpāya tathāgatāya /
saṃsāraduḥkhārṇavapāragāya namo 'stu tasmai karūṇāmayāya // BuSto_71.2
samantabhadrāya surārcitāya suvarṇagraiveyakabhūṣitāya /
cūḍāmaṇiśīrṣadharāya tubhyaṃ namo 'stu tasmai karūṇāmayāya // BuSto_71.3
saundaryasāndrāya vṛṣāsanāya bhaktārtihantre ca tathāgatāya /
mahārharatnaiḥ parimaṇḍitāya namo 'stu tasmai karūṇāmayāya // BuSto_71.4
satkaṇṭhakaṇṭhāya manoharāya trailokyasaṃpūjitasampadāya /
kāruṇyasaṃpūrṇahṛdambujāya namo 'stu tasmai karūṇāmayāya // BuSto_71.5
stotraṃ pracakre bhuvi śaṃkhakarma puṇyārthato yacchatarājadhīmān /
ye ye paṭhiṣyanti narāḥ prayatnāt te te gatāḥ śrīsuraharmyaramyam // BuSto_71.6
śrī āryāvalokiteśvarasya ṣaḍgatistotraṃ samāptam //
digital sanskrit buddhist canon, stotra section, text no. 72: saptabuddhastotram
utpanno vandhumatyāṃ nṛpativarakule yo vipaśyītināmnā yasyāśītisahasrāṇyamaranaragurorāyurāsīd gatānām /
yena prāptaṃ jinatvaṃ daśabalabalinā potalāvṛkṣamūle taṃ vande jñānavāri praṇamitasakalaṃ kleśavahniṃ jinendram // BuSto_72.1
vaṃśe pṛthvīśvarāṇāṃ mahati puravare yaḥ prajāto 'rūṇākṣo varṣāṇāmāyurāsīt sakalaguṇanidheryasya saptāyutānām /
saṃprāptā yena bodhiḥ parahitapaṭunā puṇḍarīkasya mūle taṃ vande jñānarāśiṃ śikhinamṛṣivaraṃ prāptasaṃsārapāram // BuSto_72.2
yo jāto nopamāyāṃ suprathitayaśasāmanvaye pārthivānāmāyuḥ ṣaṣṭisahasrādabhavadurumateryasya saṃvatsarāṇām /
jitvā kleśānaśeṣānamṛtamadhigataṃ yena śālasya mūle taṃ vande dharmarājaṃ bhuvanahitakaraṃ viśvabhūnāmadheyam // BuSto_72.3
kṣemāvatyāṃ prajāto manujapatisame yo vaśī vipravaṃśe āyurvarṣāyutāni pravaraguṇanidheraṣṭacatvāri caiva /
jainendraṃ yena labdhaṃ tribhavavadhakaraṃ jñānakhaḍgeśvareṇa vande 'haṃ siṃhakāyaṃ sugatamanupamaṃ kakupchandaṃ munīndram // BuSto_72.4
śobhāvatyāṃ dvijānāṃ narapatimahite yo 'nvaye saṃprasūtas tasyāmāyuḥ sahasrāṇyatiśayavapuṣastriṃśadevaṃ babhūva /
buddhatvaṃ yena ratnācalavaraguruṇaudumbare prāptamāsīd taṃ vande śāsitāraṃ kanakamunimṛṣiṃ dhvastamohāndhakāram // BuSto_72.5
vārāṇasyāṃ kṛṣīśakṣitipatimahite vipravaṃśe 'bhijāto yasyāmāyuḥ sahasrāṇyatiśayamahitaṃ viṃśatirvatsarāṇām /
yena nyagrodhamūle tribhavajalanidhiḥ poṣito divyagatyā taṃ vande vandanīyaṃ munivaramanaghaṃ kāśyapaṃ lokanātham // BuSto_72.6
yo jātaḥ śrīviśāle kapilapuravare śākyarājendravaṃśe yasyāsīdāyurekaṃśatamiha śaradāṃ sarvalokaikabandhoḥ /
nirgatyāśvatthamūle namucimapi satā 'nuttarā yena bodhis taṃ vande śākyasiṃhaṃ suranaranamitaṃ buddhamādityabandhum // BuSto_72.7
jātiṃ vipretivaṃśe nṛpavaramahite ketumatyāṃ gṛhītvā buddhatvaṃ yena labdhamatiguṇanidhinā nāgavṛkṣasya mūle /
aṣṭāvabdāyutāni kṣapitabhagavato bhāvi yasyāgramāyur vande maitreyanāthaṃ tuṣitapuravare bhāvinaṃ lokanātham // BuSto_72.8
stutvā vai saptabuddhān sakalamupagatān saptasaptārkabhāso maitreyaṃ ca stuvan vai tuṣitapuragataṃ bhāvinaṃ lokanātham /
yatpuṇyaṃ saṃprasūtaṃ śubhagatiphaladaṃ dehināmeva sarvaṃ chitvā saṃkleśapāśān munaya iva caran nirvṛtiṃ sa prayātu // BuSto_72.9
śrīsaptabuddhastotraṃ samāptam //
digital sanskrit buddhist canon, stotra section, text no. 73: saptajinastavaḥ
jagadguruṃ suranaralokapūjitaṃ kṛpāpaṭuṃ parahitamokṣadeśakam /
vipaśyinaṃ tribhavamahaughasāragaṃ namāmi taṃ sugatagatiṃ tathāgatam // BuSto_73.1
anantapāre bhavasāgare 'smin nimajyamānaṃ prasamīkṣya lokam /
prakāśito yena hitāya dharmo namo 'stu tasmai śikhine jināya // BuSto_73.2
vande viśvabhuvaṃ buddhaṃ candrārkādhikatejasam /
sāgaraughamivāgāghaṃ jñānena vinayena ca // BuSto_73.3
yasyenduraśmipratimairyaśobhiralaṃkṛtā bhāti vasundhareyam /
audumbaraṃ puṣpamivādbhutaṃ taṃ vande kakupchandamahāmunīndram // BuSto_73.4
visāriṇā vigatamalena cetasā virāgiṇā satatahitānukāriṇā /
hataṃ tamo vigatamalena yena taṃ surārcitaṃ kanakamuniṃ namāmyaham // BuSto_73.5
prataptacāmīkararaśmigauraṃ sahasrasūryādhikadīptatejasam /
lokottamaṃ sarvajanābhivandyaṃ vandāmyahaṃ kāśyapanāmadheyam // BuSto_73.6
vākyāṃśujālaiḥ pratibodhya lokaṃ sūryāśujālairiva padmaṣaṇḍam /
yo nirvṛtaḥ śākyamunipradīpastasmaiḥ namaḥ paramakāruṇikāya śāstre // BuSto_73.7
maitreyanāmā tuṣitālayastho yasyaikajanmāntaritā hi bodhiḥ /
utpatsyate yaḥ sugataḥ pṛthivyāṃ sarvātmanā 'haṃ praṇato 'smi tasmai // BuSto_73.8
stutvā mayā saptajinānatītānanāgataṃ cāṣṭamabodhisattvam /
yatpuṇyamāsāditaprameyaṃ nirāmayāstena bhavantu sattvāḥ // BuSto_73.9
śrīsaptajinastavaḥ samāptaḥ //
digital sanskrit buddhist canon, stotra section, text no. 74: saptākṣarastotram
om namo lokanāthāya matsyendrāya viṣṇave
namāmi jinanāthāya nityānityavidhāyine /
nirambaravilāsāya nirvikalpāya te namaḥ // BuSto_74.1
mokṣadātā kṛtamokṣo mokṣasaukhyapradāyakaḥ /
merumaṇḍalamadhyasthamokṣadāya namo 'stu te // BuSto_74.2
lolakandarpapāśāya lokeśāya mahātmane /
lokarakṣāya devāya lokanāthāya te namaḥ // BuSto_74.3
kanakācalamadhyasthakinnarairupapadyate /
kīrtihetoḥ samādhyeṣā kāntidaṃ tvāmupāsmahe // BuSto_74.4
nāthamantrasamujjvālanāgābharaṇadhāriṇe /
niravadyāya buddhāya bodhidāya namo 'stu te // BuSto_74.5
sthānarakṣākṛtā dhīra sthānabhraṣṭaprapālaka /
locanā-māmakī-tārā-pāṇḍarābhyo namo namaḥ // BuSto_74.6
yakṣarākṣasavetālabhujaṅgabhayahāriṇe /
amitābhakirīṭāya siddhidāya namo 'stu te // BuSto_74.7
bhikṣuromasahasrāṇi bhikṣurakṣāya te namaḥ /
ślokāṣṭakamidaṃ puṇyaṃ kīrtitaṃ te samādhipa // BuSto_74.8
śrīmadāryāvalokiteśvarasya saptākṣarastotraṃ samāptam //
digital sanskrit buddhist canon, stotra section, text no. 75: saptavidhānuttarastotram
namaḥ śrīlokanāthāya
amitaruciśiraḥsthaṃ padmapatrāyatākṣaṃ duritakṛtavināśaṃ mohamāyā 'hitākṣam /
karadhṛtakanakābjaṃ lokapālaikadakṣaṃ praṇamitaśirasā 'haṃ naumi taṃ lokanātham // BuSto_75.1
aruṇavaruṇaśobhābodhivijñānahetuṃ maṇimayamukuṭaṃ saṃsārakāmbhodhisetum /
kṛtamanasijanāśaṃ bodhisattvādiketuṃ praṇamitaśirasā 'haṃ naumi taṃ lokanātham // BuSto_75.2
sarasijakṛtavāsaṃ dūrakandarpapāśaṃ suranaradanujāśaṃ pūrṇacandraprakāśam /
sukṛtajanavilāsaṃ koṭisūryāvabhāsaṃ praṇamitaśirasā 'haṃ naumi taṃ lokanātham // BuSto_75.3
urasi vihitanāgaṃ mocitāśeṣarāgaṃ bhavajaladhivibhāgaṃ mokṣasaukhyaikamārgam /
pratapitakanakāṅgaṃ bodhibodhaikarāgaṃ praṇamitaśirasā 'haṃ naumi taṃ lokanātham // BuSto_75.4
jinavarasutarājaṃ muktimālāvirājaṃ sulalitaphaṇirājaṃ kīrṇitācābhirājam /
pramuditavalirājaṃ pālitāmartyarājaṃ praṇamitaśirasā 'haṃ naumi taṃ lokanātham // BuSto_75.5
dhṛtamadhukararūpaṃ kṣuptipāsāntakūpaṃ sucaritahayarūpaṃ siṃhalādantabhūpam /
agurusurabhidhūpaṃ dhāritāśeṣarūpaṃ praṇamitaśirasā 'haṃ naumi taṃ lokanātham // BuSto_75.6
trividhavidhṛtapāpaṃ me harantaṃ tritāpaṃ pratidinamitijāpaṃ devacakre vilāpam /
nirayabhayakalāpaṃ bhedakājñānacāpaṃ praṇamitaśirasā 'haṃ naumi taṃ lokanātham // BuSto_75.7
vihitaśubhajanānāṃ muktitāpodyatānāṃ vigalitakaluṣāṇāṃ bhaktipūjāratānām /
varakuśalasamūhaṃ saṃprapede svabhaktyā praṇamitaśirasā 'haṃ naumi taṃ lokanātham // BuSto_75.8
daśabalakṛtasiddhiṃ saṃvadhe buddhabodhiṃ jananamaraṇabhītaṃ mārapāśābhinītam /
manasi malinavṛtte pūritājñānavitte praṇamitaśirasā 'haṃ naumi taṃ lokanātham // BuSto_75.9
pravarasugataratnaṃ dharmakāyaṃ saṃsaṃghaṃ kṣaraṇamiha prayāmi kāritānaṅgabhaṅgam /
pramuditamanasāptaṃ bodhilābhaikayatnaṃ praṇamitaśirasā 'haṃ naumi taṃ lokanātham // BuSto_75.10
śrīlokanāthacaraṇāmbujabhaktipadmapīyūṣanandaracitānativistarāḍhyam /
yatsaptadhārcanayutaṃ sarasātihṛdyaṃ saukhyāvatīgamanamārgakaraṃ tu sadyaḥ // BuSto_75.11
stutvā lokaguruṃ munīśvaramimaṃ sarvārthasiddhipradaṃ yatpuṇyaṃ samupārjitaṃ vrajatu tatpuṇyena saukhyāvatīm /
śrīlokeśvarapādapaṅkajarasollāsaikaharṣoditaṃ lokakleśaharaṃ sudurjayavaraṃ jitvā pramuktāmalam // BuSto_75.12
śrīmadāryāvalokiteśvarasya saptavidhānuttararastotraṃ samāptam //
digital sanskrit buddhist canon, stotra section, text no. 76: ṣaṭpāramitāstotram
dānabalena samudgatabuddho dānabalādhipatā narasiṃhe /
dānabalekṣaka śrūyati śabdaḥ kāruṇikena pure praviśantam // BuSto_76.1
śīlabalena samudgatabuddho śīlabalādhipatā narasiṃhe /
śīlabalekṣaka śrūyati śabdaḥ kāruṇikena pure praviśantam // BuSto_76.2
kṣāntibalena samudgatabuddho kṣāntibalādhipatā narasiṃhe /
kṣāntibalekṣaka śrūyati śabdaḥ kāruṇikena pure praviśantam // BuSto_76.3
vīryabalena samudgatabuddho vīryabalādhipatā narasiṃhe /
vīryabalekṣaka śruyati śabdaḥ kāruṇikena pure praviśantam // BuSto_76.4
dhyānabalena samudgatabuddho dhyānabalādhipatā narasiṃhe /
dhyānabalekṣaka śruyati śabdaḥ kāruṇikena pure praviśantam // BuSto_76.5
prajñabalena samudgatabuddhaḥ prajñabalādhipatā narasiṃhe /
prajñabalekṣaka śrūyati śabdaḥ kāruṇikena pure praviśantam // BuSto_76.6
śrīṣaṭpāramitāstotraṃ samāptam //
digital sanskrit buddhist canon, stotra section, text no. 77: ṣaṭtriṃśatsaṃvarastutiḥ
śrīsaṃvaraṃ mahāvīraṃ vārāhīṃ cāpi yoginīm /
namāmi sarvabhāvena yoginījālanāyakam // BuSto_77.1
ḍākinīṃ ca tathā lāmāṃ khaṇḍarohāṃ ca rūpiṇīm /
caturo 'mṛtabhāṇḍāṃśca bodhicittena pūritān // BuSto_77.2
pullīramalayodbhūtaṃ khaṇḍakapālasaṃvaram /
pracaṇḍāliṅgaṇaṃ vīraṃ namāmi śirasi sthitam // BuSto_77.3
jālandharātsamutpannaṃ mahākaṃkālasaṃvaram /
caṇḍālyāliṅgaṇaṃ vīraṃ śikhādeśe sthitaṃ name // BuSto_77.4
oḍiyānātsamudbhūtaṃ kaṃkālanāma saṃvaram /
prabhāvatīsamāpannaṃ savyakarṇasthitaṃ name // BuSto_77.5
arbudapīṭhamadhyasthaṃ saṃvaraṃ vikaṭadaṃṣṭriṇam /
mahānāsāsamāpannaṃ pṛṣṭhadeśe sthitaṃ name // BuSto_77.6
godāvarīsamudbhūtaṃ surāvīriṇasaṃvaram /
saṃpuṭaṃ vīramatyākhyā vāmakarṇasthitaṃ name // BuSto_77.7
rāmeśvarodbhavaṃ vīraṃ amitābhākhyasaṃvaram /
kharvarosaṃpuṭaṃ nāthaṃ bhruvormadhyasthitaṃ name // BuSto_77.8
devīkoṭodbhavaṃ nāthaṃ vajraprabhākhyasaṃvaram /
laṅkeśvarīsamāpannaṃ namāmi netrakoṇagam // BuSto_77.9
māravākhyātsamutpannaṃ vajradehākhyasaṃvaram /
drumacchāyāsamāpannaṃ namāmi skandhadeśagam // BuSto_77.10
kāmarūpodbhavaṃ vīraṃ aṅgulikākhyasaṃvaram /
airāvatīsamāpannaṃ namāmi kakṣadeśagam // BuSto_77.11
okārasthānasaṃjātaṃ vajrajaṭilasaṃvaram /
bhairavāliṅgaṇaṃ vīraṃ tanuyugodbhavaṃ name // BuSto_77.12
triśakunyadbhavaṃ nāthaṃ mahāvīrākhyasaṃvaram /
vāyuvegāsamāpannaṃ nābhideśasthitaṃ name // BuSto_77.13
kauśalāyāṃ samudbhūtaṃ vajrahūṃkārasaṃvaram /
surābhakṣīsamāpannaṃ namāmi nāsikāgrajam // BuSto_77.14
kaliṅgapīṭhasaṃjātaṃ suprabhānāma saṃvaram /
śyāmādevī samāpannaṃ namāmi mukhabhāgajam // BuSto_77.15
lampākasthānasaṃbhūtaṃ vajraprabhākhyasaṃvaram /
subhadrāliṅgaṇaṃ vīraṃ kaṇṭhadeśodbhavaṃ name // BuSto_77.16
kāñcyākhyapīṭhasaṃjātaṃ mahābhairavasaṃvaram /
hayakarṇāsamāpannaṃ namāmi hṛdimadhyagam // BuSto_77.17
himālayodbhavaṃ vīraṃ virūpākṣākhyasaṃvaram /
khagānanāsamāpannaṃ meḍhrasthānagataṃ name // BuSto_77.18
pretapuryāṃ samudbhūtaṃ mahābalākhyasaṃvaram /
cakravegāsamāpannaṃ liṅgasthānagataṃ name // BuSto_77.19
guhadeśātsamudbhūtaṃ ratnavajrākhyasaṃvaram /
khaṇḍarohāsamāpannaṃ namāmi gudamadhyagam // BuSto_77.20
saurāṣṭradeśasaṃbhūtaṃ hayagrīvākhyasaṃvaram /
śauṇḍinyāliṅgaṇaṃ vīraṃ namāmi urumadhyagam // BuSto_77.21
suvarṇadvīpasaṃjātam ākāśagarbhasaṃvaram /
cakravarmiṇīsamāpannaṃ jaṅghāmadhyagataṃ name // BuSto_77.22
nagarapīṭhamadhyasthaṃ śrīherukākhyasaṃvaram /
suvīrāliṅgaṇaṃ vīraṃ namāmyaṅgulivartinam // BuSto_77.23
sindhudeśasamudbhūtaṃ padmanṛtyākhyasaṃvaram /
mahābalāsamāpannaṃ pādapṛṣṭhagataṃ name // BuSto_77.24
marutīpīṭhasaṃjātaṃ vairocanākhyasaṃvaram /
cakravartinīsamāpannaṃ namāmyaṅguṣṭhamadhyagam // BuSto_77.25
kulatāyāḥ samudbhūtaṃ vajrasattvākhyasaṃvaram /
mahāvīryāsamāpannaṃ jānudvayagata name // BuSto_77.26
pūrvadvāre sthitaṃ vīraṃ vajracaṇḍākhyasaṃvaram /
kākāsyāliṅgaṇaṃ vīraṃ namāmi suranāyakam // BuSto_77.27
uttaradvāramadhyasthaṃ vajrānalākhyasaṃvaram /
ulūkāsyāsamāpannaṃ namāmi yakṣanāyakam // BuSto_77.28
paścimadvāramadhyasthaṃ vajroṣṇīṣākhyasaṃvaram /
śvānāsyāsampuṭaṃ vīraṃ namāmi pannagādhipam // BuSto_77.29
dakṣiṇadvāramadhyasthaṃ vajrakuṇḍalisaṃvaram /
śūkarāsyāsamāpannaṃ namāmi yamanāyakam // BuSto_77.30
āgneyadigvimātrasthaṃ vajrayakṣākhyasaṃvaram /
yamadāḍhīsamāpannaṃ namāmi vahnināyakam // BuSto_77.31
nairṛtyadigvibhāṣasthaṃ vajrakīlākhyasaṃvaram /
yamadūtīsamāpannaṃ namāmi rākṣasādhipam // BuSto_77.32
vāyavyadigvibhāgasthaṃ vajramahābalāhvayam /
yamadaṃṣṭrīsamāpannaṃ namāmi pavanādhipam // BuSto_77.33
īśānadigvibhāgasthaṃ vajrabhīṣaṇasaṃvaram /
yamamathanīsamāpannaṃ namāmi bhūtanāyakam // BuSto_77.34
etāndevān namasyāmi digvidikṣu susaṃsthitān /
vīrān vīreśvarīḥ sarvā herukaṃ parameśvaram // BuSto_77.35
sahajānandātmakaṃ devaṃ viśuddhaṃ tāṇḍavānvitam /
ḍākinījālamadhyasthaṃ pratyātmavedyagocaram // BuSto_77.36
stutvedaṃ devatīcakraṃ yanmayopārjitaṃ śubham /
tena puṇyena loko 'stu vajraḍākaparāyaṇaḥ // BuSto_77.37
śrī ṣaṭtriṃśatsaṃvaragaṇacakramaṇḍalastutiḥ samāptāḥ //
digital sanskrit buddhist canon, stotra section, text no. 78: sattvārādhanagāthā ārya nāgārjunakṛtā
sattvārthameva mayi tiṣṭhati sattvaśraddhā nānyatra sā, hyahamaho 'dhigṛhītasattvaḥ /
caryā 'dhamā karuṇayā rahitā bhaved yā saṃbhāvyate karuṇayaiva prahāṇamasyāḥ // BuSto_78.1
sattveṣu yasya nitarāṃ karuṇāpravṛttirārādhakaḥ sa mama śāsanamarmavettā /
śīlaṃ śrutiśca karuṇā ca sudhośca yasya nityaṃ sa eva sugatārcanakṛnnigadyate // BuSto_78.2
kalyāṇakāramadhikṛtya gato 'smi siddhiṃ sattvārthameva tanumeṣa samudvahāmi /
naivaṃ kriyeta yadi sattvahitaṃ mayā ced vyarthaṃ karomi tanupoṣaṇamannapānaiḥ // BuSto_78.3
sattvān hinasti manasāpi hi yaḥ sa kasmānmāmeva saṃśrayati yo mayi nirvyapekṣaḥ /
pūjā tu sā bhavati sattvahitekṣaṇāpi pūjyasya yā manasi tuṣṭimupādadāti // BuSto_78.4
hiṃsātmikā paraviheṭhanasambhavā vā pūjā na pūjyamanugacchati saṃskṛtāpi /
dārāḥ sutāśca vibhavaśca mahattva(cca) rājyaṃ māṃsaṃ ca śoṇitavase nayate śarīram // BuSto_78.5
yeṣāṃ priyatvamadhikṛtya mayojjhitaṃ yat yastān viheṭhayati tena viheṭhito 'ham /
sattvopakāraparamā hi mamāgrapūjā sattvāpakāraparayā ca parābhavaḥ syāt // BuSto_78.6
sattvān prāpya mayā kṛtāni kuśalānyārādhitāstāyinaḥ prāptāḥ pāramitāśca sattvasamiterevārthamātiṣṭhatā /
sattvārthena samudyatena manasā mārasya bhagnaṃ balaṃ sattvaireva tathā tathā viracitaṃ yenāsmi buddhaḥ kṛtaḥ // BuSto_78.7
kasmin vastuni siddhyatāmiha kṛpā maitrī ca kvālambatāṃ kvopekṣāmuditādivastuviṣayaḥ kasmin vimokṣādayaḥ /
kasyārthe karuṇāpareṇa manasaḥ kṣāntiściraṃ bhāvitā na syurjanmani janma(ni) priyavidhau mitraṃ yadi prāṇinaḥ // BuSto_78.8
sattvā eva gajādibhāvagatayo dattā mayā 'nekaśaḥ sattvā eva ca pātratāmupagataṃ deyaṃ mayā grāhitāḥ /
sattvaireva vicitrabhāvagamanādasmatkṛpā vardhitā sattvāneva na pālayāmi yadi cet kasyārthamarthaḥ kṛtaḥ // BuSto_78.9
saṃsāre vyasanābhighātabahule na syuryadi prāṇino janmāvartaviḍambanena yamalokaṃ prāpya sātmīkṛtāḥ /
saṃsārāttaraṇaṃ ca saugatamidaṃ mahātmyamatyadbhutaṃ kasyārthena samīhitaṃ yadi na me sattvā bhaveyuḥ priyāḥ // BuSto_78.10
yāvaccedaṃ jvalati jagataḥ śāsanaṃ śāsanaṃ me tāvat stheyaṃ parahitaparairātmavadbhirbhavadbhiḥ /
śrutvā śrutvā mama viracitaṃ sattvahetorakhinnaiḥ khedaḥ kāryo na ca tanumimaṃ muktasāraṃ bhavadbhiḥ // BuSto_78.11
samyaksambuddhabhāṣitā sattvārādhanagāthā samāptā //
digital sanskrit buddhist canon, stotra section, text no. 79: śākyasiṃhastotram brahmaṇā kṛtam
namaḥ śākyendrāya /
namo 'stu lokādhipa śākyarāja saddharmapaṅkeruhabhāskarāya /
kleśārivargābhihatāya tubhyaṃ saṃbodhidīpairhatamohajāla // BuSto_79.1
brahmarṣirājarṣisurarṣisaṅghaiḥ prāptuṃ na yacchakyamanekaratnaiḥ /
prāptaṃ tvayā jñānamanantadharmaṃ yenākariṣyaḥ sakalasya haityam // BuSto_79.2
pravartitaṃ yena sudharmacakraṃ yasmin mahī sodadhiśailarājā /
ānanditeva calitā hyajasraṃ namo 'stu tubhyaṃ tribhavādhipāya // BuSto_79.3
yasmiṃśca vātāstriguṇena yuktā vavurnabhasto nipatanti vastrāḥ(rṣāḥ) /
vicitrapuṣpāṇi sugandhi vāri namo 'stu tubhyaṃ jagadekanātha // BuSto_79.4
ananyajeyo namucirvariṣṭhaiḥ sainyairvṛtaḥ koṭiśatapramāṇaiḥ /
jitaṃ tvayaikena nirāyudhena namo 'stu tubhyaṃ balavartanāya // BuSto_79.5
yena trilokīṃ pratipālituṃ tanmāyāsukajjājvalayan(?) prajātam /
svabhāvato janmajarāntakāriṇe namo 'stu tubhyaṃ jagadekanātha // BuSto_79.6
traidhātulokeṣu vikāsituṃ tāṃ saṃbodhicaryāmapavargasetum /
tuṣitāyuto janma cakāra martye namo 'stu tubhyaṃ varabodhirāja // BuSto_79.7
samyak pratijñāṃ pratikṛtya yena saṃpreṣyate mokṣapure janaughaḥ /
tadarthamāyāsi ca martyaloke namo 'stu tubhyaṃ sumahatpratijña // BuSto_79.8
yaścāṣṭakaṃ brahmakṛtaṃ supuṇyaṃ paṭhiṣyati śākyavarāgrataḥ sthaḥ /
duḥkhaṃ mahāpāpabhayaṃ ca hitvā śrīśrīghane yāsyati pattane mudā // BuSto_79.9
brahmaṇā kṛtaṃ śrīśākyasiṃhastotraṃ samāptam //
digital sanskrit buddhist canon, stotra section, text no. 80: śākyasiṃhastotram
chando 'mṛtoddhṛtam
namāmi taṃ bhikṣugaṇairūpetaṃ tathāgatairvṛkṣatale niṣaṇṇam /
anantarodīritalakṣmabhājau pādau yadīyāvupajātayastāḥ // BuSto_80.1
śākyendravaṃśālalitāvataṃsamaṃśādhikābhaṃ kanakādhikābham /
namāmi buddhaṃ hyupajātisiddhaṃ sarvārthasiddhākhyakumāravaryam // BuSto_80.2
namāmi nityaṃ niravadyavṛttaṃ niraṃjanaṃ nirmaladeharūpam /
niḥśeṣasattvoddharaṇaikacittaṃ candrānanaṃ śubhrapadāravindam // BuSto_80.3
śauddhodaniṃ gautamipālanīyaṃ māyāsutaṃ mārajitaṃ mahāntam /
maheśvarādyairmahanīyamūrtimameyamāhātmyamameyadharmam // BuSto_80.4
bhavodadhestīrṇamanantapuṇyaṃ bhavādidevairabhivandyapādam /
anantabhavyākṛtibhāvanīyaṃ taṃ naumi bhavyojjvalabhūṣitāṅgam // BuSto_80.5
babhāṇa vaṃśasthaviro nṛpādhipo janān pratītyāhvayatātmajaṃ mama /
kṛtāribhaṅgaṃ jinarājamīśvaraṃ gataṃ ṣaḍabdaṃ ca viyogabhāvayoḥ // BuSto_80.6
bhajasva vaṃśasthaviraṃ munīśvaraṃ mahāvane vṛkṣatale śucisthale /
jagaddhitaṃ yajjanana jarāntakaṃ jagajjananyā varadakṣapārśvajam // BuSto_80.7
śākyendravaṃśodadhicandramudgataṃ śrīśākyasiṃhaṃ caturānanaiḥ stuvan /
prāśiṣṭa brahmā caturānanaṃ svakaṃ caturguṇaṃ puṇyamavāptamityaho // BuSto_80.8
daityendravaṃśāgnirasau janārdano dvābhyāṃ vidhāyāñjalimambujāsanam /
doṣṇāmamaṃsaccaturaścaturbhujād dvaiguṇyamāptaṃ sukṛtaṃ mayeti // BuSto_80.9
chando 'mṛtoddhṛtaṃ śrīśākyasiṃhastotraṃ samāptam //
digital sanskrit buddhist canon, stotra section, text no. 81: śākyasiṃhastotram durgatipariśodhanoddhṛtam
om namaḥ śākyasiṃhāya
namaste śākyasiṃhāya dharmacakrapravartaka /
traidhātukaṃ jagatsarvaṃ śodhayet sarvadurgatim // BuSto_81.1
namaste vajroṣṇīṣāya dharmadhātusvabhāvaka /
sarvasattvahitārthāya ātmatattvapradeśaka // BuSto_81.2
namaste ratnoṣṇīṣāya samantāttattvabhāvanaiḥ /
traidhātukaṃ sthitaṃ sarvamabhiṣekapradāyaka // BuSto_81.3
namaste padmoṣṇīṣāya svabhāvapratyabhāṣaka /
āśvāsayanyaḥ sattveṣu dharmāmṛtaṃ pravartayet // BuSto_81.4
namaste viśvoṣṇīṣāya svabhāvakṛtamanusthita /
viśvakarmakaro hyeṣa sattvānāṃ duḥkhaśāntaye // BuSto_81.5
namaste tejoṣṇīṣāya traidhātukamabhāṣaka /
sarvasattva upāyeṣu sattvadṛṣṭaṃ kariṣyate // BuSto_81.6
namaste dhvajoṣṇīṣāya cintāmaṇidhvajādhara /
dānena sarvasattvānāṃ sarvāśāparipūraka // BuSto_81.7
namaste tṛṣṇoṣṇīṣāya kleśopakleśachedana /
caturmārabalaṃ bhagnaṃ sattvānāṃ bodhiprāptaye // BuSto_81.8
namaste chatroṣṇīṣāya ātapatraṃ suśobhanam /
traidhātuka jagatsarvaṃ dharmarājatvaprāpakam // BuSto_81.9
lāsyā mālā tathā gītā nṛtyā devīcatuṣṭayam /
puṣpā dhūpā ca dīpā ca gandhādevī namo 'stu te // BuSto_81.10
dvāramadhyasthitā ye ca aṃkuśapāśaphoṭakāḥ /
śraddhābhāvavinirjñātaṃ dvārapāla namo 'stu te // BuSto_81.11
vedikādau sthitā ye ca catasro dvārapālikāḥ /
muditādau daśa sthitvā bodhisattva namostu te // BuSto_81.12
brahmendrarudracandrārkā lokapālāścaturdiśam /
agnī rākṣasavāyuśca bhūtādhipate namostu te // BuSto_81.13
anena stotrarājena saṃsthito maṇḍalāgrataḥ /
vajraghaṇṭāgharo mantrī idaṃ stotramudāharet // BuSto_81.14
durgatipariśodhanoddhṛtaṃ śrīśākyasiṃhastotraṃ samāptam //
digital sanskrit buddhist canon, stotra section, text no. 82: śākyasiṃhastotram navagrahakṛtam
praṇamāmi jinaṃ sugataṃ satataṃ tapanīyahiraṇyaśarīracchavim /
varacakravibhūṣitapāṇitalaṃ sasurāsuramānuṣapāpaharam // BuSto_82.1
praṇamāmi munīndraguruṃ lalitaṃ satatākulanirjitamārabalam /
daśapāramitāpratibodhakaraṃ caturrāryavibodhakaraṃ sukaram // BuSto_82.2
praṇamāmi hitaṅkaradevanaraṃ sanarāmarapūjitadevavaram /
amarādikaṣaḍgatihaityakaraṃ sajarājanimṛtyubhayādiharam // BuSto_82.3
praṇamāmi sukhākarabodhibharaṃ svasukhaṃ pradadau karuṇāśayataḥ /
paraduḥkhamasahya cakāra janurgatadoṣanirākulaśākyakule // BuSto_82.4
praṇamāmi ca lokahitāya gṛhaṃ vijahau pitaraṃ ramaṇīsahitam /
hayakaṇṭhakachandakadevavṛto mudito 'bhyagamat suvane vijane // BuSto_82.5
praṇamāmi tapovanasubhramitaṃ pracakāra ca yastu maharṣigaṇān /
caturāryakabrahmavihāraparān sugatasmaraṇaikatapovratikān // BuSto_82.6
praṇamāmi mahādrumamūlavare sutṛṇāsanasaṃśritavajradharam /
śatakoṭisumārabalāstraharaṃ śatasaṃkhyatathāgataputravṛtam // BuSto_82.7
praṇamāmi ca mallikapañcaśatā vaṇijaḥ pratipālanameva kṛtāḥ /
vaṇijārpitapañcasudhānayakaṃ śubhapāyasabhojanabhakṣakṛtam // BuSto_82.8
praṇamāmi suvartitadharmavaraṃ mṛgadāvavane caturāsanake /
vidhiśakrasurāsuralokavṛtaṃ suśarīramahojjvalasarvadiśam // BuSto_82.9
gurunirmitakaṃ sugatastavakaṃ paṭhanaṃ kurute kila yo manujaḥ /
graharogabhayaṃ nahi tasya sadā sa tu yāsyati mokṣapure supure // BuSto_82.10
ādityādinavagrahakṛtaṃ śrīśākyasiṃhastotraṃ samāptam //
digital sanskrit buddhist canon, stotra section, text no. 83: śākyasiṃhastotram śaṅkarakṛtam
namāmi saugataṃ jinaṃ lasadvitānabhāsuraṃ sahasrasūryarociṣaṃ śaśāṅkakoṭinirmalam /
saromakūpamaṇḍalād galatsusūkṣmatejasaṃ sahasranemicakritāṅaghripadmapāṇiśobhitam // BuSto_83.1
bhajāmi lokanāyakaṃ saśokaroganāśakaṃ jarāvipadbhayāntakaṃ bhavārṇavapratārakam /
prabuddhapaṅkajāsanaṃ vibuddhabodhikānanaṃ trilokalokabhāvanaṃ jagattrayaikapāvanam // BuSto_83.2
namo 'stu pālabhuṃ jagaccakāra janma mānavaṃ viśuddhaśākyasāgare payonidhau śaśī yathā /
kathāsudhāmayo 'dhunā vinodayiṣyate bhavān trijālamohatāmasaṃ vināśayiṣyase jvalan // BuSto_83.3
sthitāya bodhimaṇḍape hitāya lokasaṃcaya jitāya mārasainyakaṃ śritāya sattṛṇāsanam /
sujātaśākyabhūpateryutāya pāramārthakairvṛtāya bodhisaṃvarairnamo 'stu dharmarāja te // BuSto_83.4
bhajāmi bhavyabhāvukaṃ bhavasya bhāvabhedakaṃ subodhivaibhavodbhavaṃ subhādrikaṃ śubhāṃśikam /
bhavaughabhārabhedituṃ babhāra bodhibhārakaṃ subhadrabhānubhāsvaraṃ subhāvitaṃ śubhāvaham // BuSto_83.5
jinendramūlamaṇḍape lasadvitānavistṛte sahasrakalpapādape prapūrṇavatpraśobhite /
hiraṇyaratnavedikākuśāsanasthitaṃ vibhuṃ namāmi śākyasaugataṃ tathāgataṃ varaṃ sadā // BuSto_83.6
paṭhanti ye jināgrato vinirmitaṃ hareṇa tat supañcapañcacāmaraṃ trikālameva maṅgalam /
sukīrtidharmasaṃyutaṃ lasanti sapta vṛddhayo vrajanti te sukhāvatīṃ sukhena satsukhāvatīm // BuSto_83.7
śaṅkarakṛtaṃ śrīśākyasiṃhastotraṃ samāptam //
digital sanskrit buddhist canon, stotra section, text no. 84: śākyasiṃhastotram surapatikṛtam
naubhi śrīśākyasiṃhaṃ sakalahitakaraṃ dharmarājaṃ maheśaṃ sarvajñaṃ jñānakāyaṃ trimalavirahitaṃ saugataṃ bodhirājam /
dharmādhāraṃ munīndraṃ daśabalabalinaṃ śrīghanaṃ viśvarūpaṃ saṃbuddhaṃ lokanāthaṃ sakalabhayaharaṃ saṃsthitaṃ martyaloke // BuSto_84.1
yastvaṃ dharmādhimeśaṃ(peśaḥ) sakalajinasutaiḥ saṃśritaḥ śvetaketurityākhyāṃ bodhihetustadanu ca tuṣitā cāgatā bodhirāja /
maitreyaṃ sthāpayitvā pramuditamanasaṃ svāsane cābhiṣiñcya māyāgarbhe pavitre 'śucimalarahite ratnavyūhe niveśa // BuSto_84.2
garbhe sthitvā 'pi yastvaṃ sakalahitakarīṃ dharmavyākhyāṃ karoṣi kāle mātuḥ sukakṣātsakalanijakaraiḥ kāśayat saṃprajātaḥ /
lokācāraṃ ca kṛtvā vihitadaśavidhiṃ vai vivāhādi tattat tyaktvā sarvāṃśca rājyaṃ sakalajanahite nirgataṃ tvāṃ name 'ham // BuSto_84.3
ūrṇākośācca yasya pratidinamasakṛt dakṣiṇāvartarociḥ prodyaddedīpyamānatribhuvanakuharadhvastamohāndhakāram /
catvāriṃśatsudantodgalitakaracayairbhāpayannārakīyān proddhṛtvā svargaloke suratarukalite sthāpitā yena vande // BuSto_84.4
yatpāṇī cakracihnāvabhimataphaladau dānapāraṃgatatvodyatkāntā bhūmidevī svagaṇaparivṛtā bhedayitvā 'vaniṃ tām /
sthitvāgre pūjayitvā namucimabhigataṃ bhartsayitvā dviṣantaṃ sākṣībhūtā nilīnā praṇamitaśirasā tvāṃ name 'haṃ jinendram // BuSto_84.5
yasyodgrīvasya cāgre vidhiharamadhuhṛllokasaṃsthaiḥ pravīṇair draṣṭuṃ naivābhiśaktyā kimu manujapure vāsitairmādṛśaiśca /
brahmāṇḍaṃ laṅghayitvā taraṇiśaśadharau dyauśca nakṣatralokaṃ ūrdhvaṃ lokottarākhye nijabhuvanavare bhāsitaṃ tvāṃ name 'ham // BuSto_84.6
yadvaktraṃ paṅkajābhaṃ suradanavasanākarṇikākesarāḍhyaṃ brahmāṇḍaṃ jūmbhate 'smin bhuvanagaṇavṛttaṃ saṃśritaṃ karṇikāvat /
dṛṣṭvā saṃmūrcchito 'bhūnnamuciranucaraistrāsi sarvajñanātha kṛtvā kecitprayātāḥ śaraṇamabhimataṃ śrīghanaṃ tvāṃ name 'ham // BuSto_84.7
saṃkhyājñānapravīṇāstribhuvanasadane paṇḍitā ye vasanti taiḥ sarvairmīlayitvā yadi tava mahimā varṇyate kalpakālam /
pāraṃ gantuṃ samarthā nahi nikhilaguṇakṣīrasindhoḥ kathañcid ekākī kiṃ samarthāstadapi mama mano bodhanārthaṃ name tvām // BuSto_84.8
paṭhyante stotrametatsurapatiracitaṃ sragdharāvṛttasaṃjñaṃ śakrādyā lokapālāḥ pratipadanucarāḥ saṃkariṣyanti rakṣām /
saukhyaṃ bhuktveha loke tadanu surapateḥ kalpavṛkṣābhikīrṇe sthitvā gacchanti cānte sugatasutamahīṃ sarvalaukaikagamyām // BuSto_84.9
surapatikṛtaṃ śrīśākyasiṃhastotraṃ samāptam //
digital sanskrit buddhist canon, stotra section, text no. 85: śākyasiṃhastotram viṣṇukṛtam
om namaḥ sarvajñāya
name śrīghana tvāṃ sadābhāvabhakto bhavāmbhodhisetuṃ lasanmokṣahetum /
tridhātuṃ vidhātuṃ surakṣāṃ virakṣāṃ sudakṣaṃ sukakṣāṃ sujātaṃ sudāntam // BuSto_85.
name dānaśīlakṣamādhyānavīryaṃ mahajjñānapāraṃgataṃ saugatatvam /
caturbrahmavaihāralokoddharantaṃ catuḥsatyadharmopadeśaṃ suveśam // BuSto_85.2
name bodhirājaṃ sugamye virājaṃsuramye vane devarājādigamyam /
caturthāsanasthaṃ hitārthaṃ diśantaṃ kṛtānekasusthaṃ jagadrakṣaṇastham // BuSto_85.3
caturmāralokaṃ mahadvīryavantaṃ jayantaṃ hasantaṃ trijālaṃ ca kālam /
kṣamānaddhadehaṃ name muktagehaṃ trilokyaikanāthaṃ tathā śākyanātham // BuSto_85.4
name mārasainyaṃ jitaṃ yena sarvaṃ nirastreṇa sāhāyyamuktena nūnam /
kṣamāvarma maitrīdhanurdhāriṇā ca jagatpālituṃ bodhivṛkṣasthitena // BuSto_85.5
name śītavyañjairlasaddehagehaṃ jane snehavantaṃ vane gehavantam /
yutaṃ dvādhikaistriṃśakairlakṣaṇākhyairmahādurlabhaṃ traibhave lokapūjyam // BuSto_85.6
name dharmameghāsthitaṃ supratiṣṭhaṃ kalau nāthahīne bhaveyaṃ sanāthaḥ /
tathā pālituṃ svāṃ pratijñāṃ cakāra janiṃ śākyavaṃśe mahīpāvataṃse // BuSto_85.7
name bhāgyato labhyate darśanaṃ te tathā bhāgyabhājo svayameti buddhiḥ /
sthito dharmameghe kathaṃ darśanaṃ syād vihīnā na tatrābhigantuṃ praśaktāḥ // BuSto_85.8
idānīṃ bhavatpādapadmotthitena rajaḥpuñjakena trilokaṃ pavitram /
tathāsmācchirāṃsi pavitrāṇi satyaṃ cariṣyāmi bodhiṃ bhavacchāsanena // BuSto_85.9
bhujaṅgaprayātaṃ kṛtaṃ mādhavena paṭhed yo jinasyāgratastho hi nityam /
sadā maṅgalaṃ tasya gehe sudehe prasannāśca rakṣāṃ kariṣyanti buddhāḥ // BuSto_85.10
trijālaṃ ca chitvā sukhāni prabhuktvā tathā dānaśīlādipāraṃgatāśca /
mahābodhilabdhā jagatpālakṣodaṃ gamiṣyanti cānte sukhāvatyupākhyām // BuSto_85.11
śrīśākyasiṃhasya viṣṇukṛtaṃ bhujaṅgaprayātastotraṃ samāptam //
digital sanskrit buddhist canon, stotra section, text no. 86: śākyasiṃhastotram yaśodharākṛtam
eṣo hi bhavatastāto janmamṛtyujarāntakaḥ /
sarvārthasiddhanāmneti śākyasiṃho 'dhunā suta // BuSto_86.1
yasya chāyāmupāśritya divyātisundaro bhaveḥ /
dvātriṃśallakṣaṇadharaṃ pitaraṃ darśayādhunā // BuSto_86.2
caturaśītisāhasraṃ strīṇāṃ vihāya nirmadaḥ /
tapovanamagād yo 'sau vandayainaṃ maharddhikam // BuSto_86.3
saptaratnāni rājyaṃ ca mahaiśvaryapadaṃ varam /
hitvā pravrajito yo 'sau taṃ darśaya jagadgurum // BuSto_86.4
māyākhyāyāḥ pitāmahyā yo 'janaddakṣakukṣitaḥ /
lumbinyāmudayāt sūrya iva taṃ pitaraṃ nama // BuSto_86.5
abhayāyāḥ kuleśvaryā yena pādāmbuje natam /
traidhātukādhipaṃ devaṃ pitaraṃ tvaṃ sadā nama // BuSto_86.6
viśvāmitramupādhyāyaṃ yo 'yojayat susaṃvare /
bālakrīḍābhiraktātmā tātamenaṃ sadā nama // BuSto_86.7
jambūtarusamāsīnaṃ pañcarṣayo hatatviṣaḥ /
nirmāninaḥ prābhajan yamenaṃ tātaṃ sadā nama // BuSto_86.8
pitaraṃ bodhayitvā yo 'tyājayattu ṣaḍaṃśakam /
dayākaraṃ jagadvandyaṃ janakaṃ praṇamātmaja // BuSto_86.9
yo 'jayaddevadattādīn māninaḥ sarvavit sudhīḥ /
sarvaphalādidaṃ vijñaṃ sudhiyaṃ janakaṃ bhaja // BuSto_86.10
yātrāyāmāturaṃ jīrṇaṃ mṛtaṃ dṛṣṭivivarjitam /
svayaṃ vijño 'pi papraccha sadā taṃ janakaṃ bhaja // BuSto_86.11
kāmāgnirnāharadyasya cittaṃ pramadavāsinaḥ /
nirañjanaṃ nirvikalpaṃ suta taṃ janakaṃ bhaja // BuSto_86.12
kanakāśvaṃ samāruhya chandakena bahiryayau /
deśānniśīthe tridaśaiḥ stūyamānaṃ mudā bhaja // BuSto_86.13
hayaṃ nivartayāmāsa chandakaṃ ca tapovanāt /
sukaṇṭhābharaṇaṃ dattvā bhaṇainaṃ vanacāriṇam // BuSto_86.14
nairañjanāmupāsṛtya prākarod yastapovratam /
jagaddhitārthaṃ ṣaḍvarṣamenaṃ bhaja tapaḥparam // BuSto_86.15
bodhidrumasamāsīno jitvā māraṃ suduḥsaham /
prālabhadbodhiratnaṃ yo darśayainaṃ tathāgatam // BuSto_86.16
mṛgadāvasthitaḥ kāśyāṃ dharmacarkra pravartayan /
brahmādibhirvṛto yo 'sau darśayainaṃ guruṃ suta // BuSto_86.17
iti mātroditaṃ śrutvā rāhulaḥ so 'tivismitaḥ /
praṇamya pitaraṃ paśyan mudamāpa smitānanaḥ // BuSto_86.18
śrīśākyasiṃhastotraṃ yaśodharākṛtaṃ samāptam //
digital sanskrit buddhist canon, stotra section, text no. 87: śāradāṣṭakastotram
śaṅkhendukundahimasannibhacārudehāṃ haṃsasthitāṃ kamalapatrasurocanīyām /
divyāmbarābharaṇabhūṣitasaumyarūpāṃ śrīśāradāṃ bhagavatīṃ satataṃ namāmi // BuSto_87.1
saṃsārasāgaramahodadhimagnasattvasantāriṇīṃ suranarārcitapādapadmām /
hārārddhahāramaṇikuṇḍalamaṇḍitāṅgīṃ śrīśāradāṃ bhagavatīṃ satataṃ namāmi // BuSto_87.2
yā bhāratīti kathitā jananī ca loke mohāndhakārabharabhagnakṛtāṃ janānām /
saṃkīrtitā munibhirastasamastadoṣaiḥ śrīśāradāṃ bhagavatīṃ satataṃ namāmi // BuSto_87.3
vīṇānuvādanaratāṃ sphaṭikākṣamālāsaṃdhāriṇīṃ kanakapustakadhāriṇīṃ ca /
ratnaiḥ śubhaiḥ surucirāṃ kṛtahastapadmāṃ śrīśāradāṃ bhagavatīṃ satataṃ namāmi // BuSto_87.4
pūjyā sadaiva jananī parivandanīyā devyā gaṇā manasi saṃparimodanīyāḥ /
jīvārthinaḥ phalabhṛto guṇavarṇanā ca śrīśāradāṃ bhagavatīṃ satataṃ namāmi // BuSto_87.5
natvā bhajejjagati yo jananīṃ prasiddhāṃ kuryātsadā bhagavatī kilapañcasaukhyam /
saundaryarūpaguṇavittasubhogabhājaṃ śrī śāradāṃ bhagavatīṃ satataṃ namāmi // BuSto_87.6
pūjopahāravalibhiḥ paripūjanīyā devyā gaṇādikamanojñasuvaktrapadmāḥ /
yaiḥ pūjitā bhagavatī kila jāḍyahantrī śrīśāradāṃ bhagavatīṃ satataṃ namāmi // BuSto_87.7
yasyāḥ prasādamavagamya sukhapradāyāstrailokyanāthauditārkasamaprabhaḥ syāt /
dharmārthakāmaphaladāmatha mokṣadāṃ ca śrīśāradāṃ bhagavatīṃ satataṃ namāmi // BuSto_87.8
śrīśāradāṣṭakastotraṃ samāptam //
digital sanskrit buddhist canon, stotra section, text no. 88: sragdharāpañcakastotram
vande 'haṃ tattvarūpaṃ tatavitatabhavaṃ bhavyahavyasvabhāvaṃ buddhānāmādibuddhaṃ kṛtavividhahitaṃ tejasāṃ sannidhānam /
samyaksaṃbodhimūrti triguṇavilasitaṃ pañcajñānaikahetuṃ nairākāraṃ nirañjaṃ gaganavadaniśaṃ nirmalaṃ cittacaityam // BuSto_88.1
jyotīrūpe tvadīye vinilayatapasā dānaśīlakṣamāsu vīryadhyānākhyaprajñodadhikṛtataraṇo māṇivṛnde sujātau /
bodhiṃ prāpto 'smi cāsmin sakalapūravare cākaniṣṭhe mahimni vande tvāṃ viśvarūpaṃ sphaṭikamaṇirivopāttanānāprabhedam // BuSto_88.2
nānā vaidhyaṃ supūjyopakaraṇamaniśaṃ ḍhaukitaṃ sarvalokai kiṃ cāhaṃ ḍhaukayiṣye tvadanunayamanāstyaktarājyādidravyaḥ /
jātau jātau ca jātau kṛtasukṛtacayaṃ kāyavāṅmānasaistaistatsarvaṃ ḍhaukayiṣye nijatanusahitaṃ saṃgṛhāṇa subuddhe // BuSto_88.3
ekaṃ yugmaṃ tṛtīyaṃ yugalayugamatho pañcamaṃ ṣaṣṭhasaṃjñaṃ saptāṣṭau vai navākhyaṃ daśamamatha tathaikādaśaṃ dvādaśākhyam /
trāyodaśyaṃ caturdaśyamatha śarakamaṭhaṃ caikataḥ saṃprasūtam ānantyaṃ svaṃ tadaivaṃ jagadakhilamabhūt tvāṃ name caikarūpam // BuSto_88.4
eko vairocanākhyastadaparajino buddha akṣobhyasaṃjñaḥ ratnādyaḥ saṃbhavo 'sau tritaya amṛtaruksaṃjñakasturyasaṃkhyaḥ /
pañcākhyo 'moghasiddhistadanu ca jagati khyātasaṃkhyādyasaṃkhyā devā daityāśca martyā bhavadavayavajāḥ sarvadā 'haṃ nato 'smi // BuSto_88.5
śrīśākyasiṃhabuddhakṛtaṃ sragdharāpañcakaṃ samāptam //
digital sanskrit buddhist canon, stotra section, text no. 89: suprabhātastotram śrīharṣadevabhūpativiracitam
stutamapi surasaṅghaiḥ siddhagandharvayakṣair divi bhuvi suvicitraiḥ stotravāgbhiryatīśaiḥ /
ahamapi kṛtaśaktirnaumi saṃbuddhamāryaṃ nabhasi garuḍayāte kiṃ na yānti dvirephāḥ // BuSto_89.1
kṣapitaduritapakṣaḥ kṣīṇaniḥśeṣadoṣo dravitakanakavarṇaḥ phullapadmāyatākṣaḥ /
surucirapariveṣaḥ suprabhāmaṇḍalaśrīḥ daśabala tava nityaṃ suprabhātaṃ prabhātam // BuSto_89.2
madanabalavijetuḥ kāpathocchedakartus tribhuvanahitakartuḥ strīlatājālahartuḥ /
samasukhaphaladāturbhetturajñānaśailaṃ daśabala tava nityaṃ suprabhātaṃ prabhātam // BuSto_89.3
asurasuranarāṇāṃ yo 'grajanmāgradevaḥ sakalabhuvanadhātau lokasṛṣṭyaikaśabdaḥ /
svapiti manujadhātā abjayoniḥ svayambhūr daśabala tava nityaṃ suprabhātaṃ prabhātam // BuSto_89.4
udayagiritaṭastho vidrumacchedatāmras timiranikarahantā cakṣurekaṃ prajānām /
ravirapi madalolaḥ sarvathā so 'pi supto daśabala tava nityaṃ suprabhātaṃ prabhātam // BuSto_89.5
dviradadaśanapāṇḍuḥ śītaraśmiḥ śaśāṅkas tilaka iva rajanyāḥ sarvacūḍāmaṇiryaḥ /
avigatamadarāgaḥ sarvathā so 'pi supto daśabala tava nityaṃ suprabhātaṃ prabhātam // BuSto_89.6
prabalabhujacatuṣkaḥ ṣoḍaśārdhārdhavaktro japaniyamavidhijñaḥ sāmavedapravaktā /
amalakamalayoniḥ so 'pi brahmā prasupto daśabala tava nityaṃ suprabhātaṃ prabhātam // BuSto_89.7
himagiriśikharasthaḥ sarpayajñopavītī tripuradahanadakṣo vyāghracarmottarīyaḥ /
saha girivaraputryā so 'pi suptastriśūlī daśabala tava nityaṃ suprabhātaṃ prabhātam // BuSto_89.8
jvalitakuliśapāṇirdurjayo dānavānāṃ surapatirapi śacyā vibhrame mūḍhacetāḥ /
aniśiniśiprasuptaḥ kāmapaṅke nimagno daśabala tava nityaṃ suprabhātaṃ prabhātam // BuSto_89.9
kuvalayadalanīlaḥ puṇḍarīkāyatākṣaḥ suraripubalahantā viśvakṛdviśvarūpī /
harirapi cirasupto garbhavāsairamukto daśabala tava nityaṃ suprabhātaṃ prabhātam // BuSto_89.10
kapilajaṭakalāpo raktatāmrāruṇākṣaḥ paśupatiratikāle saṅgabhaṅgaikadakṣaḥ /
smaraśaradalitāṅgaḥ so 'pi supto hutāśo daśabala tava nityaṃ suprabhātaṃ prabhātam // BuSto_89.11
humaśaśikumudābho madyapānāruṇākṣo dṛḍhakaṭhinabhujāṅgo lāṅgalī śaktihastaḥ /
bala iha śayito 'sau revatīkaṇṭhalagno daśabala tava nityaṃ suprabhātaṃ prabhātam // BuSto_89.12
gajamukhadaśanaikaḥ sarvato vighnahantā vigalitamadavāriḥ ṣaṭpadākīrṇagaṇḍaḥ /
gaṇapatirapi supto vāruṇīpānamatto daśabala tava nityaṃ suprabhātaṃ prabhātam // BuSto_89.13
atasikusumanīlo yasya śaktiḥ karāgre navakamalavapuṣmān ṣaṇmukhaḥ krauñcahantā /
trinayanatanayo 'sau nityasuptaḥ kumāro daśabala tava nityaṃ suprabhātaṃ prabhātam // BuSto_89.14
aśanavasanahīnā bhāvyamānā virūpā alamakhilavighātaiḥ pretavaddagdhadehāḥ /
ubhayagativihīnāste 'pi nagnāḥ prasuptā daśabala tava nityaṃ suprabhātaṃ prabhātam // BuSto_89.15
ṛṣaya iha mahānto vatsabhṛgvaṅgirādyāḥ kratupulahavasiṣṭhā vyāsavālmīkigargāḥ /
parayuvativilāsairmohitāste 'pi suptāḥ daśabala tava nityaṃ suprabhātaṃ prabhātam // BuSto_89.16
yamavaruṇakuberā yakṣadaityoragendrāḥ divi bhuvi gagane vā lokapālāstathānye /
yuvatimadakaṭākṣairvīṃkṣitāste 'pi suptā daśabala tava nityaṃ suprabhātaṃ prabhātam // BuSto_89.17
bhavajalanidhimagnā mohajālāvṛtāṅgā manukapilakaṇādā bhrāmitā mūḍhacittāḥ /
samasukhaparihīnā vāliśāste 'pi suptā daśabala tava nityaṃ suprabhātaṃ prabhātam // BuSto_89.18
ajñānanidrarajanītamasi prasuptā tṛṣṇāviśālaśayane viṣayopadhāne /
kāle śubhāśubhaphalaṃ parikīryamāṇe jāgarti yaḥ satatameva namo 'stu tasmai // BuSto_89.19
tīrtheṣu gokulaśatāni pibanti toyaṃ tṛptiṃ vrajanti na ca tatkṣayamabhyupaiti /
tadvanmune kaviśatairapi saṃstutasya na kṣīyate guṇanidhirguṇasāgarasya // BuSto_89.20
suprabhātaṃ tavaikasya jñānonmīlitacakṣuṣaḥ /
ajñānatimirāndhānāṃ nityamastamito raviḥ // BuSto_89.21
punaḥ prabhātaṃ punarutthito raviḥ punaḥ śaśāṅkaḥ punareva śarvarī /
mṛtyurjarā janma tathaiva he mune gatāgataṃ mūḍhajano na buddhyate // BuSto_89.22
suprabhātaṃ sunakṣatraṃ śriyā pratyabhinanditam /
buddhaṃ dharmaṃ ca saṅghaṃ va praṇamāmi dine dine // BuSto_89.23
stutvā lokaguruṃ mahāmunivaraṃ saddharmapuṇyodgamaṃ nirdvandvaṃ hatarāgadveṣatimiraṃ śāntendriyaṃ nispṛham /
yatpuṇyaṃ samupārjitaṃ khalu mayā tenaiva loko 'khilaṃ pratyūṣastutiharṣito daśabale śraddhāṃ parāṃ vindatām // BuSto_89.24
śrīharṣadevabhūpativiracitaṃ daśabalasya suprabhātastotraṃ samāptam //
digital sanskrit buddhist canon, stotra section, text no. 90: svayaṃbhūstavaḥ
namaste viśvarūpāya jyotīrūpāya te namaḥ /
namaḥ svayaṃbhave nityaṃ jagaduddhārahetave // BuSto_90.1
tvaṃ buddhastvaṃ ca dharmo daśabalatanayastvaṃ tathā bodhisattvastvaṃ bhikṣuḥ śrāvakastvaṃ kuliśavaradharastvaṃ tathā dharmadhātuḥ /
tvaṃ brahmā tvaṃ ca viṣṇuḥ pramathagaṇapatistvaṃ mahendro yamastvaṃ tvaṃ pāśī tvaṃ dhaneśastvamanalapavanau nairṛtastvaṃ maheśaḥ // BuSto_90.2
bhūtāḥ pretāścatiryak tvamamaramaditimārnavāstvaṃ vayaṃ ca cāturyonistvameva triguṇavaratanuḥ pañcajñānaikamūrtiḥ /
varṇāstvaṃ kālamāsā dinamapi rajanī pañcabhūtāstvameva annaṃ ratnaṃ ca sarvaṃ matirati mahatī naḥ sadā tvāṃ natāḥ smaḥ // BuSto_90.3
pañcajñānena buddhān sṛjasi svayamatho bodhisattvāṃśca pañcabhūtānetān guṇāṃstrīnajaharigiriśān sthāvarāñjaṅgamāṃśca /
sarveṣāṃ cetasi stho naṭayasi sakalaṃ sarvato rakṣako 'si tvaṃ bījaṃ cāṅkurastvaṃ phalamapi viṭapī sarvadā tvāṃ natāḥ smaḥ // BuSto_90.4
śreṣṭhaṃ kṣatraṃ tvamasmin prabhavasi bhagavān sarvataḥ sarvadevān grāmāṃstīrthāni deśān nṛpasahitanarān naigamāṃścāpi sarvān /
dvīpeṣvanyeṣvapi tvaṃ vibhajasi sakalaṃ jyotiṣāṃ saṃvibhāgam bījībhūtaikadīpo 'syakhilamapi jagadvayāpakastvāṃ natāḥ smaḥ // BuSto_90.5
jyotistvadīyaṃ parito visāri sitāruṇaśyāmakapītaraktaṃ /
dṛṣṭaṃ tataḥ sarvamidaṃ bhavantaṃ manyāmahe tvāṃ praṇatāḥ sma nityam // BuSto_90.6
nutiṃ mahārājakṛtāṃ ye paṭhiṣyanti mānavāḥ /
cakravartipadaṃ prāpya te hi muktimavāpnuyuḥ // BuSto_90.7
śrīcāturmahārājakṛtaṃ svayaṃbhūstavaṃ samāptam //
digital sanskrit buddhist canon, stotra section, text no. 91: svayambhūstotram
jagatkṛte svayaṃbhuvamanādilīnamavyayam /
tanorvipajjarātmakṛtsvayaṃbhuvaṃ namāmyaham // BuSto_91.1
sahasrapatrapaṅkajaṃ lasatsukarṇikodbhavam /
samastakāmanāpradaṃ svayaṃbhuvaṃ namāmyaham // BuSto_91.2
sahasrabhānurañjanaṃ niyutacandranandanam /
surādilokavandanaṃ svayaṃbhuvaṃ namāmyaham // BuSto_91.3
tvameva rājase guṇairbhuvi sthito virājase /
tridhātuka vibhāvase svayaṃbhuvaṃ namāmyaham // BuSto_91.4
ayaṃ ka ityayaṃ hṛdā mīmāṃsituṃ na śaktavān /
praghāsamātramīkṣitaḥ svayaṃbhuvaṃ namāmyaham // BuSto_91.5
paṭhanti ye narā mudā svayaṃbhuvaḥ stutiṃ sadā /
trivargasiddhimāpya te labhanti muktimeva tām // BuSto_91.6
śrībṛhatsvayaṃbhūpurāṇoddhṛtaṃ śikhinirmitaṃ svayambhūstotraṃ samāptam //
digital sanskrit buddhist canon, stotra section, text no. 92: vāgīśvaravarṇanāstotram
brahmādidevamanujāsurapūjitāṅgaṃ jñānādisarvanilayaṃ guṇarājavantam /
jñānādhipaṃ guṇamayaṃ guṇavṛddhimantaṃ vāgīśvaraṃ suraguruṃ satataṃ namāmi // BuSto_92.1
vedādiśāstraracanākhilamantravijñaṃ stotraiḥ kathādibhiraśeṣasugītaśabdam /
yaṃ kīryayanti munayo naravāṇyabhijñaṃ vāgīśvaraṃ suraguruṃ satataṃ namāmi // BuSto_92.2
jñānapradhānakaśarīramacintyabuddhiṃ vācaspatiṃ divi bhuvi stutakīrtidaṃ tam /
jñāneśvaraṃ tribhuvaneśacarācaraṃ taṃ vāgīśvaraṃ suraguruṃ satataṃ namāmi // BuSto_92.3
ratnādiśilpaparikalpanapūrṇajñeyaṃ citraṃ vicitritaguṇaṃ janamānanīyam /
sarvajñakārakadharād hṛdi brahmapuñjaṃ vāgīśvaraṃ suraguruṃ satataṃ namāmi // BuSto_92.4
caryāvidhau ratipatiṃ sthiradhairyabodhiṃ dhyānādhipaṃ vividhinā sukharañjanīyam /
vidyāpratiṣṭhitaguruṃ bhuvanetipūrṇaṃ vāgīśvaraṃ suraguruṃ satataṃ namāmi // BuSto_92.5
vāṇīpatiṃ bhujacatuṣṭayabāṇacāpaṃ pustaṃ kṛpāṇamaniśaṃ kramaśo dadhānam /
sarveṣṭadaṃ jagati yaccaṇāravindaṃ vāgīśvaraṃ suraguruṃ satataṃ namāmi // BuSto_92.6
śrīvāgīśvaravarṇanāstotraṃ samāptam //
digital sanskrit buddhist canon, stotra section, text no. 93: vāgvāṇīstotram
sarasvatīṃ namasyāmi cetanāṃ hṛdi saṃsthitām /
kaṇṭhasthāṃ padmayoniṃ ca hrīṃkārasupriyāṃ sadā // BuSto_93.1
matidāṃ varadāṃ caiva sarvakāmapradāyinīm /
keśavasya priyāṃ devīṃ vīṇāhastāṃ varapradām // BuSto_93.2
aiṃ hrīṃ mantrapriyāṃ caiva kumatidhvaṃsakāriṇīm /
svaprakāśāṃ nirālambāmajñānatimirāpahām // BuSto_93.3
mokṣapradāṃ sunityāṃ suvaradāṃ śodhanapriyām /
ādityamaṇḍale līnāṃ praṇamāmi jinapriyām // BuSto_93.4
jñānākārāṃ jagaddīpāṃ bhaktapāśavināśinīm /
iti samyak stutā devī vāgīśena mahātmanā // BuSto_93.5
ātmānaṃ darśayāmāsa śaradindusamaprabhā /
sarasvatyuvāca varaṃ vṛṇīṣva bhadanta yatte manasi vartate // BuSto_93.6
bṛhaspatiruvāca prasannā yadi me devī divyaṃ jñānaṃ pradīyatām /
sarasvatyuvāca stotreṇānena ye bhaktyā māṃ stuvanti sadā narāḥ // BuSto_93.7
labhante paramaṃ jñānaṃ mama tulyaparākramam /
kavitvaṃ matprasādena tathā ca vipulaṃ yaśaḥ // BuSto_93.8
trisandhyaṃ prayato bhūtvā yaḥ stotraṃ paṭhate naraḥ /
tasya kaṇṭhe sadā vāsaṃ kariṣyāmi na saṃśayaḥ // BuSto_93.9
om aiṃ vāgvādini mama jihvāyāṃ eeṃ hrīṃ mantrasarasvati svāhā / bṛhaspatikṛtaṃ śrīvāgvāṇīstotraṃ samāptam //
digital sanskrit buddhist canon, stotra section, text no. 94: vajradevīstotram ācāryanāgārjunaviracitam
om namaḥ śrīyoginīdevyai
ḍākī yā sarvabuddhā sakalabhayaharā vyāpinī viśvamātā ekāsyā raktavarṇā trinayanamuditā khecarī śreṣṭhaśobhā /
prajvālī divyadehā gagaṇakṛtapadā dvibhujā muktakeśā khaṭvāṅgaṃ vāmapāṇau dahinakaratikādhāriṇī svargarupā // BuSto_94.1
nagnāṅgā grīvamālyā naraśirasahitā bhūṣaṇaṃ pañcamudr sattvānāṃ mārgamokṣā 'nuttaravaradā jñānasiddhipradātā (trī) /
śrīdevī prāṇirakṣākṛtajagatahitā yoginī vajradīptistvatpādau padmarūpau praṇamitaśirasā naumi vidyādharīśe // BuSto_94.2
bhagavatī mahādevī bhavatyāḥ śaraṇaṃ vajre /
vande pādāmbuje nityaṃ bhajāmi tvāṃ prasīda me // BuSto_94.3
jananī sarvabuddhānāṃ tvameva bodhidāyinī /
sarveṣāṃ bodhisattvānāṃ mātā hitānupālinī // BuSto_94.4
sarvahitārthasaṃbhartrī sarvapāpaviśodhinī /
duṣṭamāragaṇān kṣobhya mahānandasukhapradā // BuSto_94.5
saddharmasādhanotsāhe balavīryaguṇapradā /
niḥkleśastimitadhyānasamādhisukhadāyinī // BuSto_94.6
prajñāguṇamahāratnaśrīsamṛddhipradāyinī /
bhagavatyāḥ padāmbhoje śaraṇastho bhajāmyaham // BuSto_94.7
namāmi vajravārāhīṃ sarvapāpapramocanīm /
māravidhvaṃsinīṃ devīṃ buddhatvaphaladāyinīm // BuSto_94.8
naumi śrīvajravārāhīṃ mantramūrtiṃ jineśvarīm /
atyantavaradāṃ devīṃ ṛddhisiddhivarapradām // BuSto_94.9
vairocanakulodbhūtāṃ muktakeśīṃ trilocanām /
sandhyāsindūravarṇābhāṃ vande tvāṃ kuliśeśvarīm // BuSto_94.10
pañcamudraśiraḥśobhāṃ skandhe khaṭvāṅgadhāriṇīm /
kare vajrakaroṭasthāṃ vande vajravilāsinīm // BuSto_94.11
mudrāpañcadharāṃ dehe muṇḍamālāvibhūṣitām /
līlāhāsyamukhāmbhojāṃ vande trailokyasundarīm // BuSto_94.12
bhairavādyāṃ trimukhīṃ ca vikrāntikaṇṭhacarcikām /
vidveṣaghanaghorāṃ ca vande bhīmabhayaṅkarīm // BuSto_94.13
rāgavirāgayormadhye bhāvābhāvavikhaṇḍitām /
samudbhūtāṃ sadā devīṃ vande tāṃ jñānaḍākinīm // BuSto_94.14
pañcāmṛtasurāpānapañcaśālisubhojinīm /
gītavādyaratāṃ nityaṃ vande tvāṃ suravanditām // BuSto_94.15
sadaiva sahajānandāṃ nityabhūtāṃ sarvālayām /
raṇaccaraṇanūpuryāṃ vande nṛtyaparāyaṇām // BuSto_94.16
tvāṃ devīṃ siddhidātrīṃ ca yogācārasadāratām /
buddhanirvāṇadātrīṃ tvāṃ vande buddhasya mātaram // BuSto_94.17
raktāṅgīṃ vajravārāhīṃ divyarūpasvarūpiṇīm /
krāntimūrtidayādevīṃ namāmi vajrayoginīm // BuSto_94.18
bandhūkapuṣpasaṅkāśāṃ śāntarūpāṃ jineśvarīm /
ṛddhisiddhipradāṃ devīṃ namāmi vajrayoginīm // BuSto_94.19
dvādaśavarṣasampannāṃ navanṛtyasvarūpiṇīm /
trailokyavyāpinīṃ devīṃ namāmi vajrayoginīm // BuSto_94.20
śrīnāgārjunapādācāryaviracitaṃ vajradevīstotraṃ samāptam //
digital sanskrit buddhist canon, stotra section, text no. 95: vajramahākālastotram ācāryanāgārjunakṛtam
hāṃ hāṃ hāṃkāranādaiḥ kilikilitaravaiḥ bhūtavetālavṛndair hu huṃkāraiḥ samantānnarapiśitamukhai raktamālākulāṅgaiḥ /
khaṭvāṅgaskannapāṇirnarakarakadharaḥ kāmarūpī virūpī piṅgākṣaḥ piṅgakeśaḥ śavagaṇanalakaḥ kṣetrapālo 'vatādvaḥ // BuSto_95.1
pheṃ pheṃ pheṃkāranādaiḥ pratijanitabṛhadvahnigarbhāṅgavaktre mālāṃ kaṇṭhe nidhāya prakaṭabhayavapurbhūṣitāṅgopaśobhaḥ /
īṣadraktādharoṣṭho 'sṛkasakalavṛtāmālinā muktapāṇiḥ klīṃ ḍāṃ klīṃ ḍāṃ ninādairvaradahanabhuvi kṣetrapaḥ pātu yuṣmān // BuSto_95.2
kṣaṃ kṣaṃ kṣaṃ kṣāntimūrtiḥ kalakalakalakṛt kṣāntivṛddhiṃ prakurvan / krāntākrāntaikaviśvaḥ kahakahakathano nīlajīmūtavarṇaḥ /
hrīṃ śrīṃ klīṃ mantradehaḥ paca paca dahanairjātamantraḥ samantād vighnānutsāryamāṇaḥ śamayatu niyataṃ śātravān kṣetrapālaḥ // BuSto_95.3
hā hā hā hāṭṭahāsairatiśayabhayakṛt sarvadā 'satpaśūnāṃ pāpānām, vighnahantā pratidivasamasau prāptasaṃbodhilābhaḥ /
huṃ phaṭ huṃphaṭaninādaistribhuvanakuharaṃ pūrayan pūrṇaśaktiḥ pāyācchrīkṣetrapālaḥ kapilatarajaṭājūṭakleśāṅgabhāraḥ // BuSto_95.4
khaṃ khaṃ khaṃ khaṅgapāṇirlalalalalalito rūpato raktapāṇiḥ raṃ raṃ raṃ raktanetro ru ru rudhirakaraścarcitaścaṇḍavegaḥ /
kruṃ kruṃ kruṃ krodhadṛṣṭiḥ kuha kuha kuṭilaḥ kuñcitāśeṣaduṣṭaḥ ḍaṃ ḍaṃ ḍaṃ ḍāmarāṅgo ḍamarukasahito rakṣatāt kṣetrapālaḥ // BuSto_95.5
yaṃ yaṃ yaṃ yāti viśvaṃ yamaniyamayuto yāmino 'yāmino vā vaṃ vaṃ vaṃ vātavego jhaṭiti karakadhṛt prāptalokopacāraḥ /
bhrūṃ bhrūṃ bhrūṃ bhīṣaṇāṅgo bhṛkuṭikṛtabhayo muktivān sādhakānāṃ kṣaṃ kṣaṃ kṣaṃ kṣemakārī kṣapayatu duritaṃ rakṣatāt kṣetrapālaḥ // BuSto_95.6
klāṃ klāṃ klāṃ krāntimūrtistribhuvanamaniśaṃ kledayan sarvadā yaḥ paṃ paṃ paṃ pāśahastaḥ paraśudhṛtakaraḥ pālayan pālanīyān /
mudrāṇāṃ mantramūrtistvamabhimataphalado mantriṇāṃ mantratulyaḥ kṣetrāṇāṃ pālako 'sau sakalajitatanuḥ pātu yuṣmāṃścirāyuḥ // BuSto_95.7
klīṃ klīṃ klīṃ kṛttivāsā kṛtaripuniyamaḥ kleśitānāṃ sadeśaḥ kaṃ kaṃ kaṃ kapālamālī kalikaluṣaharaḥ kālavṛndābhakāyaḥ /
caṃ caṃ caṃ caṇḍavegaḥ pracaritasamayāḥ kālabhūtaikalokaḥ saṃ saṃ saṃ saṃyatātmā samayaśubhaphalaṃ lakṣyatāṃ pātu yuṣmān // BuSto_95.8
mantrāṇāṃ manrakāyo niyatayamadyutiḥ satpathe śūddhatīre ācāryaḥ sādhako vā japati ca niyataṃ puṇyavān jāyate 'sau /
āyuḥ śrīḥ kīrtilakṣmīrdhṛtibalamatulaṃ śāntipuṣṭī prabhā ca sarvajñatvaṃ ca nityaṃ dinaniśamatulaṃ naśyate vighnajātam // BuSto_95.9
śrīvajramahākālastotraṃ samāptam //
digital sanskrit buddhist canon, stotra section, text no. 96: vajrapāṇināmāṣṭottaraśatastotram
vajrasattva mahāsattva mahāyāna mahātmaka /
mahāprabha mahāśuddha mahānātha namo 'stu te // BuSto_96.1
vajrarāja mahāvajra vajra sarvatathāgata /
mahāsattva mahāvīrya mahopāya namo 'stu te // BuSto_96.2
vajrarāga mahāśuddha sarvasaukhya mahāsukha /
sukhāgryānādinidhana mahākāma namo 'stu te // BuSto_96.3
vajrasādhu mahātuṣṭi sādhukāra praharṣaka /
mahāharṣa mahāmoda suprāmodya namo 'stu te // BuSto_96.4
vajraratna mahārāja svābhiṣeka mahāmate /
sarvaratna mahāśobhavibhūṣaṇa namo 'stu te // BuSto_96.5
vajrateja mahāteja vajraprabha mahādyute /
jinaprabha mahājvāla buddhaprabha namo 'stu te // BuSto_96.6
vajraketu mahāketu mahādhvaja dhanaprada /
ākāśaketo mahāyaṣṭi tyāgadhvaja namo 'stu te // BuSto_96.7
vajrahāsa mahāhāsa mahāprītipramodana /
prītivega ratiprīte dharmaprīte namo 'stu te // BuSto_96.8
vajradharma mahādharma sarvadharmasuśodhaka /
buddhadharma sudharmāgrya rāgadharma namo 'stu te // BuSto_96.9
vajratīkṣṇa mahākośa prajñājñāna mahāmate /
pāpacchedamahākhaḍga buddhaśastra namo 'stu te // BuSto_96.10
vajrahetu mahācakra buddhacakra mahānidhe /
sarvamaṇḍaladharmāgra dharmacakra namo 'stu te // BuSto_96.11
vajrabhāṣa mahābhāṣa niṣprapañca mahākṣara /
anakṣara mahājāpa buddhavāca namo 'stu te // BuSto_96.12
vajrakarma sukarmāgrya mahākarma sukarmakṛt /
guhyapūja mahāpūja buddhapūja namo 'stu te // BuSto_96.13
vajrarakṣa mahāvarma kavacāgrya mahādṛḍha /
mahārakṣa mahāsāra buddhavīrya namo 'stu te // BuSto_96.14
vajrayakṣa mahākrodha sarvaduṣṭabhayānaka /
sarvabuddhamahopāya agrayakṣa namo 'stu te // BuSto_96.15
mahāsandhi mahāmudra mahāsamayabandhaka /
mahāmuṣṭe samudrāgrya vajramuṣṭe namo 'stu te // BuSto_96.16
vandyo mānyaśca pūjyaśca satkartavyastathāgataiḥ /
yasmādanādinidhanaṃ bodhicittaṃ tvamucyase // BuSto_96.17
tvāmāsādya jināḥ sarve bodhisattvāśca śauriṇaḥ /
saṃbhūtāḥ saṃbhaviṣyanti buddhabodhyagrahetavaḥ // BuSto_96.18
namaste vajrasattvāya vajraratnāya te namaḥ /
namaste vajradharmāya namaste vajrakarmaṇe // BuSto_96.19
tvāmabhiṣṭutya nāmāgraiḥ praṇamya ca subhāvataḥ /
yatpuṇyaṃ tena sarvo hi buddhabodhimavāpnuyāt // BuSto_96.20
idamuccārayetsamyag nāmāṣṭaśatamuttamam /
sakṛdvāraṃ subhaktisthaḥ sarvabuddhatvamāpnuyāt // BuSto_96.21
śrīvajrapāṇināmāṣṭottaraśatastotraṃ samāptam //
digital sanskrit buddhist canon, stotra section, text no. 97: vajrasattvastotram
vande śrī
vajrasattvaṃ bhuvanavaraguruṃ sarvabuddhaṃ bhavantaṃ nānārūpaṃ jinendraṃ timirabhayaharaṃ nirmitaṃ meruśāntam /
dharmādhāraṃ munīnāṃ jinaguṇaśubhadaṃ maṇḍalaṃ vajradhātuṃ sarvānandaikarūpaṃ paramasukhamayaṃ dehināṃ mokṣahetum // BuSto_97.1
ajñānagāḍhatimirārṇavamagnasattvamohāndhakāratamavāraṇacandraraśmiḥ /
jñānaṃ prakāśya paripūritavīryadhyānaṃ śrīvajrasattvamasamaṃ śirasā namāmi // BuSto_97.2
yasmin surāsurasurendranarendravṛndāstvatpādapadmapatitā bhramarāḥ śirobhiḥ /
tatsiddhisādhanapayodhimahānidhānaṃ śrīlokanāthacaraṇaṃ śaraṇaṃ prayāmi // BuSto_97.3
buddhaṃ trailokyanāthaṃ suravaranamitaṃ pārasaṃsāratīrṇaṃ dhīraṃ gāmbhīryavantaṃ sakalaguṇanidhiṃ dharmarājābhiṣiktam /
tṛṣṇāmohāndhakāraṃ kalikaluṣaharaṃ kāmalobhādavantaṃ taṃ vande śākyasiṃhaṃ praṇamitaśirasā sarvakālaṃ namāmi // BuSto_97.4
hrīṃkārasaṃbhavaṃ nāthaṃ karuṇāsnigdhamānasam /
amoghapāśanāmānaṃ lokanāthaṃ namāmyaham // BuSto_97.5
māmakī locanā tārā padminī jinadhātave /
sarvabuddhālayaṃ caityaṃ dharmadhātuṃ namāmi tam // BuSto_97.6
namastāre ture vīre tuttāre bhayanāśini /
ture sarvāture kāle svāhākāraṃ namāmyaham // BuSto_97.7
saddharmapuṇḍarīkākṣaṃ sarvajñaguṇasāgaram /
samantabhadraśāstāraṃ śākyasiṃhaṃ namāmyaham // BuSto_97.8
śrīvajrasattvastotraṃ samāptam //
digital sanskrit buddhist canon, stotra section, text no. 98: vajrasattvastutiḥ
atha khalu bhagavantaḥ sarvatathāgatāḥ bhagavantaṃ mahāvajrasattvaṃ stuvanti sma-
mohavajrasvabhāvastvaṃ yamāriratibhīṣaṇaḥ /
sarvabuddhamayaḥ śāntaḥ kāyavajra namo 'stu te // BuSto_98.1
piśunavajrasvabhāvastvaṃ yamāriratibhīṣaṇaḥ /
cittavajrapratīkāśo ratnavajra namo 'stu te // BuSto_98.2
rāgavajrasvabhāvastvaṃ yamāriratibhīṣaṇaḥ /
sarvaghoṣavarāgrāgrya vāgvajra namo 'stu te // BuSto_98.3
īrṣyāvajrasvabhāvastvaṃ yamāriratibhīṣaṇaḥ /
kāyavajrapratīkāśa saṅgapāṇe namo 'stu te // BuSto_98.4
sarvabuddhasvabhāvastvaṃ sarvabuddhaikasaṃgrahaḥ /
sarvabuddhavarāgrāgrya maṇḍaleśa namo 'stu te // BuSto_98.5
śrīmahāvajrasattvastutiḥ samāptā //
digital sanskrit buddhist canon, stotra section, text no. 99: vajravilāsinīstotram mahāpaṇḍitavibhūticandrapādakṛtam
om namaḥ śrīvajrayoginyai
devāsuranaravanditacaraṇe bhavamagnoddharaṇārpitacaraṇe /
tvayi rodimi nutisavyapadeśaḥ kiṃ paśyasi punaraniśamaśeṣam // BuSto_99.1
mātardevi kirasi kaṇamuṣṭiṃ janayad yajñasutaḥ kimatuṣṭim /
vajravārāhi narāhisurāṇāṃ tvaṃ śaraṇaṃ tava nāmaparāṇām // BuSto_99.2
harikara(ri)śikhiphaṇitaskarabhītistvatparacitte naiva sameti /
mātardevi nibhālaya mahyaṃ kiṃ sahase mama duḥkhamasahyam // BuSto_99.3
tarjanavajrakaroṭa(vi)dhāriṇi duṣṭaṃ tuṣṭaya māranivāriṇi /
abhinavakomalakaracaraṇāṅgi trivalisamucchadasaptavibhaṅgi // BuSto_99.4
grāhyagrāhakabhāvaviśuddhe pādakarāṅgulijālapinaddhe /
āyatapārśvāṅgulikaracaraṇe dhvastavyādhijarājanimaraṇe // BuSto_99.5
udgatareṇurūrdhvagataromā vajrayogavivṛtāmṛtadhāmā /
bālamarīcivilokanarakte jagatāṃ duḥkhanirākṛtiśakte // BuSto_99.6
subhru tanūdari madhyakṛśāṅgi karṇāntāyatalocanabhṛṅgi(bhaṅgi) /
ḍākinye (va hi) viśvamaśeṣaṃ loko vetti na te bahuveṣam // BuSto_99.7
yatnamṛte jagadarthasamṛddhiścintitamātrajanepsitasiddhiḥ /
mūḍho vetti na duṣkṛtakarma prāvṛṣīva na śilāṅkurajanma // BuSto_99.8
andha ivārkaśaśāṅkādarśī pāpajano hyanubhāvasparśī /
cintāmaṇimajñā na vidanti prajñe tvasya phalāni phalanti // BuSto_99.9
cakrāṅkitakarapādamanojñe jñānānalabhasmīkṛtasaṅge /
kāyavacanamanasā kṛtaduritaṃ rāgadveṣamohaparikari(li)tam // BuSto_99.10
taddiśāmi tava devi samakṣaṃ yāvadyāmi na durgatipakṣam /
manaḥ paramārthaṃ tanustava vedī sa bhavati naiva duritaparikhedī // BuSto_99.11
lakṣaṇanikhilālakṣitagātre sakalānuvyañjanagatapātre /
navayauvanamadamantharapiṇḍe calakuṇḍalayugamaṇḍitagaṇḍe // BuSto_99.12
tuṅganitambaghanastanabhāre galakālambiniraṃśuka(ṅkuśa)hāre /
saṃvaramadhupavicumbimukhābje tadbhujayugaparirabdhahṛdabje // BuSto_99.13
nirbharasuratasukhāvikalākṣi muktaśiroruhavasananirapekṣe /
herukarāhudaṣṭamukhacandre sasmitaracita hūṃ hūṃ kṛtamantre // BuSto_99.14
patimaulisthitavidhumamṛṣantī kimu candrārkau vapu(ra)muṣantī /
mātaste jagadanupamarūpaṃ tadvicāraya paramārtha sa(sva)rūpam // BuSto_99.15
kleśadāhiṃ(ha)śamanāmṛtavacanaṃ tadvineyajanaśuddhiviracanam /
padminīti nalināmalagandhaḥ karuṇāparajagadarthanibandhaḥ // BuSto_99.16
divyasudhādhara(gata)rasapānaṃ tajjagadadvayabodhinidhānam /
pratyaṅgasparśo 'pyanimittaṃ sahajāmbudhiviplāvitacittam // BuSto_99.17
kiṃ tvaṃ mātaḥ kariṣyasi tābhiḥ ṣaṭtriṃśacchatakoṭyabalābhiḥ /
yadyanyāṃ manute bahutātastadvihāya jhagiti dehi nu mātaḥ // BuSto_99.18
nāḍīcakranirodha […] mahāsukhasaṃvara /
devi tvaṃ śatabhāvavikalpā śūnyasamādhirapākṛtatulyā (talpā) // BuSto_99.19
śūnyakṛpe sahajādvayamuktaṃ vajrāya(jrayā)namidamavadhi(vi)bhaktam /
bhāvābhāvasamastākāśavyāpī bhavati sa tattvavikāśaḥ // BuSto_99.20
udbhavanti tata eva vimokṣā bodhipakṣanikhilapratipakṣāḥ /
buddhānāmāveṇikadharmaḥ sattvarāśiparipācitakarmaḥ // BuSto_99.21
yadvā yānatrayaniryāṇaṃ dhūmādikamapi cāparimāṇam /
tvadbhaktyā yadalambhi śubhaṃ me bhavatu mano bhavatīparamaṃ me /
sakalakaluṣarahitaṃ guṇasindhustvatparamaṃ hyata eva na bandhuḥ // BuSto_99.22
guhyasamayasādhanatantre śrīvajravilāsinīstotraṃ samāptam / kṛtiriyaṃ mahāpaṇḍitavibhūticandrapādānām //
digital sanskrit buddhist canon, stotra section, text no. 100: vajravilāsinīsādhanāstavaḥ
ravivikasvarabhāsvarasundarīprabalakeśarasaṃvarakarṇikāt /
udayamastakaśṛṅgasamullasannavasupūrṇaśaśāṅkakarāṅkitām // BuSto_100.1
vividhapuṣparasāsavavedyapi drutavilambitamadhyanadaddhvaniḥ /
alirupetya niśārdhamahotsave dhayati tadgatadhīriti vismayaḥ // BuSto_100.2
udayate 'stamupaiti niśākaraḥ punarato 'pyudayācalamaulitām /
ubhayakoṭikalāpinirīkṣaṇe na ca śaśī na vibhāti divākaraḥ // BuSto_100.3
ravirudeti sarojadalāntare śikharato 'pi vidhuḥ pravilīyate /
vrajati cordhvamasau vaḍavānalo gilati rāhuradhaḥ śaśibhāskarau // BuSto_100.4
kamalinīkamalāsanalocanaprakaṭagocaragocaramīlanam /
prathamamaṅgamidaṃ kuliśāmbujadvayanimīlanamatra tato 'param // BuSto_100.5
sapadi sādhakabījanigharṣaṇāt tritayamambarameti caturthakam /
sahajamakṣayadhāmakalāvalīkalitakālavilāpanaleliham // BuSto_100.6
yadi suśikṣitavajravilāsinīgurumukhādhigamo 'dhigato bhavet /
bhavati yasya tadottamamadhyamādhamaviniścayameti sa tattvadṛk // BuSto_100.7
śrīvajravilāsinīsādhanāstavaḥ samāptaḥ //
digital sanskrit buddhist canon, stotra section, text no. 101: vajrayoginīpraṇāmaikaviśikā
om namaḥ śrīvajrayoginyai
evaṃkārasamāsīnā(ne) sahajānandarūpiṇi /
prajñā(vi)jñānadehasthā (sthe) namaste vajrayogini // BuSto_101.1
vicitrādipramo(bhe)dena caturānandadehade /
rāgapāramitāprāpte namaste vajrayogini // BuSto_101.2
śaratpūrṇendusaṃkāśe sattvajāṣṭakayogaje /
varṇāgrabījasaṃbhūte namaste vajrayogini // BuSto_101.3
bhāvābhāvadvayātīte ādyantamadhyavarjite /
svaparatvavinirmukte namaste vajrayogini // BuSto_101.4
rāgārāgayormiśraṃ(śre) saṃkalpatrayavarjitaṃ(te) /
mahāsukhasukhakāre namaste vajrayogini // BuSto_101.5
sattvārthakaraṇairyukte jātasaṃbhogarūpiṇi /
karuṇāraktadehaste(sthe) namaste vajrayogini // BuSto_101.6
bhavanirvāṇamārūḍhe rūpākāravirājite /
kāyavākacittanetrāya(dye) namaste vajrayogini // BuSto_101.7
vāme kapālakhaṭvāṅge dakṣiṇe kartidhāriṇi /
śūnyatākaruṇāvāhi namaste vajrayogini // BuSto_101.8
jinadurdāntabībhatsi(tse) sarvamāraniṣūdini /
nirjitāśeṣasevāgre namaste vajrayogini // BuSto_101.9
kalā(kalāpa)saṃyukte śmaśānāṣṭanivāsini /
buddhanāṭarasairyukte namaste vajrayogini // BuSto_101.10
sattvāśayavaśenaiva nirmitānekarūpiṇo (ṇi) /
śyāmapītasitābhāse namaste vajrayogini // BuSto_101.11
pañcabuddhajanotpanne pañcayoginitāṃ gate /
tathā paramāṇusaṃkhyāte namaste vajrayogini // BuSto_101.12
śaive śaktiriti khyāte tīrthe caṇḍīti kalpite /
vede vedeti prakhyāte namaste vajrayogini // BuSto_101.13
kulākhye kubjikākhyāte ātmaveṣavatī mate /
viśvarūpe kriyākāre namaste vajrayogini // BuSto_101.14
sattvadṛṣṭivirodhena gatā naiva vidhāyini /
sarvākāravaropete namaste vajrayogini // BuSto_101.15
nairātmyadharmagambhīrayogadṛṣṭyaikagocare /
sadasatkalpanātīte namaste vajrayogini // BuSto_101.16
śyāmapītādinirmukte varṇāvarṇavivarjite /
prajñāpāramitāmātarnamaste vajrayogini // BuSto_101.17
nirvikalpe nirālambe niṣprapañce nirālaye /
viyadvayāpi(ni) nairātmye namaste vajrayogini // BuSto_101.18
sarvaratnavidāṃ pātre janani vajrayogini /
namaste vajravārāhi namaste vajrayogini // BuSto_101.19
tvaṃ sadgurumukhakamalānnirgatā kāmarūpiṇī /
mahā 'jñānavināśāya namaste vajrayogini // BuSto_101.20
iti guṇayuktāyā māturvidhāyaikaviṃśikām /
puṇyaṃ yadavāptaṃ tena janāḥ santu(labhantu) pūrṇatvam // BuSto_101.21
śrīvajrayoginīpraṇāmaikaviṃśikā samāptā //
digital sanskrit buddhist canon, stotra section, text no. 102: vajrayoginyāḥ piṇḍārthastutiḥ siddhācāryavirūpādaviaracitā
om namo vajrayoginyai / om namo buddhadharmasaṃghebhyaḥ / om namo gurubuddhabodhisattvebhyaḥ / om namo locanādidaśavajravilāsinībhyaḥ / namo yamāntakādidaśakroḍha(dha) vīrebhyaḥ / vārāhī śauṇḍinī caiva caṇḍālī ḍombinī tathā /
naṭanī rajakī brāhmī kapālinī ca sāsa(śāśva) tā // BuSto_102.1
amṛtā 'mṛtakuṇḍalī ca jñānajyotiḥprakāśikā /
sarvāśāvīradevīnāmiyamekā mahāsukhā // BuSto_102.2
śūnyatā gīyate cāsau parāśaktiḥ parātparā /
amṛtordhvamanā divyā upāyā nityavāhinī // BuSto_102.3
khecarī bhūcarī caiva pātālavāsinī tathā /
pravi(ti)ṣṭhāpūraṇī nityaṃ trailokyakṣobhatī(bhiṇī) tathā // BuSto_102.4
bindunādakalā devī candrasūryātmikā hi sā /
(nityā) nairmāṇikī caiva saṃbhāgī ca mahāsukhā // BuSto_102.5
bindunādakalātītā prajñāpāramitā matā /
sarvabhāvasvabhāvā hi sarvabhāvavivarjitā // BuSto_102.6
pralayotpattihīnā ca pralayotpattikāriṇī /
śāśvatatvāt sthitā proktā śāśvatena ca varjitā // BuSto_102.7
gambhīrāliṅgitodārā mahārthā svadhimuktikā /
śūnyatātrayahīnā ca prabhāsvarasvarūpiṇī // BuSto_102.8
ekārākṣararūpā ca vaṃkārākṣarasaṃgatā /
vicitrādikṣaṇairyuktā caturānandarūpiṇī // BuSto_102.9
bāhyamaṇḍalacakre 'pi sphurantī ca trikāyataḥ /
kāyavākacittabhāveṣu kāyavākacittabhūṣaṇī // BuSto_102.10
atītya kāyavākacittaiḥ samatvena ca madhyagā /
nairātmyarūpiṇī devī tathatāyāṃ pratiṣṭhitā // BuSto_102.11
kamalakuliśākrāntaśūnyatātrayarūpiṇī /
lalanārasanāyogādavadhūtī mahāsukhā // BuSto_102.12
saṃsāratāraṇī caiṣāṃ tathā tāsāṃ pratītyajā /
yāṃ labdhvā yoginīṃ muktā bhavasaṃsārabandhanāt // BuSto_102.13
ityeṣā ṛddhidā proktā siddhidā caiva yoginī /
mokṣadvāraparā caiva satatābhyāsakāriṇām // BuSto_102.14
vajravat kurute dehaṃ rasasiddhiṃ dadāti ca /
gurupādaprasādena labdheyaṃ vajrayoginī // BuSto_102.15
ya(e) tasyāḥ pāṭhamātreṇa puṇyasaṃbhāramādarāt /
prāpnoti satataṃ yogī jñānasaṃbhārasaṃbhṛtaḥ // BuSto_102.16
śrīguhyasamayatantre piṇḍārthāḥ ṣoḍaśaślokāstrikāyavajrayoginyāḥ samāptāḥ / kṛtiriyaṃ siddhācāryaśrīvirupādānāmiti //
digital sanskrit buddhist canon, stotra section, text no. 103: vajrayoginyāḥ stutipraṇidhānam siddhācāryavirūpādaviracitam
om namaḥ śrī vajrayoginyai, namobuddhadharmasaṃghebhyaḥ, namo gurubuddhabodhisattvebhyaḥ, namo locanādidaśavajravilāsinībhyaḥ, namo yamāntakādidaśakrodhavīrebhyaḥ saprajñebhyaḥ /
om o ā hūṃ iti kāyavākacita indriyavijñānāni, vākacittāni manovijñānāni, paracittajñānābhijñā, parakāyapraveśābhijñā puṇḍarīkeṣu nābhisthe raktasūrya maṇḍalaḥ // BuSto_103.1
dharmodayā padmamadhye sindūrāruṇarūpiṇī /
triśṛṅgā hi trikoṇā vā catuḥpīṭhasamanvitā // BuSto_103.2
hrīṃkāraṃ madhyabhāge 'syāḥ pītavarṇaḥ prakīrtitaḥ /
tadbhavā pītavarṇā ca avadhūtyā(tī) svayaṃ sthitā // BuSto_103.3
lalanāyāṃ tu suśyāmā rasanāyāṃ ca gaurikā /
pratyālīḍhapadā nāmnā madhye pītā manoramā // BuSto_103.4
trimārge saṃsthitā devī trikāyavajrayoginī /
seyaṃ nāmnā bhavedekā sarvasambuddhaḍākinī // BuSto_103.5
trailokye divyarūpā ca sarvāśāparipūrikā /
svakartinā kartitaṃ ca vāmahaste svamastakam // BuSto_103.6
dakṣiṇe 'syā sthitā kartirjagato duḥkhacchedinī /
asyā vāme sthitā śyāmā nāmnā sā varavarṇinī // BuSto_103.7
karparaḥ savyahaste ca kartirvāme ca saṃsthitā /
dakṣiṇe caiva pītā vai vajravairocanī sthitā // BuSto_103.8
kartikā dakṣiṇe haste vāme kapāladhāriṇī /
pratyālīḍhapadā devī nagnikā tu viśeṣataḥ // BuSto_103.9
karau ca dvau tayoḥ pādau viparītau tathā sthitau /
buddhānāṃ jananī madhyā samyaksambuddharūpiṇī // BuSto_103.10
akṣayā subhagā nityaṃ hantrī ca mṛtyujanmanoḥ /
dharmasaṃbhoganirmāṇamahāsukhasvarūpiṇī // BuSto_103.11
seyaṃ tribhuvane devī rājaye candravatsadā /
kabandhādavadhūtyāśca praviśetsvamukheṣvasṛk // BuSto_103.12
lalanārasanābhyāṃ ca niḥsṛtya śirasi tathā /
karūṇāraktarūpeṇa pibantī sarvaśāntaye // BuSto_103.13
duḥkhaṃ saṃprekṣya lokānāṃ caturmāraniṣūdinī /
daurmanasyādi kartyā ca kartantī sarvameva tat // BuSto_103.14
stutā hi jinamātastvaṃ suprasīda bhavārṇave /
svārthaṃ kartuṃ parārthaṃ ca bhavāmyahaṃ yathā kṣamaḥ // BuSto_103.15
tattvayā devī kartavyamanugrahaṃ mayi sṛja /
bālo 'hamajñarūpī ca kāyavākacittadoṣataḥ // BuSto_103.16
gurubhaktiṃ na jāne 'haṃ tvadbhaktiṃ ca viśeṣataḥ /
ityākalaya lokeśi kṛpā mayi vidhīyatām // BuSto_103.17
kāyavākacetasāṃ sāmyaṃ kuru me tvaṃ prasādataḥ /
yena muñcāmi saṃsāraṃ ṣaḍgatiṃ na viśāmyaham // BuSto_103.18
yathā ca vajravaddeho yāvanmukto bhavāmyaham /
māraiḥ sarvaiḥ parityakto yathā kāyo bhavenmama // BuSto_103.19
līlayā siddhibhāgāḥ syurnirvighnaḥ sarvasiddhibhāk /
sarvasādhanasiddhi syāt kāyaścaivājarāmaraḥ // BuSto_103.20
trāsanaṃ sarvamārāṇāṃ sarvāśāparipūraṇam /
dehi me tvaṃ varāṃ siddhiṃ hitvā caiva gamāgamam // BuSto_103.21
mano vilīyatāṃ devi pañcendriyānusaṃyutam /
siddhyecca vajrasattvāyuryauvanārogyasatsukham // BuSto_103.22
tvatprasādānmahāmudrā sarveṣāmeva saṃbhavet /
devāsuramanuṣyāśca yatra yatra ca saṃsthitāḥ /
sukhinaste ca sarve syurbuddhatvaphalalābhinaḥ // BuSto_103.23
śrīguhyasamayatantre trikāyavajrayoginyāḥ stutipraṇidhānaṃ samāptam / kṛtiriyaṃ siddhācārya śrīvirūpādānām //
digital sanskrit buddhist canon, stotra section, text no. 104: vasantatilakāstutiḥ
pādaguhyagudanābhihṛcchirodhātumaṇḍalagamerupṛṣṭhagam /
nāḍikāsamayavajrapadmagaṃ tvāṃ namāmyubhayacittaherukam // BuSto_104.1
guhyakokanadakarṇikāntaravyomapañcakamahānabhaḥsthitam /
dharmadhātutilakādvayādvayaṃ tvāṃ namāmi sahajātmaherukam // BuSto_104.2
kālameghapaṭalāntarocchaladavidyudugrapaṭalādhikatviṣam /
sattvabhājanayugapradāhikāṃ tvāṃ namāmi jagadamba herukīm // BuSto_104.3
nābhicakrakuharāmburāśito vajravārijasamājasaṃbhavām /
saudhasārarasapānalampaṭāṃ tvāṃ namāmi baḍavānalatviṣam // BuSto_104.4
śrīvasantatilakāstutiḥ samāptā //
digital sanskrit buddhist canon, stotra section, text no. 105: vasudhārānāmadhāraṇīstotram
om namo
bhagavatyai āryaśrīvasudhārāyai divyarūpī surūpī ca saumyarūpī balapradā /
vasudharī vasudhāraṇī vasuśrī śrīkarī varā // BuSto_105.1
dharaṇī dhāraṇī dhātā śaraṇyā bhaktavatsalā /
prajñāpāramitā devī prajñā śrībuddhivardhinī // BuSto_105.2
vidyādharī śivā sūkṣmā śāstā sarvatra mātṛkā /
taruṇī tāru(ra)ṇī devī vidyādāneśvareśvarī // BuSto_105.3
bhūṣitā bhūtamātā ca sarvābharaṇabhūṣitā /
durdāntatrāsanī bhītā ugrā ugraparākramā // BuSto_105.4
dānapāramitā devī varṣaṇī divyarūpiṇī /
nidhānaṃ sarvamāṅgalyā kīrtirlakṣmīryaśaḥśubhā // BuSto_105.5
dahanī mālinī caṇḍī śabarī sarvamātrikā /
kṛtāntaśāsanī raudrī kaumārī viśvarūpiṇī // BuSto_105.6
vīryapāramitā devī jagadānandarocanī /
tāpasī ugrarūpī ca ṛddhisiddhibalapradā // BuSto_105.7
dhanyā puṇyā mahābhāgā ajitā jitavikramā /
jagadekahitā vidyā saṃgrāme tāraṇī śubhā // BuSto_105.8
kṣāntipāramitā devī śīlinī dhyānadhyāyino /
padminī padmadhārī ca padmapriyā padmāsanī // BuSto_105.9
śuddharūpī mahātejā hemavarṇā prabhākarī /
cintāmaṇimahādevī prajñāpustakadhāriṇī // BuSto_105.10
nidhānaṃ kūṭimāruḍhidhanyāgāradhanapriyā /
traidhātukaṃ mahā ādi divyābharaṇabhūṣiṇī // BuSto_105.11
mātarī sarvabuddhānāṃ ratnadhāte(tvī)śvareśvarī /
śūnyatā bhāvanī devī bhāvābhāvavivarjitā // BuSto_105.12
vainye(ne)ya kiṃ na vinyastā divyakleśanichedanī /
bhī(bhe) dinī sarvamārāṇāṃ saptapātālakṣobhinī (ṇī) // BuSto_105.13
brahmāṇī vedamātā ca guhyā ca guhyavāsinī /
sarasvatī viśālākṣī caturbrahmavihāriṇī // BuSto_105.14
tāthāgatī mahāramyā vajriṇī dharmadhāriṇī /
karmadhāteśvarī vidyā viśvajvālābhamaṇḍalī // BuSto_105.15
bodha(dhi)nī sarvasattvānāṃ bodhyaṅgakṛtaśekharī /
dhyānā dhīrmuktisaṃpannā advayadvayabhāvinī // BuSto_105.16
sarvārthasādhanī bhadrā strīrūpāmitavikramā /
darśinī buddhamārgāṇāṃ naṣṭamārgapradarśinī // BuSto_105.17
vāgīśvarī mahāśāntirgoptrī dhātrī dhanapradā /
strīrūpadhāriṇī siddhā yoginī yogajeśvarī // BuSto_105.18
manoharī mahākrāntiḥ saubhāgyapriyadarśinī /
sārthavāhakṛpādṛṣṭiḥ sarvatāthāgatātmakī // BuSto_105.19
namaste 'stu mahādevī sarvasattvārthadāyinī /
namaste divyarūpī ca vasudhārā namo 'stu te // BuSto_105.20
aṣṭottaraśataṃ nāma trikālaṃ yaṃ paṭhet pumān /
prāpnoti niyataṃ siddhimīpsitārthamanorathān // BuSto_105.21
yadajñānakṛtaṃ pāpam ānantaryasudāruṇam /
tatsarvaṃ kṣapayatyāśu smaraṇāt sa(rva)bhadrakam // BuSto_105.22
athavā śīlasaṃpannaḥ saptajātismaro bhavet /
priyaścādeyavākyena rūpavān priyadarśanaḥ // BuSto_105.23
viprakṣatriyakuleṣu ādeyamupajāyate /
ante bhūmīśvaraṃ prāptaḥ paścāt prāpta(ḥ) sukhāvatīm // BuSto_105.24
śrīvasudhārānāmadhāraṇīstotraṃ samyaksaṃbuddhabhāṣitaṃ samāptam //
digital sanskrit buddhist canon, stotra section, text no. 106: vasudhārāstotram
yā samyaguktavidhibhiḥ paripathyamānā lakṣmīṃ dadāti vipulāṃ sugatopabhogān /
tāṃ dhāraṇīṃ sakalasattvahitaikacittāṃ bhaktyā namāmi satataṃ vasudhārasaṃjñām // BuSto_106.1
yā saṃsmṛtā sucirasusthataraṃ pravṛddhaṃ dāridrayaduḥkhaduritaṃ śamate narāṇām /
tāṃ kalpavṛkṣasadṛśīṃ vasudhārasaṃjñāṃ nityaṃ namāmi śirasā jagatāṃ hitāya // BuSto_106.2
ratnākarīṃ ratnanidhānakoṣāṃ vicitraratnāṃ pratibhāsavarṣām /
ratnāvalīṃ ratnamayīṃ vicitrāṃ namāmi cāryāṃ vasudhāradhārām // BuSto_106.3
tāṃ ratnapāṇisaphalāmavabhāsayā te tyāgāvataṃsadayaśekharamudvahantīm /
hārārdhahāracalakuṇḍalabhūṣitāṅgīmāryāṃ namāmi vasuvṛṣṭikarīṃ śaraṇyām // BuSto_106.4
śrīvasudhārākalpoddhṛtaṃ vasudhārāstotraṃ samāptam //
digital sanskrit buddhist canon, stotra section, text no. 107: vidyākṣarastotram
omkārotpannaśuklābhaṃ madhyasiṃhāsanasthitam /
bodhyaṃ trimudrayā yuktaṃ vairocanamuniṃ numaḥ // BuSto_107.1
hūṃkārotpannanīlābhaṃ pūrve gajāsanasthitam /
bhūsparśamudrayā yuktam akṣobhyaṃ śrīghana numaḥ // BuSto_107.2
trāṃkārotpannahemābhaṃ dakṣiṇe 'śvamārūḍham /
varadamudrayā yuktaṃ namāmi ratnasaṃbhavam // BuSto_107.3
jhiṅkārotpannaraktābhaṃ paścime mayūrāsanam /
dhyānamūrtidharaṃ nātham amitābhamuniṃ numaḥ // BuSto_107.4
khaṅkārotpannaśyāmābham uttare garuḍāsanam /
abhayamudrasaṃbaddhamamoghasiddhiṃ namāmyaham // BuSto_107.5
rocanā māmakī caiva pāṇḍarā tāraṇī tathā /
brahmādikoṇasaṃsthāśca caturdevyo namo namaḥ // BuSto_107.6
niraṃjanaṃ nirākāraṃ pratyekajyotirūpiṇam /
caityamadhyasthitaṃ devaṃ vajrasattvaṃ numo vayam // BuSto_107.7
śrī buddhabhaṭṭārakasya vidyākṣarastotraṃ samāptam //
digital sanskrit buddhist canon, stotra section, text no. 108: advayaparamārthā nāmasaṅgītiḥ
om namaḥ śrīmahāmañjunāthāya
atha vajradharaḥ śrīmān durdāntadamakaḥ paraḥ /
trilokavijayī vīro guhyarāṭ kuliśeśvaraḥ // BuSto_108.1
vibuddhapuṇḍarīkākṣaḥ protphullakamalānanaḥ /
prollālayan vajravaraṃ svakareṇa muhurmuhaḥ // BuSto_108.2
bhṛkuṭītaraṅgapramukhairanantairvajrapāṇibhiḥ /
durdāntadamakairvīrairvīravībhatsarupibhiḥ // BuSto_108.3
ullālayadibhiḥ svakaraiḥ prasphuradvajrakoṭibhiḥ /
prajñopāyamahākaruṇājagadarthakaraiḥ paraiḥ // BuSto_108.4
hṛṣṭatuṣṭāśayairmuditaiḥ krodhavigraharupibhiḥ /
buddhakṛtyakarairnāthaiḥ sārddhaṃ praṇatavigrahai // BuSto_108.5
praṇamya nāthaṃ saṃbuddhaṃ bhagavantaṃ tathāgatam /
kṛtāñjalipuṭo bhūtvā idamāha sthito 'grataḥ // BuSto_108.6
maddhitāya mamārthāya anukampāya me vibho /
māyājālābhisaṃbodheryathālābhi bhavāmyaham // BuSto_108.7
ajñānapaṅkamagnānāṃ kleśavyākulacetasām /
hitāya sarvasattvānāmanuttaraphalāptaye // BuSto_108.8
prakāśayatu saṃbuddho bhagavān śāstā jagadguruḥ /
mahāsamayatattvajña indriyāśayavit paraḥ // BuSto_108.9
bhagavan! jñānakāyasya mahoṣṇīṣasya gīṣpateḥ /
mañjuśrījñānasattvasya jñānamūrteḥ svayambhuvaḥ // BuSto_108.10
gambhīrārthāmudārārthāṃ mahārthāmasamāṃ śivām /
ādimadhyāntakalyāṇīṃ nāmasaṅgītimuttāmām // BuSto_108.11
yātītairbhāṣitā buddhairbhāṣiṣyante hyānāgatāḥ /
pratyutpannāśca saṃbuddhā yāṃ bhāṣante punaḥ punaḥ // BuSto_108.12
māyājāle mahātantre yā cāsmin saṃpragīyate /
mahāvajradharairhṛṣṭairameyairmantradhāribhiḥ // BuSto_108.13
ahaṃ caināṃ dhārayiṣyāmyāniryāṇād dṛḍhāśayaḥ /
yathā bhavāmyahaṃ nātha sarvasaṃbuddhaguhyadhṛk // BuSto_108.14
prakāśayiṣye sattvānāṃ yathāśayaviśeṣataḥ /
aśeṣakleśanāśāya aśeṣājñānahānaye // BuSto_108.15
evamadhyeṣya guhyendro vajrapāṇistathāgatam /
kṛtāñjaliputo bhūtvā prahvakāyaḥsthito 'grataḥ // BuSto_108.16
iti adhyeṣaṇājñānagāthāḥ ṣoḍaśa /
atha śākyamunirbhagavān saṃbuddho dvipadottamaḥ /
nirṇamayyāyatāṃ sphītāṃ svajihvāṃ svamukhācchubhām // BuSto_108.17
smitaṃ saṃdaśrya lokānāmapāyatrayaśodhanam /
trilokābhāsakaraṇaṃ caturmārāriśāsanam // BuSto_108.18
trilokamāpūrayantyā brāhma madhurayā girā /
pratyabhāṣata guhyendraṃ vajrapāṇiṃ mahābalam // BuSto_108.19
sādhu vajradhara śrīman sādhu te vajrapāṇaye /
yastvaṃ jagaddhitārthāya mahākaruṇayānvitaḥ // BuSto_108.20
mahārthāṃ nāmasaṅgītiṃ pavitrāmaghanāśinīm /
mañjuśrījñānakāyasya mattaḥ śrotuṃ samudyataḥ // BuSto_108.21
tatsādhu deśayāmyeṣaḥ ahaṃ te guhyakādhipa /
śṛṇu tvamekāgramanāstatsādhu bhagavanniti // BuSto_108.22
iti prativacanajñānagāthāḥ ṣaṭ /
atha śākyamunirbhagavān sakalaṃ mantrakulaṃ mahat /
mantravidyādharakulaṃ vyavalokya kulatrayam // BuSto_108.23
lokalokottarakulaṃ lokālokakulaṃ mahat /
mahāmudrākulaṃ cāgryaṃ mahoṣṇīṣakulaṃ mahat // BuSto_108.24
iti ṣaṭkulāvalokanajñānagāthe dve /
imāṃ ṣaṇmantrarājānāṃ saṃyuktāmadvayo dayām /
anutpādadharmiṇīṃ gāthāṃ bhāṣate sma girāṃpateḥ // BuSto_108.25
a ā i ī u ū e ai o au aṃ aḥ sthito hṛdi /
jñānamūrtirahaṃ buddho buddhānāṃ tryadhvavartinām // BuSto_108.26
om vajratīkṣṇaduḥkhacchedaprajñājñānamūrtaye /
jñānakāyavāgīśvarārapacanāya te namaḥ // BuSto_108.27
iti māyājālābhisaṃbodhikramagāthāstisraḥ /
tadyathā bhagavān buddhaḥ saṃbuddho 'kārasambhavaḥ /
akāraḥ sarvavarṇāgryo mahārthaḥ paramākṣaraḥ // BuSto_108.28
mahāprāṇo hyanutpādo vāgadāhāravarjitaḥ /
sarvābhilāpahetvgryaḥ sarvavāksuprabhāsvaraḥ // BuSto_108.29
mahāmahamahārāgaḥ sarvasattvaratiṅkaraḥ /
mahāmahamahādveṣaḥ sarvakleśamahāripuḥ // BuSto_108.30
mahāmahamahāmoho mūḍhadhīmohasūdanaḥ /
mahāmahamahākrodho mahākrodharipurmahān // BuSto_108.31
mahāmahamahālobhaḥ sarvalobhaniṣūdanaḥ /
mahākāmo mahāsaukhyo mahāmodo mahāratiḥ // BuSto_108.32
mahārupo mahākāyo mahāvarṇo mahāvapuḥ /
mahānāmā mahodāro mahāvipulamaṇḍalaḥ // BuSto_108.33
mahāprajñāyudhadharo mahākleśāṅkuśo 'graṇīḥ /
mahāyaśā mahākīrtirmahājyotirmahādyutiḥ // BuSto_108.34
mahāmāyādharo vidvān mahāmāyārthasādhakaḥ /
mahāmāyāratirato mahāmāyendrajālikaḥ // BuSto_108.35
mahādānapatiḥ śreṣṭho mahāśīladharo 'graṇīḥ /
mahākṣāntidharo dhīro mahāvīryaparākramaḥ // BuSto_108.36
mahādhyānasamādhistho mahāprajñāśarīradhṛk /
mahābalo mahāpāyaḥ praṇidhirjñānasāgaraḥ // BuSto_108.37
mahāmaitrīmayo 'meyo mahākāruṇiko 'gradhīḥ /
mahāprajño mahādhīmān mahopāyo mahākṛtiḥ // BuSto_108.38
mahāṛddhibalopeto mahāvego mahājavaḥ /
maharddhiko maheśākhyo mahābalaparākramaḥ // BuSto_108.39
mahābhavādrisaṃbhettā mahāvajradharo dhanaḥ /
mahākrūro mahāraudro mahābhayabhayaṅkara // BuSto_108.40
mahāvidyottamo nātho mahāmantrottamo guruḥ /
mahāyānanayāruḍho mahāyānanayottamaḥ // BuSto_108.41
iti vajradhātumaṇḍalajñānagāthāścaturdaśa /
mahāvairocano buddho mahāmaunī mahāmuniḥ /
mahāmantranayodbhūto mahāmantranayātmakaḥ // BuSto_108.42
daśapāramitāprāpto daśapāramitāśrayaḥ /
daśapāramitāśuddhirdaśapāramitānayaḥ // BuSto_108.43
daśabhūmīśvaro nātho daśabhūmipratiṣṭhitaḥ /
daśajñānaviśuddhātmā daśajñānaviśuddhadhṛk // BuSto_108.44
daśākāro daśārthārtho munīndro daśabalo vibhuḥ /
aśeṣaviśvārthakaro daśākāravaśī mahān // BuSto_108.45
anādirniṣprapañcātmā śuddhātmā tathatātmakaḥ /
bhūtavādī yathāvādī tathākārī ananyavāk // BuSto_108.46
advayo dvayavādī ca bhūtakoṭivyavasthitaḥ /
nairātmyasiṃhanirṇādī kutīthryamṛgabhīkaraḥ // BuSto_108.47
sarvatrago 'moghagatistathāgatamanojavaḥ /
jino jitārirvijayo cakravartī mahābalaḥ // BuSto_108.48
gaṇamukhyo gaṇācāryo gaṇeśo gaṇapatirvaśī /
mahānubhāvo dhaureyo 'nanyaneyo mahānayaḥ // BuSto_108.49
vāgiśo vākpatirvāgmī vācaspatiranantagoḥ /
satyavāk satyavādī ca catuḥsatyopadeśakaḥ // BuSto_108.50
avaivartiko hyanāgāmo khaḍgaḥ pratyekanāyakaḥ /
nānāniryāṇaniryāto mahābhūtaikakāraṇaḥ // BuSto_108.51
arhan kṣīṇāsravo bhikṣurvītarāgo jitendriyaḥ /
kṣemaprāpto 'bhayaprāptaḥ śītībhūto hyānāvilaḥ // BuSto_108.52
vidyācaraṇasaṃpannaḥ sugato lokavitparaḥ /
nirmamo nirahaṅkāraḥ satyadvayanayasthitaḥ // BuSto_108.53
saṃsārapārakoṭisthaḥ kṛtakṛtyaḥ sthalasthitaḥ /
kaivalyajñānaniṣṭhiyutaḥ prajñāśastro vidāraṇaḥ // BuSto_108.54
saddharmmo dharmarāḍ bhāsvān lokālokakaraḥ paraḥ /
dharmeśvaro dharmarājaḥ śreyomārgopadeśakaḥ // BuSto_108.55
siddhārthaḥ siddhasaṃkalpaḥ sarvasaṃkalpavarjitaḥ /
nirvikalpo 'kṣayo dhāturdharmadhātuḥ paro 'vyayaḥ // BuSto_108.56
puṇyavān puṇyasaṃbhāro jñānaṃ jñānākaraṃ mahat /
jñānavān sadasajjñānī saṃbhāradvayasaṃbhṛtaḥ // BuSto_108.57
śāśvato viśvarāḍ yogī dhyānaṃ dhyeyo dhiyāṃpatiḥ /
pratyātmavedyo hyacalaḥ paramādyastrikāyadhṛk // BuSto_108.58
pañcakāyātmako buddhaḥ pañcajñānātmako vibhuḥ /
pañcabuddhātmamukuṭaḥ pañcacakṣurasaṅgadhṛk // BuSto_108.59
janakaḥ sarvabuddhānāṃ buddhaputraḥ parovaraḥ /
prajñābhavodbhavo yonirdharmayonirbhavāntakṛt // BuSto_108.60
ghanaikasāro vajrātmā sadyojāto jagatpatiḥ /
gaganodbhavaḥ svayambhūḥ prajñājñānānalo mahān // BuSto_108.61
vairocano mahādīptirjñānajyotirvirocanaḥ /
jagatpradīpo jñānolko mahātejāḥ prabhāsvaraḥ // BuSto_108.62
vidyārājo 'gramantreśo mantrarājo mahārthakṛt /
mahoṣṇīṣo 'dbhutoṣṇīṣo viśvadarśī viyatpatiḥ // BuSto_108.63
sarvabuddhātmabhāvāgryo jagadānandalocanaḥ /
viśvarupī vidhātā ca pūjyo, mānyo mahāṛṣiḥ // BuSto_108.64
kulatrayadharo mantrī mahāsamayamantradhṛk /
ratnatrayadharaḥ śreṣṭhastriyānottamadeśakaḥ // BuSto_108.65
amoghapāśo vijayī vajrapāśo mahāgrahaḥ /
vajrāṅkuśo mahāpāśaḥ vajrabhairavabhīkaraḥ // BuSto_108.66
iti suviśuddhadharmadhātujñānagāthāḥ pādonapañcaviṃśatiḥ /
krodharāṭ ṣaṇmukho bhīmaḥ ṣaṇṇetraḥ ṣaḍbhujo balī /
daṃṣṭrākarālaḥ kaṅkālo halāhalaḥ śatānanaḥ // BuSto_108.67
yamāntako vighnarājo vajravego bhayaṅkaraḥ /
vighuṣṭavajro hṛdvajro māyāvajro mahodaraḥ // BuSto_108.68
kuliśeśo vajrayonirvajramaṇḍo nabhopamaḥ /
acalaikajaṭāṭopo gajacarmapaṭārdradhṛk // BuSto_108.69
hāhākāro mahāghoro hīhīkāro bhayānakaḥ /
aṭṭahāso mahāhāso vajrahāso mahāravaḥ // BuSto_108.70
vajrasattvo mahāsattvo vajrarājo mahāsukhaḥ /
vajracaṇḍo mahāmodo vajrahūṃkārahūṃkṛtiḥ // BuSto_108.71
vajrabāṇāyudhadharo vajrakhaḍgo nikṛntanaḥ /
viśvavajradharo bajrī ekavajrī raṇañjahaḥ // BuSto_108.72
vajrajvālākarālākṣo vajrajvālāśiroruhaḥ /
vajrāveśo mahāveśaḥ śatākṣo vajralocanaḥ // BuSto_108.73
vajraromāṅkuratanurvajraromaikavigrahaḥ /
vajrakoṭinakhārambho vajrasāraghanacchavi // BuSto_108.74
vajramālādharaḥ śrīmān vajrābharaṇabhūṣitaḥ /
hāhāṭṭahāso nirghoṣo vajraghoṣaḥ ṣaḍakṣaraḥ // BuSto_108.75
mañjughoṣo mahānādastrailokyaikaravo mahān /
ākāśadhātuparyantaghoṣo ghoṣavatāṃ varaḥ // BuSto_108.76
ityādarśajñānagāthāḥ pādena sārdhaṃ daśa /
tathatābhūtanairātmyabhūtakoṭiranakṣaraḥ /
śūnyatāvādivṛṣabho gambhīrodāragarjanaḥ // BuSto_108.77
dharmaśaṅkho mahāśabdo dharmagaṇḍī mahāraṇaḥ /
apratiṣṭhitanirvāṇo daśadigdharmadundubhiḥ // BuSto_108.78
arupo rupavānagryo nānārupo manomayaḥ /
sarvarupāvabhāsaśrīraśeṣapratibimbadhṛk // BuSto_108.79
apradhṛṣyo maheśākhyastraidhātukamaheśvaraḥ /
samucchritāryamārgastho dharmaketurmahodaya // BuSto_108.80
trailokyaikakumārāṅgaḥ sthaviro vṛddhaḥ prajāpati /
dvātriṃśallakṣaṇadharaḥ kāntastrailokyasundaraḥ // BuSto_108.81
lokajñānaguṇācāryo lokācāryo viśāradaḥ /
nāthastrātā trilokāptaḥ śaraṇaṃ tāyyanuttaraḥ // BuSto_108.82
gaganābhogasambhogaḥ sarvajñajñānasāgaraḥ /
avidyāṇḍakośasaṃbhettā bhavapañjaradāraṇaḥ // BuSto_108.83
śamitāśeṣasaṃkleśaḥ saṃsārārṇavapāragaḥ /
jñānābhiṣekamukuṭaḥ samyaksaṃbuddhabhūṣaṇaḥ // BuSto_108.84
triduḥkhaduḥkhaśamanastryanto 'nantastrimuktigaḥ /
sarvāvaraṇanirmukta ākāśasamatāṃ gataḥ // BuSto_108.85
sarvakleśamalātītastryadhvānadhvagatiṃ gataḥ /
sarvasattvamahānāgo guṇaśekharaśekharaḥ // BuSto_108.86
sarvopadhivinirmukto vyomavatrmani susthitaḥ /
mahācintāmaṇidharaḥ sarvaratnottamo vibhuḥ // BuSto_108.87
mahākalpataruḥ sphīto mahābhadraghaṭottamaḥ /
sarvasattvārthakṛtkarttā hitaiṣī sattvavatsalaḥ // BuSto_108.88
śubhāśubhajñaḥ kālajñaḥ samayajñaḥ samayo vibhuḥ /
sattvendriyajño velajño vimuktitrayakovidaḥ // BuSto_108.89
guṇī guṇajño dharmajñaḥ praśasto maṅgalodayaḥ /
sarvamaṅgalamāṅgalyaḥ kīrtirlakṣmīryaśaḥ śubhaḥ // BuSto_108.90
mahotsavo mahāśvāso mahānando mahāratiḥ /
satkāraḥ satkṛtirbhūtiḥ pramodaḥ śrīryaśaspatiḥ // BuSto_108.91
vareṇyo varadaḥ śreṣṭhaḥ śaraṇyaḥ śaraṇottamaḥ /
mahābhayāriḥ pravaro niḥśeṣabhayanāśanaḥ // BuSto_108.92
śikhī śikhaṇḍī jaṭilo jaṭī mauṇḍī kirīṭimān /
pañcānanaḥ pañcaśikhaḥ pañcacīrakaśekharaḥ // BuSto_108.93
mahābratadharo mauñjī brahmacārī bratottamaḥ /
mahātapāstaponiṣṭhaḥ snātako gautamo 'graṇī // BuSto_108.94
brahmavid brāhmaṇo brahmā brahmanirvāṇamāptavān /
muktirmokṣo vimokṣāṅgo vimuktiḥ śāntatā śivaḥ // BuSto_108.95
nirvāṇaṃ nirvṛtiḥ śāntiḥ śreyo niryāṇamantagaḥ /
sukhaduḥkhāntakṛnniṣṭhā vairāgyamupadhikṣayaḥ // BuSto_108.96
ajayo 'nupamo 'vyakto nirābhāso nirañjanaḥ /
niṣkalaḥ sarvago vyāpī sūkṣmo bījamanāśravaḥ // BuSto_108.97
arajo virajo vimalo vāntadoṣo nirāmayaḥ /
suprabuddho vibuddhātmā sarvajñaḥ sarvavitparaḥ // BuSto_108.98
vijñānadharmatātīto jñānamadvayarupadhṛk /
nirvikalpo nirābhogastryadhvasaṃbuddhakāryakṛt // BuSto_108.99
anādinidhano buddha ādibuddho niranvayaḥ /
jñānaikacakṣuramalo jñānamūrtistathāgataḥ // BuSto_108.100
vāgīśvaro mahāvādī vādirāḍ vādipuṅgavaḥ /
vadatāṃvaro variṣṭho vādisiṃho 'parājitaḥ // BuSto_108.101
samantadarśī prāmodyastejomālī sudarśanaḥ /
śrīvatsaḥ suprabho dīptirbhābhāsurakaradyutiḥ // BuSto_108.102
mahābhiṣagvaraḥ śreṣṭhaḥ śalyahartā niruttaraḥ /
aśeṣabhaiṣajyataruḥ kleśavyādhirmahāripuḥ // BuSto_108.103
trailokyatilakaḥ kāntaḥ śrīmān nakṣatramaṇḍalaḥ /
daśadigvyomaparyyanto dharmadhvajamahocchrayaḥ // BuSto_108.104
jagacchatraikavipulo maitrīkaruṇamaṇḍalaḥ /
padmanṛtyeśvaraḥ śrīmān ratnacchatro mahāvibhuḥ // BuSto_108.105
sarvabuddhamahārājaḥ sarvabuddhātmabhāvadhṛk /
sarvabuddhamahāyogaḥ sarvabuddhaikaśāsanaḥ // BuSto_108.106
vajraratnābhiṣekaśrīḥ sarvaratnādhipeśvaraḥ /
sarvalokeśvarapatiḥ sarvavajradharādhipaḥ // BuSto_108.107
sarvabuddhamahācittaḥ sarvabuddhamanogatiḥ /
sarvabuddhamahākāyaḥ sarvabuddhasarasvatī // BuSto_108.108
vajrasūryyamahāloko vajrenduvimalaprabhaḥ /
virāgādimahārāgo viśvavarṇojjvalaprabhaḥ // BuSto_108.109
sambuddhavajraparyaṅko buddhasaṅgītidharmadhṛk /
buddhapadmodbhavaḥ śrīmān sarvajñajñānakoṣadhṛk // BuSto_108.110
viśvamāyādharo rājā buddhavidyādharo mahān /
vajratīkṣṇo mahākhaḍgo viśuddhaḥ paramākṣaraḥ // BuSto_108.111
duḥkhacchedamahāyānavajradharmamahāyudhaḥ /
jinajig vajragāmbhīryo vajrabuddhiryathārthavit // BuSto_108.112
sarvapāramitāpūrī sarvabhūmivibhūṣaṇaḥ /
viśuddhadharmanairātmyaḥ samyagjñānenduhṛtprabhaḥ // BuSto_108.113
māyājālamahodyogaḥ sarvatantrādhipaḥ paraḥ /
aśeṣavajraparyaṅko niḥśeṣajñānakāyadhṛk // BuSto_108.114
samantabhadraḥ sumatiḥ kṣitigarbho jagaddhṛtiḥ /
sarvabuddhamahāgarbho viśvanirmāṇacakradṛk // BuSto_108.115
sarvabhāvasvabhāvāgyraḥ sarvabhāvasvabhāvadhṛk /
anutpādadharmā viśvārthaḥ sarvadharmasvabhāvadhṛk // BuSto_108.116
ekakṣaṇamahāprājñaḥ sarvadharmāvabodhadhṛk /
sarvadharmābhisamayo bhūtāntamuniragradhīḥ // BuSto_108.117
stimitaḥ suprasannātmā samyaksaṃbuddhabodhidhṛk /
pratyakṣaḥ sarvabuddhānāṃ jñānārciḥ suprabhāsvaraḥ // BuSto_108.118
iti pratyavekṣaṇajñānagāthāḥ dvācatvāriṃśat /
iṣṭārthasādhakaḥ paraḥ sarvāpāyaviśodhakaḥ /
sarvasattvottamo nāthaḥ sarvasattvapramocakaḥ // BuSto_108.119
kleśasaṃgrāmaśūraikaḥ ajñānaripudarpahā /
dhīśṛṅgāradharaḥ śrīmān vīrabībhatsarupadhṛk // BuSto_108.120
bāhudaṇḍaśatākṣepapadanikṣepanarttanaḥ /
śrīmacchatabhujābhogagaganābhoganarttanaḥ // BuSto_108.121
ekapādatalākrāntamahīmaṇḍatale sthitaḥ /
brahmāṇḍaśikharākrāntapādāṅguṣṭhanakhe sthitaḥ // BuSto_108.122
ekārtho 'dvayadharmārthaḥ paramārtho 'vinaśvaraḥ /
nānāvijñaptirupārthaścittavijñānasaṃtatiḥ // BuSto_108.123
aśeṣabhāvārtharatiḥ śūnyatāratiragradhīḥ /
bhavarāgādyatītaśca bhavatrayamahāratiḥ // BuSto_108.124
śuddhaḥ śubhrābhradhavalaḥ śaraccandrāṃśusuprabhaḥ /
bālārkamaṇḍalacchāyo mahārāganakhaprabhaḥ // BuSto_108.125
indranīlāgrasaccīro mahānīlakacāgradhṛk /
mahāmaṇimayūkhaśrīrbuddhanirvāṇabhūṣaṇaḥ // BuSto_108.126
lokadhātuśatākampī ṛddhipādamahākramaḥ /
mahāsmṛtidharastattvaścatuḥsmṛtisamādhirāṭ // BuSto_108.127
bodhyaṅgakusumāmodastathāgataguṇodadhiḥ /
aṣṭāṅgamārganayavit samyaksaṃbuddhamārgavit // BuSto_108.128
sarvasattvamahāsaṅgo niḥsaṅgo gaganopamaḥ /
sarvasattvamanojātaḥ sarvasattvamanojavaḥ // BuSto_108.129
sarvasattvetdriyārthajñaḥ sarvasattvamanoharaḥ /
pañcaskandhārthatattvajñaḥ pañcaskandhaviśuddhadhṛk // BuSto_108.130
sarvaniryāṇakoṭisthaḥ sarvaniryāṇakovidaḥ /
sarvaniryāṇamārgasthaḥ sarvaniryāṇadeśakaḥ // BuSto_108.131
dvādaśāṅgabhavotkhāto dvādaśākāraśuddhadhṛk /
catuḥsatyanayākāro aṣṭajñānāvabodhadhṛk // BuSto_108.132
dvādaśākārasatyārthaḥ ṣoḍaśākāratattvavit /
viṃśatyākārasaṃbodhirvibuddhaḥ sarvavitparaḥ // BuSto_108.133
ameyabuddhanirmāṇakāyakoṭivibhāvakaḥ /
sarvakṣaṇābhisamayaḥ sarvacittakṣaṇārthavit // BuSto_108.134
nānāyānanayopāyajagadarthavibhāvakaḥ /
yānatritayaniryāta ekayānaphale sthita // BuSto_108.135
kleśadhātuviśuddhātmā karmadhātukṣayaṅkaraḥ /
oghodadhisamuttīrṇo yogakāntāranisṛtaḥ // BuSto_108.136
kleśopakleśasaṃkleśasuprahīṇasavāsanaḥ /
prajñopāyamahākaruṇā amoghajagadarthakṛt // BuSto_108.137
sarvasaṃjñāprahoṇārtho vijñānārtho nirodhakṛt /
sarvasattvamanoviṣayaḥ sarvasattvamanogatiḥ // BuSto_108.138
sarvasattvamano 'ntasthastaccittasamatāṅgataḥ /
sarvasattvamanohlādī sarvasattvamanoratiḥ // BuSto_108.139
siddhānto vibhramāpetaḥ sarvabhrāntivivarjitaḥ /
niḥsaṃdigdhamatistryarthaḥ sarvārthastriguṇātmakaḥ // BuSto_108.140
pañcaskandhārthastrikālaḥ sarvakṣaṇavibhāvakaḥ /
ekakṣaṇābhisaṃbuddhaḥ sarvabuddhasvabhāvadhṛk // BuSto_108.141
anaṅgakāyaḥ kāyāgyraḥ kāyakoṭivibhāvakaḥ /
aśeṣarupasandarśī ratnaketurmahāmaṇiḥ // BuSto_108.142
iti samatājñānagāthāścaturviśatiḥ /
sarvasaṃbuddhaboddhavyo buddhabodhiranuttaraḥ /
anakṣaro mantrayonirmahāmantra kulatrayaḥ // BuSto_108.143
sarvamantrārthajanako mahābinduranakṣaraḥ /
pañcākṣaro mahāśūnyo binduśūnyaḥ ṣaḍakṣaraḥ // BuSto_108.144
sarvākāro nirākāraḥ ṣoḍaśārdhārdhabindudhṛk /
akalaḥ kalanātīścaturthadhyānakoṭidhṛk // BuSto_108.145
sarvadhyānakalābhijñaḥ samādhikulagotravit /
samādhikāyaḥ kāyāgyraḥ sarvasaṃbhogakāyarāṭ // BuSto_108.146
nirmāṇakāyaḥ kāyāgyro buddhanirmāṇavaṃśadhṛk /
daśadigviśvanirmāṇo yathāvajjagadarthakṛt // BuSto_108.147
devātidevo devendraḥ surendro dānavādhipaḥ /
amarendraḥ suraguruḥ pramathaḥ pramatheśvaraḥ // BuSto_108.148
uttīrṇabhavakāntāra ekaḥ śāstā jagadguruḥ /
prakhyātadaśadigloko dharmadānapatirmahān // BuSto_108.149
maitrīsannāhasannaddhaḥ karuṇāvarmavarmitaḥ /
prajñākhaḍgo dhanurbāṇaḥ kleśājñānaraṇañjahaḥ // BuSto_108.150
mārārirmārajidvīraścaturmārabhayāntakṛt /
sarvamāracamūjetā sambaddho lokanāyakaḥ // BuSto_108.151
vandyaḥ pūjyo 'bhivādyaśca mānanīyaśca nityaśaḥ /
arcanīyatamo mānyo namasyaḥ paramo guruḥ // BuSto_108.152
trailokyaikakramagatirvyomaparyyantavikramaḥ /
traividyaḥ śrotriyaḥ pūtaḥ ṣaḍabhijñaḥ ṣaḍanusmṛtiḥ // BuSto_108.153
bodhisattvo mahāsattvo lokātīto maharddhikaḥ /
prajñāpāramitāniṣṭhaḥ prajñātattvatvamāgataḥ // BuSto_108.154
ātmavitparavitsarvaḥ sarvīyo hyagrapudgalaḥ /
sarvopamāmatikrānto jñeyo jñānādhipaḥ paraḥ // BuSto_108.155
dharmadānapatiḥ śreṣṭhaścaturmudrārthadeśakaḥ /
paryupāsyatamo jagatāṃ niryāṇatrayayāyinām // BuSto_108.156
paramārthaviśuddhaśrīstrailokyasubhago mahān /
sarvasampatkaraḥ śrīmān mañjuśrīḥ śrīmatāṃvaraḥ // BuSto_108.157
iti kṛtyānuṣṭhānajñānagāthāḥ pañcadaśa /
namaste varadavajrāgyra bhūtakoṭe namo 'stu te /
namaste śūnyatāgarbha buddhabodhe namostu te // BuSto_108.158
buddharāga namaste 'stu buddhakāma namo namaḥ /
buddhaprīte namastubhyaṃ buddhamoda namo namaḥ // BuSto_108.159
buddhasmita namastubhyaṃ buddhahāsa namo namaḥ /
buddhavāca namastubhyaṃ buddhabhāva namo namaḥ // BuSto_108.160
abhavodbhava namastubhyaṃ namaste buddhasaṃbhava /
gaganodbhava namastubhyaṃ namaste jñānasaṃbhava // BuSto_108.161
māyājāla namastubhyaṃ namaste buddhanāṭaka /
namaste sarvasarvebhyo jñānakāya namo 'stu te // BuSto_108.162

